Victor BURCHIU 


Amintiri şi glume 
dintr-o viață de profesor 


Eu Și Soția mea, care m-a încurajat 

şi sprijinit în a o scrie, dedicăm această carte, 
iubitului nostru nepot David, spre aducere aminte 
şi ca semn al dragostei pe care i-o purtărm. 

Victor şi Natalia Burchiu 


Cuvânt-inainte 


„Nouă, inginerilor, ni se reproşează că scriem într-o limbă tehnică aridă, 
lipsită de poezie şi de fantezie. 

Nici nu se poate altfel. Noi vorbim cu tehnicieni, maiștri, muncitori şi 
studenţi — ingineri şi această limbă este mijlocul nostru de comunicare şi de 
înțelegere. 

Între deducții, formule şi diagrame ar fi nepotrivită introducerea unor 
expresii poetice. ” 


Dorin Pavel 


De la aceste vorbe am pornit, atunci când studenţii mei şi mai vechii 
absolvenţi, m-au convins că, pe lângă cele 24 de cărţi tehnice, pentru uz 
ingineresc şi didactic universitar, ar mai trebui să scriu încă una, pentru ca 
biografia şi glumele mele mai cu haz să poată fi mai bine cunoscute, de 
către cei cu adevărat interesaţi de ce aş putea avea eu de spus, de data 
asta exclusiv despre persoana mea şi poate mai puţin despre pompe, 
staţii de pompare sau maşini hidraulice. 

M-am întrebat totuşi: Voi putea oare să fac asta, fără să devin plicticos 
sau total neinteresant pentru cititorul obişnuit? 

Precizez însă, de la bun început, că n-am intenţionat niciodată să-mi 
fac biografia completă în această carte, adică să-mi prezint întreaga viaţă, 
cu amănunte şi detalii biografice cronologice, unele poate importante 
pentru mine, dar sigur neinteresante pentru eventualii mei cititori. 

Eu nu sunt şi nici nu am fost vreodată o persoană publică, deşi prin 
fata mea s-au perindat câteva zeci de generaţii de studenţi aşa că, nu s-ar 
justifica deloc curiozitatea cititorilor faţă de acele detalii pe care, din 
considerente personale nu am dorit să le includ în carte. Am spus totuşi 

destul de multe despre mine şi despre oamenii cei mai importanţi care mi- 
au marcat viaţa, în diferitele ei etape, încercând să povestesc întâmplări 
mai semnificative, unele mai vesele şi mai cu haz, altele mai triste, şi 
poate mai lipsite de semnificaţie pentru cititorul întâmplător. 

În legătură cu asta, i-aş ruga pe mai tinerii mei cititori să aibă răbdarea 
şi înţelegerea de rigoare pentru contextul social şi politic în care s-a 
derulat totuşi cea mai mare parte a vieţii mele. 

Deşi nu mi-am prezentat cronologic biografia, am încercat ca, cele 
cinci părţi în care mi-am structurat cartea să se refere la anumite perioade 
sau etape din viaţa şi cariera mea didactică, pentru a rămâne cumva 
scrisă, o experienţă de peste cincizeci de ani, dacă nu extrem de 
fructuoasă, cel puţin bogată în fapte şi întâmplări şi nu întotdeauna stropită 
cu lapte şi miere. 

Prin urmare, în acest cuvânt care-mi revine, nu mă prezint în primul 
rând ca profesorul Burchiu, care a mai scris un curs pentru studenții săi ci, 
în primul rând ca un om obişnuit, născut şi crescut în casa unor ţărani 
muncitori din Cornu de Prahova, care prin muncă şi fără modestie o spun, 
merite personale, a ajuns să reprezinte prima generaţie trecută prin şcoli 
“înalte”, din modesta sa familie. 

Zodia Săgetătorului în care m-am născut, m-a făcut poate adesea 
incomod pentru unii din cei cu care m-am intersectat în viaţa şi cariera 
mea. Dacă unii din foştii mei colegi mi-au înţeles corect intenţiile bune, alţii 
mi-au devenit duşmani ireductibili şi, pe aceştia nu i-am uitat nici eu. 

De iertat însă i-am iertat pe mulţi, pentru că, ajuns deja la vârsta 
senectuţii, mă gândesc că nu e bine să mă mai culc seara supărat pe 
cineva, fiindcă, nu se ştie cât timp voi mai avea prilejul să le acord sau să 
le accept “indulgenţa”. Eu îmi doresc ca asta să fie posibil cât mai mult 
timp, dar niciodată nu se poate şti, că vorba proverbului: “Omul dacă 
dinainte-ar şti, | Mult mai bine s-ar păzi”. 

Veţi constata poate citind această carte, că, din întreaga mea viaţă, 
din copilărie, până la senectute, am selectat o serie de întâmplări reale, 
dar mai cu haz, din care cititorul să poată trage şi unele învăţăminte utile, 
că de, tot n-am rezistat să mai fiu o ultimă dată profesor. 

Nici activitatea mea profesională detaliată nu a făcut obiectul acestei 
cărţi, pentru că, aceia care mă cunosc, o ştiu, iar cei care nu m-au 
cunoscut dinainte se vor putea informa, dacă vor dori, din CV-urile ataşate 
numeroaselor cărţi tehnice pe care le-am publicat. 

După ce am terminat această carte, recitind ce am scris, parcă aş fi 
vrut să rescriu anumite capitole, dar, pentru că nici timpul şi nici răbdarea 
nu-mi permit să fiu mai riguros cu limba literară, am să te rog încă odată, 
stimate cititorule, să revezi cuvintele puse ca motto, ale prof. Pavel şi să 
înţelegi că şi eu, tot un tehnocrat am fost dintotdeauna şi tot asta am 
rămas. 


Autorul 


Partea ÎNTÂI 


M-A FĂCUT MAMA CORNEAN... 
SI-AM AJUNS BUCUREȘTEAN 

Cornu, leagănul copilăriei mele 


M-am născut în luna lui decembrie, a anului 1938, în satul Cornu de 
Jos, judeţul Prahova, în prezent component al comunei Cornu, împreună cu 
fratele său Cornu de Sus, situat la o altitudine ceva mai mare, imediat ce 
traversezi Valea Rea — acum, pe un pod modern şi somptuos, dar odinioară 
doar pe un podeţ destul de nesigur şi periculos mai ales pentru vehicule. 

Despre Cornu, cunoscătorii spun că ar fi fost un sat domnesc, cu 
nume latinesc pe care: 

“Aşa şi-l aminteşte leatul;/ De ce? De unde? Nu se ştie./ Cum se 
ivise, rodnic, satul,/ Cu-atâţia maiştri-n zidărie.” 1) 

“Filologii afirmă că, numele satului derivă din latinescul “cornus — 
corni” şi, dacă ar fi aşa, cei ce i l-au atribuit n-au făcut altceva decât să-i 
aplice pecetea de frumusețe a locurilor ce-l înconjoară... Aşezarea lui aici 
la nord-vestul judeţului Prahova este mai pitorească decât a oricărei alte 
localităţi submontane prahovene şi nu o poţi admira decât de sus, din 
vârful Sinoiului sau al Costişului. De acolo vezi cum apa râurilor Prahova şi 
Câmpiniţa, Valea Rea şi Balita, Pământul şi Cerul de deasupra Cornului 
formează un tablou unic, inundat de o lumină blândă a soarelui, care se 
face încet, încet nevăzut, sporind farmecul tainic al naturii. O pace 
dumnezeiască coboară peste sat; nici pasăre, nici om nu se mai zăreşte. 
Noaptea e singură stăpână.” 2) 

Aş putea reproduce cu mare plăcere, încă multe alte pasaje din lucrări 
consacrate, care se referă la Cornu — sat vechi, a cărui existenţă este 
atestată arheologic ca datând cu circa 3000 de ani în urmă, prin urmare, 
având trainice rădăcini, prin care-şi trage seva din istoria îndepărtată. 

Bunicul meu, care ştia la rândul lui de la străbunul lui, îmi povestea că, 
dintotdeauna, Cornu a fost o localitate prosperă, cu un trecut revelator de 
muncă cinstită. Bine plasat şi apărat între dealuri, Cornu a scăpat adesea 


1) Aurora Cornu: Zidarii satului meu - Poezie 
2) Matei Stăncioiu: Cornu, un sat cu nume latinesc — monografie, Ed. Mectis, 1998 

cu bine de invaziile triburilor migratoare. Din această cauză, el a fost vatra 
unui singur trib, a unei comunităţi de familie, închisă şi mică. 

Prima atestare documentară a satului Cornu datează de la începutul 
sec. XVI, într-un vechi hrisov din 1514, al domnitorului Neagoe Basarab 
(1512 - 1521): “Din mila lui Dumnezeu, lo Basarab voievod şi domn în 
toată țara Ungrovlahiei, fiul lui Basarab voievod. Dă domnia mea această 
poruncă a domniei mele sfintei mănăstiri a domniei mele de la Snagov şi 
sfintei mănăstiri de la Glavacioc, ca să fie loc de chilie la Cornu pe 
Prahova, pe ocina lui Dragomir Pântei, pentru că a venit înaintea domniei 
mele Dragomir Pântei cu fiii săi Neag şi Vladul, de au dat acel loc sfintelor 
mânăstiri, ce sunt scrise mai sus, loc de chilie pentru sufletul lor, fiindcă le 
am dat şi domnia mea, ca să le fie ocină, ohabă, neatins, după spusa 
domniei mele..." 3) 


În zilele noastre, călătorind din Bucureşti către Braşov pe calea ferată 
sau pe şosea, la numai 90 de km distanţă de Bucureşti (şi 70 km de 
Braşov), pe locul unde masivul Gârbova îşi dă mâna cu Subcarpaţii de 
curbură, întâlnim cunoscuta comună Cornu. La nord comuna se 
învecinează cu Breaza şi Nistoreşti, la sud cu oraşul Câmpina, la est cu 
satul Voila, iar la vest cu Breaza şi Podul Vadului. 

Cu o temperatură medie multianuală de + 9,5*C şi având o compoziţie 
de excepţie a aerului, apei şi solului, comuna Cornu a atras dintotdeauna 
vizitatori şi chiar oameni care s-au aşezat statornic pe aceste meleaguri, 
atraşi şi de frumusețea locului dar şi de climatul sănătos, cum numai la 
Davos în Elveţia se spune că mai poţi întâlni. 

Mă opresc aici cu prezentarea satului meu natal, deşi despre el şi 
despre oamenii locului aş putea să mai povestesc şi poate chiar să scriu 
tomuri întregi. 

De fapt, am pornit să scriu această carte la imboldul multora dintre 
foştii şi actualii mei studenţi, din zecile de serii pe care le-am petrecut şi 
care m-au convins că n-ar fi poate o prostie să aştern pe hârtie multe 
dintre povestioarele şi amintirile pe care, le mai spuneam spre încântarea 


3) D.R.H.,B.: Țara Românească, vol. II (1501 - 1525), Bucureşti, 1972. 

lor, atunci când consideram necesar să-i scot din dificultatea disciplinei 
pompelor şi staţiilor de pompare pe care le-o predam. Mai ştiu acum, după 
decenii la catedră, că încântarea aceea nu era simulată, pentru că mi-au 
reconfirmat-o la întâlnirile de peste ani, mulţi dintre absolvenţii seriilor de 
ingineri şi subingineri ce s-au succedat din 1970 încoace, prin Facultatea 
de Îmbunătăţiri Funciare din Bucureşti. 


Rădăcini cornene — părinţi şi bunici 


Părinţii mei — Dumitru Chițu Burchiu şi Maria Manta Popescu — s-au 
căsătorit în 1937, fiind vorba de o căsătorie, oarecum aranjată de părinţi. 
Viitorii mei bunici, reprezentau familii cu stare din cele două sate înfrăţite: 
părinţii mamei — gospodari de frunte din Cornu de Sus şi respectiv, cei ai 
tatei — gospodari la fel de respectaţi din Cornu de Jos, unde tânăra 
familie s-a şi aşezat de altfel imediat după căsătorie. 

Din punctul de vedere al mamei, căsătoria a fost oarecum aranjată de 
bunici, pentru că tata venea dintr-un mariaj anterior ratat, din care 
rezultaseră doi copii, care aveau să devină fraţii mei mai mari: Gicu, care 
avea la acea dată patru anişori şi Jean de doi ani. Mama lor naturală îi 
lăsase fără nici-un regret şi plecase la Câmpina, după alt bărbat, așa cum 
aveam să aflu mult, mult mai târziu. Pentru mama, o tânără frumuşică şi 
sfioasă de 21 de ani, care nu ieşea din cuvântul părinţilor, aflată la prima 
ei căsătorie, nu a fost însă deloc o experienţă uşoară să-i preia pe Gicu şi 
pe Jean, din prima zi a intrării ei în casa din Cornu de Jos şi să-i crească, 
precum a făcut-o, ca şi cum ar fi fost copiii ei dintotdeauna. 

Mai puneţi la socoteală că, un an mai târziu, în iarna lui 1938, m-am ivit 
şi eu pe lume, destul de grăbit, după cum îmi povestea mama, pentru că m- 
am născut prematur, cu circa două luni înainte de termen şi aproape gata, 
gata să fiu scăpat în latrina din fundul grădinii, spre marea spaimă a mamei. 

Ca urmare, la naştere am fost mic şi prăpădit, dar asta nu m-a 
împiedicat ca mai apoi să cresc şi iar să cresc în înălţime, depăşindu-i 
în final chiar şi pe fraţii mei mai mari, dar asta ceva mai târziu. Pentru 

Foto 1 şi 2 — Părinţii, Dumitru şi Maria Chițu Burchiu, în 1940 şi 1968; Foto 3 — Familia 
Dumitru şi Maria Chițu Burchiu (1941), împreună cu cei trei fii: Jean, Victor şi Gicu (Nicolae); 
Foto 4 — Fratele cel mare al autorului, Gicu Nicolae, în 1956; Foto 5 — Fratele mijlociu al 
autorului, Jean, în 1960; Foto 6 — Autorul în 1962, la terminarea studenţiei. 

început, copilaşul de numai 2,5 kg la naştere s-a pus pe mâncat, ca să 
recupereze probabil ce pierduse ieşind mai devreme din burta mamei şi 
treptat am ajuns la normal şi chiar mai mult de atât. 

Am crescut într-o relaţie strânsă cu fraţii mei mai mari, copilăria fiindu- 

ne presărată cu întâmplări şi fapte bune şi rele în care, ne implicam 
împreună, ca nişte fraţi buni ce eram. 
Aici trebuie să vă spun că, târziu, poate după vârsta de 14 ani am aflat 
prin indiscreţia unei vecine cum că noi, cei trei fraţi năzdrăvani am fi fraţi 
numai de tată şi că Gicu şi Jean ar avea altă “mamiţică” cum îi spuneam 
cu toţii şi în special eu, mezinul, mamei care ne creştea. Tata şi mama 
păstraseră cu sfinţenie secretul şi când el s-a dat la iveală, asta nu a 
schimbat mare lucru în relaţia cu fraţii mei, sau cel puţin aşa am perceput-o 
eu atunci, pentru că eram mai mic şi noţiunea de “fraţi vitregi” nu-mi spunea 
nimic de vreme ce eu îi pomenisem dintotdeauna în familia noastră. 

Tata, după obiceiul bărbaţilor locului era meseriaş — maistru dulgher 
şi lucra “la oraş”, asigurând existenţa întregii familii. Cel mai adesea însă, 
în sezonul rece, lucrările în construcţii stagnau şi atunci tata stătea acasă, 
dar şi veniturile familiei se împuţinau considerabil. Cum dădea însă colţul 
ierbii, tata începea să aibă de lucru şi toată gospodăria noastră rămânea 
pe spezele mamei şi, când am devenit mai răsăriţi, şi pe spezele noastre, 
ale celor trei flăcăiaşi cu care Dumnezeu îl blagoslovise pe nea Mitică, dar 
mai ales pe tata Marioara. 

Şi nu a fost deloc uşor pentru biata mama să ţină o gospodărie destul 
de extinsă, cu vite, păsări şi animale de curte, cu fânețe care trebuiau 
cosite şi fânul “făcut” la timp, cu livezi cu pomi — în special pruni din care 
se făcea tuica care nu trebuia să lipsească de pe mesele de sărbătoare şi 
poate şi de zi cu zi, ale cornenilor. De altfel, munca zilnică istovitoare, în 
gospodărie, la care s-au adăugat grijile casei în care creşteau cei trei 
copii, cu un bărbat mai mereu absent, au făcut ca mama, o femeie robustă 
la început, să se îmbolnăvească grav, devenind clienta spitalelor şi a 
doctorilor, care cu greu şi cu mare cheltuială i-au găsit leacul. Acei ani, 
când mama a fost foarte bolnavă şi-au pus pecetea şi pe destinul meu şi 
poate şi pe cel al tatei, pentru că noi doi, cred că am fost cei mai afectaţi 

de situaţia grea pe care am traversat-o în acea perioadă. Eu, pentru că 
eram cel mai mic şi prin urmare, cel mai dependent de mama, iar tata, 
pentru că, ţinea mult la ea şi conştiinţa lui probabil îi spunea că nu făcuse 
destul ca să o scutească de eforturile uneori supraomeneşti pe care mama 
le făcuse ca să ţină totul “pe roate”. 

Tot în acea perioadă şi aşa marcată pentru noi de mari greutăţi, o nouă 
lovitură a venit să se adauge la cea determinată de boala mamei: fratele 
meu cel mare, Gicu, a fost împuşcat pe graniţa cu Iugoslavia, la numai 20 
de ani, în timp ce-şi efectua serviciul militar, undeva în zona Săcălazului. 

Moartea lui Gicu a fost o lovitură extrem de grea pentru părinţii mei, 
dar şi pentru noi, fraţii săi mai mici, fată de care Gicu fusese întotdeauna 
protector şi iubitor. Îmi mai amintesc că, doi ani mai târziu, celălalt frate, 
Jean, a fost luat şi el la armată şi soarta a făcut să fie trimis în acelaşi loc 
unde Gicu îşi găsise sfârşitul. Ştiu că tata şi mama au stat mereu cu frica 
în sân, cum s-ar spune, până când Jean şi-a încheiat serviciul militar şi a 
fost lăsat în fine, teafăr şi nevătămat, la vatră. 

În ceea ce priveşte boala mamei, deşi într-un final şi-a găsit, să 
spunem, leacul, mama n-a mai redevenit niciodată cea care fusese; 
suferințele bolii şi spaimele morţii care îi fâlfâiseră pe la urechi, au 
schimbat-o pentru totdeauna. Dar o să vă mai povestesc în cele ce 
urmează, cum boala mamei mi-a afectat destinul şi mi-a deviat într-o 
oarecare măsură, traiectoria vieții. 

Aşa cum spuneam, după căsătorie, părinţii mei s-au stabilit în Cornu 
de Jos, locuind în aceeaşi curte cu bunicii din partea tatei, unde, după 
câţiva ani, şi-au ridicat împreună propria casă, situată lângă cea 
bătrânească, în care au continuat să stea bunicii mei, până când bunul 
Dumnezeu a decis să-i cheme la dânsul. 

Bunicul meu — Niculaie Chițu Burchiu (n: 07.11.1867 — d: 04.05.1963) 
a trăit exemplar, 96 de ani şi a murit de bătrâneţe şi “de inimă rea” cum se 
spune în popor, distrus de moartea soţiei lui — bunica mea Maria, cu doar 
două săptămâni în urmă. Din momentul morţii ei, tata mare, pentru că aşa 
îi spuneam eu de fapt, a refuzat cu obstinaţie şi hrana şi orice medicatie, 
în ciuda rugăminţilor tatei şi ale celorlalţi din jurul lui: mama, nepoţii şi 

surorile tatei. Îmi amintesc că n-a părut să sufere deloc, s-a stins uşor şi 
seren, ca o flacără de opaiţ căruia i se termină fitilul. 

Şi bunica mea Maria (n: 15.04.1871 — d: 19.04.1963), ma'mare cum îi 
spuneam eu, n-a fost cu nimic mai prejos ca fire şi vrednicie decât tata 
mare şi poate, tocmai de aceea, viaţa i-a întâlnit şi i-a făcut să 
convieţuiască paşnic şi fructuos timp de peste 75 de ani. Ar mai fi de spus 
că, deşi şi ma'mare a trăit până la venerabila vârstă de 92 de ani, ultimii 
douăzeci de ani i-a trăit complet oarbă, ceea ce n-a împiedicat-o să-şi 
îndeplinească neabătut îndatoririle de nevastă şi gospodină, prin casă şi 
prin curte, secondată însă cu o înduioşătoare grijă de către bunicul meu, 
căruia întotdeauna i se adresa, numai cu apelativul “dumneata Niculaie”. 
Doar atunci când, în situaţii extrem de rare şi dintr-un motiv temeinic, 
bunica se supăra pe el, maximum de mustrare disimulată era că i se 
adresa cu un ton ceva mai aspru, spunându-i “tu Niculaie”. 

Niculaie şi Maria nu au avut mare lucru când s-au luat amândoi, în 
ianuarie 1888: ea, o copilă de 17 ani, primea drept zestre o junice 
gestantă iar el, orfan, la 21 de ani, avea două pogoane de pământ, 
moştenite de la părinţii lui Neagoe şi Dobra Chițu Burchiu, cu care aceştia 
fuseseră împroprietăriți prin reforma agrară de la 1864, a lui Vodă Cuza. 

Zece copii au avut împreună bunicii mei, şi doar unul le-a murit înainte 
de vreme. Dintre cei nouă rămaşi, tata a fost cel mai mic şi de aceea, 
conform tradiţiei vremii a fost oprit la casa părintească. 

Pe toţi ceilalţi copii, fete sau băieţi, fără discriminare, bunicii mei i-au 
înzestrat cu generozitate la căsătorie, cu locuri de casă şi câte două 
pogoane de fâneaţă, astfel încât să se poată aşeza fără grijă la casa lor. 
Aşa cum, înainte de căsătorie toţi contribuiseră prin muncă, după puteri, la 
crearea şi sporirea averii familiei, cei mai mulţi dintre ei au sporit tot prin 
muncă proprie ceea ce primiseră de la părinţi şi au devenit la rândul lor, 
gospodari de frunte ai comunei Cornu. 

Aş face o paranteză aici, pentru a vă povesti că, acum câţiva ani, făcând 
curăţenie prin podul casei de la Cornu, am găsit undeva sub o grindă un rulou 
cu înscrisuri vechi, acolo unde îl pusese probabil tata, când le evacuase din 
casa de bani moştenită de la bunicul — tatăl lui, care avusese prăvălie. 

Foto 4 


Foto 1 — Bunicul Nicolaie Chitu Burchiu (1920); Foto 2 — Bunicii Nicolaie şi Maria Chițu 
Burchiu (1940); Foto 3 — Bunicii Dumitru şi Maria Manta Popescu, mama autorului, Maria 
Chițu Burchiu şi Natalia, soţia (1971); Foto 4 - Bunicii Nicolaie şi Maria Chițu Burchiu, 
mama autorului, Maria Chițu Burchiu şi copii Jean, Victor şi Gicu (1942). 

Începând să răsfoiesc acele înscrisuri, la început din simplă curiozitate 
şi mai apoi cu un interes crescând, am descoperit acolo certificatul de 
căsătorie al bunicilor mei (din 15 ianuarie 1988), un “extract” cadastral pe 
numele bunicului meu, datat 20 noiembrie 1895 ce stabilea cuantumul şi 
hotarele locurilor de “hrană şi islaz” ce-i reveniseră străbunicului Neagoe 
Burchiu prin actul de împroprietărire de la 1864, dar şi cele probabil 
achiziţionate ulterior. Am mai găsit acolo şi o serie de alte acte vechi de 
cumpărare, acte de donaţie cu clauze de întreţinere, testamente, declaraţii 
de martor, inclusiv un decret de decorare de pe vremea lui Carol |. Multe 
erau acte olografe, scrise cu o caligrafie impecabilă pentru acele vremuri. 
Bunicul meu le păstrase cu sfințenie şi din ele am aflat, punându-le cap la 
cap, cum şi-a făcut averea şi cum a transmis-o apoi copiilor săi, prin 
dreaptă împărţeală. 

Am găsit între acele hrisoave vechi şi o chitanţă de prin 1930, privind 
plata impozitului pe venit de către tata mare Niculaie, pentru mai multe 
activităţi dar, între altele şi pe veniturile obţinute ca “agent sanitar”. De 
fapt, din câte îmi aduc aminte şi când eram eu mai mic, oamenii veneau 
adesea la tata mare să-i ajute să scape de anumite stări de rău, să-i 
descânte pentru boli precum albeaţă, dureri de cap, etc., şi probabil de 
aici, încadrarea îndeletnicirii bunicului meu, la categoria “agent sanitar”, 
probabil ca să poată fi impozitată. 

După ce am făcut copii, după cele mai interesante dintre hârtiile găsite 
în pod, în vara anului 2006, le-am predat la muzeul din Cornu, 
considerându-le de interes pentru istoria comunei şi a oamenilor ei. 

Din brevetul de decorare, dar şi din poveştile bunicului pe care-l 
ascultam cu drag, copil fiind, am reconstituit că, soldatul Nicolaie Burchiu 
din Regimentul 19 Artilerie a fost decorat de regele Carol | cu medalia 
“Avântul ţărei”, ca participant la campania din 1913, din care s-a ales şi cu 
o infirmitate la piciorul stâng, pe care l-a târât apoi toată viaţa, fiind nevoit 
să folosească un baston cu care se deplasa, dar pe care îl mânuia cu 
multă îndemânare, aruncându-l după mine când îl exasperam cu 
năzdrăvăniile mele de copil. Spre marea mea încântare (şi nu spaimă cum 
s-ar putea crede), bastonul pe care tata mare îl arunca după mine, care se 

înțelege că fugeam din calea lui, părea să acţioneze ca un bumerang, 
pentru că, ori de câte ori îl arunca, parcă se întorcea singur în mâna lui, 
pentru că, uitându-mă înapoi să văd ce se întâmplă, îl vedeam mai mereu 
pe tata mare, tot cu bastonul în mână. 

Certificatul de căsătorie al bunicilor Chițu Burchiu (15 ian. 1888) - pag. 1 

Certificatul de căsătorie al bunicilor Chițu Burchiu (15 ian. 1888) — pag. 2 

Doar două clase de şcoală urmase bunicul meu, dar, cu toate astea îi 
plăcea să citească toate cărţile pe care eu i le aduceam, împrumutându-le 
de la biblioteca şcolii. Şi cu scrisul şi socotitul stătea bine, că de, a avut şi 
prăvălie de coloniale într-o vreme. E drept că până la urmă a dat faliment, 
dar nu pentru că tata mare nu s-ar fi priceput s-o administreze, din lipsă de 
carte, ci pentru că aşa erau vremurile: oamenii erau săraci, de cele mai 
multe ori cumpărau te miri ce şi încă şi acelea pe datorie. 

Brevetul de decorare a bunicului autorului, soldatul Burchiu Nicolaie, pentru 
participarea la Campania din 1913 

Actul de împroprietărire a străbunicului autorului, Neagoe Burchiu (fost 
clăcaş), în conformitate cu prevederile Legii Rurale din 1864 (întocmit la 7 oct. 1894, 
de către inginerul hotarnic G.A. Pecurariu) 

Trei acte de vânzare, găsite între hrisoavele păstrate de bunicul Nicolaie Chițu 
Burchiu 

Un act de schimb de terenuri din 1905 şi o hotărâre judecătorească din 1913, găsite 
între hrisoavele bunicului Nicolaie Chițu Burchiu. 


25 


A p Î À O d 
A PD 
t / a 


i A 7 ai [i 
Li 4 
da AA iti Zid eaba 
£ ml la j TEE E fe „Î, : Cheke fa 
d DI, r boca dapi sueeliyo suen 


4 F > A = feofeo Be erpai- 
n fasai T puedo fiiu la ali 


N 


s 


Zora 


Jae cenai 
S 


Lp bopi dapi e aai 
a Laaa A DEE: eta ateu 


Testament şi act de arendare, făcute în anul 1903, în favoarea bunicului Nicolaie 
Chițu Burchiu, de către lon Arsenescu, “muncitor din comuna Cornu”. 

Modelul roții cu făcaie, de la moara bunicilor Manta Popescu, din partea mamei 
autorului, localizată pe râul Prahova, lângă gara Breaza (1942). 


Chitanță fiscala din 1930, atestând plata impozitului de către bunicul Nicolaie 
Burchiu, inclusiv pentru veniturile ca “agent sanitar”. 

Din povestirile bunicului Nicolaie, de data asta către scriitorul Marin 
Preda, care ne vizita uneori în scop documentar şi în calitate de soţ al 
verişoarei mele primare Fănuţa (devenită şi ea poetă, sub pseudonimul 
Aurora Cornu), am aflat că, tata mare lucrase în tinereţea lui la săpatul manual 
al puţurilor petroliere de la Moreni şi Țintea, din care petrolul se scotea tot 
manual, cu găleata. Munca aceea era extrem de istovitoare şi, după un timp, 
bunicul şi-a căutat o muncă “mai uşoară” la fabrica Costinescu din Sinaia 
(devenită în anii comunismului I.C. Frimu sau, după 1989 — UMF Sinaia). 

În povestirile lui, bunicul îl descria pe patronul Costinescu, ca având 
un comportament omenos cu muncitorii (contrar celor ce ni se spuneau la 
şcoală, că bogaţii au fost răi şi i-au exploatat fără milă pe cei săraci), dar 
fiind extrem de parcimonios, chiar zgârcit cu sine, pentru că, profitul pe 
care îl obținea nu era cheltuit ca să-şi asigure un trai îndestulat sau luxos, 
ci îl reinvestea în mare parte, pentru a-şi extinde şi consolida afacerea. 

Ne mai povestea bunicul, şi aici nu ştiu cât era anecdotă şi cât adevăr 
gol-goluţ, că muncitorii îl surprindeau adesea pe patronul Costinescu 
umblând cu pantofii găuriţi şi cremuiţi peste găuri, pentru a ascunde 
culoarea ciorapilor. 

l-am cunoscut bine pe bunicii din partea tatei, pentru că am crescut în 
preajma lor până după terminarea facultăţii, aşa încât pot să vorbesc în 
deplină cunoştinţă de cauză despre “măreţia” lor simplă, dar pentru mine, 
cu atât mai evidentă. 

Mi-au fost atât de dragi şi atât de multe amintiri ale copilăriei mele se 
leagă de prezenţa lor sau îi includ, încât şi acum, după atâţia ani, când la 
rândul meu am devenit bunic, îi păstrez în suflet şi în gând, iar în casa 
mea de la Cornu, portretele lor tronează pe perete, în ciuda oricăror 
concepţii moderne şi principii de estetică, care spun că este desuet şi de 
prost gust să ţii poze pe pereţi. 

Nici cu bunicii din partea mamei — Dumitru şi Maria Manta Popescu 
— nu-mi este ruşine. Au fost şi ei oameni harnici, care s-au ridicat prin 
muncă asiduă, pentru că la început au fost foarte săraci, reuşind de-abia 
către sfârşitul vieţii să ajungă la standardul de bogăţie obişnuit în satele de 
deal: au cumpărat ceva pământ — terenuri de fâneaţă sau livadă, au 

crescut vite, aveau cazan de ţuică, căruţă cu cai şi în final şi-au deschis o 
prăvălie de coloniale şi o moară de apă în preajma gării de la Breaza. 
Moara a fost pusă în operă cu ajutorul unor împrumuturi masive de la 
două bănci, dar din păcate nu a funcţionat decât un an, pentru că în 1947 
le-a fost luată prin naţionalizare de către statul comunist. Ceea ce este mai 
trist, dar relevant pentru ce putea însemna la acea vreme “stat de drept” şi 
“respect pentru proprietatea privată”, bunicii mei au fost siliţi de comunişti 
să-şi achite în continuare datoriile pentru achiziţionarea morii, banii fiind 
obţinuţi prin vânzarea în pierdere a multor alte bunuri gospodăreşti, făcute 
cu greu şi cu multă sudoare de bieţii bătrâni. Aşa cum am mai auzit de 
multe mii de alte cazuri similare, după nici doi ani, prin proastă 
administrare, moara a fost falimentată şi în curând a dispărut cu totul de 
pe faţa pământului. Moara bunicilor din Cornu de Sus, ca şi “centrifuga” 
unchiului Gheorghe (de care veţi afla ceva mai încolo), au reprezentat o 
curiozitate şi o fascinaţie pentru mintea mea de copil şi, aşa cum v-am mai 
spus anterior, poate că au fost începutul unei “mari iubiri” — cea dintre 
mine şi maşinile hidraulice. 

Cinci copii — trei fete şi doi băieţi — au avut şi au crescut împreună şi 
aceşti bunici din partea mamei. 

Mama, cea mai mare dintre fete a crescut şi a fost educată aşa cum 
se obişnuia în acele vremuri în familiile de ţărani înstăriți. A fost pusă fără 
menajamente la treburile gospodăreşti (fân, îngrijirea animalelor de curte, 
mulgerea vacilor, etc.) dar şi să-i aibă în grijă pe fraţii şi surorile mai mici. 

Şcoală nu a făcut nici mama prea multă (doar patru clase primare la 
şcoala din sat) dar, din atâta câtă a făcut, a învăţat să se descurce în 
lume, fără să fie nevoită să se ruşineze de neştiinţa ei. 

La vârsta senectuţii, când Diana, fiica mea creştea pe lângă mama, în 
casa de la Cornu, aceasta era încă în stare să-i spună povestioare şi să-i 
recite poezii învăţate în puţinii ei ani de şcoală. Şi la matematică îi “mergea 
mintea” uimitor de bine, pentru cât de puţină şcoală făcuse şi, poate că, în 
parte, de la mama am moştenit şi eu aplecarea către ştiinţele exacte. 

l-am iubit şi respectat mult şi pe bunicii din partea mamei, dar nelocuind 
împreună cu ei, relaţiile au fost mai mult de vizite sporadice şi întâlniri la 

evenimentele mai speciale din familie (nunţi, botezuri şi, din păcate, 
înmormântări). 

Ca şi bunicii din Cornu de Jos şi cei din Cornu de Sus au fost oameni 
frumoşi, la suflet şi la chip. Au trăit împreună o viaţă de muncă, respect şi 
perfectă înţelegere, până la venerabila vârstă de 86 de ani a bunicii, 
pentru că dumneaei a plecat prima să se odihnească “în dea!” (n.a.: cum 
zicea mama despre cimitirul din Cornu de Sus), respectiv până la 92 de 
ani bunicul, care i-a supravieţuit încă vreo câţiva ani. Viaţa le-a hărăzit, ca 
şi celorlalţi bunici, bucurii dar şi griji şi dureri mari, dintre toate, cea mai 
greu de dus fiind aceea că, în viaţă fiind, şi-au îngropat cei doi fii, fraţii mai 
mari ai mamei mele — pe nea Gheorghe, răpus de boală în 1953 şi pe 
Nicolae — unchiul Nae cum îl numeam eu, mort în 1972, după ce, şapte 
ani fusese prizonier la ruşi. Când a revenit în sfârşit acasă din prizonierat, 
unchiul Nae a aflat că familia îi făcuse şi înmormântarea şi toate pomenile 
creştineşti, crezându-l mort demult şi îngropat undeva aiurea, prin stepele 
cazace. 

Cu înţelepciune dar şi cu resemnare, bunicii mei au avut tăria să 
treacă şi peste asta şi să meargă mai departe. 

Aş mai spune că, tocmai pentru că au existat atât de multe asemănări 
şi afinități între cele două perechi de bunici ai mei, îmi amintesc că, relaţia 
lor a fost de mare căldură, respect şi admiraţie reciprocă. Cuscrii se 
întâlneau întotdeauna la toate sărbătorile mari (Paşte, Crăciun şi An Nou) 
dar şi la petrecerile de nuntă sau botez unde mai erau invitaţi împreună, 
ca gospodari de vază ai comunei şi rude ce erau. 


Are un unchi chiabur 
şi un altul duşman al poporului 
Pentru a completa galeria rudelor mele din ramura bunicilor Chițu 
Burchiu trebuie să-i mai prezint aici, în special pe doi dintre unchii mei — 


Gheorghe şi Niculaie — fraţi mai mari ai tatei, ale căror destine m-au 
marcat într-un fel şi pe mine. 

Mai întâi, Gheorghe, cunoscut mai târziu de către corneni, sub porecla 
de Pogon, pe care o va primi datorită staturii sale masive, impozante. Mi s-a 
povestit că, datorită înclinaţiei sale către distracţie, ceea ce îl sustrăgea 
adesea de la treburile gospodăriei, pe care tata mare le repartiza fără 
discriminare tuturor odraslelor sale, bunicii, în special bunica, l-au avertizat 
pe Gheorghe, că-l vor expulza din familie dacă nu-şi schimbă obiceiurile. 

După o ultimă escapadă, când Gheorghe — flăcăiaş de 15-16 ani 
căruia îi mijeau tuleiele — a plecat la un bal, lipsind toată noaptea şi 
întorcându-se acasă de-abia către miezul zilei următoare, unchiul şi-a 
găsit la uşă bocceaua făcută de bunica, aşa cum aceasta îl ameninţase în 
repetate rânduri, dar până atunci, încă n-o pusese în practică. Agravanta 
era că, în ziua în care Gheorghe lipsise de acasă se sustrăsese de fapt de 
la acţiunea colectivă de cosire şi strângere a fânului, la care participau de 
obicei, fără abatere, toţi membrii valizi ai familiei şi care, iniţiaţi o ştiu, 
odată stabilită, nu poate fi amânată decât de către bunul Dumnezeu (dacă 
plouă sau se întâmplă vreo altă calamitate naturală). Bineînţeles că 
ma'mare nu se gândea serios să-l alunge de-acasă ci voia doar să-i dea o 
lecţie, dar, ambițios nevoie mare, Gheorghe a lăsat totul în urmă şi a 
plecat în lume, îmbarcându-se pe un vapor la Constanţa, ca simplu mus. 
La început, a spălat puntea vaporului până şi-a spălat şi toate păcatele 
faţă de părinţi, dar în câţiva ani a reuşit să ajungă marinar şi mecanic pe 
vas. A lucrat în condiţii dure şi, la un moment dat, din cauza degerăturilor 
s-a ales cu o infirmitate la unul din picioare. 

De-abia după vreo patru ani, unchiul Gheorghe s-a întors acasă şi, după 
ce şi-a cerut smerit iertare de la părinţi, aceştia l-au ajutat să se aşeze la casa 
lui. Povestea mai spune că, nici după ce s-a însurat cu tuşa Frusina, 
Gheorghe nu s-a potolit imediat, ci, cu banii din zestrea nevestei la îndemână 
a plecat din nou în peregrinări pe mare şi, de-abia la a doua revenire s-a 
stabilit definitiv la casa lui, unde nevasta, biata tanti Frusina, l-a aşteptat cu 
credinţă şi cu resemnare, să-i treacă cheful de peregrinări prin lume. 

A fost un personaj interesant, chiar pitoresc acest unchi al meu, care 
devenise între timp un bărbat falnic, de 1,95 m înălţime şi 140 de kg, ceea 

ce i-a şi atras porecla de Pogon, pe care a purtat-o cu mândrie şi, vorba 
poetului, transformând-o aproape, în renume. 

Având o minte extrem de ascuţită, dar şi infirmitatea la picior, căpătată 
în peregrinările sale pe mare, unchiul Gheorghe s-a apucat de diferite 
afaceri de familie. 

Cel mai bine i-a reuşit afacerea cu lăptăria pe care a pus-o pe picioare 
cumpărând o maşinărie centrifugă cu care prelucra laptele colectat de la 
consăteni, extrăgând din el smântâna şi untul şi vânzându-şi apoi 
produsele la oraş. Îşi cumpărase în acest scop o şaretă cu arcuri şi un cal, 
pe capra căreia trona falnic, în zilele când se ducea la Câmpina să-şi 
distribuie produsele lactate. 

Îmi amintesc că, centrifuga unchiului Gheorghe m-a fascinat şi pe 
mine, când copil fiind, stăteam ore în şir, cu gura căscată şi priveam cum 
lucrează, atunci când mama mă trimitea cu laptele muls zilnic de la cele 
două vaci ale noastre. Aşa cum spuneam mai înainte, poate şi de aici mi 
s-a tras pasiunea devenită mai târziu profesie, pentru maşini hidraulice şi, 
mulţi ani mai târziu am inclus schema funcţională a acelei centrifuge în 
cursul meu de “Utilaje şi instalaţii pentru protecţia mediului”. 

Neavând copii s-a hotărât împreună cu nevasta, Frusina, să înfieze o 
nepoată de la fratele lui cel mare — Niculaie de la Provita. Fetiţa, botezată 
Ştefania, dar căreia toţi ai casei şi rudele apropiate îi spuneau Fănuţa, a 
devenit mai târziu, poeta Aurora Cornu, prima şi... se pare că, cea mai 
iubită dintre soțiile lui Marin Preda (era să scriu “cea mai iubită dintre 
pământence”, ştiţi dumneavoastră de ce). 

Gheorghe şi Frusina au crescut-o pe Ştefania cu dragoste părintească 
şi i-au asigurat tot ceea ce, în vremurile acelea se putea da unui copil pentru 
a-l creşte îndestulat. Cea care de asemenea i-a acordat multă dragoste şi 
atenţie Fănuţei şi a crescut-o de fapt, a fost Stela, servitoarea familiei, căreia 
sătenii îi ziceau fără răutate, Muta, pentru că vorbea greu, aproape 
neinteligibil pentru cei care o auzeau pentru prima oară. Stela a rămas 
ataşată până la sfârşitul zilelor ei celor doi bătrâni, părinţii adoptivi ai 
Fănuţei, pe care i-a îngrijit, până când au închis pe rând ochii şi chiar mult 
timp după aceea, când, cu un devotament înduioşător venea şi le îngrijea 

mormântul, unde Fănuţa, devenită între timp Aurora, ajungea destul de rar, 
fiind plecată din ţară încă din 1965 şi stabilită definitiv în Franţa. 


Foto 2 Foto 3 


Foto 1 — Fratele tatălui autorului, Nicolae de la Proviţa şi soția sa Aurica, părinţii naturali ai 
poetei Aurora Cornu (1930), Foto 2 — Fratele tatălui autorului, Gheorghe, tatăl adoptiv al 
Ştefaniei, împreună cu acesta, la vârsta de trei ani (1936); Foto 3 - Poeta Aurora Cornu 
(alias Ştefania) în anul 1965. 

Revin însă la figura unchiului meu Gheorghe, pe care, copil fiind îl 
ascultam cu gura căscată când, venind de la oraş, îşi oprea şareta în faţa 
casei părinteşti şi le făcea o vizită scurtă bunicilor, povestindu-le ce mai e 
pe la oraş, cum merg preţurile şi chiar mai făcea cu bunicul şi unele 
comentarii privind mersul politicii. Cât timp stătea în vizită la bunici, unchiul 
Gheorghe îşi băga şareta în curte şi-i dădea calului ceva de mâncare, 
pentru ca acesta să stea liniştit cât timp dumnealui îi prezenta bunicului 
ştirile zilei. Uneori, unchiul Gheorghe era însărcinat să le facă bătrânilor 
anumite cumpărături de la oraş, pe care i le preda bunicii, iar alteori, când 
era nevoie, îi mai ajuta la unele treburi prin gospodărie. 

Ei bine, până la urmă, deşi aşa cum v-am povestit, în comuna 
Cornu nu s-a putut face colectivizarea, unchiul Gheorghe a fost 
categorisit chiabur şi asta numai din cauza micii lui afaceri cu lăptăria, 
care nu-i permitea de fapt decât să trăiască decent împreună cu familia 
lui, necum să mai facă şi avere serioasă. O asemenea “calificare” 
putea cauza mari necazuri celui în cauză dar şi copiilor, copiilor lui şi 
rudelor mai mult sau mai puţin apropiate. Începeau să curgă cererile de 
cote mai mari (şi procesele, în caz de nesupunere), dacă nu te achitai 
de ele erai trimis să faci armată sau concentrare la detaşamente de 
muncă forţată, copiii aveau oprelişti la examenele de admitere la liceu 
sau apoi la facultate, şi se înţelege că, oricât de eminenţi ar fi fost, nu 
puteau beneficia de burse. 

Se pare că, prin 1952, unchiul Gheorghe a şi fost subiectul unui 
proces pentru nepredarea la timp a cotelor. Aurora, fiica lui adoptivă 
povesteşte cu mult umor despre înfăţişările tatălui său Gheorghe, în faţa 
justiţiei comuniste, în procesul “de cote”, în romanul ei cu tentă 
memorialistică “Fugă spre centru”, tradus din limba engleză, apărut şi în 
România în anul 2005. 

În ceea ce mă priveşte, celebra frază “are unchi chiabur” m-a urmărit şi 
m-a marcat şi pe mine, precum o anatemă, prin toate şcolile pe care le-am 
urmat după aceea, dar cu predilecție la admiterea în liceu şi la facultate. 

Întâmplarea face ca, al doilea unchi despre care doresc să vă 
povestesc, Nicolae din Proviţa, să fie tatăl natural al Fănuţei (Aurora 

Cornu). Nicolae a fost cel mai mare dintre fraţii tatei, stabilit după căsătorie 
la Provita, o comună apropiată de Cornu, în care poţi ajunge trecând mai 
întâi prin Poiana Câmpina. Şi să vedeţi cum acesta a ajuns... “duşman al 
poporului” şi, de fapt, a plătit cu viaţa, pentru această pecete absurdă. 

Ceea ce îmi amintesc nemijlocit despre unchiul Nicolae este o 
convorbire, de fapt o confesiune extrem de periculoasă, pe care acesta i-a 
făcut-o bunicului meu (n.a. şi tatăl lui), pe care eu am surprins-o când 
aveam numai vreo nouă ani şi mă ascundeam în via din faţa casei, unde 
mă delectam cu struguri necopţi şi-l spionam pe tata mare ca să aflu ce 
mai vorbea cu vizitatorii săi ocazionali. 

Redau aici cu aproximaţie, ceea ce mi-a rămas întipărit în mintea mea 
de copil, coroborând însă şi cu cele auzite ulterior, din şoaptele îngrozite 
ale adulţilor. Aşadar, unchiul îi spunea lui tata mare că-l ascunde în casa 
lui pe generalul Gheorghe Mosiu — fratele nevesti-si, care luptase pe 
frontul de răsărit, motiv pentru care, după întoarcerea frontului şi revenirea 
“la vatră”, comuniştii îl condamnaseră dându-i apoi şi domiciliu forţat într-o 
comună uitată de lume, din Bărăgan. Ghiţă, cum îi spuneau cei ai casei 
generalului, n-a putut să suporte izolarea şi viaţa inumană în domiciliul 
forţat şi s-a sustras, venind să se adăpostească în casa soră-si şi a 
cumnatului de la Provita. La început, unchiul l-a găzduit fără să prea ştie 
mare lucru despre situaţia lui, doar mai târziu a aflat realitatea, când 
zarurile erau deja aruncate. 

Circa unsprezece ani, din 1949, când a venit la Proviţa şi până în 
noiembrie 1959, a stat ascuns generalul Ghiţă Mosiu, în casa unchiului meu. 

În timpul zilei, dacă în casă venea cineva străin, se băga într-o groapă 
săpată în pământ, sub patul de la bucătărie. Din casă ieşea de regulă, 
numai noaptea, pentru a mai face ceva mişcare, prăşind porumbul pe holdă, 
tăind lemne la lumina lunii, sau plimbându-se pur şi simplu în jurul casei. 

S-a auzit apoi că, într-o bună zi, soția generalului, l-ar fi denunțat şi, atât 
el cât şi unchiul meu au fost ridicaţi de către securitate. Generalul a fost 
condamnat la 23 de ani, iar unchiul Nicolae a primit 13 ani pentru tăinuire. 

Se pare că totuşi, generalul Mosiu a mai apucat să beneficieze de 
amnistia pe care Ceauşescu, proaspăt înscăunat ca secretar general al 

PCR, a dat-o în 1964 pentru toţi deţinuţii politici şi a fost eliberat din 
puşcărie şi “reabilitat” de regimul comunist. A murit de bătrâneţe prin 1972. 

În schimb, bietul unchiul Nicolae, parcă pentru a confirma zicala că, nici- 
o faptă bună nu rămâne nepedepsită şi-a găsit sfârşitul la nici doi ani de la 
arestare, în închisoarea de la Gherla. Avea doar 71 de ani. Mulţi ani mai 
târziu, după revoluţie, i-am auzit numele pomenit într-o lungă listă a celor 
asasinați prin regim penitenciar sever, prin care comuniştii încercaseră să-i 
“pună cu botul pe labe” pe opozanţii lor politici şi chiar să-i extermine, citită 
într-unul din episoadele “Memorialului durerii”, al Luciei Hosu Longin. 

lată că, aşa am ajuns şi eu, la vremea când trebuia să-mi fac 
autobiografia, nepot de fost deţinut politic. Era o onoare pe care n-am avut 
cum s-o preţuiesc la acea vreme, ci, mai degrabă am încercat să o 
tăinuiesc pe cât posibil de ochii şi urechile “cadriştilor” care îmi vor fi întors 
autobiografia, pe faţă şi pe dos. Faptul că unchiul trăise la Provita după 
căsătorie a făcut ca povestea lui să fie estompată cu timpul în memoria 
cornenilor dar, a rămas realitatea că, prin 1965, verişoara mea primară, 
Aurora Cornu, alias Ştefania — fiica adoptivă a lui Gheorghe şi fiică 
naturală a lui Nicolaie — a plecat din ţară şi s-a stabilit în Franţa. Acesta a 
fost al treilea şi poate cel mai negru punct al biografiei mele, pentru că, 
venea după ce terminasem facultatea, eram inginer şi peste tot unde mă 
duceam, totul începea cu “autobiografia” (acum, aceasta se numeşte 
Curriculum Vitae şi nu-ţi mai cere nimeni să-ţi înşirui în el toate rudele, de 
la cele mai apropiate până la cele mai îndepărtate). 


2 
.. 


Apropo de întâmplarea cu moara bunicilor, sau de cea cu înscrierea 
unchiului meu Gheorghe pe lista “chiaburilor veroşi”, coroborate cu cele 
auzite şi în legătură cu alţi consăteni, revin pentru a reflecta că, aşa s-a 
scris istoria şi în comuna Cornu, în anii “comunismului victorios”. 

Ar fi totuşi demn de menţionat că soarta şi din nou “aşezarea 
geografică” a satului, ne-au fost favorabile. Aşa cum, cu secole în urmă, 
“amplasamentul strategic” al Cornului ne-a scăpat de invaziile unor 

popoare migratoare, se pare că, în anii de început ai comunismului ne-a 
scutit de “binefacerile colectivizării”. Oricât şi-ar fi dorit comuniştii să 
distrugă bunăstarea oamenilor din satele cu specific de deal — munte, 
nouă n-au prea reuşit să ne impună colectivizarea, nu că nu şi-ar fi dorit, 
dar n-au prea avut cum s-o facă. 

Nu-i mai puţin adevărat că, la Cornu şi, probabil că şi prin alte părti, 
comuniştii au mai încercat să-şi impună “modelul de viaţă” şi pe alte căi şi cu 
alte “metode specifice”. De exemplu, au făcut o “întovărăşire” care s-a 
“fâsâit” în foarte scurt timp, din lipsă de combatanți. Alte metode însă le-au 
mai dat ceva “rezultate” — vezi cazul cu moara bunicilor mei, confiscarea şi 
închiderea unor cazane de ţuică, impozitarea dincolo de limita suportabilităţii 
a oricăror surse de venit, aşa cum a păţit unchiul Gheorghe şi mulţi alţii. 
Totuşi, “eficienţa” acestor metode a fost cu mult mai redusă faţă de ce 
auzisem că au făcut comuniştii lui Dej, în amărâtele sate de câmpie, unde 
gospodarii mai răsăriţi, având ceva pământ arabil, au fost ameninţaţi, bătuţi, 
închişi şi în final spoliaţi de tot ce aveau, prin înscrierea silită “în colectivă”. 

Faptul că mulţi corneni erau meseriaşi, pricepuţi mai ales în domeniul 
construcţiilor şi zidăriei a făcut ca satul să supravieţuiască în acele timpuri 
vitrege, pentru că totuşi, deşi scăpasem “cu bine” de colectivizare, sărăcia 
muşcase adânc şi din bugetele familiilor de “țărani muncitori” corneni, cum 
erau categorisiţi din punct de vedere social, mulţi dintre părinţii noştri. În 
această categorie socială se încadra şi tata şi toate dosarele mele făcute 
la intrarea prin şcolile de la oraş pe unde m-a purtat viaţa au inclus hârtii 
oficiale, conţinând această precizare. 

Pentru mine, asta a însemnat concret că, ori de câte ori solicitam o 
bursă, trebuia să ştiu bine că plafonul de acordare depindea de rezultatul 
sumei dintre venitul agricol şi salariul tatii. Dacă salariul era modest, 
venitul agricol se stabilea după nişte criterii care mie îmi dădeau frisoane, 
dar veţi vedea în cele ce urmează de ce am ajuns să fiu obsedat de 
această problemă. 

Copilăria şi şcolile prin care am trecut 


În perioada 1945 - 1953, am urmat cursurile şcolii generale din 
comuna Cornu de Jos, care, o susţin şi astăzi, după atâta amar de ani, a 
fost o instituţie cu tradiţie solidă de învăţătură şi de educaţie. 

Din documentele de care dispun azi şcoala sau muzeul din Cornu, nu 
rezultă prea multe informaţii cu privire la data, sau măcar la perioada 
aproximativă, a înfiinţării primului lăcaş de învăţătură instituţionalizat în 
comună. Se pare că totuşi, chiliile vechiului schit au găzduit prima şcoală 
primară, iar primul abecedar a fost de fapt ceaslovul folosit de preoţi şi 
călugări, care au devenit astfel şi primii profesori instituţionalizaţi. 

Totuşi, documente din vremuri mai apropiate de ale noastre, atestă că, 
la nivelul anului 1838, deci fix cu o sută de ani înainte de anul naşterii 
mele, în fiecare dintre cele două sate componente ale comunei Cornu 
funcţiona câte o şcoală, frecventate în total de circa 70... 100 de şcolari. 

În perioada cât eu am urmat şcoala din Cornu de Jos, directorul acesteia 
era profesorul Cristea Stănescu. Acesta devenise dascăl în Cornu — mai 
întâi învăţător şi apoi profesor de geografie şi istorie la clasele V — VII — 
după ce, în anul 1945 şi-a încheiat cariera militară cu gradul de căpitan, 
luptând pe ambele fronturi şi fiind decorat cu mai multe ordine şi medalii. 

Îi port o amintire frumoasă acestui dascăl minunat, care, pe lângă 
talentul pedagogic şi excepţionalele calităţi de predare a fost şi un om de 
mare caracter. 

În vremurile acelea, când părinţii erau mai mereu prinşi cu treburile, în 
cazul meu, cu tata adesea plecat prin ţară, pe unde-l ducea nevoia de a 
câştiga o pâine şi mama care se lupta de dimineaţă până seara cu 
treburile gospodăriei, un profesor precum domnul Cristea Stănescu mi-a 
fost ca un adevărat părinte. Pe lângă faptul că, m-a făcut să învăţ 
geografia cu plăcere şi cu “metodă” (căutând şi localizând întotdeauna pe 
hartă), mi-a dat adesea şi multe sfaturi utile de comportament la şcoală 
dar şi în exteriorul ei. 

Îmi amintesc că, după terminarea primelor patru clase primare, 
împreună cu Mircea Gaborfi, un prieten de o vârstă cu mine, ne-am pus în 

mintea noastră de copii s-o terminăm definitiv cu şcoala şi să ne facem 
haiduci. Chiar ne-am pus în practică ideea, plecând într-o bună zi în 
drumeţie amândoi, la locul nostru de pe Livezi (Gaura Ursului) unde, după 
ce am hălăduit o zi şi o noapte, ne-am dat seama că, avantajul libertăţii nu 
înseamnă mare lucru atunci când începe să te roadă foamea. Drept care, 
eu mi-am luat picioarele la spinare şi m-am întors în goană acasă, iar 
Mircea, după ce a mai bântuit câteva ore singur, pe acolo, m-a urmat şi el, 
cu coada între picioare şi foamea-n gât. 

Totuşi, în anul şcolar care a urmat, după ce m-am lăsat de “haiducie”, 
sprijinit oarecum şi de tata, nu m-am mai dus la şcoală, hotărând că o să 
învăţ dulgheria. 

Am continuat prietenia cu Mircea Gaborfi, uneori, reuşind să fim 
protagoniştii unor isprăvi de-a dreptul hazlii. De exemplu, într-o zi, când 
afară ploua serios, am şterpelit nişte hamsii sărate rămase “în stoc” după 
ce prăvălia lui tata mare dăduse faliment şi am aranjat ca Mircea să le dea 
drumul pe şanţ la unul din capete, iar eu, să stau la pândă şi să “le 
pescuiesc” glorios la oarecare distanţă, în aval. 

Tot pe atunci, inventivitatea mea de viitor specialist în maşini hidraulice 
s-a manifestat prin ideea de a-mi face o morişcă din lemn de soc, pe care o 
puneam în șanțul plin cu apă, urmărind cu încântare cum se învârteşte, până 
când apa mi-o lua şi-mi distrugea şi “barajul” construit special în acest scop. 

Îmi revin în minte vag şi alte isprăvi copilăreşti pe care le-am mai făcut 
în acea perioadă, dar, cel mai bine îmi amintesc de sentimentul de tristeţe 
şi frustrare pe care îl aveam când îi vedeam pe ceilalţi copii, ducându-se şi 
venind de la şcoală sau de la alte acţiuni şcolare, de la care eu mă 
simţeam exclus. 

Atunci, într-una din peregrinările mele prin sat, m-am întâlnit cu 
directorul Stănescu care, m-a luat cu binişorul şi descosându-mă cu tact 
pedagogic, a înţeles că aveam nevoie de o mână de ajutor ca să mă 
orientez corect ce trebuie să fac. A venit la bunici şi la mama şi a avut cu 
ei o lungă discuţie despre viitorul meu şi, într-un fel mi-a schimbat soarta, 
făcându-i ca, în anul următor să insiste pe lângă tata să mă dea din nou la 
şcoală, în clasa a cincea. 

În continuare, cred că nu l-am dezamăgit, pentru că, bucuros de 
reintegrarea mea în lumea şcolarilor, m-am pus cum se zice, cu burta pe 
carte, şi am fost mereu premiant. 

Chiar şi talentul meu “actoricesc” a fost remarcat tot de profesorul 
Stănescu, drept care, la toate serbările de sfârşit de an şcolar, rolul meu 
era să-l imit pe celebrul nostru comic, Vasile Tomazian, spre încântarea 
părinţilor şi a copiilor prezenţi în sală. Toate monoloagele mele, pastişate 
după cele ale lui Tomazian, începeau şi se terminau cu inconfundabilul: 
“Sal tare taică şi... noroc!”, rostit cu, de asemenea inconfundabila intonatie 
a marelui actor. 

Şi aşa, în 1953 am terminat cu brio primele şapte clase pe care le 
urmasem în comuna mea natală, ajungând însă într-un nou impas, pentru 
că tata nu renunţase la ideea că e mai bine să mă dea să învăţ o meserie. 
Prin urmare, deşi aş fi putut intra la liceul teoretic fără examen, fiindcă 
terminasem şcoala generală cu medie maximă (numai cu note de cinci, 
cum erau notele pe atunci, după modelul sovietic), faptul că dosarul meu 
purta anatema “are unchi chiabur” putea să mă expună unui eşec, mai 
ales în obţinerea unei burse de studii. 

Aşadar, la îndemnul tatei şi sfătuit şi de preotul Provinceanu — un alt 
părinte spiritual al meu, m-am înscris şi am urmat timp de trei ani şcoala 
Medie Tehnică de Petrol din Câmpina (echivalabilă cu liceul), unde 
puteam avea bursă şi o serie de alte avantaje după absolvire. 

Examenul de admitere a fost destul de exigent, dar l-am luat cu brio... 
când, surpriză, am fost chemat la secretariat şi atenţionat că, aveam o 
problemă cu... identitatea. 

Într-adevăr, aşa cum era obiceiul pe atunci la ţară, pe certificatul de 
naştere puteai să figurezi cu un nume şi în acte cu un alt nume, sau în 
cazuri mai fericite, numele “adevărat” să-ţi fie înscris corect dar să-ţi mai 
lipească un nume însemnând: poreclă, prenume al vreunui bunic sau 
străbunic, sau, pur şi simplu invenţia vreunui funcţionar plictisit. 

Eu aşa am păţit, pentru că, pe certificatul de absolvire a şcolii 
generale, numele Burchiu nu figura, în schimb, îmi fusese scris doar 
numele “Chițu” care, figura, e drept şi în actele tatei şi ale bunicului, însă 

alături de numele de “Burchiu”. Cum în certificatul de naştere figuram doar 
cu numele de Burchiu, aşa m-am înscris la examenul de la Şcoala de 
Petrol (încă nu aveam buletin) şi, în cele din urmă a trebuit să aduc 
adeverinţă precum că: “Burchiu şi Chițu sunt aceeaşi persoană”. De-abia 
după aceea mi s-a comunicat rezultatul, şi anume că am fost admis la 
şcoala tehnică. 


Situaţia şcolară 

Foto 1 — Profesorul Cristea Stănescu, directorul şcolii generale din Cornu (1940); Foto 2 
— Autorul, împreuna cu elevii de la şcoala din Cornu, pe vremea când era profesor 
suplinitor (1957); Jos — Certificatul de absolvire a şapte clase, cu adnotarea: “Burchiu şi 
Chițu este aceeaşi persoană” (8 iulie 1953). 


41 


Pentru mine acei ani n-au fost deloc o experienţă inutilă, pentru că şi 
la “Petrol” se făcea carte, mai ales discipline precum matematică, fizică şi 
chimie au fost predate la înalt nivel, de profesori de mare calitate. Am 
învăţat bine şi puteam să iau bursă dar, m-am lovit şi aici de problema 
“stării materiale”, aşa că, la fiecare început de an, tata trebuia să 
corecteze cu pic adeverinţa dată de secretarul de la primăria din Cornu, în 
care apărea un surplus inexistent de “venit agricol”, prin care puteam 
pierde bursa. 

Din păcate, când am ajuns în anul Ill (în anul 1955), regulamentul 
şcolii s-a modificat — desigur în rău, pentru că urma să devină o simplă 
şcoală profesională — ceea ce m-a făcut să-mi cer transferul la liceul 
teoretic. Nu a fost chiar simplu pentru mine, pentru că a trebuit să dau o 
serie de diferențe la materii precum: geografie, franceză, biologie, 
psihologie şi altele, drept care, în anul respectiv mi-am întrerupt practica la 
Staţia de compresoare din Şintea-Boldeşti şi m-am pus cu burta pe carte, 
pentru a putea să mă prezint să susţin examenele de diferenţă. 

Şi de această dată, profesorul Stănescu a avut un rol important, 
pentru că m-a ajutat împrumutându-mi hărţile necesare ca să pot învăţa 
sistematic la geografie. Tot Stănescu, în alianţă cu bunica şi cu mama, au 
insistat pe lângă tata să-mi acorde o şansă în plus şi să mă lase să trec la 
liceul teoretic, pentru ca apoi să pot merge la facultate. Dacă rămâneam 
elev la şcoala profesională şi m-aş fi răzgândit ulterior, vrând să plec, 
exista riscul ca ai mei să fie obligaţi să-mi plătească şcolarizarea, ceea ce 
ar fi fost o mare năpastă pe capul lor. 

De aceea am optat de la bun început pentru retragere şi transferul la 
un liceu teoretic. Din păcate, niciunul din liceele teoretice din Câmpina nu 
mai aveau locuri libere, aşa încât, am apelat la ajutorul unei vechi 
cunoştinţe de familie — doamna Maria Hortopan, profesoară în Bucureşti, 
directoarea fostului liceu “losif Rangheţ' — căreia îi port şi astăzi o 
recunoştinţă nespusă, pentru rolul fast pe care l-a jucat în viaţa mea, 
atunci şi mai târziu, odată ajuns student şi apoi inginer în Bucureşti. 

Doamna Hortopan nu mi-a fost rudă de sânge, dar, prin marea omenie 
şi încredere pe care le-a dovedit faţă de mine, eu am considerat-o 

întotdeauna ca atare. Când am anunţat-o de impasul în care mă găseam 
şi-a folosit toate relaţiile şi influenţa de care dispunea la minister, pentru a 
mă ajuta să obţin suplimentarea unui loc la liceul din Câmpina şi în cele 
din urmă a reuşit. După cum îmi spunea, fusese impresionată de isteţimea 
mea şi mai ales de tenacitatea şi aplecarea mea către studiu şi dându-şi 
seama de posibilităţile mele, mult mai mari decât cele necesare pentru a 
termina doar o şcoală profesională şi atât, a vrut să mă ajute. 

Pregătirea pentru susţinerea examenelor de diferenţă a reprezentat un 
efort serios pentru mine. Dacă la unele discipline m-am descurcat singur, 
învățând ca un disperat, la materii complet noi, precum psihologia, am 
avut nevoie de ajutorul unui profesor care să mă îndrume prin hăţişurile 
materiei. Acesta a fost pentru mine profesorul Stanciu din Câmpina, pe 
care mi-l găsise părintele Provinceanu şi cu care am făcut câteva ore de 
sinteză la psihologie. Pe vremea aceea, meditaţile nu se 
“instituţionalizaseră”, şi nici profesorii, dar nici părinţii nu insistau cu 
meditaţiile, pentru că baza era ce se învăţa la şcoală şi, bineînţeles, 
studiul individual. Aceea a fost aşadar, singura ocazie în care am luat 
“meditații”, după care lucrurile au intrat pe făgaşul normal. 

Examenele de diferenţă le-am susţinut toamna, aşa că, toată vara 
aceea am învăţat de mi-au sărit capacele, dar rezultatele au fost pe 
măsura efortului, pentru că la toate materiile la care am dat diferenţe am 
luat numai note maxime. A început şcoala şi am fost integrat în clasa a X-a 
la liceul teoretic. Acolo i-am reîntâlnit pe unii dintre foştii mei colegi din 
şcoala generală, între care şi pe Nuţa (Elena), cea care avea să devină 
viitoarea mea cumnată, pentru că, vreo câţiva ani mai târziu s-a căsătorit 
cu Jean, fratele meu mijlociu. Şi ceilalţi din clasă m-au primit cu căldură şi 
ne-am împrietenit, ca şi când am fi fost colegi de când lumea. 

Bineînţeles, că la prietenia şi respectul pe care mi l-am căpătat în faţa 
noilor mei colegi, a contribuit şi faptul că, la început, toţi profesorii dar în 
special cei de matematică, fizică şi chimie au dorit să vadă cam ce şi cât 
mă duce capul, drept care m-au întors pe toate feţele, până s-au convins 
că nu sunt o achiziţie de lepădat pentru liceul lor. Cu ambiţie m-am pus pe 
învăţat şi la materiile care erau încă o noutate pentru mine, astfel încât, 

am terminat liceul în plutonul fruntaş, împărțind locul întâi cu Cristian 
Colonati, un băiat isteţ şi ambițios care, ca şi mine, în final a terminat tot 
facultatea de Energetică. 

Nu pot aici, să nu amintesc două vorbe măcar de toţi colegii mei din 
liceu, pentru că, aşa cum se zice că, ziua bună se cunoaşte de dimineaţă, 
trebuie să vă spun că eram o clasă de copii foarte buni, studioşi şi 
ambiţioşi şi ca urmare, toți au reuşit în viaţă destul de bine. Astfel, din 37 
de absolvenţi ai acelei serii, 32 au făcut studii superioare, ceea ce, cred 
eu, a fost cu adevărat o performanţă pentru acele vremuri. Cei mai multi 
am devenit profesori, ingineri, dar şi doctori, economişti, ba chiar unul 
dintre foştii colegi a devenit aviator, spre marea noastră surprindere. Doi 
din seria noastră, am ajuns profesori universitari: lon Baciu, chimist 
valoros — profesor la facultatea omonimă de la Universitatea Bucureşti şi 
subsemnatul. 

Astăzi, odată pe an, în prima sâmbătă din luna iunie ne întâlnim în 
grădina de vară a restaurantului din Câmpina şi depănăm amintiri sau ne 
povestim ultimele realizări — în special cu câţi nepoți ne-am mai îmbogăţit 
între timp. Ne amintim cu plăcere de anii de liceu, de simplitatea 
problemelor pe care le aveam în acele timpuri, în raport cu complexitatea 
şi dificultatea celor pe care par a le avea copii şi nepoţii noştri (pericolul 
răspândirii drogurilor printre copii şi elevi, internetul, cu ce poate să aducă 
bun dar mai ales rău, boli din ce în ce mai amenințătoare, multe cu 
transmitere sexuală). În general vorbim însă de lucruri frumoase, pentru că 
de cele urâte oricum nu suntem feriti în viaţa de zi cu zi. 

În ceea ce mă priveşte, îmi vin în minte şi acele aspecte mai dificile, 
uneori chiar neplăcute ale vieţii mele de liceean la Câmpina, dar cu 
domiciliul în Cornu, în speţă, îmi amintesc de naveta dus-întors, pe un 
traseu de circa patru kilometri “per pedes apostolorum”, pe care trebuia să 
îl parcurg indiferent de vreme, ziua sau noaptea. 

Pe atunci nu dispuneam de autobuze şi nici de şoseaua asfaltată care 
leagă acum direct Cornu de Câmpina, drept care o luam pe scurtătură, 
coborând pe Misleanu, traversând pârâul Câmpiniţa şi urcând din nou 
până la castelul de apă. Drumul meu trecea pe lângă castelul Iuliei 

Haşdău şi apoi pe lângă casa memorială “Nicolae Grigorescu”. De cele 
mai multe ori acest drum îl făceam singur, inclusiv la întoarcerea de la 
liceu, care se producea cel mai adesea după căderea întunericului. 

Oi fi fost eu înalt, dar tot un copil speriat eram și pentru că asta era 
totuși situația, îmi amintesc că, de cele mai multe ori făceam acest drum 
fugind și cântând în gura mare ca să sperii la rândul meu animalele 
sălbatice. După un timp, un unchi mi-a făcut o “făclie”, un fel de cilindru cu 
capac, în interiorul căreia se afla o feștilă îmbibată în gaz. Pe lângă făclie 
mai aveam și o lanternă cu baterii pe care o aprindeam intermitent, ca să- 
mi luminez drumul la distanță. Făclia, care trebuia să mă ferească de 
animalele sălbatice, o aprindeam când traversam Câmpiniţa și trebuia să 
mă ţină până ajungeam acasă. Principala mea grijă era să nu plec de 
acasă fără chibrituri și mai ales să am gaz în făclie. 

Ei, și aici dăm în altă poveste, că nu era chiar simplu pe vremea aceea 
să te aprovizionezi cu gaz lampant, culmea, deși trăiam într-o regiune 
petrolieră cu tradiţie. Pentru ca gospodinele să poată lua cota de gaz de la 
cooperativă trebuiau să ducă la schimb două ouă pentru litrul de gaz luat 
lunar. Unii mai hâtrii, ca să facă haz de necaz, inventaseră chiar și o 
poezioară despre asta, care suna cam aşa: “Mulţumesc tie găină, | Că mi- 
ai dat din c..r lumină”. 

Îmi amintesc că doar o singură dată am avut o întâlnire de gradul trei 
cu un lup, pe care însă l-am speriat atât de tare cu tipetele mele și poate și 
cu făclia, încât a fugit mâncând pământul, mai repede chiar decât am 
făcut-o eu. 

Pentru că tot v-am povestit despre naveta mea pedestră de la Cornu 
la Câmpina și retur, de pe vremea când ajunsesem liceean la Câmpina, v- 
aș mai povesti o întâmplare nostimă tot de acest gen, dar care se situa 
mai înspre copilărie. 

Tot aşa, mă întorceam odată din Cornu de Sus, unde fusesem în vizită 
la bunicii din partea mamei și îmi amintesc că plecasem de la ei cam 
târziu, iar noaptea cădea cu repeziciune. Aveam pe atunci vreo zece ani 
și, la acea vârstă, credeam încă în toate poveștile despre moarte, strigoi și 
stafii pe care le auzeam de la adulţi sau de la alți copii. Am trecut în fugă 

de Valea Rea, fără să mă uit prea atent în străfundurile ei așa cum făceam 
când treceam ziua pe acolo și, odată ajuns în Cornu de Jos, după ce am 
trecut de biserică, am cotit-o la stânga, luând-o pe ulița care o scurta pe 
lângă cimitir, pentru a ajunge mai repede acasă. La un moment dat, prin 
întunericul destul de dens, s-a auzit un trosnet și mi s-a părut că, peste 
pârleazul dinspre cimitir sare parcă o umbră. Înfricoșat, m-am gândit că 
numai moartea sau vreun strigoi poate fi cea care sare gardul cimitirului și 
că atâta mi-a fost. Apoi mi s-a părut că, în hăul de întuneric care se 
închidea parcă în urma mea, aud un zgomot sacadat de pași care mă 
urmăreau și se tot apropiau: “toc, toc, toc...”. Cuprins de groază, am dat să 
o rup la fugă, în timp ce, în urma mea, zgomotul pașilor se apropia din ce 
în ce. Gâtuit de groază, aproape că n-am mai putut să mă mișc și să scot 
nici un sunet când, cineva mi-a pus mâna pe umăr. Cu ultimele puteri, am 
dat să mă zmulg din mâna “Morţii” sau a strigoiului, când acesta a început 
să râdă cu hohote omenești. Din fericire era doar nea lon, un vecin de-al 
nostru care mi-a povestit că scurtase drumul prin cimitir, tot cu intenţia de 
a ajunge mai repede acasă. 

Am terminat liceul în vara anului 1956 și mi-am luat diploma de 
Maturitate, cum se chema pe atunci bacalaureatul. Examenul era destul 
de temeinic, pentru că se dădea la toate materiile de bază pe care le 
studiasem în liceu. 

În legătură cu terminarea liceului, am rămas cu un mare regret, acela 
că eu n-am putut să particip la banchetul final, pentru că, bolile mamei se 
agravaseră și doctorii și medicamentele necesare înghiţeau tot ceea ce 
tata câștiga în cele câteva luni pe an când își putea găsi de lucru. Mi-a fost 
jenă să recunosc față de colegii mei că nu dispuneam de banii necesari 
pentru banchet și am inventat un motiv oarecare, mai mult sau mai puţin 
plauzibil, ca să nu particip. 

Pentru mine nu a urmat deloc o vară liniștită fiindcă, deși nu era lucru 
hotărât că ai mei vor putea să mă ţină la facultate, dată fiind starea 
noastră materială precară, eu îmi doream din tot sufletul să dau examen la 
facultate, în București. 

Foto 1 

Foto 1 - Preotul Petre Provinceanu şi soția sa, preoteasa Maria, părinții spirituali ai 
autorului, în 1930 (stânga) şi 1938 (dreapta). Foto 2 — Diploma de examen de maturitate 
(stânga) şi poza autorului, la vârsta absolvirii liceului (1956). 

Îmi amintesc vag că, în vara aceea m-am dus prima oară în viata mea 
la București ca să mă informez despre facultatea unde ar fi urmat să dau 
examen. Prin urmare, primul drum l-am făcut în Polizu, unde era sediul 
Institutului Politehnic și, pentru că, la un avizier mi-au căzut ochii pe niște 
anunțuri care se refereau la studenții facultăţii de Energetică, cred că 
atunci m-am și decis: am să dau examen la Facultatea de Energetică. 
Apoi m-am mai plimbat puțin prin clădirile vechi, cu săli și amfiteatre care 
mie mi se păreau impozante și, precum Baiazid llderim cuceritorul, din 
Scrisoarea III a lui Eminescu, “mi-am șoptit atunci în barbă” că, într-o bună 
zi, trebuie să ajung și eu student acolo. 

Și așa a fost scris să fie. La vremea aceea pot să spun că eram primul 
din familie (din ambele ramuri — paternă și maternă — de care v-am 
povestit) care se avânta cu gândul și cu fapta spre alte orizonturi decât 
cele care se limitau la dealurile Sinoiului sau ale Frăsinetului. 

Nu că m-aș fi rușinat de lipsa de diplome universitare a strămoșilor, 
dar pentru mine, facultatea era un miraj, un fel de chemare a noului, căreia 
nu puteam și nici nu voiam să-i rezist. Conștient sau mai puțin conștient, 
învățam, în primul rând pentru că îmi plăcea să o fac dar și pentru că 
întrezăream vag, că asta îmi va oferi perspectiva de a ieși din Cornu și de 
a cunoaște și alte orizonturi, mai elevate, spre care mă simțeam irezistibil 
atras. La acea vreme, Bucureștiul era şi el o mare atracție pentru mine și... 
multă vreme, așa a rămas. 

Partea a DOUA 
STUDENŢIA ÎN BUCUREŞTI 

Am reuşit la facultate... 


În vara aceea, a anului 1956, după terminarea liceului, situaţia mea nu 
era deloc roz, iar viitorul îl vedeam incert, uneori chiar sumbru. Mama, 
grav bolnavă, fusese internată, nu se știa pentru câtă vreme, în sanatoriul 
de la Moroieni. Tata distrus de starea mamei, se târa de la serviciu acasă 
unde, eu devenisem un fel de înlocuitor al mamei pentru treburile casnice. 
Jean, fratele meu mijlociu și singurul care-mi rămăsese, pentru că Gicu, 
cel mai mare dintre noi se prăpădise între timp, era și el luat la armată, 
sporindu-i tatii neliniștile și grijile, pentru că nu putea uita moartea lui Gicu 
în serviciul militar. 

Prin urmare, acestea erau auspiciile sub care m-am apucat totuși să 
învăţ pe rupte, în speranța că, poate voi putea măcar să dau examen la 
facultate, după care... mai vedeam eu ce voi face. 

Era și o doză de mândrie în această dorință a mea de a mă duce 
totuși să dau examen la facultate, pentru a le dovedi și celor care aveau 
încredere în mine, dar și celor care nu aveau, că pot să fac acest lucru și 
mai ales că voi reuși. Când mă duceam din când în când să o văd pe 
mama la sanatoriu, îi povesteam că m-am apucat să învăţ pentru facultate 
și, biata de ea, mă privea cu tristețe și dragoste maternă, știind cât de 
iluzorie este speranța mea de a putea să și urmez facultatea, odată intrat. 

Îndârjit, mi-am organizat timpul, astfel încât să pot face faţă și 
treburilor gospodărești la care tata conta pe mine dar și să învăţ la toate 
cele patru materii prevăzute pe atunci, în programa examenului de la 
Politehnică (matematici — trei probe, fizică — scris și oral, limba română 
— scris și rusă — oral). 

Astăzi poate părea o ciudățenie faptul că, la examenul de admitere 
într-o instituție de profil tehnic se cereau și cunoștințe din discipline 
umaniste. La limba română mai treacă, meargă, că era limba natală și, 
culmea, se dădea doar examen scris, dar la limba rusă, să poţi să o 
înţelegi şi chiar să o vorbești bine, față de un profesor calificat ca atare, mi 
se părea un lucru extrem de dificil şi greu de atins. Aşa s-a şi dovedit a fi, 
până în final. 

Cu matematica (algebra, trigonometria, geometria) și fizica avusesem 
întotdeauna o relație excelentă, dar, disciplinele umaniste fuseseră 
expediate destul de neglijent de către profesorii pe care îi avusesem și în 
școala generală de la Cornu dar și la școala tehnică de petrol. Apoi, în 
singurul an pe care l-am urmat la liceul teoretic, după transfer, fusese cam 
dificil să mai recuperez integral, ceea ce îmi lipsea la aceste materii. Cel 
mai greu mi-a fost însă cu pregătirea la limba rusă, pe care o făcusem 
totuși din clasa a cincea până în a șaptea, la școala din Cornu şi chiar în 
continuare la şcoala tehnică şi apoi la liceu, dar având profesori suplinitori, 
care, ei înșiși nu prea știau mare lucru, dar să ne mai învețe și pe noi. 

Cu tenacitate, m-am pus totuși pe învățat la rusă, cele 24 de lecţii 
prevăzute în programa de examen. Trebuia să le traduc și să fac 
rezumatul fiecăreia, după care, le-am repetat iarăși și iarăși, până când, 
în preajma datei de începere a examenelor de admitere la facultate, pot 
să spun că le învățasem pe toate, aproape pe dinafară. Nu mi-e rușine 
cu asta, pentru că a fost singura soluție să reușesc, și apoi, tot ce mai 
știu și azi din rusă, provine de fapt, din acele lecţii pe care le repetam la 
nesfârșit în podul grajdului. Am uitat să vă spun că, acolo îmi 
înjghebasem “sala mea de studiu”, unde urcam ori de câte ori prindeam 
un moment liber de la treburi. Eram astfel ferit de tentaţiile de a-mi 
pierde timpul sporovăind cu oricine ar fi trecut prin curtea noastră și orice 
clipă liberă de sarcini gospodărești pe care o aveam era destinată 
învățăturii. Era multă îndârjire în felul cum am învățat în acea vară, 
pentru admiterea la facultate, dacă am în vedere finalitatea relativ incertă 
la acea vreme, a demersului meu. 

În fine, timpul a trecut și se apropia data începerii examenelor. În acea 
perioadă am mai făcut un drum scurt până la București ca să mă înscriu 
pentru examenul de admitere la Institutul Politehnic. Îmi amintesc că, de 
data asta i-am făcut o vizită și verișoarei mele, Aurora, devenită între timp 
(din 1954) soția scriitorului Marin Preda. Locuiau undeva într-un bloc vechi 
pe strada Dionisie Lupu nr.74. 

Rudele mele m-au primit frumos, iar eu m-am simțit ușor intimidat de 
prezenţa lui Marin Preda care era cunoscut deja ca o personalitate literară, 

publicase nuvela “Desfășurarea” în 1952, dar şi primul volum din 
“Moromeţii” (1955), pentru care, chiar în acel an, 1956, în care eu dădeam 
la facultate, am aflat ulterior că primise premiul de stat. 

Îmi amintesc că, Marin Preda m-a întrebat, probabil din politețe, la ce 
obiecte dau examene (auzise că m-am înscris la Politehnică) și spunându-i 
că am de susţinut şi un examen scris la limba şi literatura română, la care 
nu mă simt un mare cunoscător, deşi mă străduisem mult să recuperez, s-a 
oferit cu amabilitate să-mi facă o trecere în revistă a celor câtorva posibile 
subiecte de sinteză. 

Cum pe atunci (şi chiar mult după aceea), era oarecum la modă să se 
scrie şi să se vorbească despre “țăranul român” pentru că acţiunea de 
colectivizare era în plină desfăşurare, unul dintre subiectele asupra căruia 
ne-am oprit mai insistent, a fost cel referitor la locul ţăranului în opera 
scriitorilor români. Îmi amintesc că l-am ascultat toată seara aceea vorbindu- 
mi despre personajele din “lon” şi “Răscoala”, ale lui Rebreanu, apoi despre 
romanul “Desculţ' al scriitorului Zaharia Stancu şi, în final, despre propriile 
personaje din nuvela “Desfăşurarea” şi mai ales din “Moromeţii”. Vorbea 
firesc şi fără afectare despre trăsăturile personajelor sale, de altfel, 
afectarea nici nu s-ar fi potrivit într-un asemenea caz. L-am ascultat cu mare 
atenţie, cu aviditate aş spune, pentru că eram conştient că, discuţia cu Marin 
Preda, într-un asemenea moment şi pe o asemenea temă, era pentru mine 
o şansă nesperată pe care viaţa şi bineînțeles verişoara mea mi le ocazionaseră. 

Am înţeles printre rânduri, din discuţiile lui cu Aurora că, lucra la un nou 
roman, dar recunosc că n-am reţinut, poate că nici n-a spus, despre ce 
roman ar putea fi vorba. Bănuiesc că lucra la cel de-al doilea volum din 
“Moromeţii” şi spunea că, scrie și rescrie adeseori zeci de pagini pe zi, dar în 
final reţinea cel mult două pagini care-l mulţumeau, restul ajungeau la coş. 

În fine, n-am uitat niciodată vizita mea de atunci la Aurora şi mai ales 
discuţia cu Marin Preda, pentru că, puteţi s-o credeţi sau nu, dar, peste 
câteva zile, la examenul scris la română, ni s-au dat două subiecte la 
alegere, iar unul dintre ele suna aproximativ aşa: “Proza unui scriitor 
român, de după 23 August”. Alegându-mi tocmai acest subiect, am putut 
să mă refer de fapt la opera lui Marin Preda şi mai ales la figurile de ţărani 

care-i populau opera de până la acea vreme, despre care scriitorul însuşi 
îmi vorbise atât de pe larg. 

Ce s-o mai lungesc, la română am luat o notă nesperat de mare, din 
punctul meu de vedere — 4,85 şi asta mi-a ridicat atât moralul, cât şi 
media la examenele scrise. După scris, m-am situat pe un loc bun (parcă 
al zecelea), având în vedere concurenţa destul de mare (eram cam 7 
candidaţi pe loc). 

Au urmat examenele orale şi, mai ales oralul la rusă, de care mă 
temeam cel mai mult. Aşa cum mă aşteptam, primele două subiecte de pe 
biletul tras se refereau la citirea, traducerea şi comentarea unui fragment 
dintr-o poezie şi le-am trecut cu brio, pentru că, după cum v-am spus 
anterior, le cam învăţasem pe dinafară. Profesorul mă asculta încântat de 
atâta acuratețe câtă-i dovedisem, dar, a urmat ultimul subiect de pe bilet, 
care era de gramatică. Ei bine, cel mai tare m-a frământat ce naiba poate 
să însemne singurul cuvânt înscris pe bilet la al treilea subiect (se înţelege 
că, în limba rusă) — “deepriciastie” — pe care în cele din urmă, mi l-a 
tradus iritat profesorul examinator. Însemna gerunziul în limba rusă şi eu 
ar fi trebuit să cunosc şi să dezvolt acest subiect. Evident că habar n-am 
avut şi n-o să vă mai spun ce dezamăgire am fost pentru profesorul 
examinator, care, a constatat că, de fapt nu eram deloc talentul lingvistic 
pe care păruse a-l descoperi din prezentarea primelor două subiecte. Ca 
urmare, n-a avut nici-o consideraţie sau milă pentru efortul meu de 
învăţare a limbii ruse şi mi-a dat o notă îndeajuns de mică, pentru a mă 
cobori astfel, undeva mult mai în josul listei celor care, totuşi fuseseră 
admişi la Energetică şi printre care, am constatat cu mare bucurie că mă 
aflam şi eu. 

Bucuria şi mândria de a mă fi văzut admis la facultate nu mi-a fost 
întunecată nici măcar de gândul că, în mod aproape sigur, starea 
materială nu-mi va permite şi s-o urmez. Din păcate fusesem admis dar, 
nu cu o medie care să-mi permită să solicit bursă şi, prin urmare, trebuia 
să văd dacă voi putea să-l conving pe tata să mă susţină. Văzusem în 
timpul admiterii ce înseamnă să fi lipsit de mijloace, într-un mediu străin 
unde fiecare trebuia să se descurce pentru sine. Nu mi-e ruşine s-o spun, 

dar în acele zile m-am descurcat numai cu mâncarea adusă de-acasă, 
adică pâine, brânză, ceva ouă şi roşii. 

Îmi amintesc că noi, candidaţii aspiranti din provincie am fost cazaţi, 
câte 30 în cameră, la căminul 303, amenajat în fostele grajduri regale (vis- 
a-vis de fostul hipodrom). 

Despre acest cămin, de altfel renumit, al Politehnicii, o glumă 
studențească mai frustă şi care circula prin subteran, spunea cu o 
admirabilă autoironie, că: “acolo unde odinioară stăteau caii regelui, în 
prezent erau cazaţi boii lui Gheorghiu Dej”. 

După examen m-am întors acasă şi am început “tratativele” cu ai mei, 
pentru a vedea dacă aş putea spera că voi putea urma facultatea, pentru 
că era vorba totuşi de a-mi putea plăti taxa de cazare în cămin (circa 50 
de lei pe lună), la care se adăuga şi cartela de masă (circa 250 lei). 

Au fost persoane, nu neapărat din familie, care s-au oferit să-mi 
întindă o mână de ajutor (vecinul şi mentorul meu, preotul Provinceanu, 
fosta mea profesoară de la liceu, d-ra Stănciulescu şi ing.Paul Chiran — 
fostul meu profesor de fizică de la şcoala tehnică de petrol) dar, la vârsta 
aceea mi se părea de-a dreptul umilitor să accepti aşa ceva de la străini, 
aşa că, în cele din urmă, cu banii daţi de tata mare doar pentru a-mi achita 
cheltuielile pe prima lună de facultate, am plecat la Bucureşti, hotărât să 
mă înscriu la facultate şi... să rezist. 


„Şİ pentru aproape o lună 
am fost student în Bucureşti 


A venit în sfârşit şi ziua de 1 octombrie 1956, când, fără să fi ajuns la 
vreo concluzie clară din discuţiile cu tata, am revenit în Bucureşti şi, după 
ce mi-am achitat doar cazarea la Serviciul Social, am primit o repartiție tot 
în căminul 303, în camera MI/4, împreună cu alţi 32 de colegi. 

Au început cursurile şi eu încă nu îmi rezolvasem problema mesei, 
pentru că, din puţinii bani daţi de tata mare, nu-mi permisesem să-mi 
cumpăr şi o cartelă integrală de masă, aşa că, mâncam pe sponci, cam 

ce-mi adusesem de acasă sau dacă reuşeam să mai obţin câte un bon la 
cantină, de la vreo colegă căministă, mai mofturoasă. Îmi amintesc că, 
după vreo două săptămâni de la începerea cursurilor, am fost anunţaţi că, 
datorită programării examenelor la forma “fără frecvenţă” se impunea 
eliberarea pentru câteva zile a unui număr de camere din cămin, în care 
urmau a fi cazaţi candidaţii. 

Astfel, cei care locuiam mai aproape de Bucureşti am plecat acasă... 
într-o scurtă vacanţă. Asta se întâmpla pe la jumătatea lunii octombrie. 

Odată ajuns acasă, am reluat “tratativele” cu tata în privinţa soluţiei 
practice de a urma totuşi facultatea, în acel an. De data asta eram şi eu 
mai în cunoştinţă de cauză, pentru că apucasem să simt pe propria piele, 
ce înseamnă să fi student sărac, într-un oraş mare, cu destule tentaţii 
pentru un tânăr de vârsta mea, trebuind să particip zi de zi la cursuri şi 
seminarii, să învăţ conştiincios tot ce ni se preda şi chiar mai mult decât 
atâta, aşa cum făcusem dintotdeauna, în şcolile prin care trecusem. 

O concluzie realistă care a rezultat din convorbirea cu tatăl meu şi mai 
ales după ce am revăzut-o şi pe mama, care acum se mutase în spitalul 
din Poieşti, a fost că, trebuie să-mi întrerup studiile pentru un an şi, în acel 
timp să-mi pot strânge prin efort propriu o sumă suficientă de bani, pentru 
a-mi permite să rezist în anul |, fără bursă. Domnul Cristea Stănescu, 
fostul meu profesor din şcoala generală şi care era în continuare directorul 
şcolii din Cornu de Jos, cunoscându-mi capabilitățile, mi-a oferit un post 
de profesor suplinitor la clasele V — VII, pentru disciplinele de matematică 
şi fizică. 

Mai aveam în vedere şi perspectiva de a mă angaja ca tehnician la 
Institutul de Cercetare şi Proiectare pentru Petrol şi Gaze din Câmpina, având 
în vedere şi calificarea pe care mi-o confereau cei trei ani de şcoală tehnică 
de petrol, chiar dacă n-o mai absolvisem şi trecusem la liceul teoretic. 

Cu toate aceste perspective mai liniştitoare “în raniţă”, mi-am luat 
inima în dinţi şi am acceptat şi în faţa tatii dar şi pentru mine însumi că, în 
acel an, va trebui vreau, nu vreau, să-mi întrerup studiile la facultate. 

Cu hotărârea luată m-am întors la Bucureşti, pentru a-mi anunţa intenţia 
de a mă retrage, temporar, speram eu, şi a-mi recupera dosarul cu acte. 

Carantina şi... revoluţia din Ungaria 


Primul drum pe care l-am făcut a fost la secretariatul decanatului, ca 
să-mi depun cererea de retragere. Decanul, prof. Pollingher, de geometrie 
analitică, la care secretara m-a şi băgat în audienţă, mi-a vorbit frumos, 
dar mi-a respins cererea, punând pe ea rezoluţia incertă că, trebuie să mă 
mai gândesc. 

Eu m-am dus totuşi la cămin, pentru a-mi lua din lucrurile lăsate într- 
un dulap pe hol, pentru perioada cât căminul fusese alocat candidaţilor la 
fără frecvenţă. 

Spre surprinderea mea, intrarea pe holul de acces spre camera în 
care eram cazat — corpul M, et.l, era blocată cu dulapuri. Nişte studenţi 
din anii mai mari, care erau cazaţi pe acelaşi palier, mi-au spus că, la 
studenţii de anul | fusese depistat un caz de poliomielită (era credibil în 
acea perioadă) şi că toţi colegii mei de cameră şi mulţi alţii erau 
carantinaţi. Asta m-a speriat şi mai tare, drept care, m-am dus totuşi la 
serviciul social pentru a-mi anunţa retragerea şi a rezolva eventualele 
formalităţi de predare a cazarmamentului. Numai ce mi-am pronunţat 
numele şi camera în care fusesem cazat, că au apărut doi indivizi, care, 
mai cu voie mai fără voie, m-au condus în corpul de cămin dinspre Splaiul 
Independenţei, unde, toate spaţiile de la et.l fuseseră transformate în 
spaţii de carantină. Mi-am regăsit colegii de cameră, dar şi pe mulţi alţii din 
alte camere. Erau câte unii care se bucurau că vor putea sta o lună 
degeaba, închişi în acel spaţiu, pe mâncarea statului, dar, mai târziu am 
aflat că, acel “concediu”, acceptat de unii sau respins de alţii a făcut ca 
majoritatea să plătească cu repetenţia. 

Personal nu m-am împăcat nici-o clipă cu ideea de a sta acolo o lună, 
şi a tăia frunză la câini, mai ales că, mă hotărâsem încă odată să mă 
întorc acasă şi să-mi iau soarta în propriile mâini. 

Carantina nu mă speria, pentru că, deşi nu ştiam mare lucru în 
această privință, ceva mi se părea putred “în Danemarca”. La început, 
mulţi colegi plecau şi reveneau când doreau în zona de carantină, e drept, 
nu pe uşă, ci pe geam, escaladând pe căi de ei ştiute, zidul exterior. 

Asta mi-a dat şi mie ideea despre cum a-şi putea evada de acolo, fără 
să fac prea multă vâlvă. Astfel, în aceeaşi zi, către seară, cu hainele 
făcute boccea, legată în jurul mijlocului, am ieşit pe un geam şi am coborât 
pe zidul exterior, acoperit cu verdeață de care m-am mai agăţat până am 
ajuns jos, la parter. M-am dus glonţ la gara de nord, unde am luat primul 
tren către Câmpina şi... până acasă nu m-am mai oprit. 

Acum, când privesc în urmă şi mai ales când ştiu ceea ce ştiu, mi se 
pare extrem de periculos ce am făcut ca să scap din acea... carantină — 
pentru ei, captivitate — pentru mine, dar atunci, inconştienţa tinereţii şi 
poate o uşoară premoniţie, m-au făcut să ignor toate pericolele şi să-mi 
doresc doar să fug de acolo, cu orice preţ. 

De abia întors acasă, ascultând Europa Liberă la radioul vechi — în 
funcţiune şi în prezent — dar foarte eficient pe care-l cumpărase tata, am 
aflat că, pe 23 octombrie, în Ungaria începuse o revoluţie antibolşevică şi 
împotriva ocupaţiei sovietice, iar studenţii unguri fuseseră între primii care 
o declanşaseră. 

Atunci m-am mai luminat puţin, de ce fuseserăm noi “carantinaţi” cu 
atâta “grijă părintească”, probabil mai mult din dorinţa de a ne ţine sub 
observaţie, ca să nu ne vină cumva şi nouă ideea să facem “prostii”, precum 
colegii maghiari. De altfel, mulţi ani mai târziu, am aflat de un fost coleg R.L., 
de cameră, cămin şi facultate, care se pare că fusese la originea declanşării 
acelei acţiuni de “carantinare” a noastră, pentru că făcuse deschis 
comentarii privind evenimentele din Ungaria. RL şi-a plătit “îndrăzneala” cu 
şapte ani din viaţă, pe care şi i-a petrecut în închisoare, până în 1964. 

Revin însă la momentul întoarcerii mele acasă, după evadarea din 
carantină. 

Pentru că atunci, mai credeam încă în motivaţia de suprafaţă a 
carantinei şi anume că în cămin ar fi fost un caz de poliomielită, odată 
ajuns acasă le-am povestit alor mei (între timp, mama se externase din 
spital) şi, mama, credulă după câte auzise prin spitalele prin care fusese 
internată, dar şi grijulie faţă de mine, m-a izolat în camera din fundul casei, 
unde de regulă stăteau numai musafirii. Acolo am fost hrănit şi adăpat de 
mama, prin uşă, vreo patru săptămâni. 

În sfârşit, carantina odată încheiată cu bine, m-am şi dus la şcoala din 
sat să-mi iau în primire postul şi îndatoririle de profesor suplinitor. Pe de 
altă parte, am dat un concurs, în urma căruia am fost angajat şi la ICPGG 
Câmpina. 

Aşa am început să lucrez, ziua la institut, între 7.00 şi 15.00, iar după 
amiaza până spre seară, la şcoală, unde tineam ore de matematică şi fizică 
la clasele V-VII. În plus, de două ori pe săptămână mai dădeam şi meditații 
la matematică unui vecin, care voia să dea şi el la facultate anul următor. 

Am muncit mult în anul acela dar a meritat. Îmi amintesc chiar că am făcut 
şi ţuică din prune strânse de mine, la care adăugam marmeladă care era mai 
ieftină pe atunci. Am valorificat-o dându-i-o lui tata mare, la un preţ sub cel “al 
pieţei”, dar care îmi asigura totuşi un oarecare profit. Ce să vă mai spun, dar, 
în acest fel, de la sfârşitul toamnei şi până în primăvară, am reuşit să-mi pun 
de-o parte o sumă frumuşică de bani (circa 5.000 de lei, care erau bani serioşi 
la acea vreme), dar şi să-mi cumpăr trei costume de haine şi multe altele 
necesare pentru întoarcerea mea la facultate în anul următor. 

Legat de experienţa mea ca profesor suplinitor, voi aminti de o 
situaţie, nu tocmai comodă în care m-am regăsit la un moment dat, pe 
care n-am uitat-o niciodată, şi de care am ţinut seama în toată cariera mea 
didactică ulterioară. 

Făceam ora de matematică cu clasa a VI-a şi, la un moment dat, le- 
am propus spre rezolvare, o problemă dintr-o culegere. Întâi le-am citit-o 
eu şi, la prima “audiție” şi ei, dar şi eu, am rămas cam încurcaţi. Am pus 
apoi, doi elevi s-o citească şi să o recitească pe rând. Între timp eu mă 
gândeam ruşinat la o cale de rezolvare aritmetică, pentru că algebră ei nu 
făcuseră încă. Noroc cu clopoțelul salvator, care mi-a permis să întrerup 
ora şi să le dau problema ca temă pentru acasă. De atunci însă, niciodată, 
în toată cariera mea de profesor, nu m-am mai considerat atoate ştiutor şi 
nu m-am mai prezentat în faţa elevilor (sau studenților mai târziu), fără să 
ştiu exact, răspunsurile la toate întrebările pe care le puneam. 

Între timp, la finele lunii ianuarie am primit de la facultate o înştiinţare 
că fusesem exmatriculat pentru lipsă de frecvenţă. lată că acum mă aflam 
în situaţia că, în anul următor aş fi avut bani şi cele trebuincioase ca să pot 

să mă susţin la facultate dar, era posibil să nu mai am de ce, pentru că 
acea exmatriculare mă punea în postura de a trebui să susţin un nou 
examen de admitere. Şansele mele de reuşită de această dată se 
reduceau considerabil, dat fiind că, aş fi venit în concurenţă cu noua serie 
de absolvenţi ai liceului care terminau cu unsprezece clase şi materia la 
disciplinele de bază, dar mai ales la matematică se extinsese mult faţă de 
ce făcuserăm noi în liceul de numai zece clase. 

Ca un făcut, tot prin ianuarie, februarie 1957, mi-a sosit acasă şi hârtia 
prin care eram convocat la Comisariatul Militar din Câmpina, pentru recrutare 
la armată. În această privință am avut un noroc nesperat, pentru că la 
comisariat lucra temporar un tehnician din ICPGGC, care, ştiind că sunt 
student, m-a înregistrat ca atare în scripte, fără să-mi mai ceară o adeverinţă, 
numai pe baza unei vechi cartele de masă cu antetul Politehnicii, pe care o 
mai păstrasem şi i-am arătat-o. Aşa am scăpat, ca prin urechile acului să fiu 
luat la armată, în acel an, în care mi-am întrerupt studiile. 

Am încercat apoi să mă duc şi la Bucureşti ca să văd dacă aş putea 
să-mi rezolv problema cu exmatricularea. De cum am ajuns, am văzut că 
şi la cămin, dar şi la cantina Buzești, la aviziere erau puse anunţuri prin 
care eram convocat nominal, să mă prezint urgent la secretariat. 

Şiind cum am fugit din carantină, dar şi ce aflasem ulterior că se 
întâmplase în perioada aceea în Ungaria, m-am speriat şi am făcut stânga 
împrejur spre casă, fără să mai vorbesc cu nimeni şi, mai ales fără să-mi fi 
rezolvat problema cu exmatricularea. 

Anul acela a trecut repede pentru mine, fiindcă tot timpul am avut ceva de 
făcut, dar gândul meu şi bineînţeles speranţele erau să mă reîntorc la facultate. 


După un an mă întorc la facultate 


Acum, când privesc în urmă, îmi dau seama că, n-aş fi putut să rezolv 
de unul singur încurcătura cu exmatricularea mea, dacă nu s-ar fi oferit să 
mă ajute vecinul şi mentorul meu, preotul Provinceanu, un om cu suflet 
mare şi caracter pe măsură, care ţinea mult la mine, între altele şi pentru 

că nu avea proprii copii dar mă aprecia şi pentru că mă considera studios 
şi muncitor. 

Prin relaţii proprii, preotul Provinceanu s-a dat peste cap să-mi obţină 
nişte certificate medicale care atestau spitalizarea mea la domiciliu în diferite 
perioade şi, înarmaţi cu ele, am plecat împreună la Bucureşti unde, tot 
părintele l-a asaltat cu rugăminţi pe doctorul Racoviţeanu, de la Cabinetul 
medical al Politehnicii. În cele din urmă doctorul a cedat şi mi-a curmat 
“suferinţele”, dându-mi o recomandare pentru a repeta anul | din motive 
medicale. De altfel, din actele pe care i le prezentasem rezulta că sunt atât 
de bolnav, încât doctorul a fost încredinţat că, zilele mele sunt numărate şi 
că este un act de caritate din partea lui, să mă lase să mor student. 

În fine, poate că n-a fost tocmai moral, dar atunci a fost extrem de important 
pentru mine să obţin această recomandare, care mă scutea de calvarul unui 
nou examen de admitere. Pe baza recomandării medicale şi rectorul mi-a dat 
aprobarea de reînmatriculare în anul |, la facultatea de energetică, an pe care 
urma să-l repet din lipsă de frecvenţă, pe motive medicale. 

Deşi nu mi-a plăcut deloc acest lucru, în anul | de studenţie statutul 
meu a fost acela de “repetent” şi desigur că, din acest motiv nu am putut 
beneficia de bursă. Asta nu mai conta însă, acum eram pregătit să rezist, 
inclusiv material, aşa că, începând de la întâi octombrie 1957, am reluat 
cursurile la facultate, de data asta frecventându-le “pe bune” şi cu o 
hotărâre nestrămutată să învăţ şi să mă văd inginer. 

Ajuns în acest punct, voi face un scurt intermezzo, pentru că n-aş vrea 
să trec totuşi peste figura luminoasă a preotului Provinceanu fără să 
subliniez că rolul acestui om în viaţa mea, a fost cu mult mai important 
decât acela de a mă ajuta într-o problemă, e drept spinoasă, precum a fost 
aceea cu reînmatricularea mea la Politehnică. 

Am să amintesc aşadar câte ceva din destinul acestui om, figură 
emblematică de altfel şi pentru comuna Cornu, pentru că iată, astăzi, 
strada pe care stăm (şi unde se află şi casa în care a locuit preotul cu 
soţia lui) îi poartă numele. 

Venirea comuniştilor la putere l-a găsit pe preotul Provinceanu, om 
aşezat la casa lui, preot de mir, stabilit ca slujitor al bisericii din Cornu de 

Jos. Se căsătorise cu o fată frumoasă şi bogată din Cornu de Jos — 
viitoarea preoteasă Maria Provinceanu şi prin căsătorie, intrase în posesia 
uneia dintre cele mai mari şi frumoase suprafeţe de livadă şi fâneaţă, din 
intravilanul Cornului, chiar pe strada noastră. 

După cum vă mai povesteam, colectivizarea nu s-a putut face în 
Cornu, dar, s-a încercat cu “întovărăşirea” şi părintele a fost somat de 
autorităţile locale să cedeze 2 ha de teren în acest scop. Bineînţeles că a 
refuzat, dar asta l-a costat vreo doi ani de libertate, pentru că a fost arestat 
şi băgat în puşcărie. La închisoare nu-i erau deloc permise vizite, de altfel 
nici nu cred că preoteasa a ştiut exact unde l-au dus. 

Cert este că popa Petre a revenit după circa doi ani, mai slab cu vreo 
55 de kilograme decât plecase. Eliberarea lui s-a produs, în urma 
insistențelor cu care preoteasa a încercat (şi în cele din urmă a reuşit) să 
probeze o serie de acţiuni de caritate pe care preotul le făcuse, mai ales 
frecventele lui vizite de sărbători, la deţinuţii din închisoarea Doftana, 
cărora le ducea de-ale gurii şi, pentru cei care acceptau, chiar şi alinare 
sufletească. Asta se întâmpla în perioada în care, pe acolo se aflase şi 
Gheorghiu Dej. 

Îmi amintesc că, însuşi părintele mi-a povestit după ani, că proba cea 
mai convingătoare şi pe baza căreia a şi fost pus în libertate, era o casetă 
din lemn, încrustată manual, primită în dar de la un deţinut, şi pe capacul 
căreia era gravat numele lui Gheorghiu Dej. Chiar dacă unii n-ar mai 
aprecia acum deloc un asemenea gest, acesta i-a salvat părintelui 
libertatea şi poate chiar viaţa şi, în plus i-a asigurat liniştea, pentru că 
nimeni nu l-a mai deranjat după întoarcerea acasă, până când bunul 
Dumnezeu l-a chemat la EI, prin 1965. 

Am să închei acest scurt intermezzo, mai adăugând doar că, pe mine 
personal, preotul Provinceanu m-a sfătuit şi îndrumat în multe situaţii 
dificile ale existenţei mele. 

Era un om cult, care citise şi citea mult, avea o bibliotecă cu cărţi 
valoroase ale literaturii române şi universale, pe care nu ezita să mi le 
împrumute ori de câte ori îi solicitam acest lucru. 

În materie de atitudine în viață, îmi amintesc că părintele îmi 
reproducea adesea un citat din Confucius: “Când vezi un om bun, 
încearcă să-l imiţi, când vezi un om rău, analizează-te”, pe care eu nici 
astăzi nu l-am uitat şi-mi place să cred că, pe oriunde m-a purtat viaţa, am 
ținut seama de el. 


Cum era gata, gata, ca vaca tatii 
să-mi “pape” bursa 


Am reînceput anul | de facultate, la întâi octombrie 1957, de data asta, 
sub auspicii ceva mai bune din punct de vedere material. În primul rând 
că, acum eram “înţolit” decent (din banii câştigaţi de mine îmi făcusem şi 
trei costume de haine) şi, în plus, aveam în buzunar şi banii necesari ca 
să-mi pot achita căminul şi masa la cantină, să-mi cumpăr rechizite şi 
unele cărţi pe care nu le găseam la bibliotecă şi chiar să-mi satisfac şi eu 
unele capricii nu prea costisitoare. 

Surpriza şi mai plăcută a fost că masa la cantină se îmbunătăţise 
considerabil şi, se spunea pe şoptite că asta se datora în primul rând 
evenimentelor care avuseseră loc în Ungaria şi care, deşi brutal reprimate, 
dăduseră ceva frisoane şi puterii politice de la noi. 

Aşadar, de la “varza în clini”, care era un fel de varză fiartă în apă şi 
stropită cu un pic de bulion şi “crep” — fel denumit astfel de studenţi, 
pentru că era o bucată de griş fiert de asemenea în apă puţin îndulcită, că 
în lapte nu prea părea a fi, cu o lingură de zahăr ars stins cu apă, pusă pe 
deasupra, se trecuse acum la feluri de mâncare ceva mai acceptabile. De 
câteva ori pe săptămână ni se dădea şi carne, sub diferite forme, ceaiul de 
dimineaţă mai alterna şi cu cafeaua cu lapte şi chiar desertul era altceva 
decât crepul de care vă spuneam. 

În cămin, am fost cazat în camera M04 şi cu studenţi “de strânsură”, 
adică repetenţi ca şi mine, din diferite motive şi, asta părea a mă urmări ca 
o anatemă, pentru că, deşi am învăţat câineşte în acel an, am reuşit cam 
greu să-mi asigur media de bursă. Profesorii erau suspicioşi faţă de cei 

care repetau anul, fără să se mai uite la motive şi, chiar şi dacă n-ar fi fost 
aşa, exigenta lor era foarte mare. 

Aici trebuie să vă spun, nu neapărat ca scuză, că la analiză 
matematică i-am avut profesori pe Ciorănescu şi apoi pe Roşculeţ şi 
Pollingher, iar în anul Il, pe prof. Şabac, la matematici speciale şi prof. 
Agârbiceanu, la Fizică. Toţi au fost şi au rămas nume de referinţă în 
analele Politehnicii. 

Aş mai avea multe de povestit din întâmplările mai nostime ale anului | 
de studenţie şi una dintre ele se leagă de şederea mea în cămin. Pentru 
că stăteam tot mulţi în cameră (eram 27 de suflete), dar mai puţini aveau 
şi chef de studiu, eu mă duceam adesea la sala de lectură ca să învăţ 
pentru seminarii şi să-mi pregătesc temele de casă. Pe de altă parte erau 
colegi care veneau mereu târziu, după ora stingerii şi cu chef de vorbă, 
aprindeau lumina, deschideau difuzorul şi ne deranjau, pe cei obosiţi de 
învăţat şi nu de distracţie. Eu le-am propus colegilor de cameră ca, toţi cei 
care veneau târziu în cameră, indiferent de unde, să nu mai aprindă 
lumina, ca să nu-şi mai deranjeze colegii care dormeau. Sigur că unii 
dintre ei au prins pică pe mine din cauza asta şi, prinzând ocazia, mi-au 
făcut o figură de pomină. 

Pe atunci, toţi mai primeam sau ne aduceam câte un pachet cu de-ale 
gurii de acasă. În buna tradiţie studenţească, totul se punea la grămadă şi 
se mânca laolaltă. 

Un singur coleg de prin Moldova, unul Nimiţan, avea obiceiul să-şi 
ascundă mâncarea în dulapul de haine şi, aşa a făcut şi de data asta, cu 
nişte caltaboşi primiţi de la ai lui, de-acasă. Bineînţeles că, în căldura din 
dulap, nu le-a trebuit mult caltaboşilor ca să se strice şi, datorită 
“mirezmei” să fie depistaţi de colegi. Eu, venind târziu de la sala de 
lectură, am respectat consemnul autoimpus, de a nu aprinde lumina, ceea 
ce nu m-a împiedicat totuşi să remarc în sinea mea că în toată camera 
domnea o duhoare insuportabilă, pe care am pus-o pe seama... să zicem, 
lipsei de igienă personală a unor colegi. 

M-am dezbrăcat pe bâjbâite şi m-am băgat în pat. Mirosul greu din 
cameră parcă mă urmărea şi, ca să nu-l mai simt mi-am tras pătura peste 

cap. Mirosul devenea şi mai pătrunzător şi, m-a făcut să mă sucesc de 
mai multe ori în pat, doar, doar nu voi mai simţi duhoarea. Pe măsură însă 
ce eu mă învârteam în pat mirosul devenea din ce în ce mai puternic, 
până ce m-a făcut să sar din pat şi să mă duc să aprind lumina. Surpriză, 
toţi colegii de cameră erau treji şi râdeau pe înfundate, pentru că, unul 
dintre ei, avusese ideea să-mi aşeze sub cearceaf caltaboşii “fezandaţi”, 
pe care mişcările mele energice îi terciuiseră, provocând mirosul 
insuportabil care domnea în toată camera. Deşi am sfârşit prin a mă 
amuza de gluma lor, de atunci, niciodată în viaţa mea, n-am mai pus gura 
pe caltaboşi. 

În fine, a trecut şi anul |. După o vară în care mi-am mai luat iarăşi 
nişte slujbe sezoniere ca să-mi refac rezerva de bani, am revenit la 
facultate în anul Il. 

Terminasem cu o medie care mi-a permis fără probleme, ca în anul Il 
să solicit bursă. Mai era un singur hop de trecut în privinţa asta. Trebuia să 
mai îndeplinesc şi plafonul de venit minim, impus pentru acordarea unei 
burse de studiu. În cazul meu, asta însemna ca jumătate din salariul tatii, 
adunat cu venitul agricol, să nu depăşească plafonul impus. 

Certificatul de stare materială se elibera de către cei de la primărie, şi 
venitul agricol se calcula pe baza datelor înscrise în registrul agricol. Toate 
bune şi frumoase până când, primind certificatul, am observat că 
depăşeam plafonul exact cu valoarea venitului, chipurile adus de unica 
vacă pe care o mai aveau ai mei (tata vânduse alte două vaci pe care le- 
am avut, în perioada când mama fusese grav bolnavă, pentru a-i putea 
procura medicamente). 

În fine, de data asta, era vorba de circa 300 de lei, ceea ce acum pare o 
sumă ridicolă dar pe atunci, banii ăştia însemnau ceva. În rest, certificatul de 
stare materială mai includea veniturile aduse de: un porc, şapte găini, două 
rațe, trei oi, dar toate acestea adăugau foarte puţin. Atunci, mi-a venit 
următoarea idee. l-am sugerat tatii să-i vindem fictiv vaca fratelui meu Jean, 
pentru ca venitul adus de vacă să dispară din adeverinţă. 

La început, tata n-a prea înţeles bine ce vreau să-i cer, adică ce mai e 
şi asta, el m-a trimis la şcoală ca să-mi vină mie ideea să-i vând vaca? 

Când s-a lămurit că totul s-ar petrece doar pe hârtie şi că, în realitate, 
vaca va rămâne tot a noastră, a acceptat. 

Zis şi făcut. Am întocmit chitanta de vânzare-cumpărare, tata a 
semnat-o, Jean a semnat-o, iar eu, triumfător, m-am dus s-o depun la 
“sfat” şi să-i rog să-mi elibereze un nou certificat de stare materială. 
Secretarul, m-a ascultat atent şi apoi, zâmbind condescendent m-a 
asigurat că v-a ţine seama de noua situaţie cu vaca, de-abia în anul 
următor. Aşa am aflat că, venitul agricol al “ţăranului ajuns” din zonele 
necolectivizate, se calcula doar odată pe an şi că, orice modificare de 
situaţie se opera în scripte, doar în luna ianuarie a anului următor. 

Din această situație, aparent insolubilă, m-a salvat tot profesorul 
Cristea Stănescu. Acesta a intervenit pe lângă secretarul sfatului, unul 
Cojocaru, să-mi elibereze totuşi un act doveditor, pe care acesta, şi la 
ordinul primarului care ne era puţin rudă, mi l-a şi dat până la urmă. Arăta 
cam aşa: 

Adeverinţă, 

“Se adevereşte de către noi, Sfatul Popular al comunei Cornu, că tov. 
Burchiu Chițu N. Dumitru are vacă, dar nu-i a lui. Eliberăm prezenta 
adeverinţă pentru a-i servi fiului — Burchiu D. Victor, la facultate.” 


SS indescifrabil: Primar, |.Lazăr 


Conştient de comicul de situaţie şi mai ales de limbaj, dar şi amărât că 
din nou soarta parcă-mi juca feste, am plecat la Bucureşti şi am depus 
adeverinţa la dosarul de bursă, împreună cu un memoriu în care încercam 
să lămuresc ce e cu vaca de ce o am, dar de fapt n-o mai am. 

Dosarul meu a fost trimis la minister, pentru că doar ministrul putea 
hotărî în asemenea cazuri, mai speciale. Mult timp n-am primit nici-un 
răspuns. Se apropia sfârşitul sem. şi eu tot nu ştiam dacă mi s-a aprobat 
sau nu, bursa. Exasperat şi sfătuit de un coleg mai mare, m-am dus la 
Ministerul Învățământului, hotărât să aflu care-i situaţia. Am trecut peste 
portar, strecurându-i un bacşiş şi m-am oprit direct la cabinetul ministrului 
de care aflasem că s-ar ocupa cu aprobarea burselor. 

Având norocul ca secretara să nu fie pe moment pe acolo, mi-am luat 
inima în dinţi, am ciocănit la uşă şi am intrat: 

- Bună ziua tov. Ministru, ştiţi eu sunt student la Politehnică, la 

Energetică şi am venit la dvs. în problema bursei... 

-Vă rog să mergeţi la institut şi acolo veţi primi răspunsul. 

- Da, tov. Ministru, dar ştiţi, problema mea este mai specială, e 
vorba despre o vacă, pe care tata a vândut-o şi, de fapt nu ne mai 
aduce venit... 

Tipul a început să râdă în hohote şi mi-a zis: 

-  Dumneata eşti ăla cu vaca dom' ne? Du-te acasă liniştit, că ţi-am 
aprobat bursa. 

Am ieşit din cabinetul lui parcă zburând de bucurie că problema s-a 
rezolvat. Din acel moment şi până am terminat facultatea, am avut bursă 
fără nici-o problemă, în anii mai mari am luat şi bursă de merit, dar am şi 
învăţat mult ca să nu mai fiu pus niciodată în situaţii limită. 

Atunci dar şi mulţi ani mai târziu le-am povestit colegilor şi prietenilor 
mei întâmplarea cu bursa şi vaca, făcând deliciul adunărilor în care mă 
găseam. N-am uitat-o niciodată, că vorba unui anonim: 

“Când viaţa îti dă motive să plângi, demonstrează-ţi că, ai o mie şi 
unul de alte motive, să râzi”. 


Cum m-am îmbolnăvit de stomac mâncând la 
cantina dietetică 


În privința mâncării, în primii mei ani de studenţie, mama, văzându-mă 
atât de slăbănog, pentru că aşa eram pe atunci (spre deosebire de acum), 
îmi dădea mereu sfatul să nu “îmi neglijez masa”, asta era vorba ei, pe 
care probabil o reţinuse de la doctorii care au tratat-o de multele ei boli. 
Oricum, deşi eram slab la fizic, eram totuşi mâncău, precum tinerii de 
vârsta mea. Aveam însă şi unele preferinţe culinare pe care cantina 
obişnuită nu mi le putea satisface, nici calitativ şi nici cantitativ. 

Îmi amintesc de un coleg de cameră şi de grupă, Viorel Lăcătușu, 
care, din motive medicale, mânca la cantina dietetică studenţească, de 
altfel singura din Bucureşti, situată la subsolul unui bloc, vis-a-vis de sediul 
Miliției Capitalei. 

Comentând odată cu Viorel despre conţinutul şi calitatea mult mai 
bună a meselor la cantina dietetică şi mai aflând şi că aş putea primi de 
seara, la pachet, alimentele pentru micul dejun, am fost convins că acolo 
trebuie să ajung şi eu. Cum unii studenţi care beneficiau de cartelă la 
cantina dietetică, şi-o vindeau la jumătate de preţ, am profitat şi eu de 
chilipir şi m-am dus să mănânc acolo. Nu mi-a trecut totuşi prin cap că, o 
asemenea treabă mă va face dependent de mâncarea dietetică şi că, în 
viitorii ani voi fi obligat să o frecventez. La cantină mâncarea se dădea pe 
regimuri, în funcţie de afecțiunea pe care o aveai: hipo sau hiper aciditate 
la stomac, diabet zaharat, etc. 

Am ajuns după ceva timp să dau din hiper în hipoaciditate şi astfel, ori 
de câte ori îmi refăceam analizele (chimismul gastric) schimbam şi regimul. 

Aşa am terminat facultatea, “oarecum” bolnav de stomac, fiindcă 
diagnosticul final pe care m-am oprit a fost de “gastrită hiperacidă — chiar 
ulcer duodena!” şi, cu el mi-am făcut stagiatura la Buşteni, dar m-am şi 
însurat şi mi-am convins nevasta să mă lase să plec singur la tratament, la 
Slănic Moldova. 

Mai am de povestit încă o întâmplare, legată tot de dorinţa mea de a 
mânca mai bine. 

Eram deja proaspăt absolvent al facultăţii de energetică, angajat la 
Fabrica de Hârtie de la Buşteni. Încă din primele zile după ce m-am stabilit 
la Buşteni, m-am dus să-mi iau cartelă de masă, la cantina fabricii. Aveau 
meniul standard, cu 2,5 lei per masă de prânz şi mai produceau şi un alt 
meniu îmbunătăţit, de 3,5 lei per masă. Am optat pentru cel de-al doilea, 
hotărând că, de acuma, fiind inginer-stagiar, cu o leafă de 850 lei pe lună, 
pot să-mi permit să nu mă mai zgârcesc, mai ales pentru mâncare. După 
câteva zile, observând ce se serveşte la masa de prânz, la ambele 
meniuri, am constatat cu surprindere că meniul “îmbunătăţit” este mult 
inferior ca nivel calitativ, celui obişnuit. Revoltat, am cerut condica de 

reclamaţii şi mi-am consemnat acolo părerea, asta fără să ştiu că, şefa 
cantinei era de fapt mama directorului. La câtva timp de la reclamaţie m-a 
chemat directorul losif şi mi-a spus: 

- Măi Burchiule, când te-am întâlnit în tren şi te-am chemat să vii la 

noi la fabrică să-ţi faci stagiatura, am făcut-o pentru că te-am 
crezut băiat deştept. Păi, dacă tu ai văzut că meniul de 2,5 lei e 
mai bun, de ce nu ţi l-ai luat pe ăla, mai făceai şi economie de un 
leu pe zi?! 

M-a pufnit râsul şi pe mine de simplitatea soluției şi aceea a fost una 
din primele mele lecţii de viaţă, pe care le-am luat în timpul şederii mele la 
fabrica de hârtie din Buşteni. Am mai primit şi altele, cele mai multe 
administrate de inginerul şef Gheorghe Pomponiu, un profesionist de 
excepţie, dar despre asta, am să vă vorbesc ceva mai târziu. 

Mă întorc la studenţie, de data asta pentru a vă povesti o întâmplare 
nostimă, care nu are legătură cu mâncarea. 

Eram în practica de vară după ce terminasem anul Il, la secţia de 
turnătorie a Uzinei de Pompe “Aversa” Bucureşti. Ne cazaseră la Căminul 
Zalomit, în vecinătatea Cişmigiului şi stăteam în aceeaşi cameră cu câţiva 
dintre colegii mei, deveniți şi buni prieteni aşa cum am rămas până în ziua 
de astăzi: Viorel Lăcătuşu, ajuns şef la Dispecerul Energetic Naţional, 
Gheorghe Zidaru Ancuţoiu, — căruia toţi îi spuneam Ţoiu şi care este în 
prezent profesor la o universitate din Germania, lon Neaga şi Valeriu 
Nistreanu, azi, profesori la Politehnica din Bucureşti, lon Dumitrache, 
profesor şi fost rector al UPB şi poate încă mulţi alţii, pe care scuzat să-mi 
fie, că nu mi-i mai amintesc. 

Eu mă plângeam într-o zi la colegi că am probleme cu mătreaţa. 

-  Spală-te şi tu cu şampon pe cap, lasă naibii săpunul, a sărit de 

colo, colegul meu, Viorel Lăcătuşu. 

L-am ascultat şi am plecat în zonă, la un magazin de cosmeticale, să- 
mi cumpăr şampon. M-am întors la cămin, am pus plicurile cu şampon pe 
masă şi mi-am văzut de treabă. Cred că am mai făcut un drum prin cămin, 
să caut un coleg şi atunci s-a produs dezastrul. Dar nu vă spun acum ce, 
pentru că şi eu am aflat mulţi ani mai târziu. 

Am revenit în cameră, mi-am luat “şamponul” şi m-am dus la baie, 
unde mi-am preparat prafurile de şampon precum îmi spusese Viorel. Le- 
am dizolvat în apă caldă şi... mi le-am turnat în cap. Mi-am frecat bine 
părul şi apoi l-am clătit. Surpriza a venit după ce am ieşit de la duş, când 
m-am uitat în oglindă. Pur şi simplu, nu mi-a venit să cred. De unde la 
origine, eu eram şaten spre blond, părul meu căpătase culoarea penei de 
corb, adică negru, aşa cum m-am făcut şi eu la faţă, văzând ce mi s-a 
întâmplat. Cu o faţă prelungă şi întrebătoare m-am întors în cameră, unde 
colegii mă priveau compătimitori, dar în realitate cred că abia se abţineau 
să nu pufnească în râs. 

Furios, m-am îmbrăcat şi am plecat la magazinul de unde 
cumpărasem şamponul, însoţit chiar de Viorel Lăcătuşu, unde m-am certat 
furcă cu vânzătoarea, care săraca dădea din colţ în colţ şi nu ştia ce să 
mai spună. În final a trebuit să renunţ, pentru că oricum nu aveam ce mai 
face, dar după aceea mi-am spălat părul în fiecare zi, timp de cel puţin 
două luni, ca să scap de culoarea buclucaşă. Ei bine, la întâlnirea de 10 
ani de la terminarea facultăţii aveam să aflu, în sfârşit, adevărul. Mi l-a 
povestit chiar autorul farsei, dragul meu coleg şi prieten sfătuitor, Viorel. 

După ce eu plecasem pentru scurt timp din cameră, a turnat peste 
conţinutul plicurilor de şampon, anilină, o vopsea de lână (pentru circa 10 
kg) cumpărată de el la rugămintea maică-si şi pe care a sacrificat-o fără 
regret, de dragul farsei pe care a găsit prilejul să mi-o joace. 

Mi-a trebuit mult timp să-mi treacă furia şi necazul pentru toată 
întâmplarea, de-aia probabil că nici-unul din colegi nu a avut curajul să-mi 
spună pe loc că a fost doar o glumă, însă o glumă care pentru mine luase 
proporţii aproape catastrofice. 


Profesorii de aur, ai generaţiei mele 


De-abia după ce am început facultatea şi am început să particip la 
cursuri şi seminarii, mi-am dat seama cât de mare era diferenţa între 
maniera de predare şi modul de învăţare deprinse în liceu, faţă de ceea ce 
ni se oferea, dar şi cerea la facultate. 

Cred că a fost şi efectul cumulat al noutăţii şi gradului ridicat de 
dificultate al unor materii predate, cu exigenţa şi prestanţa multora dintre 
profesorii pe care i-am avut şi care, pot spune acum, mai în cunoştinţă de 
cauză, că au făcut cu adevărat parte din generaţia de aur a Politehnicii din 
Bucureşti. 

Eu, deşi fusesem întotdeauna între primii, atât în şcoala generală, cât 
şi în seria de absolvenţi din liceu, sentimentul că, oricât aş fi învăţat nu pot 
să mă ridic la înălţimea exigenţelor facultăţii, nu m-a părăsit multă vreme 
după ce ajunsesem student. 

M-am gândit mai târziu, de ce am avut acel sentiment şi mi l-am 
explicat prin, noutatea vieţii de student, când, aparent erai mult mai liber 
să faci ce vrei, dar asta era doar o capcană, pentru că, dând curs 
impulsurilor spre “libertate”, riscai să scapi hăţurile definitiv. Din fericire, eu 
am înţeles destul de repede ce am de făcut şi, fără să mai psihanalizez, 
m-am pus pe învăţat. 

Aveam şi mult de recuperat, mai ales în primii ani, când îndeosebi 
analiza matematică, pentru că n-o făcusem deloc în liceu, mi-a dat destul 
de furcă. Dar, lucrurile nu au stat aşa toată facultatea. 

Chiar în primii ani, am descoperit şi profesori, care m-au făcut să-mi 
uit timiditatea şi spaimele că n-aş putea face faţă şi, în raport cu ei, am şi 
astăzi un mare sentiment de recunoştinţă şi admiraţie, nu numai pentru că 
au fost adevăraţi profesionişti ci şi pentru tactul pedagogic de care au dat 
dovadă. 

L-aş încadra în această ultimă categorie, în primul rând pe profesorul 
nostru de fizică din anul II, prof. lon Agârbiceanu. A fost cel căruia noi 
studenţii ne-am adresat întotdeauna, aproape instinctiv, cu apelativul 
“domnule” profesor, deşi, în acele timpuri era aproape obligatoriu să te 
adresezi oricui cu “tovarăşe”. Eleganţa exterioară şi mai ales cea 
interioară a acestui om ne impunea însă în asemenea măsură încât am 
trecut peste interdicţie. 

Profesorul lon I. Agârbiceanu (n.: 6 ianuarie 1907, com. Bucium, 
judeţul Alba — d.: 9 martie 1971, Cluj) a fost fiul marelui scriitor lon 
Agârbiceanu şi, ilustra descendență l-a marcat numai în sens pozitiv, 

pentru că, la rândul lui a devenit, dacă nu un mare literat, precum tatăl 
său, un savant recunoscut, în domeniul fizicii clasice şi nucleare. 

În perioada 1925 - 1929 şi-a făcut studiile superioare în cadrul 
Institutului Electrotehnic din Bucureşti, continuate apoi la Facultatea de 
Ştiinţe din Paris, unde în 1934 şi-a luat doctoratul, cu o lucrare elaborată 
sub conducerea lui A. Cotton. Teza sa de doctorat cu denumirea de 
“Recherche sur le spectre de fluorescence et d'absorption des vapeurs de 
lodine” a devenit o lucrare de referinţă în domeniu. 

În anul 1948 a devenit profesor universitar la Institutul de Petrol şi 
Gaze din Bucureşti, iar din anul 1951 profesor la Facultatea de 
Matematică şi Fizică din cadrul Universităţii Bucureşti. 

Transferat la Institutul Politehnic din Bucureşti, în perioada 1955 - 
1971 va deţine funcţia de şef al Catedrei de Fizică |. 

În anul 1956, prof. dr. lon I. Agârbiceanu a organizat, la Institutul de 
Fizică Atomică din Bucureşti, laboratorul de “Metode Optice în Fizica 
Nucleară”, în cadrul căruia s-au realizat numeroase cercetări privind 
structurile atomice  hiperfine şi izotopice, rezonanța magnetooptică şi 
păturile subțiri dielectrice. 

Sub conducerea sa, în 1962 a fost realizat primul laser cu gaz (heliu- 
neon) cu radiaţii infraroşii, după o concepţie originală. La 21 martie 1963, 
a fost ales membru corespondent al Academiei Române. 

Am să povestesc întâmplarea care a făcut să ajung să-l cunosc 
personal, chiar în primele zile după ce începusem cursurile anului II. 

Prof. Agârbiceanu, venise la căminul 303, într-o vizită oarecum 
obligatorie, în care erau trimişi şi alţi profesori, pentru a lua cunoştinţă de 
modul în care studenţii vieţuiau în cămin. 

Eu plecam parcă la cantină când l-am văzut stând puţin derutat, în 
cabina portarului, pe care îl întreba cum poate ajunge la camerele 
studenţilor din anul || Energetică. 

Îl cunoşteam deja de la primele cursuri pe care ni le predase, drept 
care, l-am salutat şi m-am oprit, oferindu-mă să-l conduc, chiar în camera 
în care stăteam şi eu. Îmi amintesc că a stat de vorbă cu noi aproape o 
oră. Noi, la început intimidaţi de prezenţa lui, ne-am destins ulterior când a 

început să ne povestescă despre studenţia lui în Franţa, ca mai apoi să ne 
întrebe şi pe noi, cum ne descurcăm în cămin, ce condiţii de studiu avem 
şi dacă ne place facultatea pe care ne-am ales-o. 

După ce prof. Agârbiceanu şi-a încheiat vizita în cămin, tot eu l-am 
însoţit până la ieşire. Cum înţelesese că, de fapt, mă deturnase din drumul 
spre cantină când m-am oferit să-l conduc prin cămin, m-a întrebat dacă n- 
aş accepta invitaţia lui să mâncăm ceva la un restaurant din apropiere. 

Văzând că mă codesc să accept, a înţeles probabil că mă gândesc la 
bani (în realitate eu eram intimidat de invitaţia dumnealui) şi mi-a reiterat 
imediat că sunt invitatul lui şi că de fapt i-ar face mare plăcere să mai stăm 
de vorbă. Am acceptat invitaţia şi nu mi-a părut rău, pentru că aş putea 
spune că acela a fost începutul unei frumoase relaţii ca de la profesor la 
discipol. 

l-am povestit şi eu multe despre mine, istoria cu întreruperea facultăţii, 
cu lupta mea pentru a o relua. În mod cert prof. Agârbiceanu a avut darul 
de a-mi alunga stânjeneala iniţială şi de a mă face în final, să mă simt în 
largul meu, fără însă a depăşi graniţa politeţii şi a respectului reciproc. 

M-a descusut dacă îmi place fizica şi dacă aş fi interesat să mă înscriu la 
cercul studenţesc, condus de dumnealui. Bineînţeles că i-am răspuns că da şi 
a rămas că mă aşteaptă să mă prezint la cercul de fizică. Aşa am făcut. 

Lucrarea pe care am elaborat-o în cadrul cercului a fost legată de 
radiaţia corpului negru şi am prezentat-o atât la sesiunea ştiinţifică a 
cercurilor studenţeşti, pe IPB, unde am luat locul | şi apoi pe ţară unde 
lucrarea a luat locul Il. Am muncit mult şi cu plăcere pentru această 
lucrare, atât în laborator, seara, după terminarea cursurilor, dar şi 
deplasându-mă la Fabrica de produse refractare “Vulturul” din Comarnic, 
pentru ca în final să pot realiza un model de corp negru. 

Am să vă povestesc o întâmplare nostimă dar şi plină de învăţăminte, 
din perioada când eu participam cu zel şi entuziasm la cercul de fizică, 
unde am uitat să vă spun, profesorul mă numise secretarul cercului. 

Făceam seminarul de fizică cu doamna Candida Gheorghiţă, 
apropiata colaboratoare a profesorului şi aceasta ne dăduse o lucrare de 
control, cu un subiect legat de difracţia luminii. Spre ruşinea mea, 

mărturisesc că nu reuşisem încă să citesc cursul legat de acest subiect şi, 
prin urmare, nu prea ştiam ce să scriu. În timp ce eu mă frământam jenat 
în bancă, gândindu-mă că mă voi face de ruşine, tocmai eu, secretarul 
cercului, iată că în sală a intrat tocmai prof. Agârbiceanu. 

Aruncându-şi privirea, m-a văzut şi s-a apropiat de mine spunându-mi 
să-l urmez pentru că avem treabă să întocmim programul sesiunii de 
comunicări ştiinţifice studenţeşti, care a şi avut loc în zilele de 4-5 aprilie 
1959. Eu, cu voce pierită i-am spus că dăm lucrare şi că nu terminasem de 
scris şi mi-a răspuns că, nu este pentru mine acea lucrare. M-a luat de acolo 
şi am plecat împreună, sub privirile uşor mirate ale doamnei asistente. 

Niciodată de atunci nu m-am mai prezentat la nici un seminar, fără să 
fi citit dinainte cursurile şi fără să pot răspunde măcar la nivel satisfăcător 
la posibilele întrebări ale asistentului. 

A venit şi sesiunea şi, examenul de fizică era pentru mine testul pe 
care n-aş fi vrut să-l ratez cu nici-un chip. Am învăţat temeinic pentru 
examen şi, dorința mea era ca subiectul pe care l-aş fi tras să-mi permită 
a-i dovedi profesorului că nu i-am înşelat încrederea. Aşa s-a şi întâmplat. 

Am tras biletul şi am văzut dintr-o privire că toate subiectele îmi sunt 
perfect cunoscute, mai ales cel mai dificil care se referea la efectul de 
spin. Destul de repede prof. Agârbiceanu, mi-a făcut semn să ies la tablă 
să-mi prezint subiectele. 

Mie, de emoție mi se uscase gura şi îmi pierise glasul, drept care, tot 
mai mult prin semne l-am rugat să mă mai lase puţin în bancă. Am stat, 
am tras aer în piept, m-am recules cum s-ar spune şi, după vreo cinci 
minute am ieşit, în sfârşit, la tablă. Am început să vorbesc clar şi aparent 
fără emoţii şi, după ce mi-am încheiat prestaţia, profesorul m-a întrebat ce 
se întâmplase cu mine. l-am explicat, că dorinţa mea de a fi la înălţime la 
acest examen a fost atât de mare, încât emoția mi-a retezat graiul pe 
moment. Tuşat probabil şi el de explicaţia mea, când mi-a trecut nota în 
carnet, a inversat cele două rubrici — nota şi data — aşa încât, la primul 
meu examen de fizică am luat nota 14.06.59 din data de... 10 (zece). 

De altfel, examenul la fizică nu era deloc o caznă, pentru nici unul 
dintre studenţi. De dragul profesorului, pe care toţi îl considerau un domn 

în adevăratul înţeles al cuvântului, studenţii învățau iar profesorul ne trata 
pe toţi cu toată obiectivitatea. 

Nu am prea auzit de vreun student care să pice examenul la 
Agârbiceanu, cu excepţia unui coleg de-al meu, care, din motive de el 
ştiute nu se prezentase în vară la examenul de fizică. În toamnă, când a 
venit să-şi dea restanta, stătea cam rău cu pregătirea examenului la fizică, 
pentru că avusese mai multe “boabe” la care trebuise să se prezinte. 

După cum ne-a povestit ulterior, studentul era singur la examen; 
Agârbiceanu i-a dat subiectele, după care a trebuit să plece fiind chemat la 
laboratorul de la Măgurele. A lipsit vreo două, trei ore, interval de timp în 
care, colegul nostru a citit cu mare zel, tot ce avea la el, legat de subiect. 

În sfârşit, profesorul s-a întors, l-a întrebat dacă reuşise să-şi 
elaboreze subiectul şi la răspunsul lui afirmativ, i-a spus să-i aducă 
carnetul şi i-a trecut nota. Mirat, studentul l-a întrebat: 

- Nu mă mai ascultati? 

Aruncându-şi într-o doară ochii pe notitele făcute de student, 
profesorul i-a răspuns cu umor: 

- Nu mai este nevoie să te ascult, te-am trecut cu convingerea că, 

măcar două ore din viaţa dumitale ai citit ceva şi la fizică. 


În continuare, vă voi spune câte ceva despre profesorul nostru de la 
hidraulică, din anii II şi III, şi care mi-a rămas în minte nu numai pentru 
calitatea lui de dascăl extrem de exigent, dar şi pentru umorul spontan pe 
care-l dovedea în relaţia cu noi, studenţii secţiei de Hidroenergetică şi 
Maşini hidraulice. 

Profesorul Dumitru Dumitrescu (n.: 7 septembrie 1904, în comuna 
Buftea, jud.Ilfov — d.: 1984, Bucureşti). După bacalaureatul la liceul Ghe. 
Lazăr din Bucureşti, s-a înscris la şcoala Politehnică şi la Universitatea din 
Bucureşti, frecventând în paralel cursuri de inginerie, dar şi facultăţile de 
Fizico-Matematici, Drept şi Filozofie. A obţinut diploma de inginer, dar şi 
licenţele în matematici, drept, litere şi filozofie. Pregătirea inginerească, 
cea pentru care a optat în final, şi-a desăvârşit-o între 1930 - 1935, în 
Franţa, frecventând Şcoala Superioară de Electricitate, ca elev al 

celebrului profesor P. Janet şi cele ale Şcolii de Aeronautică. A urmat apoi 
studii doctorale la Universitatea din Gottingen, avându-l ca îndrumător pe 
nu mai puţin celebrul profesor Ludwig Prandtl. În 1942, îşi susţine teza, cu 
subiectul: “Curgerea unei bule de aer într-un tub vertical”, lucrare devenită 
un reper în domeniu, publicată şi citată în toate tratatele şi manualele de 
prestigiu, apărute în diferite ţări. 

Între 1937 — 1940, a lucrat ca asistent universitar la Universitatea din 
Gottingen. 

În tară, ceea ce avea să devină o îndelungată activitate didactică 
universitară, şi-a început-o în anul 1943, la Facultatea de Construcţii din 
Bucureşti, unde a preluat cursul de hidraulică. 

În 1955, se transferă la Institutul Politehnic din Bucureşti, unde a fost 
numit şeful catedrei de Hidraulică şi Maşini hidraulice, funcţie pe care a 
deținut-o până în anul 1974. 

În aceeaşi perioadă a mai predat cursuri de hidraulică la facultatea de 
matematici din Universitatea Bucureşti, la Academia Tehnică Militară şi la 
Institutul de Mine. 

Cercetările prof. Mitu Dumitrescu bazate pe încercări pe modele la 
scară redusă, au reprezentat contribuţii importante la teoria similitudini şi 
modelării. Astfel, studiile sale pe modele la scară redusă au contribuit la 
optimizarea unor importante amenajări hidrotehnice, de la Bicaz, Sadu, 
Moroieni, până la Porţile de Fier şi pe Canalul Dunăre — Marea Neagră. 

Pentru activitatea sa ştiinţifică şi didactică, în anul 1955 a devenit 
membru corespondent iar în 1963, membru titular al Academiei Române. 
A mai fost membru al asociaţiei internaţionale de Cercetări Hidraulice şi, 
din 1966, membru corespondent al Academiei de ştiinţe din Toulouse. 

Academicianul Dumitru Dumitrescu, s-a stins din viaţă la 20 
septembrie 1984. 

Hidraulica a fost şi a rămas una dintre disciplinele fundamentale în 
pregătirea inginerilor hidroenergeticieni, iar cursul predat la un înalt nivel 
de matematizare de către prof. Mitu Dumitrescu era unul pe care-l 
frecventam întotdeauna cu plăcere şi interes. 

Aşa era la curs, la examen însă... am rămas cu impresia că, 
profesorul era puţin cam prea subiectiv. De exemplu, cei care au dat 
examen cu el ştiu că, avea unele subiecte marotă, pe care dacă le abordai 
altfel decât aştepta dumnealui, erai mâncat (de pildă, nu ştiam niciodată 
unde şi când infiniţii mici, trebuie să fie neglijaţi). Din acest motiv, dar şi 
pentru că disciplina predată nu era deloc uşoară, promovabilitatea la 
hidraulică a fost întotdeauna, destul de scăzută. 

Pe de altă parte, multiplele activităţi la care magistrul lua parte 
(comisii, comitete, Academie, etc.) îl făceau adesea să mai întârzie la 
curs, nu mult, dar câte cinci, zece minute. Când, în cele din urmă sosea, 
ne spunea cu voce de stentor, că a fost reţinut de colegul Moisil şi apoi îşi 
începea cursul adresându-ni-se invariabil cu: “Dragii mei băieţi şi fete”. 

Asta se întâmpla în anul doi, pentru că mai târziu, adică în anul trei, 
după ce trecuserăm cu toții prin furcile caudine ale examenului de 
hidraulică cu prof. Mitu Dumitrescu, salutul de deschidere a cursului se 
schimbase puţin... mai mult, şi devenise: “Dragii mei băieţi şi fată...” 
Pentru cei neavizaţi, trebuie să precizez că aceasta însemna că, din 
douăsprezece colege, cam câte avuseserăm până în anul doi, în anul trei 
rămăsese doar una care reuşise să promoveze hidraulica. Dacă era vorba 
de misoginism sau doar de exigenţă, asta nu mai ştiu... cert este că 
devenisem o serie cu componenţă majoritar masculină. 

Exigenţa, ziceam noi cam exagerată a profesorului Dumitrescu îmi 
aminteşte o întâmplare care circula prin Politehnică legată însă de alţi doi 
magiştri, la fel de renumiţi în materie de profesionalism dar şi de mare 
exigenţă faţă de studenți: prof. Gheorghe Buzdugan şi prof. Manea, care 
predau cursurile de rezistenţa materialelor şi respectiv organele de maşini 
la Facultatea de Mecanică. Prof. Manea era mai în vârstă şi se ştia că 
avea un oarecare tremolo al capului şi mâinilor. 

În ce-l priveşte pe Buzdugan, vedeam adesea pe pereţii sălii de 
lectură de la căminele 303, câte un înscris făcut de mâna vreunui student 
necăjit, probabil lăsat repetent de acesta: “Am mai rămas încă un an, m-a 
lăsat... tot Buzdugan”. Dar iată întâmplarea de care vă spuneam: 

Un student dădea examen la Rezistenţa materialelor cu prof. Buzdugan. 
După ce profesorul l-a întors pe toate părţile, încercând să afle dacă 
studentul ştie totuşi ceva mai multe decât dovedise până atunci, i-a zis: 

- Dragă, n-am cum să te trec, eşti complet pe dinafară... 

Studentul a început să-l roage să mai aibă răbdare că poate îi 
dovedeşte că ştie totuşi mai mult. 

În sfârşit, profesorul, văzând că nu mai scapă de el îi spune: 

- Ai dat examenul de Organe de maşini cu prof. Manea? 

- Încă nu, a răspuns studentul. 

- Nu pot, pur şi simplu nu pot să te trec, cred că dac-aş face-o, 

profesorul Manea m-ar împuşca! 

Băiatul a început să râdă cu gura pe jumătate, spunând: 

- Dom” profesor, nu vă faceţi probleme, n-o să păţii nimic. 

Închipuiţi-vi-l pe domnul Manea ochind! 


Ultimul dar nu cel de pe urmă profesor de care doresc să amintesc în 
acest capitol este şi cel mai apropiat de sufletul meu, pentru că vă vorbesc de 
prof. dr. docent ing. Dorin Pavel, profesorul nostru de Maşini Hidraulice, mai 
târziu îndrumătorul la doctorat, mentorul şi modelul meu în profesia de dascăl. 

Profesorul Dorin Pavel s-a născut la 31 mai 1900, în comuna 
Lancrăm, jud.Alba, în familia învăţătorilor lon şi Letiţia Pavel (născută 
Blaga). Aşadar, după mamă profesorul a fost nepot al marelui cărturar, 
Lucian Blaga şi s-a mândrit întotdeauna cu asta. 

După bacalaureatul luat în 1918, ca şef de promoţie, la liceul Andrei 
Şaguna din Braşov, obţine o bursă de studii în Elveţia, la Politehnica din 
Zurich. S-a înscris la Facultatea de Electrotehnică, pe care a terminat-o în 
1923, cu medalia “Studio Labori”. 

Pentru rezultate şi merite deosebite la învăţătură a fost reţinut de către 
profesorul Franz Prašil ca asistent la Facultatea de Electromecanică; fiind 
suferind şi înaintat în vârstă, profesorul Prasil i-a oferit de multe ori 
posibilitatea predării cursurilor de Hidraulică, Maşini hidraulice şi Centrale 
hidroelectrice. Este numit apoi şef de lucrări (Oberasistent) la Technische 
Hochschulle din Zurich. 

Trei ani mai târziu, în 1925, sub îndrumarea aceluiaşi profesor F. 
Praăil, îşi finalizează şi susţine teza de doctorat, pentru care îşi alesese o 
temă foarte dificilă şi anume: “Ebene Potentiale Strömungen durch Gittern 
und Kraiselrâder” (Fluxuri plane de potenţial, transmise prin grătare şi roţi 
de tip Kraisel). 

Susţine cu succes teza, în faţa unei comisii renumite în frunte cu 
marele prof. Ludwig Stodola, care, la finele expunerii, i-a strâns solemn 
mâna şi i-a spus: “Gratuliere, Herr Kollege!” (Felicitări, domnule coleg). 
Teza a fost ulterior publicată şi a devenit lucrare de referință în domeniu. 

La o lună după obţinerea titlului de dr. ing. în ştiinţe tehnice şi-a 
prezentat demisia din postul de şef de lucrări şi, cu toate promisiunile de 
promovare rapidă la gradul de docent şi apoi de profesor, venite din partea 
rectorului şi a prof. Fr. Prašil, dr. ing. Pavel Dorin rămâne neclintit în 
hotărârea de a se întoarce în ţară, ştiind că va fi singurul specialist de 
înaltă calificare în domeniul hidroenergeticii şi construcţiilor hidrotehnice. 

Revenit în ţară, se angajază mai întâi la Societatea Electrica, ca şef al 
biroului de studii şi proiecte hidroelectrice, unde desfăşoară, în condiţii 
grele, o activitate de creaţie, elaborând numeroase studii şi proiecte. De 
altfel, pe baza experienţei dobândite în acea perioadă, în anul 1933 a 
publicat o monografie de mare amploare, lucrare de referință a 
Hidroenergeticii româneşti, intitulată: “Plan general damenagement des 
forces hydrauliques en Roumanie (Plan general de amenajare a forțelor 
hidraulice din România)”, tipărită la Institutul Român de Energie. Această 
lucrare extrem de amplă, includea schemele a 567 de uzine hidroelectrice, 
prevăzute pe toate râurile ţării, cu datele tehnice şi economice aferente şi 
peste 100 de planşe cu vederi în plan şi profile în lung, prin amenajări; ea 
va constitui multă vreme un preţios îndrumar pentru proiectarea 
hidroenergetică românească, perfecţionarea acestor soluţii constituind o 
preocupare continuă în întreaga sa carieră. 

Dorin Pavel revenise în ţară, împreună cu soția sa, elveţiancă, Elsa 
Kerchgraber, care l-a urmat fără ezitare, rămânându-i devotată şi 
talonându-l cu exemplară modestie şi credinţă, până când profesorul a 
închis ochii, la data de 5 iulie 1979. 

Între anii 1927-29 va fi profesor la Şcoala Politehnică din Timişoara şi 
va preda cursuri de aeronautică şi de construcţia avioanelor la Orăştie în 
1927 - 1928. Se mută în Bucureşti şi, din 1931 până în 1935 va preda la 
Facultatea de Ştiinţe a Universităţii. Din anul 1935 devine profesor la 
Politehnica bucureşteană, în cadrul Catedrei de Maşini Hidraulice, 
profesor emerit din 1964, devenind profesor consultant în 1970. Între 1931 
- 1934 a făcut pilotaj civil la Şcoala de zbor de la Cotroceni obţinând 
brevetul de pilot, pentru gradele întâi şi doi. 

Din anul 1929, în calitate de conferenţiar la Institutul Electrotehnic al 
Facultăţii de Ştiinţe, a amenajat primul laborator de Hidraulică, dotat cu 
modele de turbine, stavile, baraje şi alte echipamente în funcţiune, sau 
modele “uscate” demontabile în scop didactic. În anul 1938 acest laborator 
a fost transferat la Politehnică, fiind completat şi extins, astfel încât în anul 
1950 în el se efectuau în fiecare semestru circa 30 de lucrări didactice. 

În cadrul Institutului de Studii şi Proiectări Energetice (ISPE) şi al 
Institutului de Studii şi Proiectări Hidroenergetice (ISPH) unde a colaborat 
ca proiectant şi consilier, a acordat asistenţă tehnică pe şantiere, la multe 
hidrocentrale în construcţie, precum: Aştileu, Sadu V., parţial la Moroeni şi 
Bicaz, cascada Bistriţei şi a Argeşului, precum şi la partea hidrotehnică a 
unor termocentrale. 

Începând chiar din 1925 a conceput primele proiecte pentru 
cataractele Dunării (ceea ce aveau să devină mai târziu, hidrocentralele 
Porţile de Fier | şi II), a fost consilier la amenajarea Lotrului şi Sebeșului şi 
a proiectat cascada celor 6 hidrocentrale de pe Sebeş. S-a ocupat de 
asemenea de modernizarea parţială a centralei hidroelectrice din Sinaia 
(1926 - 1928) şi a participat la construcţia hidrocentralei Dobreşti (1929 - 
1934), aflate în categoria primelor hidrocentrale care au fost exploatate în 
țară. 

A fost referent la World Power Conference din 1930 (Berlin), 1936 
(Washington) şi 1957 (Belgrad), apoi membru şi vicepreşedinte al Comisiei 
naţionale a marilor baraje, raportor la al 3-lea Congres Internaţional de 
Mecanică (Stockholm, 1930). 

În anul 1934 a fost ales membru corespondent al Academiei de Ştiinţe 
din România, iar în 1936, membru titular. Din păcate, după reorganizarea 
Academiei Române din anul 1975, când a fost propus de Institutul 
Politehnic să devină membru corespondent, profesorului Dorin Pavel i s-a 
negat calitatea avută de membru titular al Academiei de Ştiinţe din 
România şi Cabinetul 2 al Comitetului Central i-a refuzat calitatea de viitor 
membru corespondent al nou reorganizatei Academii Române. A fost 
catalogat drept “colaborator al regimului burghezo-moşieresc”, deoarece 
fusese decorat de Majestatea Sa Regele Carol al II-lea pentru lucrările 
sale, dar şi pentru activitatea de om de ştiinţă şi dascăl. A urmat şi 
retragerea calităţii de profesor consultant, ceea ce nu i-a mai permis să 
organizeze admiterea de noi doctoranzi. Afectat profund de această 
nerecunoştință faţă de activitatea titanică depusă, profesorul a suferit un 
preinfarct, iar recidiva din vara anului 1979 i-a fost fatală, decedând la 
Bucureşti la 7 iulie 1979. Este înmormântat la Lancrăm alături de părinţii 
săi şi de ilustrul său unchi, Lucian Blaga. 

Se poate afirma că, Dorin Pavel este cea mai mare personalitate din 
domeniile  hidroenergeticii,  hidraulicii, construcțiilor hidrotehnice, 
amenajărilor de râuri şi CHE, alimentari cu apă şi maşini, deoarece s-a 
ridicat la acelaşi nivel pe toate planurile, inclusiv pe cel didactic şi al 
cercetării tehnico-ştiinţifice. 

Personalitatea şi activitatea strălucitului inginer, dascăl, om de ştiinţă 
şi patriot, prof. dr. doc. ing. Dorin Pavel trebuie judecată după criteriul 
marelui nostru istoric Nicolae lorga, care spunea că: “Valoarea unui om se 
preţuieşte în ce lasă după dânsul, ca un adaos la viața neamului său”. 

Pentru prestigiul şi demnitatea pe care şi le-a dobândit printr-o muncă 
necurmată şi tenace, comparată cu stâncile pe care şi-a amplasat 
barajele, pentru încrederea şi dragostea pe care a purtat-o mereu ştiinţei 
pe care a slujit-o cu credință, profesorul Dorin PAVEL este numit 
fondatorul hidroenergeticii româneşti, inclus pe veci în galeria marilor 
ingineri pe care i-a dat România: George (Gogu) CONSTANTINESCU, 
Anghel SALIGNY, Dionisie GHERMANI, llie RADU, lon IONESCU, 
Dimitrie LEONIDA, Cristea MATEESCU, Emil PRAGER şi mulţi alţii. 

Între ei, se consideră că, Dionisie GHERMANI, Cristea MATEESCU şi 
Dorin PAVEL formează de multă vreme, “trepiedul de aur” al hidraulicii şi 
hidroenergeticii româneşti. 


Foto 2 


Eee ÎL Alu În. 30 107 ic 7 AA 


MINISTERUL INV 


Tåmi 4 
INSTITUTUL LOU TEHNIC BUCURESTI 


PROGRAMUL 
SESIUNII CERCURILOR ŞTIINŢIFICE 
STUDENŢEŞTI 


PE ANUL 1959 


Foto 3 


—5 APRILIE 1959 


Foto 1 — Profesorul Dumitru Dumitrescu (1904 - 1984); Foto 2 — Profesorul Dorin 
Pavel (1907 - 1979); Foto 3 — Profesorul lon Agârbiceanu (1907 - 1971); Dreapta jos — 
Coperta programului sesiunii ştiinţifice studenţeşti, pe anul 1959, la care lucrarea 
autorului de la cercul de Fizică, a primit premiul întâi pe IPB şi premiul II, pe ţară. 

Astăzi cele patruzeci şi şapte de generaţii de studenţi îl poartă în suflet 
pe marele lor dascăl şi sunt mândri că pot spune: “Şi eu am fost studentul 
eminentului profesor dr. doc. ing. Dorin Pavel”. 

Ca student, îmi amintesc că prof. Pavel venea întotdeauna cu un sfert 
de oră înainte de ora începerii cursului şi, desena pe tablă, cu cretă 
colorată toate figurile de care avea nevoie în prezentarea cursului. 
Desenele lui erau atât de frumoase şi explicite încât după încheierea orei, 
aproape că nu ne venea să le ştergem de pe tablă. 

Ca urmare, toţi discipolii lui, între care cu modestie mă enumăr şi eu, 
odată ajunşi cadre didactice universitare am păstrat deprinderea 
profesorului de a folosi creta colorată la curs, atât pentru a face desene 
cât şi pentru a marca noţiunile predate, în funcţie de importanţa şi ordinea 
de prioritate pe care o aveau. 

Ne povestea cu umor prof. Pavel că, la Zurich, pe când era student şi 
mai dădea meditații studenţilor din anii mai mici, pentru a-şi mai rotunji 
veniturile, folosea acelaşi sistem de culori pentru a le indica învăţăceilor, 
ce era important sau mai puţin important în ceea ce trebuiau să reţină 
(marca cu roşu, ceea ce trebuia reţinut şi ştiut şi dacă erai întrebat 
noaptea în somn, cu albastru, lucrurile pe care nu trebuia să le uiţi măcar 
ziua, iar cu galben cele care te ajutau să treci, fără glorie, examenul). 

În acest fel, profesorii îi recunoşteau de îndată stilul şi ziceau: “Ăsta 
ştie precis carte, fiindcă se vede că a făcut meditaţie cu Herr Pavel”. 

Ascultam cu multă plăcere în pauzele de la curs, istorioarele 
profesorului legate de începuturile carierei lui de inginer hidrotehnician — 
responsabil cu exploatarea centralei de la Dobrești, dar şi de cadru 
didactic în Bucureşti. 

Îşi dusese acolo în munţi, la centrală, şi soţia — pe dna. Elsie, şi tot 
acolo a apărut pe lume şi unicul lor fiu Mario. Era obligat ca cel puţin odată 
pe săptămână să coboare pe schiuri, cu rucsacul şi puşca în spate, până 
în gară la Sinaia. Acolo lua trenul spre Bucureşti, îşi ţinea cursurile şi se 
întorcea de multe ori în aceeaşi zi şi refăcea drumul invers, până la 
centrală, iarna pe schiuri, vara pe jos. Uneori, când situaţia financiară i-o 
permitea îşi invita studenţii la centrala Dobrești şi făcea cursuri practice în 

sala maşinilor, pe o tablă improvizată, dar folosind întotdeauna creta 
colorată. 

În aceeaşi perioadă a avut ocazia să cunoască în detaliu, centrala 
Sinaia, urmărindu-i îndeaproape exploatarea. Aşa a ajuns să-i propună 
regelui soluţia de modernizare prin înlocuirea turbinelor de tip Pelton din 
dotarea centralei, cu altele de tip Francis, mai adaptate la caracteristicile 
căderii de apă pe care se construise centrala. Întru-cât efectele 
modernizării au fost extrem de benefice, regele l-a premiat pe inginerul 
care-i propusese soluţia, premiul constând, între altele, şi din patru bănuţi 
de aur (cocoşei), pe care profesorul Pavel îi păstra cu sfinţenie şi pe care, 
mai târziu, când am ajuns doctorandul lui, mi i-a arătat cu mândrie şi mie. 

O altă întâmplare povestită nouă, doctoranzilor, se lega de o şedinţă 
de avizare importantă, dedicată aprobării proiectului Porţile de Fier |, când 
prof. Pavel a prezentat în faţa comisiei de avizare, principalele rezultate 
ale calculelor tehnico-economice, în special relaţia finală prin care se 
calcula preţul unitar al energiei electrice produse. Relaţia era empirică şi 
introducea o mulţime de coeficienţi de influenţă, care făceau ca prețul 
calculat al energiei, să rezulte extrem de redus. 

În timpul discuţiilor, a luat cuvântul şi profesorul Cristea Mateescu, 
deasemenea mare şi cunoscut hidraulician, recent numit ca director al 
Societăţii Electrica Bucureşti. Acesta a apreciat că, relaţia stabilită pare 
corectă şi prin urmare şi preţul rezultat pentru energia produsă, dar, a adăugat el: 

- Mi se pare totuşi, că aţi luat în calcul cam prea mulţi coeficienţi, 

stimate coleg... 

- Şi încă nu i-am luat în calcul pe toţi, pentru că preţul energiei ar fi 

rezultat în mod sigur negativ i-a răspuns râzând hâtru, prof. Pavel. 

Un pic mai târziu, a mai venit o mică ripostă mucalită tot din partea 
prof. Pavel, către noul director al Electrica, prof. Cristea Mateescu: 

- Apropo, dragă directore, că veni vorba de bani, la voi la Electrica 

cu cât se mai vinde voltul?! 

- Pentru cei neavizaţi, vreau să precizez că voltul este unitatea de 

măsură a tensiunii electrice, la care se transportă sau se consumă 
energia, evident însă că, tensiunea nu se poate vinde ca atare. 

Îmi mai amintesc o mică supărare a profesorului Pavel, din ultimii lui 
ani de viaţă, după ce se pensionase, legată de faptul că, avea un vecin, 
care fusese şofer la Securitate şi se lăuda cu o pensie de cel puţin trei ori 
mai mare decât a lui. 

O supărare, de data asta ceva mai mare, a prof. Pavel se lega de 
amintirea unui om ceva mai şcolit — lon Gheorghe Maurer pe vremea 
când era prim ministru, şi care, într-o discuţie cu Dorin Pavel, s-a referit la 
salba de lacuri ale capitalei ca şi cum ar fi fost vorba de un dar natural, cu 
care capitala ar fi fost chipurile blagoslovită de Cel de Sus. Pavel, i-a 
replicat sec, în stilu-i caracteristic: 

-  Blagoslovită, da e adevărat, dar cu mine, pentru că eu le-am făcut, 

toate aceste lacuri nu sunt deloc naturale ci create de mâna 
omului... Dorin Pavel. 


Mă opresc aici cu amintirile despre profesorii excepţionali ai generaţiei 
mele, deşi poate că-i nedreptăţesc pe cei pe care nu-i pomenesc, fiindcă 
sunt încă mulţi care ar merita cu prisosinţă acest lucru: M. Botez 
(Geometrie descriptivă), Ghe. Şabac (Matematici speciale), I.D. Stăncescu 
(Economie energetică), Jean Boisnard (Hidroenergetică), Alexandru 
Diaconu (Centrale hidroelectrice), Dan Taşcă (Pompe) şi nu cel de pe 
urmă, prof. Mircea Cazacu, singurul din această galerie care trăieşte şi 
este încă şi acum un om activ, ca specialist, îndrumător de doctoranzi şi 
violonist de excepţie în orchestra AGIR. 

Partea a TREIA 


AM AJUNS INGINER, 
SI M-AU LUAT LA ARMATĂ 

Se termină studenţia... 


Cu bune şi cu rele, anii au trecut repede şi iată-mă ajuns şi în anul V, 
dar fără “plăcerea” de a avea şi eu măcar o restanţă, plăcere pe care mulţi 
studenţi, chiar pe atunci, dar mai ales în zilele noastre, pretind că nu şi-o 
pot refuza, căci fără asta n-ar mai “gusta” studenţia. Ei bine, eu mi-am 
refuzat-o şi bine am făcut, pentru că, aveam planul de viaţă bine trasat şi 
nu doream să mai pierd nici pic de timp, în mod inutil. 

Au început cursurile anului V şi s-au afişat listele cu îndrumători şi 
tematici pentru proiectele de diplomă. Nu-mi mai amintesc cu exactitate de 
ce, dar am lipsit când s-au făcut repartizările de proiecte, pe baza 
opţiunilor studenţilor şi, în funcţie de nota pe care o avuseseşi la disciplina 
pentru care optai. 

Îmi amintesc că, venind cam la “spartul târgului”, mai mult în lipsă, mi 
s-a repartizat o temă de proiect de diplomă, destul de nouă şi de atipică, 
referitoare la proiectarea dotării noului Laborator de Hidraulică, din 
viitoarea locaţie a Institutului Politehnic, proiect aflat în execuţie la acea 
dată. Îndrumătorul meu desemnat, avea să fie conf. dr. ing. Mircea 
Podani, profesor asociat la Politehnică, dar având norma de bază ca 
inspector general în Consiliul de Stat al Apelor, ceea ce, aveam să aflu 
mai târziu, îl făcea să fie extrem de ocupat şi mai mereu absent, când îl 
căutam să-mi dea unele îndrumări pentru proiect. 

Pentru că pe vremea aceea nu se punea problema de “tocmeală” cu 
profesorii, ca să reuşeşti totuşi să zmulgi prin rugăminţi altă tematică, a 
trebuit să mă mulţumesc cu ce aveam şi să încerc s-o rezolv cât am 
putut eu mai bine. După cum aveam să constat destul de curând, tema 
era nouă şi dificilă nu numai pentru mine, dar şi pentru îndrumător care, 
deşi extrem de amabil cu mine când reuşeam să-l prind, în privinţa 
îndrumării la proiect, căuta să mă expedieze cât mai repede, sub diferite 
pretexte. 

Cel mai frecvent invocate erau chemările la diferite şedinţe, la “comiţii 
şi comitete” şi atunci, mă lua şi pe mine pe motocicletă (prof. Podani era 
un pasionat posesor al unui astfel de vehicul) şi mă întreba unde vreau să 

mă lase. Uite aşa au zburat cele câteva luni în care eu trebuia să-mi 
definitivez şi apoi să predau proiectul de diplomă. În disperare de cauză, 
am cerut sprijinul unora dintre profesorii mei din facultate şi, cel mai 
binevoitor cu mine în această privinţă a fost prof. Dorin Pavel, care mi-a 
dat multe sfaturi şi sugestii folositoare pentru proiect. La recomandarea 
prof. Pavel, m-am mai adresat şi dnului prof. dr. ing. Alexandru Măruţă, pe 
vremea aceea director al ICH şi de asemenea profesor asociat la 
Facultatea de Energetică, al cărui sprijin practic şi idei pentru proiectul 
meu au fost, de asemenea, extrem de preţioase. 

Şi acum, după aproape cincizeci de ani, păstrez încă proiectul meu de 
diplomă, aşa cum a ieşit, în forma lui finală. L-am recuperat de la facultate, 
unde pe vremea aceea proiectele erau păstrate timp de cinci ani, după 
care, puteai să ţi-l recuperezi. 

Deşi întocmirea unui proiect cu o asemenea temă nu a fost o 
experinţă uşor de câştigat, tot ce am învăţat şi am inclus în el mi-a fost de 
mare folos mai târziu. Astfel, primele două Laboratoare de Hidraulică şi 
Staţii de Pompare — unul realizat prin 1970 - 1972, după ce venisem deja 
cu normă întreagă la facultate, al doilea prin 1975 - 1980. Ambele erau 
laboratoare ale nou înfiinţatei (în 1970) Facultăţi de Îmbunătăţiri Funciare, 
în cadrul căreia mi-am început activitatea didactică universitară pe la 
sfârşitul anului 1970 şi a căror dotare eu am conceput-o aproape integral, 
în proporţie majoră pe baza modelelor de standuri experimental-didactice, 
incluse şi în proiectul meu de diplomă. 

Aşadar, plecând de la zicala unui hâtru că: “ceea ce nu te omoară, te 
întăreşte”, aşa şi cu proiectul meu de diplomă; deşi mi-am făcut destule 
griji şi sânge rău, cum s-ar zice, până l-am terminat, experienţa teoretică 
dar, mai ales cea practică pe care am dobândit-o atunci, mi-au fost de 
mare folos în toate locurile de muncă prin care am trecut după absolvirea 
facultăţii. 

lată încă o întâmplare amuzantă din perioada când lucram pentru 
proiectul de diplomă. 

Spre sfârşitul anului V, toţi studenţii căminişti de la Energetică 
fuseseră transferați de la “303, în noile cămine din complexul 

Semănătoarea. Deşi camerele arătau cu mult mai bine şi erau mai dotate 
decât cele în care stătuserăm până atunci, îmi amintesc că, nu dispuneam 
de planşete pe care să ne putem face desenele pentru proiecte, drept 
care, “ingeniozitatea” noastră de viitori ingineri ne-a făcut să ne descurcăm 
cu ce aveam: scoteam câte un geam din ţâţâni, folosindu-l pe post de 
planşetă. Pe vremea aceea, planşele se făceau pe calc, folosind clasicul 
trăgător cu tuş şi bineînţeles fără a dispune de instrumentele de desen 
sofisticate, apărute câţiva ani mai târziu. 

Sistemul ne solicita la maximum talentul de desenatori şi de 
proiectanți în acelaşi timp. Deoarece o planşă astfel făcută, chiar şi una de 
mai mici dimensiuni, necesita uneori multe ore sau chiar zile întregi de 
muncă extrem de migăloasă, una dintre planşele principale ale proiectului 
meu de diplomă, a rămas prinsă pe geam cu scotch pentru mai multe zile. 
Cum pe atunci nici frigider în cameră nu aveam, iar cantina era destul de 
departe şi evitam să pierd timpul ducându-mă la masă, mai primeam din 
când în când, de acasă, câte un pachet cu mâncare. Mi-am atârnat plasa 
cu un astfel de pachet, de închizătoarea geamului exterior rămas 
întredeschis şi, într-una din zile, când eram plecat din cameră, geamul a 
basculat şi, grăsimea dintr-o slăninuţă care se topise sub acţiunea soarelui 
primăvăratic, a picurat catastrofic, pe planşa mea aproape finalizată. Cum, 
timp de refacere n-am mai avut, am predat proiectul aşa, cu planşa pe 
care se lăfăia o pată mare de grăsime, pe care n-am mai putut cu nici-un 
chip, s-o înlătur. 

Îmi amintesc că, la susţinere, unul dintre membrii comisiei m-a şi 
întrebat zâmbind hâtru, ce mi s-a întâmplat, dacă nu cumva am folosit 
planga pe post de faţă de masă. 

Eu, încercând să mă scuz, le-am povestit, cam stânjenit, ce mi s-a 
întâmplat, dar, ca să par ceva mai elevat, am spus “şuncă de Praga” în loc 
de “slănină”, ceea ce, pe unii dintre domnii profesori din comisie i-a făcut 
să zâmbească din nou, şi unul mi-a zis cu umor: 

- Măi Burchiule, nici dacă-i trimiteau ai tăi toată “şunca” din Praga, 

nu obţineai o pată atât de “reuşită” pe cât ţi-a făcut-o, probabil, o 
banală bucată de slănină. 

Dar iată că a venit şi ziua examenului meu de diplomă. La examen 
lucrurile nu au decurs deloc aşa cum am sperat, pentru că, practic nu am 
avut nici-un suport moral din partea cuiva. Prof. Podani nici măcar în ziua 
în care am fost programat pentru susţinere nu a fost prezent, necum să-mi 
mai dea vre-un sfat sau sugestie utilă despre cum să-mi prezint proiectul, 
sau ce-aş putea să răspund la diferitele întrebări posibile. Nici structura 
comisiei de diplomă nu a fost de natură să mă favorizeze cât de cât, 
pentru că, în ziua aceea, în ea erau prezenţi doar profesori de la alte 
specialităţi. Pe scurt, deşi media cu care terminasem cei cinci ani de 
facultate şi chiar calitatea proiectului făcut, mă îndreptăţeau să sper la mai 
mult, am primit doar nota opt. 

Pe moment m-am necăjit niţel, dar mai apoi, gândindu-mă că gata, de 
acum sunt inginer şi nu mai depind de nimeni, mi-am ridicat singur moralul 
şi am început să mă gândesc la viitor, până când acesta a năvălit singur 
peste mine, pentru că... 


„Şi plec la armată 


Nici 24 de ore nu am avut la dispoziţie ca să-mi savurez bucuria 
absolvirii şi deja am primit la cămin, înştiințarea Comisariatului Militar, să 
mă prezint de urgenţă, pentru satisfacerea stagiului militar (eu fusesem 
amânat, când la controlul medical pentru recrutare, făcut în anul trei de 
facultate, am fost găsit cu hipertensiune arterială). 

De data asta, găsit ca fiind sănătos tun, în 48 de ore am şi fost 
“încălţat” şi trimis să-mi isprăvesc cele patru luni reglementare de armată 
cât trebuia să facă în acea perioadă orice absolvent de studii superioare. 

Am fost repartizat la o unitate de infanterie, din Caransebeş, într-o 
trupă de strânsură, adică împreună cu absolvenţi de la diferite alte institute 
de învăţământ superior tehnic, dar şi cu ultima serie de absolvenţi, de la 
facultăţile de Actorie şi Conservator; şi printre aceştia erau câte unii care 
fuseseră amânaţi cu armata din diferite motive (fie medicale, fie concerte, 
festivaluri, spectacole, etc ). 

Aceştia din urmă, firi mai artistice erau şi mai nonconformişti decât noi 
inginerii, cu studii bazate pe ştiinţe exacte, drept care, au imprimat 
convocării o atmosferă mai boemă. Deşi, în cele din urmă, au trebuit să se 
adapteze şi ei la rigorile disciplinei militare, au fost totuşi sarea şi piperul 
acelor zile, creând multe situaţii şi ipostaze în care ne-am distrat copios cu 
toţii, fie făcând haz de necaz, fie pe seama unor gradaţi cu care făceam 
instrucţie. 

Îmi amintesc cu mare plăcere de cei mai mucaliţi dintre ei, cum ar fi de 
pildă actorul Mihai Ciucă, despre care am mai auzit de multe ori şi după ce 
am terminat armata; la un moment dat, am auzit că ajunsese directorul 
Circului de Stat şi avea un număr special cu o ursoaică pe care o dresase şi 
de care era extrem de mândru, încât povestea tuturor prietenilor şi 
cunoscuţilor cu care se întâlnea, “ce grozavă este ursoaica lui”. Alţii pe care 
mi-i mai amintesc erau actorii Rogulski, Serbina, Popovici, Arcudeanu, 
Răşchitor sau Paul Staicu, absolvent de Conservator, secţia vioară şi de 
care am auzit mai târziu că a ajuns dirijor al Filarmonicii din Constanţa. 

Cei care terminaseră Conservatorul îşi aduseseră cu ei şi instrumentele, 
alcătuind chiar o orchestră ad-hoc, prezentă la spectacolele montate pe 
atunci în unitate, cu diferite ocazii, mai mult sau mai puţin oficiale. 

Noi, trupa de “TR-işti” (pentru cei neavizaţi, în armată asta însemna 
termen redus) eram sub comanda unui locotenent, ajutat de caporalul 
Blaga. Curând aveam să aflăm că, la armată timpul soldatului este 
planificat minut cu minut şi că, orice abatere de la programul trasat se 
putea termina cu o pedeapsă. Aşadar între deşteptarea de dimineaţă şi 
stingere, mai aveam: gimnastica de înviorare, apelul (în timpul căruia eram 
obligatoriu verificaţi să avem unghiile tăiate şi o batistă curată), masa de 
dimineaţă, după care urma programul de instrucţie în câmp, masa de 
prânz şi apoi, o jumătate de oră, odihnă obligatorie. Urmau câteva ore de 
studiu individual şi iarăşi o jumătate de oră, program de voie. Din 
programul zilnic nu lipseau, nici “cântarea şi plimbarea de seară”, urmate 
apoi de cină. Stingerea se dădea invariabil la ora 23% şi, teoretic, după 
această oră, nici musca nu trebuia să mai bâzâie. 

Foto 2 


Foto 1 — Autorul, în excursie de studii la CHE Bicaz, împreună cu un coleg de grupă 
(1961); Foto 2 — Autorul, împreună cu colegii de armată, într-o pauză de instrucţie (1962); 
Foto 3 — La spectacolul artistic de la Caransebeş, fotografie făcută în timp ce actorul 
Popovici de la Teatrul de stat din Piteşti, recită o poezie (15 sept. 1962) 


Mă obişnuisem cât am fost în facultate cu un program (auto impus) destul 
de strict, pentru că altfel mi-ar fi venit greu să fac faţă atâtor exigente legate de 
frecventarea obligatorie a cursurilor şi seminariilor dar şi de studiu individual, 
însă programul strict de la armată, mi s-a părut de-a dreptul draconic. 

Să nu uit totuşi de o altă îndatorire diurnă şi anume, aceea de a urmări 
planificarea plantonului. 

Cel mai neplăcut era să fi desemnat pentru schimbul Il — pe intervalul 
100 — 300 noaptea; acesta era, precum ne spunea caporalul Blaga, 
“schimbul cu care ostaşul sovietic a câştigat războiul”. 

Pentru nefericiţii puşi de planton în schimbul II însemna, să “doarmă 
de două ori”, mai pe înţeles spus, să-şi întrerupă somnul, atunci când era 
el mai dulce. 

Ca să scape de acest calvar, chiar cei mai nesupuşi şi slobozi la gură, 
încercau să-şi domolească tonul cu caporalul, care, cum bine ştiu cei care 
au mai făcut armata, avea drept de “viaţă şi de moarte” asupra noastră, 
mai ales dacă nu jucam precum ne cânta el. 

Am “prins” şi eu odată un planton în schimbul doi, deşi de regulă 
scăpam cu scuza că, făcând parte din echipa artistică a unităţii, trebuie să 
fiu bine odihnit, ca să pot face faţă la repetiţii. Odată însă, scuza asta n-a 
mai funcţionat şi iată ce mi s-a întâmplat. 

Moţăiam toropit de somn în planton, când, la un moment dat, n-am 
mai rezistat şi m-am aşezat în pat, încrezându-mă în promisiunea unor 
colegi care jucau cărţi într-o sală alăturată cu dormitorul nostru, că vor fi 
atenţi să nu se întâmple nimic. 

Ceasul rău şi nebăgarea de seamă, au făcut ca, după ce eu am 
adormit ca un prunc, să vină în control ofiţerul de serviciu pe unitate şi, 
vâzând cum îmi fac eu “datoria” de planton, mi-a luat un bocanc de lângă 
primul pat de lângă uşă şi a plecat cu el. Am uitat să vă spun că, în 
dormitorul nostru erau cazaţi circa 120 de elevi (noi TR-iştii aşa eram 
numiţi, pentru a ne deosebi de cei de la trupă care erau soldaţi). Se 
înţelege că, la apelul de dimineaţă, unul dintre elevi, a apărut, şontâc, 
şontâc, într-un singur bocanc. A început scandalul şi s-a ajuns repede la 
mine, când ofiţerul de serviciu a apărut cu bocancul în mână şi a relatat 
întâmplarea. 

De fapt, lucrurile se petrecuseră aşa: cum la armată “nimic nu se fură, 
totul se completează”, cel care a descoperit primul că nu mai are 
bocancul, a luat repede altul de la vecinul lui, şi lipsa s-a propagat din 

aproape în aproape, precum golurile şi electronii la joncţiunile 
semiconductoare, ajungându-se în final ca bocancul lipsă să fie tocmai la 
elevul din fundul dormitorului. 

Eu, faţă de explicaţia ofițerului de serviciu n-am prea mai avut ce zice 
şi astfel, pofta mea de somn în timpul plantonului mi-a fost răsplătită cu 
trei zile de carceră (“bulău”). Aceea a fost totuşi singura pedeapsă majoră 
pe care am luat-o în cele patru luni de armată. De altfel, nici pe asta n-am 
făcut-o integral, pentru că, după o zi jumate m-a salvat maiorul responsabil 
cu activitatea politică pe unitate, pe care îl convinsesem că sunt un 
experimentat cântăreţ de muzică uşoară şi, din acest motiv mă inclusese 
în echipa artistică. Aşa că, tocmai când eram pedepsit să fac cele trei zile 
de bulău, echipa artistică trebuia să facă repetiţii pentru cea mai mare 
serbare a anului: 23 August 1962. 

Spectacolul de 23 August s-a ţinut într-o sală din centrul 
Caransebeşului, unde erau prezenţi ca invitaţi, circa 600 de ofiţeri, cu 
neveste, copii şi alţi aparţinători. 

Când, mai era aproape un sfert de oră până să intru pe scenă, m-a 
apucat “tracul”. Vocea îmi tremura şi toate celelalte asemenea, aşa că, la 
sfatul lui Anton, un coleg absolvent de la laşi, mai experimentat în ale 
cântatului, m-am dus la bufetul învecinat cu sala de spectacole şi am dat 
pe gât două pahare mici de rom, drept care, mi-au revenit şi curajul şi 
vocea şi... băieţii mi-au făcut vânt pe scenă. 

Nici în ziua de azi nu prea ştiu cum am cântat, ştiu însă că m-am 
descurcat destul de bine, pentru că îl auzeam ca prin vis pe maiorul 
Popescu cum mă bisa din sală, iar eu, fericit nevoie mare că nu mă 
făcusem de ruşine, am părăsit scena glorios, în aplauzele asistenţei. 

Succesul înregistrat atunci de echipa artistică a unităţii, a fost atât de 
răsunător, încât, după aceea, din două în două săptămâni tot mai dădeam 
câte un spectacol, în diferite localităţi din jurul Caransebeşului. A mers aşa 
până ce ni s-a descompletat formaţia, prin plecarea “artiştilor”, cei de la 
conservator (nucleul tare al orchestrei noastre) şi alţii de la actorie, pentru 
că majoritatea terminaseră cele două luni de convocare pe care le mai 
avuseseră de făcut. 

Oricum participarea în formaţia artistică a unităţii a fost una dintre părţile 
cele mai distractive ale armatei, dar, în restul timpului, instrucţia era instrucţie 
şi toţi eram obligaţi să o facem. Chiar şi de aceasta se leagă totuşi unele 
întâmplări vesele, precum cea pe care vreau să v-o povestesc în continuare. 

Plecasem într-o aplicaţie care urma să se desfăşoare undeva pe 
dealul Andreonilor, în apropiere de cazarma noastră. 

Fiind printre cei mai înalţi din plutonul meu, de regulă eu trebuia să 
transport către locul de instrucţie, afetul mitralierei Goriunov, o piesă nu 
mai uşoară de vreo 22-23 kg. Se înțelege că, de multe ori ajungeam la 
locul de instrucţie, gata aranjat. Ne mai plângeam la comandantul şcolii, 
colonelul Donica, de faptul că locotenentul face abuz de comandă cu noi, 
dar plângerile noastre nu aveau mare efect, pentru că, instrucţia a 
continuat să se facă aşa cum “scria la regulament”. 

Colonelul ne promisese totuşi, că iată, în curând vom avea ocazia să 
preluăm şi noi comanda plutonului, în calitate de viitori ofiţeri (la 
terminarea armatei primeam gradul de sublocotenenţi). Şi, în cazul 
aplicaţiei de care vorbeam, aşa s-a şi întâmplat. 

Aplicația, denumită “plutonul în cercetare” avea ca temă, aşa cum ne- 
a fost prezentată de locotenent următoarele: 

- Plutonul, desfăşurat pe grupe, trebuie să înainteze pe direcţia 

crucii din dealul Andreonilor. 

- Principala misiune a plutonului este să descopere inamicul şi să-l 
anihileze. 

- Inamicul se află în inferioritate numerică, este slab pregătit şi 
dotat, dezordonat, nemotivat în luptă şi nu se aşteaptă să fie 
descoperit. 

Sus pe deal, pe post de “inamic”, a fost desemnat să stea elevul Ciucă 

(pe care noi îl porecliserăm Grâuşor, nu-mi mai amintesc din ce motiv) 
drept care, a primit un fel de morişcă care făcea un zgomot ce simula focul 
mitralierei, dintr-un avion care zboară la mică înălţime. Zis şi făcut. Ciucă 
s-a urcat pe vârful dealului, la bază plutonul s-a desfăşurat pe grupe şi un 
coleg al nostru a preluat comanda, supravegheat îndeaproape de 
locotenent. Am început să urcăm dealul cu tot echipamentul în spinare, 

dar n-am înaintat mai mult de 6-7 m că s-a şi auzit cârâitoarea lui Ciucă. 
Toţi ne-am aruncat pe burtă şi am început să ne târâm, conform ordinului. 
Până la jumătatea dealului, dragul de Ciucă ne făcuse deja să ne târâm pe 
burtă de vreo 10 ori. Locotenentul zâmbea pe sub mustață de furia şi 
obida noastră, pentru că, de data asta, nu el, ci chiar colegul nostru făcea 
cu noi “instrucţie la cataramă”. 

După două ore obositoare, am ajuns în sfârşit în vârful dealului, cu 
gândul “să-l lapidăm” pe Ciucă; acolo, surpriză: Grâuşorul nostru nu se 
vedea nicăieri, doar un copilaş de vreo cinci, şase anişori care se distra 
grozav învârtind cârâitoarea dată de “inamic” care-i mai şi spusese că o 
să-i placă să vadă toţi militarii aceia din vale care se vor trânti pe burtă, 
când el va învârti morişca. Locotenentul a început să-l strige şi, într-un 
târziu, Ciucă a apărut mergând alene, dar cu mâinile ridicate în semn de 
“predare”. Era la bustul gol, fiindcă în tot timpul ăla, cât noi ne-am târât pe 
burtă prin toate tufele de mărăcini de pe deal, el făcuse plajă după nişte 
arbuşti şi culesese mure. Interpelat de locotenent, Ciucă a raportat: 

- Să trăiţi, eu sunt “inamicul” şi precum ni l-a-ţi descris, sunt în 
inferioritate numerică, slab pregătit, necorespunzător dotat, 
dezordonat, nemotivat în luptă şi nu m-am aşteptat să fiu 
descoperit. Aşa că, mă predau şi trebuie să admiteţi că mi-am 
îndeplinit misiunea exact în conformitate cu ordinul. 

Am râs cu toţii de gluma lui, destul de reuşită de altfel, iar supărarea 
ne-a trecut repede pentru că de, aşa e la armată. Locotenentul ne-a 
înşiruit pe toţi pe un rând ca să ne prezinte concluziile asupra aplicaţiei 
abia încheiate. 

Îmi amintesc că, pe vârful dealului Andreonilor erau destul de multe 
tufe de mure, pe care nu avusesem timp să le scotocim când locotenentul 
ne-a şi realiniat pentru concluzii. Probabil că mulţi dintre noi, priveau cu 
jind spre tufele de mure şi, în cea mai apropiată de locul în care ne 
aliniaserăm, s-a văzut cum se lăfăia o mură mare şi coaptă. 

La comanda “De voie” a locotenentului, când formaţia s-a rupt, trei 
dintre băieţi s-au repezit să culeagă mura şi atât de mare le-a fost avântul 
că s-au ciocnit cap în cap de le-a trebuit ceva timp să-şi revină după aia, 

ba au mai ajuns şi pe la cabinetul medical. Îmi amintesc chiar că, doi 
dintre ei au fost pansaţi la cap, pentru mai mult de o săptămână şi, au 
profitat de asta pentru a stârni compasiunea câte unei bătrâne când 
ieşeam la instrucţia în câmp, căreia la întrebarea ce au păţit, îi răspundeau 
pe un ton spăşit: 

- Ce să facem maică, aşa e la armată, se mai şi moare de glonţ... 

Până la urmă, primele două luni de armată au trecut repede, pentru că 
le-am făcut în compania colegilor de la Teatru şi Conservator. Când însă 
cei mai mulţi dintre ei şi-au terminat stagiul reglementar, au plecat acasă, 
şi vremea a început şi ea să se răcorească. Venise toamna. Nouă, celor 
rămaşi începuse să ni se facă teamă că nu ne vom elibera la termen 
pentru că tocmai se produsese criza rachetelor din Cuba şi situaţia pe plan 
mondial se complicase destul de mult. 

Ne-am concentrat puternic pe studiul individual, pentru că mai fuseserăm 
şi subtil ameninţaţi că, dacă unul din noi nu va promova corespunzător 
examenele, poate fi reţinut să-şi completeze stagiul militar la trupă. 

Evident că nu s-a întâmplat aşa şi toţi am promovat examenele cu 
note frumuşele şi, în final ne-am primit gradul de sublocotenenţi. Până în 
final, chiar şi caporalul Blaga ne mai slăbise cu mizeriile, pentru că urma 
să se elibereze şi el cam odată cu noi şi se întorcea la Braşov, la uzinele 
“Steagul Roşu”, unde lucrase ca strungar. Un coleg de-al nostru, mai 
glumet, i-a susurat machiavelic la ureche într-o zi, că printre noi, Tr-iştii, 
avem un coleg inginer, cu repartiție tot la uzinele “Steagul Roşu”: 

- Vezi tov. caporal, i-a zis elevul, că ăsta e dat naibii şi o să facă şi 
el instrucţie cu tine la locul de muncă, până ieşi la pensie, aşa că 
las-o şi tu mai moale cu noi. 

Fie că a ţinut şantajul, fie că i s-a făcut şi lui lehamite, că ne-a mai 
slăbit şi la “înviorarea” de dimineaţă, pe care de atunci am făcut-o mai mult 
din gură, dar şi în restul timpului când nu ne mai vâna greşelile. La 
înviorare, afară fiind întuneric, că venise toamna, ieşeam dimineaţa în 
spatele barăcii, ne rezemam de ea şi ne continuam moţăiala. Unul dintre 
noi, se sacrifica şi striga comenzi de înviorare, numai bune pentru urechile 
vreunui şef care trecea întâmplător prin zonă. Se auzea: 

-  Stâng, drept, stângul ... stâng, drept, stângul.... 

- Unu, doi, trei, patru.... unu, doi, trei, patru..... 

- inspirați, expiraţi.... inspirați, expiraţi. 

-  Încolonaaarea! Direcţia către dormitor! 

-  Luaţi-vă în primire sectoarele! 

„şi gata cu înviorarea. Caporalul mulţumit, noi —de asemenea. 


Şi uite-aşa, am terminat cu armata. Noua serie de sublocotenenți şi-a 
sărbătorit “liberarea” cu atâta zel, încât am auzit că au fost şi dintre cei 
care, de mult ce au sărbătorit liberarea s-au trezit de-abia după ce luaseră 
trenul în sens invers, spre casă. 

În ce mă priveşte, mai încheiasem o etapă din viaţă şi urma să-mi 
încep stagiatura ca inginer, acolo unde primisem repartiţia înainte de a 
pleca la armată: la Întreprinderea de Reţele Electrice — IRE Argeş, cu 
sediul în oraşul Piteşti. Gândindu-mă bine, conchid că, nu era o repartiție 
rea, era într-un oraş mare şi la o întreprindere importantă. Eu fusesem 
clasat al treilea la secţia de hidroenergetică şi, dacă primii doi clasaţi 
(Zidaru şi Seteanu) rămăseseră în facultate ca preparatori, singura 
repartiție mai atractivă care rămăsese a fost cea pe care am luat-o eu. 
Atunci m-am considerat norocos faţă de alţi colegi de-ai mei care au găsit 
repartiţii în zone mai îndepărtate, pe la hidrocentrale existente sau în 
construcţie în locuri mai puţin populate, cum erau de exemplu, salba de 
hidrocentrale proiectate atunci pe râul Bistriţa. Sigur, după ce vrusesem să 
mai ies din Cornu, făcând o facultate, acum aş fi vrut totuşi, ca repartiţia să 
nu mă trimită mult prea departe de casa părintească. În fine, mai exista 
totuşi scăparea ca, dacă o repartiție nu te mulțumea prea mult, să cauţi un 
nod în papură şi să obţii “negația”. Cum inginerii aveau mare căutare la 
vremea aceea, nu era o problemă să-ţi găseşti alt loc de muncă, mai 
apropiat de dorinţele tale. 

Aşadar, destul de optimist în privinţa repartiţiei, după eliberarea de la 
armată, am trecut pe-acasă pe la Cornu, unde am stat câteva zile, mi-am 
revăzut părinţii şi neamurile şi, mai ales, m-am pregătit pentru a mă duce 
să-mi preiau prima mea slujbă, ca inginer. 

Era pe la sfârşitul lunii noiembrie şi, când am plecat din Cornu, iarna 
începuse deja să bată la uşă. Eu, mă simţeam cam în situaţia greierului 
care toată vara cântase (şi cam asta făcusem la armată) iar acum trebuia 
să joace... bineînţeles dacă putea. 


Cum am ajuns stagiar la... Fabrica 
de Hârtie Buşteni 


Probabil că, aceia dintre dumneavoastră care citiţi titlul acestui capitol, 
după ce a-ţi văzut în finalul celui precedent că repartiţia mea era la Piteşti, 
vă veţi grăbi să conchideţi că am scris din greşeală Buşteni, în loc de 
Piteşti. Ei bine, nu este aşa şi iată de ce. 

Odată ajuns la Piteşti (cu trenul), mi-am lăsat geanta la bagaje de 
mână (oricum nu-mi adusesem prea multe lucruri, pentru că, parcă am 
avut o presimţire că nu voi face mulţi purici pe acolo) şi, cu repartiţia “în 
dinţi” m-am prezentat glonţ la IRE, amplasată chiar pe bulevardul gării, 
cum aveam să aflu imediat, întrebând un cetăţean amabil. 

Întrebând portarul şi spunându-i despre ce este vorba, m-a trimis la 
directorul întreprinderii, care, după ce m-a lăsat să aştept ceva timp, m-a 
primit în final şi am stat de vorbă. 

La început a fost amabil cu mine, dar după ce l-am întrebat de locuinţă 
şi de alte facilităţi pe care, după ştiinţa mea erau cam obligaţi să ni le 
creeze, a devenit glacial. Mi-a spus că, încă vreo patru ingineri repartizaţi 
la ei din seriile anterioare de la Energetică, împărțeau aceeaşi cameră şi 
speranţa mea de a primi în scurt timp, o locuinţă separată, era de-a 
dreptul iluzorie. De altfel şi eu, învăţat de un prieten cu care discutasem 
dinainte despre repartiţia mea, i-am spus directorului că am o prietenă 
care termină Conservatorul, cu care intenţionez să mă căsătoresc şi care 
prin lege ar avea dreptul la “spaţiu de creaţie” (o cameră în plus, adică). 
Răspunsul lui a fost prompt şi vi l-am şi povestit aşa că, pentru că oricum 
în ziua aceea nu mai puteam face mare lucru, i-am spus că, pentru 
moment am venit doar pentru un prim contact, urmând să mă duc acasă, 

să-mi aduc cele trebuincioase şi mă voi întoarce peste o săptămână la 
post. În ziua aceea m-am dus până la căminul unde urma să locuiesc cu 
încă patru colegi de cameră. Voiam totuşi să văd dacă situaţia este chiar 
atât de neagră pe cât întrevăzusem din spusele directorului. Ei bine... era 
chiar mai rea. Pe uşa camerei unde trebuia să mă cazez am găsit o 
plăcută dintre acelea cum văzusem că se pun de obicei pe echipamentele 
sau incintele periculoase, cu un cap de mort sub care scria: “Stai! Înaltă 
tensiune! Pericol de moarte!”. Am ezitat puţin, dar a venit un tip care, când 
mi-a văzut ezitarea, a început să râdă şi m-a poftit în cameră. 

Am aflat apoi că, plăcuţa era postată pe uşă în poziţia “cap de mort” 
numai când unul din băieţi se afla înăuntru cu o fată şi ceilalţi trebuiau să 
le respecte intimitatea, cam atât timp cât dura ea. 

De data asta, cineva făcuse o glumă şi întorsese plăcuţa, fără ca 
înăuntru să fie “pericol de moarte”. M-am prezentat, am făcut cunoştinţă 
cu băieţii şi ei au început să mă pună în temă. Mi-au arătat într-un colţ al 
camerei (care fie vorba între noi era şi cam mizerabilă), o cutie de carton 
plină cu cămăşi murdare, pe care băieţii şi le duceau acasă la spălat, 
numai când li se epuiza stocul de cămăși curate. În rest.. ce să vă mai 
spun, toate erau vraişte. 

Am ieşit puţin şi prin oraş, dar cei care au trecut prin Piteşti în acea 
perioadă ştiu că era doar un târg ceva mai răsărit, în care fiecare se cunoştea 
cu fiecare, plimbarea de seară se făcea pe Strada Mare, în sus şi în jos sau 
spre Pădurea Trivale, unde seara ajungeau doar tinerii mai îndrăzneţ. 

După ce stătusem cinci ani ca student în Bucureşti, vă spun sincer că 
Piteştiul nu mi-a făcut o impresie prea grozavă. 

M-am întors în cameră, am aşteptat dimineaţa şi, luându-mi la 
revedere de la viitorii mei “foşti” colegi, am plecat înapoi spre Cornu, cu 
gândul că, dacă nu găsesc repede o altă soluţie va trebui să mă întorc în 
Piteşti, să-mi irosesc tinereţea şi cariera profesională pe care voiam să o 
fac cât mai bine, la IRE Argeş şi respectiv în camera aceea cam mizeră şi 
înghesuită, cu plăcuţa cu cap de mort pe uşa de la intrare. N-a fost să fie 
aşa, pentru că destinul parcă mi-a sărit din nou în ajutor, ca şi în alte dăţi 
până atunci... 

În trenul pe care l-am luat din Bucureşti Nord către Braşov, pentru a 
ajunge la Câmpina, m-am aşezat într-un compartiment unde m-am întâlnit 
cu un consătean, căruia, din vorbă în vorbă i-am povestit despre repartiţia 
mea la IRE Argeş şi cât de dezamăgit eram să constat că, nimic nu se 
potrivea cu ceea ce visasem eu să obțin. Într-un colţ al compartimentului 
mai era un domn care, a tăcut aproape tot timpul cât eu mi-am depănat 
povestea către consăteanul meu. Când se apropia timpul să coborâm la 
Câmpina, domnul acela mi s-a adresat direct şi mi-a spus: 

- Tinere, am auzit din întâmplare ce i-ai povestit dumnealui, ei bine, 
eu am să-ţi fac o propunere cât se poate de concretă. Vino la noi, 
la Fabrica de Hârtie din Buşteni şi, dacă este aşa cum spuneai, 
vei avea asigurate toate condiţiile pe care le doreşti. 

Eu l-am privit uimit, dar şi neîncrezător, pentru că prea părea de film 
ştiințifico-fantastic ce-mi spunea tipul. El a scos repede din buzunar o 
carte de vizită pe care mi-a întins-o, adăugând: 

- Sunt directorul Fabricii de Hârtie Buşteni şi te aştept să vii la mine 
cu negația. Noi te angajăm pe loc, dacă te hotărăşti să dai curs 
propunerii mele. 

Încă siderat de propunerea lui, am mai apucat totuşi să-l întreb ce-aş 
putea să fac eu, un inginer hidroenergetic, într-o fabrică de hârtie. Mi-a 
răspuns imediat că fabrica are o centrală de termoficare industrială de 20 
MW instalaţi, care produce abur şi energie electrică pentru fabrică, dar şi o 
centrală hidroelectrică cu două turbine Pelton şi una Francis, cu patru 
captări de apă (două în Bucegi, una la Prahova şi una pe Zamora) şi ar fi 
continuat poate enumerarea, dacă trenul n-ar fi intrat deja în gara 
Câmpina. Aşa că eu l-am salutat repede şi i-am spus că mă voi gândi 
serios la propunerea lui. 

Ce s-o mai lungesc, în nici două săptămâni, eram angajat ca inginer 
stagiar la fabrica de hârtie din Buşteni. La Piteşti am mai făcut doar un 
singur drum să-mi obţin negația, pe care directorul mi-a dat-o fără să se 
opună prea mult, deşi a încercat să mai supraliciteze puţin, spunându-mi 
de nişte perspective să am casa mea în câţiva ani, etc. 

În final şi el a fost bucuros să scape de povara condiţiilor cu care-l 
bombardasem, fericit şi eu, pentru că ştiam clar ce am de făcut şi încotro 
mă îndrept. 

Şi mai trebuie să vă spun acum, la patruzeci şi opt de ani de la acea 
uimitoare şi oportună întâlnire în tren, care poate mi-a schimbat mersul 
vieţii, că omul acela providenţial, directorul losif, aşa cum aveam să aflu că 
îl chema, s-a ţinut punct cu punct de cuvânt, faţă de tot ce îmi promisese. 

În primul rând că, la câteva ore de la sosirea mea în Buşteni eram 
deja în camera mea de la “Fierăstrău”, într-o clădire din perimetrul fabricii 
vechi, într-o colonie situată în apropierea lizierei pădurii, unde mă puteam 
bucura de aer curat şi de o privelişte minunată, cum numai într-o staţiune 
de munte poţi avea, şi, mai ales de căldură fără limită, pentru că lemne 
erau în zonă ...berechet. 

Îmi amintesc că şi clădirea în care am fost cazat eu dar şi întreaga 
colonie din zonă, unde mai stăteau tot angajaţi ai fabricii de hârtie, erau 
încălzite cu abur de la un cazan vechi, care funcţiona în principal pe coajă 
de brad rezultată din decojirea trunchiurilor trimise cu decovilul la fabrică, 
pentru producerea pastei de hârtie. A fost într-un fel, primul cazan pe 
biomasă, pe care l-am văzut ca inginer, pentru că funcţiona cu deşeuri 
lemnoase şi contribuia astfel şi la ecologizarea zonei. 

Noaptea în special, auzeam în ţevi şi în calorifer bătăile sacadate, 
specifice încălzirii cu abur, şi la început nu prea mi-am dat seama ce se 
întâmplă, crezând că am la parter vecini ceva mai zgomotoşi. 

Câteva zile mai târziu m-a lămurit un maistru de la fabrică, cu care 
vorbeam de asta întâmplător, că nu era vorba de zgomote făcute de alţi 
locatari ci de un fenomen asemănător loviturii de berbec. 

Am înghiţit găluşca şi de atunci am fost foarte atent când mă 
documentam în legătură cu chestiuni practice din circuitul de producţie al 
fabricii, ca nu cumva să-mi arăt neştiinţa în ale ingineriei termice, deşi, 
jena mea nu era justificată, pentru că eu absolvisem de fapt, secţia de 
hidroenergetică, unde făcusem doar un semestru de termotehnică şi deloc 
termodinamică. 

Cu toate astea, traseul meu profesional în Fabrica de Hârtie din 
Buşteni, m-a obligat să mă pun la punct, cu multe aspecte teoretice dar 
mai ales practice, care ţineau de ingineria termoenergetică, pentru că 
prima mea funcţie importantă în fabrică, a fost aceea de şef al centralei 
electrice de termoficare a fabricii (CET industrială). 

Revin însă la prima mea zi, ca angajat al fabricii de hârtie, când m-am 
prezentat la inginerul şef Pomponiu, care m-a cântărit cu privirea, mi-a pus 
câteva întrebări legate de specializarea mea şi apoi mi-a înmânat 
programul de stagiatură, întocmit pe un an de zile (pe vremea aceea, atât 
dura teoretic perioada de stagiu, după care, dacă erai capabil, puteai 
deveni inginer cu drepturi depline). 

Programul, întocmit extrem de riguros dar şi pertinent, prevedea 
trecerea mea prin toate posturile cheie din centrală. Am început prin a fi 
ajutor şi apoi operator plin la staţia de tratare a apei pentru cazane, apoi 
maistru şi şef de tură la sala turbinelor, operator la panourile de comandă, 
maistru de schimb şi în final şef de centrală. Toate aceste posturi le-am 
preluat şi pe ture, însemnând că făceam serviciul în toate schimburile 
reglementare, prevăzute pentru fiecare post în parte. 

După cum aveam s-o aflu în scurt timp, inginerul şef Ghe. Pomponiu 
era un specialist termoenergetic de mare clasă, cu o solidă educaţie 
nemţească, ce mai, adică neamţ la propriu şi la figurat. Nu pot să spun că 
eu l-am apreciat din prima, pentru că, la început mi s-a părut cam sever, 
uneori parcă mă urmărea tot timpul şi avea mereu ceva să-mi reproşeze, 
alteori nici nu mă băga în seamă zile la rând, de parcă nici nu existam. 

O întâmplare nostimă de care îmi amintesc, din perioada când încă 
nu-mi terminasem stagiatura este că, într-una din zile, eram în birou şi 
maistrul de schimb la sala cazanelor, unul Goagă a venit la mine să-mi 
spună că avem o avarie la cazanul 1 şi anume că a cedat “ştobiţa” unui 
ventil, ceea ce impunea oprirea cazanului. Am fost puţin derutat, pentru că 
habar nu aveam ce însemna “ştobiţa” de care vorbea, drept care, ca să nu- 
mi arăt neştiinţa în faţa lui, l-am întrebat ce soluţie are pentru remedierea 
rapidă a defecţiunii. Mi-a răspuns că trebuie făcut un releveu al piesei şi că 
dacă avem desenul, atelierul mecanic va rezolva situaţia în câteva ore. Ca 

să mă arăt util, ştiind şi că mă pricep foarte bine la desen tehnic, i-am zis 
repede să-mi aducă piesa în birou că am să-i fac eu releveul. 

Am văzut că omul m-a privit puţin cam lung, dar în final a plecat fără 
să obiecteze. Pentru cei care nu ştiu asta, în fabrică se respecta disciplina 
ierarhică şi, în general ceea ce spunea superiorul (adică inginerul) trebuia 
executat, fără prea multe comentarii. Maistrul Goagă a plecat prin urmare 
şi, după vreo două ore, când începusem chiar să cred că a uitat ce i-am 
spus sau că situaţia s-a rezolvat mai simplu, îl văd intrând în biroul meu de 
la et.ll, cu alţi patru oameni după el, care, pe un drug de fier, cărau o vană 
DN 400, de vreo 150 - 200 kg. Eu, când i-am văzut am înlemnit şi am 
început să fac feţe, feţe. l-am spus pe loc că totuşi “ştobiţa” trebuie dusă 
înapoi şi că vin eu jos să-i fac releveul (mi-era teamă că apare cineva în 
biroul meu şi o să mă întrebe cum a ajuns acolo). Abia atunci am aflat, că 
de fapt defecţiunea era la sistemul de etanşare al tijei, care putea fi simplu 
demontată şi adusă fără a extrage vana. 

A fost pentru mine un alt exemplu de cum nu va mai trebui să 
procedez în situaţii similare, după ce am devenit şef de centrală. Mai mult 
decât atâta, de atunci şi dacă mi-ar fi spus maistrul sau vre-un muncitor că 
a intrat o muscă în centrală, mă duceam să văd cu ochii mei “la faţa 
locului” despre ce este vorba. Cât despre acea întâmplare, eu am fost 
bucuros că până la urmă totul s-a rezolvat cu bine şi că nu s-a răspândit în 
fabrică zvonul despre gafa mea monumentală. 

Cu mici abateri, fireşti pentru perioada de debut, în cele din urmă am 
învăţat să mă adaptez la stilul de disciplină necesară într-o fabrică şi pot 
spune că mi-a fost de folos şi atunci şi mai târziu, prin alte locuri de muncă 
pe unde m-a mai purtat viaţa. 

Am deprins lucrul cu oamenii, dar şi rigoarea cu care trebuiau 
executate anumite manevre de o importanţă deosebită pentru bunul mers 
al centralei (atât pe partea electrică, cât şi pe cea termică). 

După nici patru luni am ajuns să mă orientez bine şi să cunosc fără 
ezitare instalaţiile din centrală dar şi pe cele ce alcătuiau fluxul tehnologic 
al fabricii. 

Urmând planul trasat de inginerul şef, am reuşit chiar să-l devansez şi 
să-mi închei stagiatura în numai şase luni. A urmat un examen final pe 
care l-am luat cu brio, pentru că, destul de repede am şi fost numit şeful 
CET- ului după cum vă spuneam anterior. De altfel, în această numire era 
cuprinsă şi intenţia conducerii fabricii de a-mi schimba eventualul gând de 
plecare şi de a mă lega oarecum “de glie”. Sigur că şi statutul meu în 
fabrică s-a îmbunătăţit substanţial, din toate punctele de vedere, odată cu 
această numire. De fapt ar trebui să vă mai povestesc şi o alta dintre 
situaţiile care au contribuit din plin la creşterea prestigiului meu în faţa 
inginerului şef Pomponiu şi la numirea ulterioară ca şef de centrală. 

Era către sfârşitul celor şase luni de stagiu, când, a survenit 
următoarea situaţie la sala maşinilor. După o modernizare făcută la una 
din turbine (erau echipamente cu vechimea de peste 50 de ani, de 
fabricaţie nemţească S.S.W.) la aceasta nu se mai obținea presiunea de 
ulei necesară atât pentru diferite comenzi cât şi pentru ungerea lagărelor 
turbinei. O întreagă comisie de specialişti, în frunte cu reprezentanții 
întreprinderii Energoreparţii fuseseră convocați pentru a încerca să afle 
cauzele şi mai ales cum s-ar putea rezolva această defectiune destul de 
gravă, de natură a periclita funcţionarea pe termen lung a grupului 
respectiv. Soluţiile avansate de specialiştii Energoreparaţii implicau se 
pare riscuri destul de mari pentru a fi aplicate în situ. Toate astea eu le 
aflam “pe surse” cum spun ziariştii în ziua de azi, pentru că nimeni nu-mi 
prea dădea atenţie mie, un stagiar fără experienţă practică. 

Într-o seară însă, după ieşirea din schimb, am încercat să-l abordez pe 
inginerul şef căruia am apucat să-i spun că, m-am gândit şi eu la problema 
ivită la turbină şi că, s-ar putea ca ea să fie datorată pompei de circulaţie a 
uleiului, caz în care există metode de rezolvare la îndemână. Pomponiu 
m-a expediat în stilul lui, destul de zeflemist, spunându-mi: 

- Du-te dom'ne la dans la casa de cultură, eşti tânăr, ce-ţi baţi 
dumneata capul cu lucruri la care nu ai cum să te pricepi! 

M-am simţit jignit de neîncrederea lui şi mai ales de faptul că nici măcar 
nu stătuse să asculte cât de cât ce voiam să-i spun. Am plecat cam necăjit 
şi, la ieşirea din fabrică am dat nas în nas cu secretarul de partid pe fabrică, 

pe care-l cunoşteam (la data aceea încă nu mă făcuseră membru de partid). 
L-am salutat şi, acesta m-a întrebat dacă mi-am terminat treaba şi de ce par 
cam supărat. Eu i-am relatat atunci rezultatul discuţiei mele cu inginerul şef, 
la care el mi-a zis să fac calea întoarsă şi împreună cu el am intrat în sala 
unde se afla comisia de specialişti care dezbăteau problema. l-a rugat să 
mă asculte şi pe mine pentru că i-am spus că aş avea o soluţie care merită 
încercată. Pe scurt, le-am expus pe loc ce anume gândeam eu că trebuie 
făcut pentru readucerea presiunii pompei de ulei în parametrii normali de 
funcţionare, şi anume că, rotorul pompei trebuie înlocuit. Este foarte 
adevărat că soluţia o întilnisem în cursul prof. Pavel Dorin, ceea ce am şi 
recunoscut şi pentru a-i convinge că nu este o prostie, pe loc am pus mâna 
pe telefon şi l-am sunat pe profesor. Norocul meu a fost că l-am găsit acasă 
şi i-am expus repede problema pe care o aveam şi rezolvarea pe care eu o 
propuneam, adâugând totuşi că sunt tratat cam cu neîncredere de cei care 
trebuie să ia decizia. 

Profesorul m-a ascultat şi mi-a răspuns în stilul lui caracteristic, cu 
voce tare, ca să se audă clar, dincolo de microfon: 

- Sigur că asta este soluţia la problema voastră şi cine nu o pricepe 

e fie greu de cap, fie de-a dreptul prost. 

Aşa era prof. Pavel, nu se sfia niciodată să spună drept în faţa oricui 
ceea ce gândea, indiferent de rangul sau demnitatea celui căruia i se 
adresa. Cu mulţi dintre foştii lui studenţi ţinea legătura, ne spusese chiar 
să nu ezităm să-l contactăm ori de câte ori ne lovim de o problemă 
profesională în care el ar putea să ne ajute. Eu aşa am făcut atunci şi nu 
mi-a părut rău. 

Soluţia mea a fost luată în considerare şi în final acceptată şi, în cel 
mai scurt timp rotorul pompei a fost trimis la uzina Aversa din Bucureşti 
unde, după desenele mele, a fost turnat unul nou, cu caracteristicile 
necesare creşterii presiunii date de pompă (diametru mărit şi simultan, 
strunjirea statorului). 

A fost o reuşită pe care am savurat-o în sinea mea, fără să exagerez 
prea mult, mai ales că pentru asta am fost răsplătit şi cu o primă 
frumuşică. Bineînţeles că acest episod a contribuit şi el la primirea postului 

de şef al centralei imediat după ce mi-am susţinut examenul de final de 
stagiu. Să mai adaug şi că, în noua funcţie saltul la salariu a fost 
considerabil, de la 850 lei/lună, ca inginer stagiar, la 1850 lei/lună, deci 
mai mult decât dublu, salariul ca şef de centrală. 

Am început să mă gândesc serios, că o rămânere a mea în Buşteni, 
pe termen mai lung nu era o soluţie inacceptabilă. Era totuşi şi o altă parte 
din mine care parcă îmi spunea că mă predau prea uşor şi că poate ar 
trebui să încerc mai mult, că pot să fac mai mult. 

Centrala fabricii de hârtie era legată la sistemul energetic naţional şi 
avea o putere instalată de circa 24 MW. Nu era deloc simplu să ţii în mână 
o asemenea centrală de care depindea buna derulare a întregului proces 
tehnologic al fabricii şi eu mi-am luat postul foarte în serios. 

Ca şef de centrală aveam o serie de atribuţii de comandă şi control în 
relaţia cu oamenii din subordine şi, cu această ocazie am putut să aflu tot 
felul de trucuri pe care unii le foloseau ca să mai treacă dincolo de litera 
regulamentului. 

De pildă, am aflat cum se poate dormi cu ochii deschişi în faţa unui 
panou de comandă, aşa cum mi s-a întâmplat să surprind un operator, la 
un control pe care-l făceam în timpul schimbului de noapte. 

Am intrat în camera de comandă şi omul părea că se uită la aparate 
cu o privire fixă şi concentrată, dar când i-am trecut cu mâna prin faţa 
ochilor n-a reacţionat de loc, ceea ce înseamnă că de fapt el nu mă vedea 
că sunt acolo. 

Aici e cazul să spun că, experienţa mea de muncă într-o unitate 
productivă m-a învăţat că, foarte multe probleme, din păcate din categoria 
celor “de viaţă şi de moarte”, se legau sau derivau din nerespectarea 
normelor de protecţia muncii. De aceea pot spune că am făcut o oarecare 
fixatie pentru respectarea acestor norme, care adesea pot părea 
neimportante sau chiar puerile dar viaţa mi-a dovedit că nu este deloc aşa. 

Tot din relaţia directă cu oamenii din subordine, am constatat cât de 
loiali pot fi aceştia şi câtă încredere pot avea în deciziile şefului, dacă şi 
acesta este corect şi drept în relaţia cu ei. Am mai înţeles că într-o fabrică 
este important să faci promovări (dacă funcţia te îndreptățește cu această 

atribuţie) pe criterii strict profesionale şi nu pe P.C.R. (pile, cunoştinţe, 
relaţii) aşa cum se spunea cu obidă, înainte de 1989. Apropo de acest 
subiect, în zilele noastre, sigur nu mai avem un PCR cu puterea şi 
atributele celui de atunci, dar tot aşa de sigur este că, în multe domenii 
(culmea chiar şi în cel privat) se practică încă cu mare succes sistemul 
pilelor, cunoştinţelor şi relaţiilor. Nu-i de mirare că lucrurile se “gripează” 
adesea şi la nivel micro dar şi macroeconomic. 

Îmi amintesc şi acum cu emotie cum am făcut singur, prima mea 
manevră de cuplare a centralei, la sistemul energetic (“paralelul” cum i se 
zicea pe scurt, acestei manevre). Paralelul se făcea manual şi orice 
mişcare greşită sau pripită, ar fi putut duce la deteriorarea iremediabilă a 
turbinelor. Multe săptămâni la rând i-am urmărit cu mare atenţie pe 
Pomponiu sau pe maistrul Goran, singurii care aveau atribuţia de a face 
această operaţie extrem de riscantă. Odată însă, ambii fiind absenţi din 
fabrică, mi-am asumat eu această manevră, deşi nu terminasem încă 
stagiatura şi nu prea aveam dreptul să o fac. După ce mi-am reprimat 
emoția care mă cuprinsese la gândul importanţei simplului gest de a 
apăsa un buton, dar la un anumit moment şi într-o fracțiune de secundă, 
am făcut-o şi doar după ce am executat cu bine manevra, am început să 
tremur la gândul consecințelor în caz de eşec. Dacă stau să mă gândesc, 
nu era vorba de frică ci doar de responsabilitatea faţă de ceea ce trebuia 
şi voiam să fac foarte bine. 

Cât timp am stat la “Fierăstrău” (era cam în apropierea actualei staţii 
de plecare a telecabinei, spre Babele), deplasarea la fabrică, în perioada 
de iarnă o făceam cu sania. Coboram deci pe sanie şi, în trei, patru minute 
eram jos, la fabrică. Dădeam sania portarului şi acesta avea sarcina să o 
pună în primul decovil care se întorcea la Fierăstrău după ce descărca 
buştenii transportaţi la fabrică. Ritualul acesta se repeta iarna zi de zi şi, la 
Buşteni, iernile erau lungi, puteau dura şi cinci luni pe an, iar eu am locuit 
la Fierăstrău, timp de trei ani. 

Deşi spaţiu aveam destul şi în casa de la Fierăstrău, în perioada 
aceea nu m-am omorât cine ştie ce să-mi amenajez şi să-mi mobilez 
locuinţa. Aveam un pat de fier, cu saltea şi plapumă aduse de acasă, iar 

pe jos, aveam duşumea de scânduri, pe care, ca să o protejez şi să o 
menţin curată mai aşterneam din când în când ziare curate. Ca să nu râdă 
prea tare de mine fetele care mai veneau în vizită, puneam pe jos foi din 
ziarul l Humanite. 

Câţiva ani mai târziu, când mi-am schimbat locuinţa la parterul unei vile 
situate foarte aproape de locatia fabricii, mi-am amenajat cu mult mai multă 
grijă noul apartament, luându-mi nişte mobilă şi chiar un covor de iută. 
Totuşi, aşa cum obişnuiam să povestesc mai târziu râzând, prietenilor mei, 
niciodată parcă nu am mai avut acelaşi succes la fete, ca în perioada cât am 
stat la Fierăstrău, cu ziare pe jos. În schimb, începusem să fiu luat mai în 
serios şi chiar am început să fiu vizat şi ca o posibilă partidă “de viitor” 
pentru domnişoarele care aspirau la măritiş. Mie însă, v-o spun sincer, nu 
prea îmi stătea gândul la însurătoare, deşi nu refuzam să mă mai întâlnesc 
din când în când cu câte o fată care-mi stârnea interesul, însă, în cel mai 
tainic colţişor al inimii mele păstram tot nostalgia după Bucureşti. 

Anii mei de şedere la Buşteni nu au însemnat numai muncă şi obligaţii 
profesionale. Mi-am făcut acolo şi mulţi prieteni buni, cu care am petrecut 
clipe frumoase şi amuzante. 

În toată perioada cât am stat la Buşteni, am ţinut mereu legătura cu 
profesorul Pavel, pe la care treceam ori de câte ori aveam ocazia să vin 
într-o deplasare la Bucureşti. 

Prin ianuarie 1967, am venit în Bucureşti şi, trecând pe la facultate |- 
am căutat pe profesor şi am stat mai mult de vorbă. Mi-a povestit între 
altele, că, îşi recăpătase calitatea de conducător de doctorat după o lungă 
perioadă de dizgrație, în care aceasta îi fusese retrasă de comunişti, din 
considerente politice. Mi-a mai spus că, unul dintre foştii mei colegi de 
generaţie şi bun prieten — Gheorghe Zidaru, rămas în facultate după 
absolvire, se va număra printre viitorii lui doctoranzi şi deodată, m-am 
trezit că mă întreabă, eu ce am de gând să fac în continuare, vreau să 
rămân la Buşteni, să-mi continui cariera în “producţie” sau poate m-ar 
interesa să mă înscriu la doctorat şi mai târziu să încep o carieră didactică 
şi aşa mai departe. 

Am fost uimit dar în acelaşi timp şi flatat de propunerea profesorului, 
pentru că pe vremea aceea nu oricine se putea gândi să facă un doctorat 
şi i-am răspuns că da, m-aş înscrie şi eu la doctorat dar că nu prea ştiam 
cum decurge practic o astfel de acţiune. Mi-a spus că dacă sunt hotărât să 
mă înham la muncă, pentru că voi avea mult de studiat, prin mai se va da 
examenul de admitere la doctorat, pentru care trebuie însă să mă 
pregătesc serios la disciplinele de bază, hidraulică şi maşini 
hidraulice. Trecuseră deja cinci ani de când absolvisem facultatea şi sigur, 
lucrurile se mai uită, eu învăţasem serios la acele materii de bază pentru 
specializarea mea, dar se impunea să mă pun din nou serios pe treabă. 

M-am întors la Buşteni, hotărât să mă apuc de învăţat, pe de o parte 
pentru că asta doream şi eu, pe de altă parte pentru că n-aş fi vrut în 
ruptul capului să-l dezamăgesc pe profesorul Pavel. 

Îmi amintesc că, decizia mea a fost comentată la fabrică pentru că le 
spusesem colegilor mei ce vreau să fac şi, în legătură cu decizia mea de a 
mă înscrie la doctorat, odată pe când ne întorceam de la cascada 
Urlătoarea (unde aveam una din captările de apă ale fabricii), inginerul şef, 
care, şi acum când mă făcuse şef de centrală, tot mă mai lua uneori “în 
balon”, mi-a zis: 

- Bine măi Burchiule, tu şti că dacă ai fi venit la mine să-mi spui 
cinstit că vrei să te plimbi din când în când pe la Bucureşti, cu sau 
fără un motiv real, nu te-aş fi refuzat. Dar să-mi spui că te-ai 
înscris pe bune pentru doctorat, e prea de tot şi eu unul nu te cred 
că vorbeşti serios. 

- Credeţi ce doriţi tov. inginer, dar realitatea asta e şi am să v-o 
dovedesc. 

Am uitat să precizez că, pe atunci, conform legii, dacă erai doctorand 
aveai dreptul la un concediu plătit în perioada de examene şi, pentru 
început am beneficiat de asta ca să mă duc în mai la examenul de 
admitere. Surpriza mare a fost că, de unde trebuia să fie un examen 
oarecum formal, a fost de fapt un fel de concurs, pentru că, s-au mai 
înscris încă doi candidaţi în plus faţă de numărul locurilor disponibie. N-am 
să-i mai numesc aici, pentru că cei doi erau două nume destul de sonore 

în domeniu (unul director la o mare întreprindere bucureşteană de profil şi 
o doamnă inginer proiectant cu experienţă). 

Profesorul Pavel m-a prevenit că s-ar putea să fiu surclasat de cei doi, 
dar s-a comportat extrem de corect, dându-ne nişte subiecte de dezvoltat 
la examen, pe care, a fost evident că nu le comunicase dinainte nici mie, 
dar nici celorlalţi candidaţi. Ce mai, eu învăţasem cu multă ambiţie 
tematica de examen şi am făcut subiectele date fără probleme aşa că, fără 
falsă modestie vă spun că i-am surclasat eu pe contracandidaţi. Am fost 
admis eu şi aşa a început pentru mine drumul laborios dar şi frumos al 
unei cariere ştiinţifice şi didactice, pe care mi-am construit-o pas cu pas, 
cu multă muncă. Înainte de toate, m-am întors victorios la Buşteni şi, nu 
pot spune că satisfacția mea a fost prea mică când le-am spus tuturor 
(inclusiv inginerului şef) că am intrat la doctorat. 

Sigur, eram conştient că greul abia începea pentru mine, dar eram 
convins în acelaşi timp, că-mi voi finaliza planurile de viitor. Aveam 29 de 
ani şi o dorință de nestăvilit să reuşesc în ceea ce fac. 

Deocamdată însă, viaţa mea a trebuit să continue la Buşteni, cu turele 
de la fabrică, sau câte un dans sâmbăta seara la Casa de Cultură, întâlniri 
cu prietenii, pe scurt, cu bunele şi cu relele ei. 

Profesorul Pavel, care între timp îmi şi trimisese programul aprobat 
pentru doctorandură (trei examene şi referate), a venit în vara aceea la 
Buşteni, în concediu împreună cu soţia, doamna Elsie şi cu nepoţica lor 
Monica, pe care amândoi, o adorau. 

Şi iarăşi îmi vine în minte o poveste legată de prima întâlnire cu prof. 
Pavel, în perioada cât s-a aflat la Buşteni la odihnă. Într-o după amiază 
ne-am întâlnit întâmplător în fata cinematografului unde profesorul şi 
doamna Elsie îşi luaseră bilete la un film şi, cum mă simţeam responsabil 
ca profesorul meu să fie tratat aşa cum merita, adică foarte bine, auzind 
că locurile erau cam în fundul sălii, m-am dus imediat la directorul 
cinematografului, cu care eram deja bun prieten. Acesta nu a ezitat să mi 
le schimbe cu alte două bilete mai bune, pe rândul “de protocol”. | le-am 
adus profesorului, bucuros că am reuşit să rezolv repede situaţia şi după 

ce i-am urat vizionare plăcută, ne-am despărţit, dându-ne întâlnire după 
terminarea filmului ca să stăm de vorbă. 

Noroc că Buşteniul este un orăşel mic şi eu, mă găseam tot prin 
apropiere când, pe la jumătatea filmului l-am văzut pe profesor ieşind 
nervos cu doamna Elsie din cinematograf. Mi-a povestit că locurile 
obţinute de mine cu pile fuseseră ocupate dinainte de alţii şi că stătuseră 
de fapt în picioare până au obosit şi au renunţat. M-am simţit extraordinar 
de prost şi nu ştiu dacă scuzele mele au mai folosit la ceva, dar, după ce a 
tunat şi a fulgerat puţin, prof. Pavel s-a liniştit şi întâmplarea, destul de 
neplăcută a fost dată repede uitării. 

Aşa cum spuneam, programul după care urma să-mi dau examenele 
la doctorat era deja făcut şi aprobat, iar prof. Pavel mi-a spus că, după 
părerea lui va fi dificil pentru mine să respect termenele prevăzute pentru 
a-mi da cu succes examenele dacă nu mă voi gândi la un transfer în 
Bucureşti, ca să putem comunica mai simplu şi mai rapid. Şi eu 
începusem să mă gândesc din nou la asta, pentru că, eram conştient că 
va fi foarte greu, cu răspunderile şi programul încărcat pe care le aveam la 
fabrică, să mă pot pregăti serios pentru examenele de doctorat. Era exclus 
să-mi pot permite ca în timpul programului să fiu văzut citind altceva decât 
ce avea strictă legătură cu treaba pe care eram plătit să o fac. 

Aşadar, odată gândul plecării din Buşteni încolţit în mintea mea, nu 
mai aveam decât să mă gândesc cum să-l pun în practică. Era luna iulie şi 
primul examen, cel de hidraulică, îl aveam programat către sfârşitul lunii 
decembrie, prin urmare trebuia să mă grăbesc să-mi rezolv situaţia. Întâi 
mi-am căutat viitorul loc de muncă şi apoi trebuia să mă gândesc unde voi 
putea să stau. Din nou providenţa mi-a venit în ajutor, luând şi de data 
asta chipul unor persoane de care am mai vorbit în capitolele anterioare. 


Devin bucureştean, cu casă şi buletin de oraş 


Ca să ajung bucureştean cu acte în regulă nu a fost deloc simplu şi vă 
spun cinstit că a trebuit să pun în mişcare un mic lanţ al slăbiciunilor, deşi 

pentru o cauză cu mult mai corectă şi mai dreaptă, cred eu, decât cea 
descrisă în schiţa lui I.L.Caragiale. 

Astfel, reîntâlnindu-l la Buşteni pe prof. Alexandru Măruţă, care venise 
pe la fabrică să facă nişte măsurători de debite la cascada Urlătoarea, am 
aflat că era acum director la ICH (Institutul de Cercetări Hidrotehnice), unde 
era disponibil postul de şef al secţiei de mecanică-modelaj şi pe care, mi-a 
spus că aş fi putut fi angajat. Cum însă aveam nevoie de un “transfer în 
interesul serviciului”, acest lucru nu ar fi fost posibil fără aprobarea “forului 
tutelar” al ICH şi anume a Consiliului Naţional al Apelor (CNA). 

În fine, şi cu sprijinul fostului meu îndrumător de proiect de diplomă, 
prof. Podani, ajuns inspector general la CNA, am putut să intru în audienţă 
chiar la preşedintele CNA, care era un anume domn Gheorghe Hosu. În 
afară de funcţia în care fusese numit politic, se pare că acesta avea şi o 
serie de preocupări ştiinţifice, între altele, fiind foarte interesat să realizeze 
o pompă sonică (al cărei principiu fusese descoperit şi prezentat în 
literatura de specialitate de către celebrul savant român Gogu 
Constantinescu — n.: 1881 - d.: 1965). 

Preşedintele CNA, era de la sine înţeles, un om ocupat, aşa cum şi în 
ziua de azi sunt toţi “marii ştabi”. La început m-a luat cam de sus şi mi-a 
spus că e greu de obţinut ce cer eu, însă când i-am spus că sunt 
doctorand la prof. Pavel şi că am ca subiect al tezei “turbinele bulb”, a 
devenit deodată foarte interesat dându-și seama că, din poziţia de şef al 
mecanicii modelaj de la ICH, voi putea să-i rezolv în cunoştinţă de cauză, 
problema realizării modelului de pompă sonică, fără a-l solicita prea mult 
pe dumnealui. Şi, uite-aşa mi-a aprobat cererea de “transfer în interesul 
serviciului”. 

Mai aveam de rezolvat o ultimă problemă, poate cea mai spinoasă 
dar, după cum s-a dovedit ulterior, nu insolubilă. Buletinul de Bucureşti 
acordat numai dacă aveai un domiciliu stabil. 

Lanţul slăbiciunilor nu se închisese. M-am dus din nou la vechea 
noastră prietenă de familie, doamna profesoară Hortopan, cu care ţinusem 
mereu legătura şi care-mi urmărise atent evoluţiile mele şcolare şi apoi în 

timpul studenţiei. A acceptat să mă ia în spaţiu, pentru că avea o casă 
mare, pe strada Negureni nr.11, pe lângă Piaţa Sudului. 

Între timp, auzisem deja că se puteau cumpăra locuinţe la bloc, în 
rate, adică cu credit de la stat. M-am şi interesat unde aş putea lua un 
apartament, cum s-ar contracta şi cât m-ar putea costa. N-am să vă mai 
plictisesc povestindu-vă, câte exhibiţii am făcut pentru a face rost de toţi 
banii necesari pentru avans (circa 16.000 de lei la nivelul anului 1967, 
erau totuşi bani serioşi). 

Ca să fac rost de bani m-am împrumutat de la toate neamurile şi mi- 
am mai şi vândut la sub jumătate de preţ, toate lucrurile mai valoroase 
(haina de piele, aparate electrocasnice) pe care le putusem achiziţiona în 
timpul şederii mele la Buşteni. În fine, cu greu, dar am strâns banii de 
avans şi am încheiat contractul pentru prima mea casă proprietate privată 
şi asta chiar... în Bucureşti. Aveam de ce să fiu mândru şi chiar era o 
performanţă pe vremea aceea. 

Ca să nu vă fac curioşi, am să vă spun că, blocul în care contractasem 
apartamentul se afla în cartierul Militari, iar eu locuiesc în el şi în ziua de 
astăzi. Diferenţa este că iniţial am contractat un apartament de două 
camere la et. VII, şi că prin 1983, fiind deja însurat şi cu copil în clasa l-a, 
m-am schimbat la trei camere, în acelaşi bloc, doar că la et.l. 

Oricum, îmi aduc aminte că, am fost atât de dornic să-mi iau 
proprietatea în primire, încât m-am mutat în apartament, fără a avea 
curent electric şi nici apă caldă, fiind singurul venit în bloc, dintre noii 
proprietari, timp de mai bine de două săptămâni. Mi s-a părut un palat, pe 
lângă cămăruţa înghesuită de doi metri pe trei, fără dependinţe şi dotări 
proprii, în care am stat cu chirie până mi s-a dat în primire noul meu 
apartament. Spre onoarea constructorilor care făcuseră blocul, trebuie să 
vă spun că, nu prea am avut observaţii de făcut pentru recepție, finisajele 
erau cu adevărat de bună calitate şi conforme cu proiectul şi nu trebuia ca 
proprietarul să fie legat la ochi ca să nu vadă găuri prin pereţi sau ţevi 
dislocate, obiecte sanitare lipsă, etc. aşa cum se mai întâmplă şi în ziua de 
azi (la locuinţele de duzină, adică pentru plebei, nu la vilele celor ajunşi). 

Un episod mai nostim se leagă de mutarea mea de la Buşteni, în 
speţă de transportul la Bucureşti al mobilei şi altor obiecte casnice pe care 
le mai aveam. 

Şi aici, din nou precizarea că, transferul “în interesul serviciului” îi 
dădea posesorului şi dreptul la transportul plătit de către stat al mobilei şi 
lucrurilor între localităţile din care şi spre care se făcea transferul. 

Zis şi făcut, am închiriat un camion de la o societate de transporturi din 
Buşteni şi şoferul, auzind că e vorba de a-mi face o chitanţă decontabilă 
pentru transport m-a întrebat dacă n-aş putea să obţin decontarea a două 
transporturi dus-întors, ca să mai câştige şi el ceva. Părându-mi-se că 
acest lucru nu este imposibil şi cum eram şi foarte bucuros că am rezolvat- 
o cu mutarea, am acceptat şi el mi-a adus mobila dându-mi chitanta pe 
care eu trebuia să o decontez ulterior, la unitatea unde se făcea transferul 
(la ICH Bucureşti). Nu mică mi-a fost mirarea, când contabilul Matei de la 
ICH, mergând la el să-mi semneze decontul mi-a spus că, întrucât la 
dosarul meu se găseşte o cerere iniţială de transfer din partea mea, 
transportul nu-mi poate fi decontat chiar dacă eu am primit în final 
aprobarea de transfer în interesul serviciului. Cum nu-mi doream să-mi 
încep noua slujbă cu un scandal pe teme financiare cu conducerea 
institutului, am renunţat şi... am dat de la mine, plătind dublu, unicul 
transport pe care-l făcusem pentru a-mi aduce lucrurile. Încă o învăţătură 
de minte pentru mine. 

Nu vă mai spun câte inimi frânte am lăsat în urmă la Buşteni, câţi 
prieteni buni, cunoscuţi şi multe alte amintiri plăcute din cei cinci ani de 
şedere acolo. Am rămas însă în relaţii excelente cu toată lumea, inclusiv 
cu foştii mei şefi, aşa încât, ori de câte ori am mai trecut în vizită pe la 
fabrică, eram primit cu multă căldură, stăteam de vorbă şi schimbam cu 
plăcere impresii şi amintiri din anii mei de debut în ale ingineriei. 

Am avut şi un episod simpatic când, acum câţiva ani, într-o vară, 
trecând prin Buşteni, m-am oprit ca de obicei şi la fabrică să văd pe cine 
aş mai putea găsi pe acolo. Surpriza a fost că, întrebând-o pe portăreasă, 
de unii din foştii mei colegi şi prieteni, am aflat că toţi sunt la pensie. În 
primul moment m-am mirat, pentru ca mai apoi, să realizez că toţi ne 

apropiasem bine de vârsta de 70 de... primăveri, numai eu, ca profesor în 
învăţământul superior, beneficiam încă de legea care-mi permitea să 
activez până la împlinirea vârstei de 70 de ani. A fost pentru mine un nou 
prilej să reflectez, la vorba latinului: “Fugit ireparabile tempus”. M-am mai 
înveselit puţin când tânăra de la poartă, s-a uitat la mine lung şi mi-a zis: 

- Ştiţi, eu totuşi vă cunosc pe dumneavoastră... 

- Cum, am replicat eu cu oarecare speranţă în glas, dumneata unde 

lucrai? 

- Aaa, nuu, am auzit de fapt de la mama mea, ea a lucrat aici până 

în urmă cu douăzeci de ani. 

A fost de fapt ultima mea descindere la fabrica de hârtie din Buşteni, 
pentru că, doi ani mai târziu când am mai trecut iar prin Buşteni, deja am 
văzut că în locul clădirilor tehnologice ale fabricii se ridica un morman de 
moloz şi când am întrebat trecătorii am aflat că fabrica nu mai există şi a 
fost dezafectată. 


Tinerel... m-am însurat, 
dar şi doctoratul mi l-am luat 


Odată încheiat capitolul şederii mele la Buşteni, şi rezolvată în toate 
privinţele mutarea şi aşezarea la casa mea, în Bucureşti, mi-am început 
activitatea de şef al secţiei mecanică-modelaj de la ICH. În această secţie 
se realizau toate modelele fizice necesare cercetărilor în curs pe domeniul 
amenajărilor hidrotehnice din ţară. La solicitarea cercetătorilor, în secţia 
noastră întocmeam desene şi detalii de execuţie după schiţe, ale unor 
modele la scară, ceea ce mi-a permis să pot avea contacte strânse cu 
cercetători de prestigiu, precum: C. Diaconu (Hidrologie şi Meteorologie), 
R. Bally (Construcţii hidrotehnice), Ventura Ghederim (Alimentări cu apă), 
|. Negulescu (Tratarea apelor uzate), M. Lateş (Hidraulică navală) şi mulţi alţii, 
oameni de înaltă ţinută profesională, recunoscuţi în domeniile în care activau. 

Voi povesti aici o întâmplare care i-a pus în posturi oarecum 
antagonice pe domnul Lateş şi respectiv pe domnul Moscu — şeful 

atelierului de modele din lemn şi plastic, aflat în subordinea mea. Trebuia 
să executăm modelele a circa 400 de stabilopozi (dispozitive folosite 
pentru disiparea energiei valurilor în zonele marine de coastă), aceştia 
urmând a fi amplasați şi studiati în cadrul unui model fizic realizat în hala 
de modele a institutului. Stabilopozii erau din beton turnat în cofraje din 
lemn şi după decofrare, mai mult de 10% din ei s-au ciobit, rezultând într-o 
soluţie uşor diferită (cu picioruşe prismatice), cea iniţială prevăzând ca 
picioarele fiecărui stabilopod să aibă formă cilindrică. 

Ca să nu fie rebutaţi, stabilopozii “defecţi” au fost amplasați şi ei în 
bazinul de valuri, grupaţi mai lateral faţă de cei reuşiţi la turnare (cei cu 
picioruşele cilindrice). După o perioadă de experimentări, s-a constatat că, 
“rebuturile” s-au comportat mult mai bine ca ceilalţi, în fapt, soluţia 
rebutată rămânând în final ca soluţie definitivă, folosită şi în ziua de azi pe 
tot litoralul românesc. Toate bune şi frumoase, dar soluţia finală a fost 
revendicată şi de cercetător dar şi de maistrul Moscu ca soluţie inovatoare 
şi, cei doi au ajuns chiar la un proces în instanţă. Instanţa a tranşat 
conflictul impunându-le “coautoratul” soluţiei şi aşa de la o eroare de 
decofrare s-a ajuns la soluţia cea mai potrivită de stabilopozi. 

Nu ar fi însă primul caz în care o mare descoperire s-a făcut din pură 
întâmplare şi îi am în vedere aici pe Arhimede care şi-a descoperit legea 
făcând baie, pe Isac Newton cu mărul şi celebra exclamaţie: “Evrika!”, la 
Papin şi ceaiul lui de mac în ulcica cu capac şi poate încă mulţi, mulţi, alţii. 

Revenind la mine şi la viaţa mea în ICH, am să vă spun că şi aici mi- 
am luat foarte în serios îndatoririle dar, în acelaşi timp aveam şi o mare 
preocupare să-mi pregătesc primul examen la doctorat, al cărui termen se 
apropia. Deşi atmosfera din ICH era propice pentru studiu, aveam la 
dispoziţie şi o bibliotecă bine dotată cu cărţi şi reviste de specialitate, eu, 
ca şef al secţiei de mecanică modelaj, nu-mi puteam permite să lucrez la 
altceva în timpul programului, mai ales că, aşa cum vă spuneam, tot timpul 
la mine în birou era cineva care dorea să-i soluţionez ceva, fie că erau 
cercetări, fie oamenii mei care-mi cereau părerea despre vreo soluţie mai 
dificil de realizat. Examenele trebuiau pregătite serios şi rămâneam 
adesea după program, când lucrurile se mai linişteau şi eu puteam studia 

fără a mai fi deranjat de cineva. Îmi amintesc că, de multe ori ieşeam din 
institut după ora zece seara, după ce conspectasem poate zeci şi sute de 
pagini, care sigur că îmi foloseau în primul rând mie dar ele trebuiau 
prezentate şi comisiei de examen. Îmi amintesc că numai pentru examenul 
de hidraulică am conspectat în total peste o mie de pagini, folosind 
culorile, după modelul prof. Pavel, pentru a-mi eşalona nivelul de 
importanţă al problemelor pe care le studiasem. 

Cele trei examene şi referate, le-am susţinut fără nici-o întârziere faţă 
de programul iniţial trasat de prof. Pavel, aşa încât, după doi ani, am putut 
să mă dedic integral întocmirii tezei cu titlul: “Contribuţii la studiul turbinelor 
cu reacţie, de joasă cădere, Kaplan, Deriaz şi Bulb”, pe care am finalizat-o 
într-un singur an. 

În partea stângă - Scrisoarea prof. Pavel, prin care doctorandul Victor Burchiu (pe atunci 
inginer la FHB), era înștiințat cu privire la programul de activitate de doctorat, aprobat de 
Consiliul ştiinţific şi Rectoratul IPB.; Foto 1 — Rotorul modelului de turbină Bulb, cu care 
autorul şi-a dat doctoratul; Foto 2 - Turbina Bulb asamblată, cu carcasă transparentă din 
material plastic. 

Cee ce este mai important însă, nu v-am spus, pentru că finalizarea cu 
succes a tezei impunea realizarea şi încercarea unui model de turbină 
Bulb, ceea ce a reprezentat o premieră absolută în România. Realizarea 
modelului nu a fost deloc o treabă simplă pentru mine, dar trebuie să arăt 
aici că am fost ajutat necondiţionat de mulţi oameni din secţia mea. 

Unii erau atât de mândri de faptul că şeful lor, adică eu, îşi susţine 
doctoratul încât îi auzeam adesea pe câte unii spunând despre asta că: 
“Ăsta e modelul lu” şefu, ne dăm doctoratul cu el”. 

Îmi amintesc şi acum cu mare plăcere de tehnicienii Perciun, Stoenciu, 
Moscu, Zisu şi mai erau şi alţii care m-au ajutat, muncitori foarte pricepuţi, 
ca de exemplu fraţii Lupescu; pe mulţi dintre ei i-am reîntâlnit uneori 
întâmplător, pe stradă, alţii mă mai sună câteodată de sărbători, dar sunt 
şi dintre cei care, poate că nu mai sunt demult printre noi. 

Modelul turbinei şi instalaţia experimentală în care l-am integrat au fost 
realizate după planurile mele şi au fost amplasate în hala de modele către 
finele anului 1969. În numai patru zile de la începerea montajului, instalaţia 
era deja funcţională şi puteam începe experimentările. Era destul de 
spectaculoasă, şi atrăgea atenţia asupra ei, de cum intrai în hală, aşa că, 
a stârnit nu numai remarcile curioase şi admirative ale unor cercetători, dar 
şi pe cele răutăcioase şi chiar răuvoitoare aş zice, ale altora. Cea mai 
amuzantă remarcă, deşi atunci când am auzit de ea m-am simţit grozav de 
jignit, a fost cea a unuia Chiper, cercetător în secţia de hidraulică maritimă, 
care în cadrul unei şedinţe a consiliului ştiinţific al institutului, din care 
făceam şi eu parte, a întrebat: 

- Cine este domnule Burchiu ăsta, că am văzut o instalaţie în hală, 

eu n-am auzit de el, cine i-a dat aprobare să o facă? 

După ce a primit răspunsul, a continuat: 

- Aveţi dom'ne grijă, că a mai fost unul pe la mecanică modelaj care 
făcea butelii, le-a vândut prin Crângaşi pe la unii şi-am auzit că 
unele au şi explodat... 

La un asemenea afront eu nu i-am răspuns pe loc, fiind şi extrem de 

afectat de tonul şi insinuările extrem de jignitoare cuprinse în vorbele lui, 
dar prof. Măruţă care era director ştiinţific al ICH, i-a retezat-o scurt, 

spunându-i că modelul este făcut cu ştirea şi aprobarea conducerii, că nu 
este o marotă de tip butelie artizanală, ci un model de studiu pentru 
doctorat, sub îndrumarea prof. Pavel. 

Ambiţionat de această discuţie, mi-am pus şi eu în funcţiune nişte relaţii, 
prin care am ajuns să stau de vorbă la televiziunea română cu redactorul 
loana Bogdan, care realiza pe atunci emisiunea “Tânărul Inventator”. A fost 
foarte interesată de modelul meu, pe care eu l-am prezentat ca realizare a 
ICH şi a venit la institut unde a făcut un film de câteva minute cu turbina în 
funcţiune. Tot timpul filmării am avut grijă ca, în prezentarea sonoră, să 
vorbesc numai de “realizarea institutului” şi totodată, să fac referiri nu numai 
calitative ci şi cantitative la eficiența şi economiile masive pe care 
implementarea acestui tip de turbină le-ar putea aduce în amenajările 
hidroenergetice de pe Oltul inferior şi Porţile de Fier Il. 

Filmul, a cărui copie se află şi azi în posesia mea, a fost dat pe post şi 
s-a bucurat şi de mare audienţă dar şi de interesul meritat, pentru că de 
atunci nimeni nu m-a mai deranjat cu întrebări prosteşti sau incomode şi 
eu am putut să-mi termin cu succes experimentele şi să-mi redactez teza. 
Inclusiv tov. Chiper, a venit la mine mai spăşit şi m-a felicitat personal 
pentru realizare. 

De altfel, toate vizitele oficiale din institut, aveau în program şi o vizită 
pe la modelul meu, iar eu trebuia să pornesc turbina şi uneori o 
supraturam, ca să apară un fenomen hidraulic spectaculos (cavitaţia), 
perfect vizualizat prin carcasa transparentă a turbinei. Sigur că, operaţia 
implica şi un anume risc, ceea ce eu ştiam şi, odată după ce o numeroasă 
delegaţie străină (era o conferință a ţărilor riverane ale Dunării) a părăsit 
locul, după ce le-am făcut demonstraţia de rigoare, eu, interesat să mai 
fac nişte fotografii pentru a le ilustra în teză, am mai repornit turbina şi am 
supraturat-o din nou. Atunci am trăit momentul critic în care una din 
palelele rotorului s-a desprins, a spart carcasa din plexiglas şi s-a oprit 
direct în zidul cel mai apropiat, unde a făcut o gaură destul de măricică. 
Eu, care aşa cum v-am mai povestit aveam şi practica şi respectul regulilor 
de protecţia muncii specifice unui om care lucrase anterior în productie, 
am înlemnit de spaimă, gândindu-mă numai ce s-ar fi putut întâmpla dacă 

acest accident ar fi survenit în timp ce delegaţia străină era încă acolo. 
Cert este că, am avut noroc şi incidentul a fost văzut şi trăit, numai de 
mine. Ulterior am remediat defectiunile şi nicidată n-am mai supus turbina 
la manevre atât de periculoase. La un timp, după ce mi-a mai trecut 
spaima, mi-am amintit de ce spusese Chiper în şedinţă, despre “ăla cu 
buteliile” şi, mi-am dat seama că, de dragul ştiinţei puteam să fac o prostie 
mare de tot. 

Oricât de ocupat am fost în anii aceia când doctoratul îmi mânca aproape 
tot timpul, tot am avut “răgazul” să-mi întâlnesc viitoarea soţie şi, cu puţin timp 
înainte de data planificată pentru susţinerea publică, să mă şi însor. 

“Tinerel m-am însurat” este vorba cântecului, pentru că în realitate, nu 
mai eram chiar aşa de tinerel, între timp, împlinisem treizeci şi unu de ani. 
Ai mei, şi în special săraca mama, care-şi dorea să mă vadă mai gras şi 
mai bine îngrijit de o femeie gospodină, mă băteau la cap, ori de câte ori, 
mai ajungeam şi eu pe acasă, că trebuie să mă însor, pentru că (parcă aş 
fi fost fată) îmi trece... vremea şi să nu rămân burlac. 

Nu ştiu dacă a fost o pură întâmplare sau mâna destinului, dar 
viitoarea mea soție era originară din Piteşti şi, vă aduceţi aminte că prima 
mea repartiție ca inginer fusese la Piteşti. Vorbeam de multe ori amândoi 
după aceea că, poate dacă aş fi rămas la Piteşti, nu ne-am fi întâlnit 
niciodată, sau dacă ne-am fi întâlnit în nici-un caz n-aş fi luat-o în seamă 
ca posibilă nevastă, pentru că ea era încă liceancă pe atunci iar mie nici 
măcar nu-mi trecea prin cap să mă însor. 

Dar în fine, aşa a fost să fie, pe 28 februarie 1970 ne-am căsătorit şi 
atmosfera în casa noastră a devenit cu adevărat de “atelier de creaţie”. Eu 
lucram la teză într-un colţ iar soția mea ocupase centrul sufrageriei, cu o 
planşetă Ao, aşezată pe o masă, pe care ea îşi lucra planşele pentru 
proiectul de diplomă. Cum pe vremea aceea mă asculta cu “sfinţenie”, i- 
am dat şi eu, multe sfaturi şi idei privind execuţia unor desene, fiindcă de, 
eram inginer cu vechime şi experienţă, iar la desen tehnic am fost 
întotdeauna foarte priceput, având şi un spirit practic deosebit, care mă 
ajuta să văd imediat soluţia tehnică corectă. 

Eu, pe măsură ce-mi finalizam câte un capitol din teză, i-l duceam 
profesorului Pavel pentru ca acesta să-l poată citi şi pentru a face 
eventualele observaţii şi corecturi. De multe ori era ocupat, avea multe 
activităţi profesionale şi ştiinţifice în care era implicat, dar niciodată nu m-a 
întârziat în returnarea capitolelor citite ale tezei, nici chiar atunci când, îmi 
spunea că-i este imposibil să-mi verifice prea repede materialul. De fapt 
cred că, se apuca imediat de citit pentru că a doua zi după ce-i duceam 
manuscrisul mă şi trezeam cu un telefon de la el, prin care mă chema să-l 
iau, pentru că l-a citit deja. Aici mai fac o paranteză ca să spun că, din 
modul în care m-a tratat pe parcursul elaborării tezei şi chiar din spusele 
profesorului, mi-am dat seama că eram “doctorandul lui preferat”. Cu toate 
astea niciodată nu mi-am permis să mă duc la profesor şi să-i spun că nu 
ştiu să fac un anumit lucru din teză, înţelesesem din relaţia noastră de 
profesor-învățăcel că ăsta era lucrul care-l supăra cel mai tare. În acelaşi 
timp, dacă te duceai la el cu două variante de rezolvare ale unei probleme, 
care poate chiar să se fi dovedit eronate în final, nu se supăra niciodată ci 
te ajuta dându-ţi o sugestie bună de soluţie alternativă, care se dovedea a 
fi şi cea bună. 

În sfârşit, teza a fost predată la termenul prevăzut şi data susţinerii a 
fost fixată pentru ziua de 7 iulie 1970. Membrii comisiei mele de doctorat 
au fost: prof. dr. ing. Ştefan Zarea, preşedintele comisiei de doctorat, decan 
al Facultăţii de energetică, prof. dr. docent ing. Dorin Pavel, acadm. prof. 
dr. docent ing. Dumitru Dumitrescu, conf. dr. ing. Dan Taşcă şi dr. docent 
ing. Simion Hâncu, director la ICH. 

Susținerea a fost încununată de succes, în finalul ei am prezentat şi 
secvenţa filmată pentru emisiunea TV şi, totul s-a încheiat cu bine, eram 
doctor inginer şi... mai bifam un punct în planul meu de viaţă, pe care mi l- 
am îndeplinit exact aşa cum mi-am propus. Am fost primul din acea serie 
de doctoranzi ai profesorului Pavel, care-şi încheiase doctoratul în 
termenul cel mai scurt (în numai trei ani, faţă de cei şase prevăzuţi de lege 
ca termen limită) 

Oricum, modelul turbinei Bulb, cu care eu mi-am luat doctoratul a 
stârnit mult interes şi, după ce mi-am susţinut teza, la insistenţele prof. 

Ştefan Zarea a fost cedat de către ICH facultăţii de energetică, pentru a fi 
utilizat în laboratorul de maşini hidraulice, ca model demonstrativ pentru 
studenţii de la hidroenergetică. Dacă ar fi fost să fie după dorinţa mea, 
modelul ar fi trebuit să fie adus în noul laborator pe care l-am realizat tot 
eu la FIF unde, m-am transferat după 1971, ca titular al disciplinei de 
Pompe şi Staţii de Pompare. 


Foto 1 


Foto 1 — Autorul, conferenţiar la FIF USA MV, împreună cu decanul prof. Cezar Nicolau, 
prezintă instalaţiile din primul Laborator de Hidraulică şi Instalaţii de Pompare (subsol, 
corp A), în cursul unei vizite a ministrului Învăţământului, Mircea Malița (1972); Foto 2 — 
Modelul de turbină Bulb pe standul de încercări, realizat de către autor, la ICH Bucureşti 
(1969 - 1970). 

Aş fi vrut să-l adaptez la funcţionarea ca pompă şi să-l prezint 
studenților mei. Din păcate alţi au decis şi modelul a fost cedat 
Politehnicii, unde n-a mai fost niciodată repus în funcţiune. 

Ca să închei acest capitol într-o notă de veselie şi optimism, voi mai 
povesti o întâmplare de pe vremea când eram încă şef la mecanică modelaj. 
A fost o întâmplare cu final fericit, dar care putea să se termine şi destul de 
rău pentru mine. De data asta protagonistul nu am fost eu, ci unul dintre 
tehnicienii din subordinea mea — nea Petrică Perciun — un om altfel 
priceput şi cu un spirit scormonitor, pe care nu se sfia să-l traducă în tot felul 
de invenţii, uneori trăsnite, pe care venea şi mi le prezenta cu mare 
încredere, încercând să mă facă chiar părtaş la unele dintre ele. 

Odată, ştiind nea Perciun că eu îmi dau doctoratul în turbine, a venit la 
mine şi mi-a prezentat o teorie a lui, precum că turbinele Kaplan de pe 
malul sârbesc s-ar învârti cu o tură în plus fată de cele de pe malul 
românesc, datorită.... forțelor centrifuge, care-ar acţiona diferit pe cele 
două maluri. 

Văzând că nu mă poate convinge uşor, m-a invitat să vin în altă zi la el 
acasă, unde avea amenajat un adevărat atelier de “inventică”. 

Acolo, pe o masă, plasase o maşinărie centrifugă, precum o roată de 
ruletă, pe care se învârtea o bilă metalică mai măricică. Când nea Petrică 
a început să învârtă maşinăria, bila a prins şi ea viteză şi, la un moment 
dat n-am mai văzut decât că bila a zburat, trecând razant pe lângă capul 
meu, a trecut prin uşă şi s-a oprit în holul de la intrare. Ca o consolare, 
nea Petrică, s-a uitat la mine, eu la el şi mi-a zis: 

- Domn inginer, e prima dată când mi se întâmplă aşa ceva... 

Eu, n-am prea putut să mai îngaim mare lucru, însă în sinea mea m- 
am gândit că trebuie să-mi fie învăţătură de minte şi altădată să fiu mai 
circumspect cu inventatorii, că la ei, cam toate se întâmplă “prima oară”, şi 
alea reuşite, dar şi cele ratate. 

Totuşi nu m-am putut supăra pe nea Perciun că mi-a pus viaţa în 
pericol, fiindcă era tare cumsecade şi de bună credinţă aşa că... m-a mai 
“cooptat” odată la evaluarea unei invenţii de-a lui. De data asta, dacă-mi 

aduc bine aminte era vorba despre un fel de: ...“influenţa razelor de lună 
asupra galoşilor de gumă” şi să vă povestesc. 

Într-o zi, nea Petrică Perciun mi-a cerut aprobarea să-i dau maşina 
secţiei, o vechitură de IMS şi un muncitor drept ajutor, ca să facă el nişte 
măsurători, undeva, pe un câmp la marginea Bucureştiului. Întrebându-l 
despre ce este vorba mi-a spus că, în noaptea următoare va fi o eclipsă 
de lună anunţată şi ca urmare, se vor produce unele modificări ale scoarței 
terestre, pe care el dorea să le măsoare, în nu ştiu ce scop. Intenţiona ca 
la măsurători să folosească o nivelă topografică şi o miră, dar nu mi-a dat 
detalii cum şi de ce. Eu am încercat să-l lămuresc că nu poate face genul 
de măsurători la care se gândea, numai cu astfel de instrumente, dar el, 
nu şi nu, că are în cap şi ştie bine ce trebuie să facă. 

Ca să scap de insistenţele lui i-am sugerat să facă un referat pe care 
să i-l aprobe directorul, crezând că acela nu-i va aproba în nici-un caz o 
asemenea bazaconie. Ei bine, m-am înşelat, nea Petrică a obţinut 
aprobarea şi... în noaptea eclipsei a fost plecat la “măsurători”. 

A doua zi dimineaţă s-a şi înfiinţat la mine şi mi-a băgat sub nas 
victorios, un tabel de “date măsurate”. Trebuia să înţeleg din acele date 
că, pe măsură ce se derula eclipsa, cotele terenului s-au modificat, ceea 
ce i-ar fi putut confirma teoria lui. 

Eu, m-am uitat atent la datele obţinute din “măsurători” şi mi-am dat 
seama că, diferențele proveneau de fapt din aceea că, probabil, spre 
sfârşitul eclipsei, când oscilaţiile ar fi trebuit să se diminueze şi ele de fapt 
creşteau, muncitorul care-i ţinea mira lui nea Petrică, obosise şi începuse 
să moțăie de somn mai abitir... l-am spus şi lui observaţia mea şi, şi-a dat 
seama că aveam cumva dreptate. Ca să nu-şi facă sânge rău că a pierdut 
timpul degeaba, i-am sugerat să excludă datele finale şi să facă nişte 
diagrame cu scara mărită pe verticală care, în final arătau ca nişte oscilaţii 
în dinţi de fierăstrău, de care nea Perciun a fost extrem de mândru. Toate 
bune şi frumoase dacă lucrurile s-ar fi oprit aici. M-am întâlnit însă odată 
cu el în staţie la Semănătoarea şi mi-a spus că are de gând să facă o 
comunicare la o sesiune ştiinţifică a Facultăţii de Geografie şi că, 
bineînţeles voi fi coautor. Când am mai auzit-o şi pe asta i-am spus destul 

de serios ca să mă creadă că-l dau în judecată dacă-mi foloseşte numele, 
mai ales că totul era “opera” lui, pe care eu nu doresc de loc să mi-o 
asum, nici măcar parţial. 


Prima mea deplasare în străinătate 


În perioada pregătirii doctoratului activitatea mea publicistică a fost 
destul de susținută, lucru la care şi prof. Pavel ţinea în mod deosebit. 
Majoritatea articolelor, cu rezultate ale cercetărilor făcute de mine pentru 
definitivarea tezei le publicam în revista Hidrotehnica, una dintre cele mai 
prestigioase publicaţii pe domeniu din ţara noastră. 

La începutul verii anului 1970, după ce îmi dădusem deja doctoratul, 
eram încă salariat la ICH, devenit ISCIFPGA, am aflat de o conferinţă a 
AIRH (Asociaţia Internaţională pentru Cercetări Hidaulice) programată să 
se desfăşoare la Stockholm, în perioada 23-27 august 1970. 

În colaborare cu prof. Pavel, am trimis şi noi o lucrare cu tema: 
“Influence of economical Parameters on the turbines diameters” care 
conţinea principalele contribuţii la acest subiect, selectate din teza mea de 
doctorat. Nu am completat şi formularul de înscriere pentru că, taxa de 
participare la lucrările conferinței ca şi celelalte cheltuieli în valută, 
implicate de o eventuală participare a mea, în persoană, se ridicau la o 
sumă de câteva sute de dolari, bani pentru care eu ar fi trebuit să obţin 
mai întâi toate aprobările ca să mă pot angaja să-i dau. Am primit destul 
de repede confirmarea acceptării lucrării, sub rezerva achitării taxelor de 
participare. 

Am primit mai întâi aprobarea consiliului ştiinţific al institutului după 
care am continuat demersurile la Ministerul Agriculturii, forul tutelar al 
ISCIFPGA, pentru a obţine aprobările de rigoare (efectuarea deplasării 
oficiale şi valuta necesară). Evident, răspunsul ministerului a fost negativ, 
motivat de faptul că: ...“după recentele inundaţii, ţara se confruntă cu o 
acută lipsă de valută şi bla, bla, bla”... 

În disperare de cauză am intrat chiar în audienţă la ministrul 
agriculturii — pe atunci Angelo Miculescu — şi tot nu am reuşit să-l 

conving să-mi aprobe deplasarea. Îmi amintesc chiar că, acesta mi-a zis 
cu oarecare ironie, că dacă ţin neapărat să vizitez occidentul: “...să joc la 
loterie că poate voi câştiga o excursie în străinătate”. 

Am lăsat totuşi un memoriu la adjunctul ministrului — Barbu 
Popescu, la care, după un timp am primit răspunsul că, deşi Ministerul 
Agriculturii nu poate suporta costurile participării mele la conferinţă, mi 
se aprobă participarea pe cont propriu, cu posibilitatea de a schimba 
doar suma de 75 $ (ceva mai mult de un sfert din suma necesară 
înscrierii oficiale la conferinţă). Mai rezulta şi că, plata în lei a cheltuielilor 
pentru transportul dus-întors cu trenul, va trebui făcută din banii 
solicitantului, adică ai mei. 

Am luat şi eu partea bună a lucrurilor, adică faptul că mi-a fost aprobată 
deplasarea în occident, fără să mă gândesc prea mult la implicaţiile 
financiare şi mai ales la ce voi putea face cu acea ridicolă sumă în valută, cu 
care eu ar fi trebuit să-mi asigur şi taxa de participare la conferință dar şi 
supraviețuirea timp de vreo 15 zile în străinătate. Prin urmare am început să 
mă agit pentru obţinerea paşaportului şi în final a valutei. 

Recunosc că, de obținerea paşaportului şi a vizelor necesare s-au 
ocupat în principal şi cei de la institutul unde lucram şi care, de această 
dată nu mi-au pus prea multe bețe în roate. 

Între timp, eu îmi făceam itinerariul şi evident că mi-am planificat ca 
drumul dus-întors să-l fac cu trenul, la clasa a doua, fiind şi mai ieftin, dar 
şi pentru că asta îmi permitea ca la întoarcere, să fac mai multe escale 
prin cele câteva capitale europene, pe care le traversam şi doream mult să 
le văd, fie şi măcar din “fuga trenului”. 

Convins că odată ajuns la Stockholm la conferinţa AIRH, voi putea 
totuşi să mă înscriu oficial, plătind doar o taxă simbolică sau, cu puţin 
noroc chiar nimic, fără să-mi mai fac multe griji, mi-am continuat febril 
pregătirile de plecare. 

Deşi nu primisem încă paşaportul şi, prin urmare nu făcusem rost nici 
măcar de cei 75 $ aprobaţi (mi-au schimbat banii de-abia după ce am 
obţinut paşaportul), împreună cu soţia, mi-am elaborat “inginereşte” listele 
cu alimentele pe care trebuia să le cumpăr ca să le iau cu mine. Am 

calculat scurt ce voi mânca dimineaţa, la prânz şi seara şi mi-au rezultat 
un număr de conserve de carne, legume şi compoturi. 

Norocul a fost că, la vremea aceea Ceauşescu era încă într-o 
dispoziţie ceva mai bună faţă de români, şi nu ne lăsase încă cu 
alimentarele goale sau în cel mai bun caz doar cu casieriţa, aşa cum s-a 
întâmplat, câţiva ani mai târziu. Prin urmare, într-o zi, am descins cu 
nevastă-mea direct la magazinul alimentar cu autoservire Unic, de pe bdul 
Magheru (lângă Sabena), de unde am cumpărat câteva zeci de cutii cu 
conserve de carne şi peşte, şi tot atâtea cutii cu compoturi de vişine, 
cireşe, etc. În plus, am mai încercat şi la bufetul unui restaurant mai 
central (nu-mi mai amintesc care era) unde, cu greu l-am convins pe un 
chelner să-mi vândă o bucată de salam de Sibiu, care nici măcar în 1971 
nu mai putea fi lesne găsit în magazinele alimentare obişnuite. 

Bref, cu produsele de bază achiziţionate am umplut două valize care, 
cântărite însumau peste 50 de kilograme. Nota bene, când m-am 
aprovizionat cu tot ce am crezut eu de cuviință că-mi trebuie pentru 
deplasare, nu aveam încă certitudinea de 100% că voi pleca. 

Paşaportul încă nu-mi ieşise, dar l-am primit totuşi cu numai două zile 
înaintea plecării, aşa că am putut să-mi cumpăr în sfârşit, biletul de tren 
pentru care făcusem rezervare cu mult timp înainte şi să-mi schimb în timp 
util, valuta aprobată. 

A sosit şi ziua plecării, joi 20 august 1970, în care, fără să mă 
sinchisesc prea tare de greutatea valizelor pe care le căram cu mine, cu 
paşaportul şi cei 75 de dolari în buzunar, nevasta m-a condus la gară şi m- 
am suit în tren. 

Bineînţeles că, în glumă, i-am dat tinerei mele soţii toate asigurările că 
mă voi întoarce, chiar de-ar fi şi numai ca să-i aduc tot ce-mi notase ea, 
grijulie, pe o listă, pe care, deşi ştiam că n-am nici-o şansă să i-o satisfac, 
nici măcar parţial, o pusesem şi o păstram cu sfinţenie în buzunarul “de la 
piept”. 

Biletul meu era la clasa a Il-a (nici măcar la cuşetă, necum la vagon 
de dormit) şi drumul la ducere, care a durat vreo două zile şi două nopți, a 
fost destul de obositor pentru mine. 

Îmi amintesc că, prin compartimentul în care călătoream s-au perindat 
multe figuri noi, până ce am ajuns la destinaţie şi cum după o zi şi o 
noapte eram deja turtit de oboseală şi nesomn şi nici chef să mai cunosc 
sau să conversez cu persoane necunoscute nu mai aveam. 

De altfel, înainte de plecare, când mi s-a înmânat paşaportul, am fost 
şi “prelucrat” în privinţa atitudinii pe care să o adopt faţă de străini: să fiu 
reţinut, cât mai puţine conversații şi mai ales, nici-un fel de lamentări sau 
comentarii privind situaţia din ţară. 

În tren, n-am prea putut să mă hrănesc ca lumea, pentru că ar fi 
însemnat să-mi scot sandwich-urile în faţa acelor străini şi mă simțeam 
murdar şi după o zi şi o noapte de călătorie îmi mai crescuse şi barba şi... 
în fine mă apropiam de sfârşitul călătoriei. 

Când ajunsesem în Danemarca, în compartimentul în care călătoream 
a venit o familie de belgieni, care, din vorbă în vorbă am aflat că mergeau 
şi ei tot în Suedia, dar la Goteborg. Lăsând la o parte reținerea, m-am 
împrietenit cu ei, discutând despre una şi alta, despre scopul călătoriei 
mele, dar şi a lor (ei mergeau în concediu de odihnă), în fine... ca în tren. 
La un moment dat, conductorul ne-a anunţat că vagonul cu care mergeam 
noi urma să fie decuplat şi rămânea în Danemarca, drept care noi a trebuit 
să ne transvazăm în alt vagon. Belgianul, foarte amabil, când a văzut cum 
trăgeam din greu de cele două valize ale mele, s-a oferit să mă ajute. Deşi 
m-am codit iniţial i-am dat totuşi una din valize să mi-o care, la care îmi 
amintesc că el a exclamat râzând, în limba franceză: 

- Monsieur, es'que vous avez des pierres ou des bombes ici, ou quoi? 

Mai mult decât stânjenit, i-am explicat că aveam nişte conserve, 
pentru că, pe drumul de întoarcere aveam intenţia să mă opresc câte o zi 
în ţările prin care treceam, ca să le vizitez şi cum în privinţa valutei nu stau 
tocmai bine, m-am gândit să mă asigur că nu voi sta nemâncat două 
săptămâni, cât dura voiajul meu. Desigur că, apucasem deja să le spun că 
vin din România, că sunt inginer, şi mă duc la o consfătuire ştiinţifică la 
Stockholm. 

Nu le-a trebuit să le spun mai mult şi au cam înţeles care era situaţia 
mea. Am rămas în continuare împreună cu ei, până am ajuns la punctul de 

traversare cu feribotul în Suedia. Traversarea dura, dacă-mi amintesc 
bine, mai mult de o oră, drept care, am coborât cu toţii din tren şi am 
început să admirăm peisajul. Apoi, belgienii m-au invitat să intru cu ei într- 
un bufet unde se serveau produse tip fast food, îmi amintesc că aveau 
expuse pe mese platouri cu sandwich-uri de diferite culori, ornate şi 
împodobite cu tot felul de garnituri, cu fructe de mare şi alte specialităţi de 
care eu, sincer să fiu, nu auzisem în viaţa mea, necum să mai fii şi mâncat 
vreodată. În privinţa prețurilor afişate discret în dreptul fiecărei categorii de 
produse, ce să vă mai spun; erau de la câteva zeci de cenți, până la câţiva 
dolari un sandwich, aşa că eu nu prea m-am înghesuit să mă servesc. 
Belgianul m-a îndemnat să-mi aleg ce doresc să iau, spunându-mi delicat 
că sunt invitatul lor. Ba chiar, văzând că eu tot mă codesc, mi-a arătat 
către nişte sandwich-uri care păreau a fi cu icre roşii şi, din loc în loc 
aveau câte o bobiţă neagră, spunându-mi să iau, că sunt deosebite. Eu, 
m-am servit cu două sandwich-uri din acelea arătate de el şi am mai luat şi 
o cutie de bere. 

Apoi, ne-am aşezat cu toţii la o masă şi eu am început să mănânc din 
primul sandwich, care chiar îmi plăcea, când belgianul m-a întrebat din 
nou: Ce părere am? Sunt bune? 

Eu i-am răspuns că îmi plac icrele alea combinate, la care el mi-a spus 
zâmbind că, nu sunt icre, nici roşii, nici negre ci nişte viermi comestibili 
speciali, de Marea Baltică, delicatesă pe care poţi s-o consumi în stare 
ultra proaspătă exclusiv pe feribot. 

Când am înţeles ce mi-a spus şi mai ales că, ceea ce eu credeam că 
ar fi bobiţe de icre negre erau de fapt ochişorii viermişorilor, n-am mai 
aşteptat finalul poveştii că m-am ridicat brusc şi ducându-mă glonţ la 
toaletă, am scăpat neîntârziat şi de viermi dar şi de berea ingerate (berea 
chiar am regretat-o ulterior, pentru că fusese bună şi era tot o premieră 
pentru mine, fiindcă bere la cutie nu băusem până atunci, în România). 

Cam livid, m-am întors la masă, unde belgienii săracii înţeleseseră şi 
ei ce gafă au făcut, drept care mi-au cerut scuze, dar şi eu de la ei. Între 
timp feribotul se apropiase de Malmö aşa că, întrucât acolo drumurile 
noastre se despărțeau, ne-am luat călduros rămas bun, am schimbat chiar 

şi adresele, pentru a coresponda poate în viitor. Mărturisesc chiar, cu 
oarecare jenă acum, că oamenii aceia au fost atât de drăguţi încât înainte 
de a ne despărţi la Malmo, mi-au oferit şi douăzeci de dolari, deşi îmi 
amintesc că le spusesem că probabil o verişoară a mea din Franţa (şi o 
aveam în vedere pe Fănuţa, alias Aurora Cornu) urmează să-mi trimită 
nişte bani la Stockholm, bani cu care speram ca în final să mă descurc. În 
felul ăsta mai vrusesem de fapt şi să le explic de ce căram după mine 
atâta mâncare. 

Mărturisesc că, deşi cam ruşinat, nu le-am refuzat cadoul, deşi oricum 
cei douăzeci de dolari nu m-au ajutat să scap de grija cheltuielilor cărora 
trebuia să le fac faţă în continuarea călătoriei mele, dar au însemnat totuşi 
ceva în economia bugetului meu atât de subţire. 

Am ajuns târziu în Stockholm, sâmbătă 22 august, noaptea pe la ora 
2330 şi având doar adresa unei pensiuni din apropierea gării, unde aş fi 
putut eventual să mă cazez. Adresa mi-o dăduse un român (na. 
meteorologul Nicolae Buşlega de la INMH), pe care-l contactasem înainte 
de plecarea din ţară, pentru că aflasem că a fost şi el în Suedia, cu puţin 
timp înaintea plecării mele şi care a avut amabilitatea să-mi dea unele 
informaţii care s-au dovedit foarte utile pentru sejurul meu acolo. 

Între timp, valizele mele parcă se îngreunaseră şi mai mult, deşi 
câteva cutii de compot şi pachete de biscuiţi, tot mai consumasem pe 
drum. Dar starea de oboseală în care mă aflam, mă făcea să le consider, 
vorba belgianului, ca pe nişte ghiulele pe care le târam după mine. Fiindcă 
pensiunea se afla foarte aproape de gară, am plecat pe jos şi, ca să-mi 
pot transporta geamantanele, am început să le car, unul câte unul, pe 
distanţe mici. Căram un geamantan, îl lăsam jos după câţiva metri, mă 
întorceam după celălalt şi tot aşa, avansam ca melcul pe burlan. 

Noroc că, la ora aceea din noapte puţinii trecători nu prea mă băgau 
în seamă şi manevrele mele au trecut oarecum neobservate. Totuşi, la un 
moment dat, un tânăr cam cherchelit, s-a oprit lângă mine şi, probabil în 
suedeză, pentru că n-am înţeles mare lucru din ce mi-a spus, s-a oferit să 
mă ajute. 

Mai mult prin semne, mi-a arătat că este pictor (zugrav, aveam să aflu 
în final) şi, l-am lăsat să apuce unul din geamantane. 

Scena era destul de hilară şi, chiar şi în situaţia în care mă aflam, mie 
îmi venea să râd la gândul că, un doctor inginer din România şi un 
«pictor» din Suedia, cară geamantane pline cu conserve, noaptea, pe o 
stradă din Stockholm. 

Îi arătasem “pictorului” adresa unde trebuia să ajung şi el m-a dus 
relativ repede şi la fix, până în faţa pensiunii căutate, ba chiar m-a ajutat 
să şi negociez cu proprietăreasa. 

A rămas deci cu mine până ce patroana pensiunii, mi-a comunicat 
condiţiile de cazare (echivalentul în coroane suedeze a circa 3 $ pe 
noapte) şi apoi mi-a dat cheile camerei în care urma să mă cazez. Ca să- 
mi arăt gratitudinea faţă de însoţitorul meu, am scos o sticlă mică de 
cognac dintr-unul din geamantane şi i-am oferit-o, lucru care l-a înveselit 
foarte tare şi ne-am despărţit buni prieteni. Între timp avusesem timp să 
înțeleg că de fapt nu era pictor, ci zugrav de case, dar ăsta era deja un 
detaliu minor, de vreme ce tipul fusese atât de amabil cu mine şi mă 
scosese din încurcătură, la ora aceea târzie din noapte. 

A fost prima noapte după plecarea din ţară în care m-am putut şi eu 
odihni într-un pat comod, deşi emoția pentru ceea ce ar fi trebuit să mi se 
întâmple a doua zi, nu prea m-a lăsat să dorm liniştit. 

Oricum, a doua zi, adică duminică 23 august (mi-a venit în cap gândul 
că, românii mei din ţară sunt la marea defilare tradiţională), spălat, 
bărbierit şi pus la patru ace, m-am îndreptat către Palatul Parlamentului, 
unde urmau să se desfăşoare lucrările conferinţei. Odată ajuns la recepţie, 
m-am adresat unei doamne cu ecusonul conferinţei, i-am spus cine sunt şi 
de unde vin, dar a trebuit şi să adaug că, nu am deocamdată cei 250 $ 
necesari pentru înscriere, însă ei urmau să sosească pe numele meu în 
zilele următoare, fie din România (aici am blufat), fie din Franţa de la o 
rudă de-a mea. 

Fac o paranteză aici, ca să spun că, întradevăr, îi scrisesem verişoarei 
mele o scrisoare pe care o pusesem la poştă în gara din Viena, în care îi 
solicitam ajutorul şi îi dădeam adresa secretariatului conferinţei AIRH. Se 


134 


pare că, explicaţiile mele nu au fost suficient de credibile ca să primesc 
mapa cu programul şi lucrările conferinţei dar, pentru început, am fost 
totuşi poftit în sala unde se ţineau lucrările de deschidere. 

A trecut prima zi a conferinţei şi în ziua următoare, doamna de la 
recepţie m-a anunţat că, într-adevăr, pe numele meu sosiseră din Franţa, 
200 de franci. Evident că suma nu acoperea costul înscrierii şi, după ce s-a 
consultat cu cineva dintre organizatori, mi-a făcut propunerea de a lua 
parte la lucrările conferinței fără să mai achit taxa de participare, cu 
condiţia de a accepta să susțin şi comunicarea unui profesor de la l.P. 
Timişoara, pentru care taxa de înregistrare fusese achitată în avans, dar, 
în ultimul moment îşi declinase participarea (am aflat ulterior că el nu 
primise paşaportul în timp util). 

Cu curaj, am acceptat propunerea lor, însă i-am rugat să-mi dea 
măcar volumul cu lucrările conferinţei în extenso ca să pot pregăti 
expunerea orală a comunicării prof. Preda. Mi-au dat volumul de lucrări 
tipărite şi eu am plecat la pensiunea unde stăteam ca să-mi pregătesc 
prezentarea. 

N-o mai lungesc, dar nu a fost deloc simplu să prezint credibil un 
material ştiinţific pe care nu-l întocmisem eu şi care mi-a luat ceva timp 
pentru a-l înţelege şi rezuma pentru o prezentare orală cât de cât 
inteligibilă, care trebuia să dureze maximum cinci minute. Lucrurile au ieşit 
chiar bine în final şi mi-am dat seama de asta urmărind în cască 
traducerea simultană (am făcut prezentarea în |. franceză). 

Deşi am putut până la urmă să stau în sala de conferinţă şi să particip la 
discuţii, în rest, lucrurile deveneau penibile de cum ieşeam în pauză, când nu 
puteam să iau nici măcar o cafea, neavând talonul de participare oficială la 
conferinţă. Am avut însă interlocutori de marcă şi asta şi datorită 
recomandării prof. Pavel către unul din chairmanii conferinţei, prof. 
Nechleba, care mi-a şi facilitat participarea la una din acţiunile de grup — 
vizitarea muzeului Vasa, lucru pentru care îi sunt recunoscător şi în ziua de azi. 

L-am cunoscut acolo, şi pe dr. Klein, directorul Institutului de Cercetări 
Hidraulice al concernului Vöhst din Linz care, după susţinerea comunicării 
mele m-a contactat şi s-a arătat interesat, mi-a spus că, are legături cu 

România pentru că institutul condus de el se ocupa de modernizarea 
laboratoarelor ICPEH Reşiţa. Mi-a spus că oricum, vom putea sta de vorbă 
mai mult la banchetul de închidere a lucrărilor conferinţei şi auzind că eu 
nu particip şi din ce motiv, s-a oferit pe loc să-mi achite el taxa. Era însă 
prea târziu, întrucât conferinţa practic se terminase iar organizatorii n-au 
mai acceptat “înscrierea” mea tardivă. Totuşi, dr. Klein mi-a făcut invitaţia 
de a mă opri la Linz pe drumul de întoarcere şi să trec pe la el pe la institut 
ca să cunosc şi eu preocupările lor. 

Lucrările s-au terminat şi am mai rămas doar o zi în Stockholm, unde 
am continuat să vizitez şi eu tot ce am putut, fără să mă coste prea mulţi 
bani. După aceea am luat primul tren în direcţia România, dar cu gândul la 
escalele planificate în câteva oraşe mari de pe traseul meu. 

Mi-am făcut planul călătoriei de întoarcere, în aşa fel încât să voiajez 
pe cât posibil noaptea, ca să mă scutesc de plata hotelurilor dar şi ca să 
pot vedea ziua cât mai mult din locurile pe unde treceam. Singura abatere 
de la planul iniţial era oprirea la Linz, pentru a-l reîntâlni pe dr. Klein aşa 
cum îi promisesem. 

Rezerva mea de conserve continuase să scadă, dar era încă suficient 
de consistentă ca să mă supună la exerciţii fizice obositoare. Ca să mă 
cruţ, pe unde m-am oprit, bagajele grele le lăsam la gară şi, eliberat de 
“bombe”, luând cu mine doar un mic bagaj de mână în care îmi puneam 
câteva schimburi şi câte ceva de mâncare, am putut să circul de plăcere 
pe jos şi să mai şi văd câte ceva. 

Prima mea oprire pe drumul de întoarcere a fost la Copenhaga, unde 
noaptea am petrecut-o pe o bancă în parcul Tivoli, iar a doua zi am vizitat 
Muzeul Nordului şi un laborator al firmei DISA, unde de asemenea 
fusesem invitat, la recomandarea doctorului Klein. 

Am ajuns apoi în RFG, la Hanovra, unde, după ce am căutat un 
cunoscut din România (prof. Spătaru de la institut, aflat acolo cu o bursă), 
pe care nu l-am găsit fiind plecat din oraş, am dormit o noapte în parcul 
oraşului, pe o bancă, după care mi-am continuat drumul. Am trecut şi pe la 
Munchen unde am stat doar patru ore, între două trenuri pe care le-am 
schimbat şi, îmi amintesc că am apucat să văd şantierul în lucru al 

stadionului naţional care se construia pentru a găzdui Olimpiada şi am 
reîntâlnit acolo câţiva muncitori români. Vorbisem cu ei întâmplător în tren, 
la ducere şi ei m-au invitat ca, la întoarcere să trec pe la ei, spunându-mi 
chiar că aş putea dormi în baraca lor, precizându-mi însă că, să nu mă 
gândesc că ar fi de tipul celor folosite pe şantierele din România, ci mult mai 
civilizate. Deşi i-am întâlnit, m-am mulţumit să văd câte ceva din şantierul în 
lucru şi nu am dormit acolo, ci mi-am continuat drumul către Linz. 

La Linz unde am ajuns duminica dimineaţa. Evident că nu-l puteam 
contacta pe dr. Klein fiindcă nu aveam telefonul lui privat aşa că, am făcut 
doar o mică plimbare ca să identific adresa institutului unde trebuia să 
ajung luni dimineaţă. De cazat m-am cazat la un mic hotel de pe malul 
Dunării şi, timpul rămas l-am folosit ca să mă plimb la pas prin oraş, până 
târziu în noapte, ca să văd şi eu mai bine, la faţa locului, cum se 
«prăbuşeşte capitalismul în prăpastie... uitându-se după socialismul 
nostru amărât». 

Ca să nu mă rătăcesc, mi-am luat ca reper o groapă destul de 
măricică, din faţa hotelului unde mă cazasem, făcută probabil pentru o 
intervenţie la instalaţia de apă sau canalizare. Groapa era demarcată 
vizibil cu panouri împrejmuitoare, astfel încât era exclus să treci pe acolo şi 
să nu o remarci. Liniştit, am plecat într-o plimbare relaxată, mai întâi de-a 
lungul falezei Dunării, şi apoi, m-am băgat şi pe străzile adiacente, privind 
vitrine, oameni şi tot ceea ce mă interesa din acest oraş occidental, sortit 
pieirii, ca tot ce făcea parte din “putreda societate capitalistă”. 

Timpul a trecut repede şi nici măcar nu-mi dădusem seama când se 
făcuse noapte, pentru că iluminaţia era atât de puternică încât trecerea de 
la zi la noapte a fost aproape neobservată. Într-un târziu m-am hotărât să 
mă întorc la hotel ca să mă odihnesc, pentru întâlnirea de a doua zi. 

Şi aici începe nostimada. Uitându-mă după lucrarea aceea în asfalt, 
demarcată cu panouri, din faţa hotelului în care stăteam, am trecut 
probabil de mai multe ori, în sus şi în jos fără să mai recunosc nici măcar 
locul. Într-un târziu, după atâta bâjbâială, m-am uitat să văd măcar numele 
hotelului şi, de-abia atunci am realizat că mă aflam chiar în vecinătatea lui, 
însă groapa mea parcă se evaporase. 

Totul era ca-n palmă, reparația la instalaţii probabil terminată, groapa 
astupată şi asfaltul proaspăt turnat era parcă de acolo şi nu fusese 
niciodată dizlocat. 

A fost pentru mine încă un prilej să mă minunez de eficienţa 
economiei capitaliste, gândindu-mă şi la câţi ani ne vor mai trebui nouă, 
socialiştilor ca să-i ajungem din urmă, presupunând că acest lucru ar fi fost 
totuşi posibil vreodată. 

În fine, după o noapte de somn într-un pat confortabil, m-am 
prezentat la institutul unde amabilul dr. Klein m-a primit imediat ce i-am 
fost anunţat şi m-a purtat prin câteva laboratoare care mă interesau. 
Între timp îmi spunea că şi ei au preocupări în domeniul turbinelor Bulb 
şi, la un moment dat, oarecum în trecere, m-a întrebat dacă n-aş fi 
interesat să lucrez la ei. Am fost o clipă deconcertat şi imediat i-am 
mormăit ceva de genul că, da, mi-ar place dar trebuie să vedem ce spun 
cei din ţară, dacă-mi vor da drumul... A lăsat-o şi el baltă şi eu, iar după 
vreo oră ne-am despărţit cordial, el spunându-mi că are un program 
încărcat în continuare, dar că i-ar face plăcere să ne mai vedem la un 
restaurant, după încheierea programului. Eu plecam deja în acea după 
amiază aşa că ne-am luat la revedere cu promisiunea de a ne revedea în 
România, ceea ce s-a şi întâmplat, pare-mi-se la circa un an, un an şi 
jumătate, după aceea. 

Următoarea mea escală a fost la Viena, unde printr-o cunoştinţă din 
țară, aş fi putut avea asigurată cazarea la ambasada română. Numai că, 
faţă de circa 98 șilingi cât mă aşteptam să fie costul unei nopţi de cazare, 
acolo am aflat că, trebuia să achit o sumă mai mult decât dublă (vreo 198 
şilingi pe noapte). Am renunţat bineînţeles, pentru că nici suma aceea n-o 
aveam dar nici intenţia de a dormi în noaptea aceea, pentru că, voiam să 
văd cât mai mult din Viena în acea singură noapte cât am stat acolo. 

N-am să insist prea mult asupra impresiei puternice pe care mi-a 
făcut-o acest oraş, plin de muzica lui Joseph Strauss şi de clădiri 
monumentale superbe, statui şi parcuri de neuitat. Am încercat chiar să 
vizitez opera din Viena şi, câţiva paşi în interior chiar am făcut, alături de 
mulţimea care intra probabil la un concert, însă destul de repede am fost 

abordat de un paznic care m-a poftit afară, politicos dar ferm. Am admirat 
clădirea pe exterior şi mi-am continuat plimbarea. 

Cea mai uimitoare amintire a mea din Viena este faptul că, bulevardul 
care pleacă din zona gării West Bahnhoff şi până la parcul în mijlocul 
căruia trona statuia lui Joseph Strauss era pavat integral cu marmură. 

Când, pe la ora două dimineaţa m-am întors la gară cu intenţia să trag 
totuşi un pui de somn la sala de aşteptare, ghinion: gara era închisă 
pentru curăţenia de noapte (între 200 şi 400 a.m.). Mi-au rămas în minte 
efluviile de mirosuri de şampon cu care spălau gara. Am plecat din nou şi 
am moțăit apoi pe o bancă într-un părculeţ din vecinătatea gării. 

Tot ca o paranteză, la Viena mi-am amintit totuşi de lista soţiei şi am 
avut lipsa de spirit comercial, ca, tocmai în cea mai scumpă capitală din 
cele prin care treceam, să intru în primul magazin de încălțăminte din 
drumul meu, şi să mă las ametit de un vânzător italian, căruia îi mergea 
gura ca la meliţă şi care m-a convins să cumpăr nişte cizme, frumoase ce-i 
drept, dar cu peste două numere mai mari decât îmi precizase soţia pe 
nota dată la plecare. 

Din păcate, cizmele m-au costat aproape toţi banii pe care-i mai 
aveam aşa că, eliberat şi de grija asta, a doua zi, la prânz, am plecat spre 
Budapesta. La recomandarea prof. Pavel, aici trebuia să-l întâlnesc pe 
prof. Mösony, inginer şef la uzinele Ganz-Mavag. 

În Budapesta m-am cazat totuşi la o mică pensiune şi apoi am vizitat 
oraşul, care, deşi poate nu la înălţimea Vienei mi s-a părut totuşi, la fel de 
frumos şi de curat, ca toate oraşele occidentale prin care trecusem. M-au 
impresionat şi aici clădirea Parlamentului, podul cu lanţuri şi bineînţeles 
superba promenadă de pe malurile Dunării. 

A doua zi a şederii mele în Budapesta m-am întâlnit cu profesorul 
Mosony, care mi-a propus să vizitez laboratoarele de turbine de la Ganz şi 
apoi m-a invitat la masă, unde am mai stat de vorbă despre preocupările 
comune. Ne-am despărţit apoi, nu înainte ca el să-i transmită prin mine, 
călduroase salutări prof. Pavel, iar eu să-i mulţumesc pentru amabilitatea 
cu care se ocupase de mine. 

ŞI, iată-mă, în sfârşit în tren, de data asta într-adevăr cu direcţia şi 
destinaţia finală România. 

Îmi amintesc că, de-abia la controlul vamal am realizat şi eu că mă 
întorsesem acasă cu aproape jumătate din stocul de conserve, spre 
uimirea neîncrezătoare a vameşilor, care m-au întrebat totuşi ce am 
cumpărat de pe unde am fost. Le-am răspuns făcând pe prostul că, mi-am 
luat doar o pâine la Stockholm şi o coca cola la Munchen. Nici măcar 
cizmele nevestii şi cele câteva pliante şi vederi cumpărate nu le-am mai 
menţionat, dar nici ei nu le-au mai remarcat. 

Am ajuns la Bucureşti, unde nu m-a aşteptat nimeni la gară, pentru că 
nici eu nu avusesem cum să-mi anunţ ora sosirii. 

Ca să fac o glumă, folosind expresia standard pe care toţi specialiştii o 
introduceau în finalul celebrului «Raport de deplasare», deocamdată, 
puteam să spun că: «scopul delegaţiei mele a fost atins». 

Deşi nu pot spune că această primă deplasare a mea, care poate că 
la vremea aceea era visul nerealizabil al oricărui specialist român, mi-a 
lăsăt numai amintiri penibile, totuşi m-am bucurat nespus de întoarcerea 
mea, în sfârşit, acasă. 

Sigur că, pe drumul de la gară şi până acasă în cartierul Militari, am 
dat din nou ochii cu străzile prăfoase, casele cu tencuiala jerpelită, 
autobuzele şi tramvaiele de la paş'opt, dar asta nu mi-a întunecat totuşi 
bucuria reîntoarcerii. 

Încet, încet, am reintrat în rutină şi, prima acţiune era aceea de a-mi 
depune paşaportul la serviciul protocol al ministerului, şi apoi, mi-am 
întocmit celebrul Raport de Deplasare. Nu-mi mai amintesc cât de în 
detaliu am făcut acel raport, dar îmi aduc aminte că, în el am avut grijă să 
introduc intenţionat câteva referiri explicite, la umilinţele pe care, ca 
specialist român, le-am resimţit, din lipsa banilor necesari ca să pot să-mi 
asigur o participare şi un sejur onorabil la congres. 

Probabil că, cine a citit şi a trebuit să înţeleagă ceva din vorbele mele, 
a înţeles, pentru că, până înainte de 1990 nici nu am mai avut ocazia să 
plec în occident. 

Am să mentionez doar că, în 1975, la trei ani după transferul meu în 
învăţământul superior, am mai plecat două săptămâni la Budapesta, într- 
un «schimb echivalent nevalutar», cum se chemau deplasările prin care se 
făceau schimburi de vizite de specialişti, între ţările «lagărului socialist». 

De data asta, ţinta era Universitatea de Ştiinţe Agronomice din 
Godolo, unde m-am întâlnit cu omologi de-ai mei şi şederea mi-a fost nu 
numai confortabilă dar şi extrem de interesantă, din toate punctele de 
vedere. 

Închei acest capitol, dedicat de fapt primei mele deplasări în 
străinătate cu cea mai neplăcută dintre amintirile cu care am rămas din 
participarea mea la conferinţa AIRH. 

Vă spuneam că, pentru a pregăti prezentarea colegului Preda de la 
Timişoara, mi se dăduse volumul tipărit cu lucrări (care altfel se dădea 
numai celor care-şi achitaseră taxa de înscriere la conferinţă). Eu nici nu 
mi-am putut închipui că ei aşteptau să le restitui cărţulia la plecare, drept 
care am luat-o cu mine. Dar surpriza a fost că, nici nu ajunsesem bine în 
țară, cum aveam să aflu, că la institut se şi primise înştiinţarea că trebuie 
să returnez neîntârziat volumul de lucrări. 

Cătrănit, mai întâi am făcut şi eu fotocopii (nu prea existau xeroxuri pe 
atunci) şi apoi le-am returnat cartea, zicând în sinea mea să şi-o pună la 
căpătâi, că prea scârţani s-au dovedit în cazul ăsta. 

Ceea ce v-am povestit în acest capitol este oarecum o premieră 
pentru că, doar cu prietenii cei mai apropiaţi am putut comenta despre 
anumite întâmplări, fapte şi oameni pe care i-am întâlnit. Câţiva ani mai 
târziu, puteam însă deja să glumesc despre dormitul meu prin parcuri sau 
gări, dar şi despre modul cum îmi luam uneori dejunul sau cina pe vreo 
bancă, uitându-mă jenat să nu mă observe cineva. 

Faptul că eram tânăr pe atunci m-a ajutat să-mi depăşesc inhibiţiile şi, 
mi-a permis mai ales, să rezist fizic şi psihic la toate situaţiile neplăcute 
prin care am trecut. 

Partea a PATRA 
CARIERA MEA DIDACTICĂ 

Conferenţiar înainte de 1989... 


Activitatea mea de dascăl, cu normă întreagă în învăţământul 
superior, a fost precedată, de-a lungul timpului, de activităţi mai mult sau 
mai puţin sporadice, prin cumul, pe diferite niveluri ale şcolii, după cum mi 
s-au ivit posibilităţile şi oportunităţile de a-mi lua norme didactice. 

V-am povestit despre debutul meu în domeniu, ca profesor suplinitor 
în comuna natală. Asta se întâmpla prin toamna anului 1956 când, forţat 
de împrejurări, a trebuit să-mi întrerup facultatea pentru a putea munci, ca 
să-mi asigur banii pentru a-mi relua studiile. 

În acea perioadă am lucrat aşadar cu clasele V - VII, ceea ce a 
reprezentat pentru mine o experienţă nu numai nouă ci şi extrem de utilă 
pentru tot ce a însemnat în continuare, cariera mea de dascăl. 

Directorul Cristea, de care v-am mai vorbit şi care mă şi recomandase 
pentru ocuparea postului de suplinitor la şcoala din Cornu, mă asista 
frecvent la ore, cel puţin în perioada de început şi mi-a spus adesea că am 
chemare pentru această profesie, că ştiu să mă fac înţeles de copii, dar şi 
eu îi înţeleg pe ei, pot intra în mintea şi felul lor de a gândi şi raţiona. 

Aşa se face că, mai târziu, după terminarea facultăţii, fiind inginer la 
FH Buşteni, nu am ezitat să accept propunerea de a preda ore la liceul 
teoretic din Buşteni, inclusiv la şcoala profesională şi tehnică, patronate de 
Ministerul Chimiei. Am făcut asta cu plăcere, în toată perioada cât am stat 
la Buşteni şi pentru că astfel mi se rotunjeau binişor veniturile dar şi pentru 
că prinsesem deja gustul carierei didactice. 

Am constatat că puteam şi ştiam să mă impun destul de bine şi în faţa 
unor elevi mai mari şi, ceea ce este mai important, elevii mă apreciau pentru 
calităţi de care, în mod normal, trebuia să dea dovadă un cadru didactic: 
punctualitate, claritate în expunere, înţelegere pentru problemele lor dar şi 
severitate atunci când sesizam încercări ale unor elevi de a bagateliza 
anumite cunoştinţe pe care chiar consideram că este util să le dobândească. 

La liceul teoretic de pildă, predam la clasa a XI-a o disciplină tehnică — 
echipamente şi instalaţii electrocasnice — prin care se dorea formarea elevilor 
în sensul dobândirii de abilităţi practice, curent necesare în viaţa lor de zi cu zi. 

Şi la şcoala tehnică am predat cursuri de geometrie descriptivă, desen 
tehnic şi mecanică, care mi-au servit şi mie să-mi dezvolt abilităţile practice 
la aceste materii, aşa încât nu numai că nu am uitat ce învăţasem în primii 
ani de facultate, ba am putut chiar, câţiva ani mai târziu să-mi încep cariera 
didactică universitară, predând geometria descriptivă şi desenul tehnic, la 
prima serie de studenţi a nou înființatei Facultăţi de Îmbunătăţiri Funciare din 
cadrul Institutului Agronomic N. Bălcescu, din București. 

Dar să revin cu amintirile, la prima serie a liceului teoretic din Buşteni, 
unde am predat disciplina “Echipamente şi instalaţii electrocasnice”. Acolo 
am avut-o elevă pe cea care mai târziu avea să devină celebra solistă de 
operă Eugenia Moldoveanu (Gita, cum îi spuneau colegii ei). 

Îmi amintesc că, încă de pe atunci Gita era o fată frumoasă, delicată şi 
extrem de talentată, pentru că am auzit-o cântând de câteva ori, în diferite 
ocazii şi mai ales apoi, la banchetul de terminare a liceului. În ceea ce 
priveşte, priceperea şi înţelegerea Gitei pentru materia pe care le-o 
predam, nu pot spune că erau ieşite din comun şi eu îi spuneam adesea 
(văzând-o că pare plictisită şi neinteresată de aridele probleme ale 
electrotehnicii) că sigur va avea nevoie mai târziu, fie şi ca gospodină la 
casa ei, de minimele cunoştinţe care să-i permită, de pildă, să schimbe o 
siguranţă, sau o rezistenţă la un fier de călcat. Îmi răspundea zâmbind că 
poate n-o să aibă nevoie şi, din fericire pentru ea, a avut dreptate. 

Viaţa şi talentul au purtat-o pe Eugenia Moldoveanu prin multe 
capitale ale lumii şi pe mai toate marile scene, unde şi-a înălţat vocea de 
excepţie şi eu, deşi am avut ocazia să o mai reîntâlnesc ulterior de câteva 
ori, n-am mai întrebat-o dacă a fost pusă vreodată în situaţia de a trebui să 
schimbe o siguranţă electrică. Probabil că nu, dar asta nu înseamnă că, 
nu ar fi fost totuşi posibil. 

Cu promoţia 1963 de absolvenţi ai liceului teoretic din Buşteni (colegii 
Eugeniei Moldoveanu) m-am reîntâlnit de câteva ori, pentru că m-au invitat 
să particip la toate întâlnirile lor periodice. Indiferent de programul pe care 
l-am avut, m-am străduit să-mi fac timp şi să particip pentru că invitaţiile lor 
au fost de fiecare dată extrem de insistente şi mai ales îmi dovedeau că 
doresc cu adevărat să mă facă să particip. Am constatat că întreaga lor 

serie a fost alcătuită din oameni de excepţie, toți au făcut ceva bun cu 
viaţa lor şi la fiecare întâlnire ascultam cu mare plăcere povestea fiecăruia 
privind realizările în viaţa personală dar şi în profesia aleasă. 

Chiar dacă Gita n-a putut fi prezentă la toate întâlnirile cu foştii colegi 
de liceu, de fiecare dată le trimitea mesaje de prietenie şi de regret că nu 
se poate afla alături de ei. De regulă, era plecată din ţară în vreun turneu. 

Personal am reîntâlnit-o prin 1985 când a avut amabilitatea să 
accepte invitaţia de a veni în institutul nostru, unde a susținut un 
spectacol, în compania corului Madrigal. Îmi amintesc că, la finalul 
spectacolului, i-am trimis pe scenă un buchet de flori şi, recunoscându- 
mă imediat am stat de vorbă şi m-a prezentat dirijorului Marin 
Constantin. Am constatat cu plăcere, că nu uitase deloc de anii de liceu 
de la Buşteni, şi nici de discuţiile noastre legate de necesitatea de a şti 
să faci de toate în viaţă. Cu acea ocazie mi-a făcut şi invitaţia 
permanentă de a veni la Operă, ori de câte ori doream să văd un 
spectacol care mă interesa. 

Pot spune că la Buşteni mi-am încheiat etapa de început şi de 
ucenicie în activităţi didactice legate strict de învăţământul mediu. Dar 
lucrurile nu s-au oprit aici. 

Activităţile mele didactice în învăţământul superior, au demarat de- 
abia după stabilirea mea în Bucureşti, ca doctorand al prof. Pavel şi 
inginer, şef de secţie la ISCIFPGA. 

Probabil că şi pentru a mă determina să mă obişnuiesc cu cariera 
didactică dar şi pentru a se convinge el însuşi că sunt potrivit pentru o 
astfel de carieră, prof. Pavel mă solicita adesea să-l înlocuiesc la cursul de 
Turbine şi Echipamente Hidromecanice. Am făcut asta ori de câte ori 
profesorul mă solicita, în toată perioada cât am fost doctorand, până în 
1970, când prof. Pavel s-a pensionat. 

De altfel, către sfârşitul anului 1971, când s-a anunţat public concursul 
pentru ocuparea postului de conferenţiar titular la disciplina Instalaţii de 
Pompare şi Confecţii Metalice, din nou înfiintata Facultate pentru 
Îmbunătăţiri Funciare (FIF), din cadrul IANB, m-am înscris şi eu şi l-am 
câştigat (la data de 25.10.1971). 

Înainte de a mă titulariza pe post, timp de circa un an am predat 
geometria descriptivă şi desenul tehnic la anul | ingineri, constatând încă 
odată cât de utile mi-au fost cursurile extraordinare de descriptivă, pe care 
ni le făcea prof.M. Botez, dar şi faptul că mai predasem la Buşteni aceste 
discipline, chiar dacă la elevi de vârstă mai mică. 

Îmi amintesc extraordinarele desene făcute cu cretă colorată ale prof. 
Botez, atât de frumoase şi de explicite, încât studenţii care trebuiau să 
şteargă tabla la pauză, de multe ori nu se îndurau parcă, să o facă. Asta 
mă îndreptăţeşte uneori şi pe mine să glumesc cu studenţii mei, care se 
cam codesc să şteargă tabla la pauză şi trebuie mereu, să le atrag atenţia 
eu, ca să o facă. Le povestesc despre prof. Botez de descriptivă, şi îi 
întreb dacă nu cumva vor să ia tabla acasă cu ei, de dragul desenelor 
mele, de altfel şi ele destul de complicate şi laborioase uneori, precum 
cele de la intersecţii de corpuri din geometria descriptivă. 

Revin la concursul de titularizare, pentru a spune că nu a fost un mare 
hop pentru mine, pentru că, întruneam toate condiţiile obiective pentru a 
ocupa postul vizat: îmi susţinusem doctoratul la nici 33 de ani, aveam 
destul de multe lucrări ştiinţifice publicate, avusesem o activitate didactică 
anterioară, proveneam dintr-un institut de cercetări de profil şi 
contribuisem substanţial la înfiinţarea şi echiparea primului laborator 
didactic al FIF, alături de prof. Simion Hâncu, director la ISCIFPGA. În plus 
fată de toate astea, am primit şi recomandarea academicianului prof. dr. 
ing. |. Anton de la Politehnica din Timişoara, care, atunci când l-am 
contactat mi-a spus să las problemele turbinelor pe seama specialiştilor 
timişoreni, iar eu să mă ocup în continuare, doar de pompe. 

Voi spune şi că da, întruneam inclusiv condiţia sine qua non pe atunci 
de a fi membru PCR, fusesem făcut încă din timpul şederii mele la Buşteni 
şi, ca toţi cei care voiau să facă o carieră universitară sigur că, această 
“calitate”, pro forma, nu trebuia să îmi lipsească. 

ŞI, pentru că tot am ajuns aici am să le mai spun unora dintre cei care- 
mi reproşau mai mult sau mai puţin făţiş că am avut o ascensiune prea 
bruscă în cariera universitară, că nu a fost nicidecum aşa. 

Nu am avut nici pile, nici cunoştinţe şi nici relaţii, ci numai dorinţa şi 
voinţa proprie de a face asta şi, dacă nici cele povestite cu onestitate până 
aici nu i-au convins, înseamnă că nimic nu-i va mai putea face să vadă 
lucrurile obiectiv. În ce mă priveşte, eu consider că mi-am meritat cu 
prisosinţă locul în învăţământ şi de-a lungul timpului mi-am onorat toate 
îndatoririle de dascăl faţă de studenţi şi, când a trebuit şi faţă de facultatea 
în care am activat (FIF IM în prezent) fără să cer sau să aspir la onoruri 
sau funcţii în schimb. 

Deşi concursul meu de titularizare a decurs în condiţii normale, trebuie să 
mai spun că, aprobarea pentru transferul de la ISCIFPGA la facultate nu am 
obținut-o uşor, ci dimpotrivă, a trebuit să duc multă muncă de convingere, în 
special la Academia de Ştiinţe Agricole şi Silvice (ASAS), unde cererea de 
transfer mi-a fost iniţial respinsă, deşi câştigasem deja concursul. 

Motivul principal al respingerii cererii mele, era că am susţinut mai 
întâi concursul şi pe ei i-am anunțat de-abia ulterior. În fine, după multe 
diligente şi intrând în audienţă la N. Giosan, preşedintele ASAS (şi, pe 
vremea aceea, preşedinte al Marii Adunări Naţionale) am reuşit să-l 
conving să-mi aprobe transferul, amintindu-i chiar că, el însuşi era 
profesor la IANB şi, prin urmare n-ar avea de ce să-mi pună bețe în roate. 

Dacă într-un fel, din partea forurilor tutelare am întâmpinat piedici la 
trecerea mea în învăţământul superior, în schimb am avut parte de o 
atitudine extrem de binevoitoare, chiar colegială din partea decanului 
Facultăţii de Îmbunătăţiri Funciare, prof. Cezar Nicolau, un om de mare 
caracter, pragmatic şi foarte devotat profesiei de dascăl. Niciodată nu a 
ezitat să-mi sublinieze aportul la realizările facultăţii noastre, inclusiv în 
faţa altor colegi, ceea ce le stârnea probabil unora sentimente de ură şi 
invidie şi credinţa că eu fac ceea ce fac pentru a obţine acele evidenţieri 
pe care decanul mi le făcea în consiliul profesoral, sau după cum era cazul 
în şedinţele de partid. Văzând reacţiile de adversitate pe care le stârneau 
laudele prof. Cezar Nicolau, l-am rugat adesea să nu mi le mai facă, ceea 
ce dânsul nu a acceptat şi a continuat să mă trateze ca pe un colaborator 
de bază, precum am şi fost, dar numai în acţiuni care ţineau de latura 
didactică sau de dotarea facultăţii. 

Aşadar am fost titularizat conferenţiar la nici treizeci şi trei de ani 
împliniţi, dar gradul de profesor l-am obţinut numai după 1990, adică după 
circa 20 de ani şi asta nu pentru că nu aş fi întrunit cu prisosinţă condiţiile 
de a fi profesor şi mai devreme (eram deja autor de cursuri universitare, 
cărţi tehnice, numeroase articole şi comunicări ştiinţifice) dar vremurile au 
fost de aşa natură că, puterea politică dinainte de 1989 nu a admis să se 
mai facă promovări, mai ales la grade mari, nici în cercetare, nici în 
învăţământul superior. 

Aş putea să spun că asta spre deosebire de ce se întâmplă în zilele 
noastre, când, aproape fără discernământ sau criterii valorice mai solide, 
au fost distribuite în stânga şi în dreapta, posturi de conferenţiari şi 
profesori, nerespectându-se nici măcar intervalul minim de timp între două 
promovări succesive de la şef de lucrări la conferenţiar şi de la 
conferenţiar la profesor, necum să se mai respecte minima cerinţă a 
preexistenţei unor lucrări ştiinţifice (curs tipărit, carte tehnică, etc.). 

Să nu mai pomenesc de avalanşa de parlamentari, deveniți peste 
noapte profesori, că de, mai puţin nici nu era de rangul dumnealor şi ce 
mai conta că unii nu prea aveau nici calificarea, nici experienţa didactică 
necesare ocupării unor astfel de posturi. Probabil că, acestor impostori le 
datorăm şi votarea legii care a permis la un moment dat, dublarea lefurilor 
numai a profesorilor universitari, prin urmare s-ar chema că trebuie să le 
fim recunoscători, deşi dumnealor s-au gândit desigur să-şi asigure 
propriul viitor când au ridicat mâna şi au votat şi nu la umila categorie 
reprezentată de profesorul universitar de carieră... 

La vreo doi ani după ce mi-am luat în primire postul de conferenţiar, în 
facultate au fost organizate cursuri postuniversitare, unde erau chemaţi să 
se recicleze, cam toţi şefii sistemelor de îmbunătăţiri funciare, inclusiv 
directorul general al centralei ing. |. Toma, un agronom de ţinută, care ştia 
şi meserie dar şi să se impună ca manager. Mi-am adaptat prelegerile 
cursului de Utilaje hidromecanice la necesităţile de predare pentru acest 
eşantion de specialişti, şi aşa mi-a venit ideea de a-i propune prof. Pavel 
să scriem o carte care să întrunească în primul rând necesarul de 
informaţie pentru cursanţii postuniversitari în domeniu. Partea de utilaje 


150 


hidromecanice era destul de importantantă şi urma să o scriem eu şi prof. 
Pavel. Profesorul mi-a acceptat propunerea, împreună i-am mai cooptat şi 
pe alţi specialişti colaboratori şi aşa, în 1974 s-a născut prima mea carte: 
“Utilaje hidromecanice pentru sistemele de îmbunătăţiri funciare — Staţii 
de pompare” la care am fost coautor şi de care m-am ocupat cu mult 
entuziasm şi determinare. Amintesc aici de această carte şi pentru că asta 
îmi oferă un nou prilej de a sublinia caracterul deosebit al prof. Pavel. 
Astfel după publicarea cărţii, la care şi profesorul muncise cât se poate de 
mult, cei cinci autori au făcut o declaraţie de contribuţie personală şi pe 
baza ei ni s-au calculat drepturile băneşti. 

Prof. Pavel, a venit împreună cu mine când ni s-au plătit drepturile pe 
bază de semnătură. După ce şi-a luat plicul, prof. Pavel s-a întors către 
mine şi mi-a întins plicul lui spunându-mi: 

- Dragă Victore, ia-i tu pentru că ştiu că ai mai puţini bani ca mine şi 
mai ştiu şi ce muncă înseamnă să coordonezi apariţia unei 
asemenea cărţi. 

Deşi am protestat şi i-am refuzat imediat oferta, aşa cum era şi 
normal, gestul profesorului m-a mişcat şi mi-a rămas în minte până în ziua 
de astăzi. Asta cu atât mai mult cu cât, spre deosebire de alţii care ocupau 
poziţii similare, profesorul Pavel îşi redactase cu conştiinciozitate şi 
profesionalism, toată partea care-i revenise din carte, inclusiv desenele. 

Poate că şi de la prof. Pavel am rămas cu convingerea că, tot ce am 
scris după aceea, în coautorat sau ca unic autor, trebuie să fac numai cu 
propria mea mână şi, de multe ori am trecut de la mine unor colaboratori, 
un aport pe care în realitate poate că nu l-au avut, doar ca să-i ajut să 
poată promova. 

Deşi pentru unul care privea din exterior, meseria de dascăl se asocia 
cu un program mai lax, în care nu alergai neapărat să semnezi o condică 
de prezenţă la ora şapte dimineaţa, în realitate, lucrurile nu au fost aşa de 
relaxate pentru noi. Pe vremea aceea, un cadru didactic trebuia să 
îndeplinească şi alte “sarcini”, fie că era vorba de lucruri normale, pentru 
dezvoltarea facultăţii, fie că a fost vorba de aşa numita “integrare în 
producţie” care ne obliga pe noi, cadrele didactice să sprijinim activitatea 

unor CAP-uri, sau la fermele institutului de la Belciugatele, Băneasa şi 
Moara Domnească. 

În ce mă priveşte, nu m-am dat în lături de la nimic şi, mai ales că 
decanul Cezar Nicolau se convinsese de abilităţile mele tehnice-practice, 
mi-a dat posibilitatea să mi le folosesc. 

Enumăr aici numai câteva dintre cele mai importante acţiuni în care 
m-am implicat în primii ani ai venirii mele la facultate: 


În 1972, finalizarea lucrărilor la primul laborator didactic de 
hidraulică şi staţii de pompare, conform documentatiilor întocmite 
tot de mine, pe când încă eram şef de secţie mecanică modelaj la 
ISCIFPGA; 

În 1975, proiectarea, împreună cu ing. |. R. Giuşcă (inginer 
proiectant la ISPIF) şi execuţia celui de-al doilea laborator al 
facultăţii, de data asta chiar în incinta clădirii noi a FIF (în corpul 
C, parter). Pentru această acţiune am avut colaboratori de bază 
din proiectare şi execuţie, specialişti de marcă, precum: V. 
Cucoaneş, A. Matache şi V.Drăgan. 

Coordonarea lucrărilor de execuţie a corpului C al clădirii facultăţii, 
inclusiv platforma exterioară, din spatele clădirii actuale. 

Înfiinţarea unui laborator de confecţii metalice ca parte integrantă 
a atelierului şcoală unde studenţii noştrii făceau practică, pentru 
anumite discipline tehnologice care le erau predate. 

Alimentarea alternativă cu apă a institutului, din două puțuri 
săpate existente şi care au trebuit să fie repuse în funcţiune, ca o 
necesitate pentru asigurarea irigării livezii de pomi şi a plantaţiei 
de viţă de vie ale facultăţii de horticultură, folosite pentru practica 
studenţilor (o directivă recentă le interzicea folosirea apei de reţea 
pentru irigaţii, chiar şi la scară redusă, cum era cazul la IANB). 
Realizarea a două puțuri forate noi în incinta IANB şi racordarea 
lor la sistemul de microirigaţii nou proiectat pentru serele facultăţii 
de horticultură. 

Proiectarea şi realizarea împreună cu mai vechiul meu colaborator 
V. Drăgan, a staţiei de punere sub presiune 307 de la Staţiunea 

Didactică Experimentală Belciugatele, precum şi a celei de la 
Băneasa Lac. 

- Realizarea (proiectare şi execuţie) staţiei de pompare şi a 
sistemului de irigaţii de la CAP Tânganu (n.a: unde eram eu 
“integrat”), împreună cu ing. I. R. Giuşcă. 

Deşi poate că această simplă înşiruire de obiective tehnice poate 
plictisi cititorul neavizat, eu am făcut-o totuşi, pentru că de multe dintre ele 
se leagă amintiri şi chiar situaţii cu haz, specifice activităţii mele de început 
ca dascăl în învăţământul superior şi de finalul de “iepocă” comunistă (mai 
ales perioada cea mai grea 1980 - 1989). 

Să ştiţi că, deşi aşa s-ar putea înțelege, realizările mele de genul celor 
anterior enumerate, nu au avut nici-o legătură cu hei-rupismul regimului 
comunist, ci doar cu pasiunea mea de a face ceva care să rămână şi să 
folosească şi dovada cea mai bună o veţi avea când vă voi prezenta şi 
alte realizări şi acţiuni oarecum similare şi de după 1990. 

Îmi amintesc de pildă o situaţie cu haz din perioada când se lucra la 
punerea în funcţiune a instalaţiei de alimentare cu apă din cele două puțuri 
sapate, existente în curtea institutului şi aflate în conservare de câteva 
zeci de ani. Bineînţeles că, întrucât în fiecare put trebuia instalată câte o 
pompă şi apoi acestea trebuiau să asigure debitul de apă necesar irigării 
unor obiective ale facultăţii de horticultură, eu eram un fel de vioara întâia 
şi, a trebuit chiar să mă bag în puţurile respective pentru a verifica 
soliditatea platformelor pe care se instalau pompele. De fapt în anul acela, 
în programa studenţilor noştri de la IF se introdusese şi disciplina de 
alimentări cu apă şi, în primul an eu am preluat şi cursul dar şi activităţile 
adiacente cu specific de alimentări cu apă. De aceea, nu am putut refuza 
să mă implic în realizarea acelei instalaţii alternative, care urma să 
economisească apa de reţea, care oricum era interzis prin lege a mai fi 
folosită pentru irigaţii. Mă aflam aşadar la circa opt metri adâncime, într- 
unul din puțuri, îmbrăcat într-o salopetă de împrumut, când, o voce de sus, 
mi-a strigat că sunt căutat de un tovarăș ofiţer de miliţie. La început m-am 
mirat puţin dar, după vreo zece minute am ieşit din puț să văd ce doreşte. 
Tipul plecase şi eu am întrebat în stânga şi-n dreapta ce se ştie de el, ce-a 

vrut, dar nimeni n-a ştiut să-mi spună. Finalul poveștii l-am aflat de-abia 
după vreo trei săptămâni, ducându-mă la Cornu, când fratele meu Jean 
mi-a spus râzând ce se întâmplase. Jean, croitor de meserie, lucra pe 
vremea aceea la Şcoala de miliţie din Câmpina şi, vorbind odată cu unul 
din ofiţerii veniţi la el cu o treabă, din vorbă în vorbă, i-a spus că sunt 
profesor “la facultate”. Acela, dorea nişte informaţii legate de admiterea la 
facultate, pentru fiu-său sau nu ştiu pentru cine. Prin urmare, îndrumat de 
Jean a venit să mă caute la facultate, ca să stea de vorbă cu mine, dar, 
când a văzut că “profesorul” este băgat în puț ca să instaleze o pompă, 
omul a plecat fără să se mai uite înapoi. La întoarcere, ofiţerul l-a căutat 
pe Jean şi i-a spus: 

- Bine domne, ce e fratele dumitale la facultatea aia, că era băgat 
într-un put şi repara o pompă sau dracu ştie ce făcea. Nici n-am 
mai stat să vorbesc cu el, pentru că îţi spun sincer că nu cred că 
este profesor. 


Dacă mă întorc la activitatea mea de bază, cea de dascăl pentru 
studenți, trebuie să spun că, deşi am fost implicat şi în multe activităţi 
colaterale la care pe atunci erai obligat să participi, niciodată nu mi-am 
neglijat îndatoririle la catedră şi nici nu am folosit sarcinile suplimentare pe 
care le primeam sau pe care mi le asumam, ca pretext pentru asta. 

Pentru început, mi-am adunat toate reproşurile sau neajunsurile pe 
care, în calitate de student, le făcusem de multe ori (în gând) unora dintre 
profesorii mei, dar şi lucrurile bune care-mi marcaseră studenţia, şi din ele 
mi-am alcătuit o atitudine pe care mi-am propus să o adopt în raport cu 
proprii mei studenţi. De pildă, am ţinut ca relaţia mea cu studenţii să nu fie 
una numai de la “înălţimea catedrei” dar, nici să nu ajungem să “ne batem 
pe burtă” cum se spune în limbaj mai neaoş. 

Pentru a menţine echilibrul între cele două atitudini extreme, am 
considerat că trebuia să devin pentru studenţi şi un fel de părinte, la nivelul 
înţelegerii problemelor personale dar să rămân şi profesor, atunci când era 
necesar să le reamintesc respectul şi seriozitatea datorate, vis-a-vis de 
profesia pe care şi-o aleseseră şi doreau să o urmeze. 

Dacă această atitudine a mea a dat sau nu rezultate, asta nu mai ştiu 
să vă spun cu exactitate, dar, că a fost în mare parte viabilă, stau mărturie 
mulţi dintre foştii mei studenţi pe care i-am reîntâlnit după ani, când 
ajunseseră şi ei la maturitatea unor poziţii profesionale, sociale şi... 
umane. Nu-mi fac iluzii că nu vor fi existat şi din aceia care, în sinea lor, 
din motive personale mai mult sau mai puţin subiective, m-au judecat 
greşit că am fost prea sever sau prea exigent cu ei. 

În legătură cu disciplina pe care o predam, conştient fiind că 
noțiunile teoretice predate nu erau deloc simplu de asimilat de către 
studenţi, am căutat să le asociez cu lucrări practice care să le uşureze 
înțelegerea teoriei şi care să-i pregătească şi pentru viitoarea lor 
profesie. De aceea am pus mare accent şi pe lucrările de laborator, 
pentru care de la bun început mi-am elaborat îndrumătorul (manualele 
lito) dar şi în cursurile tipărite am introdus capitole şi subcapitole cu 
pronunţat caracter practic. 

Practica de vară la disciplina mea a fost de asemenea pentru mine 
întotdeauna un prilej de a mă apropia de studenţi şi a le înţelege modul de 
gândire, dar şi pentru a le stârni interesul faţă de latura practică a viitoarei 
lor meserii. 

Pentru a încheia acest capitol al construcţiei relaţiei student-profesor, la 
care un dascăl adevărat lucrează de fapt permanent, în întreaga lui carieră, 
trebuie să vă mai spun că, în ce mă priveşte, o mare atenţie am dat şi modului 
de evaluare a cunoştinţelor, mai pe scurt, examenului la disciplina mea. 

Încă din primii ani de profesorat, mi-am propus ca examenul la 
“pompe” să nu fie pentru mine un prilej de a afla “ce nu ştie” studentul, ci, 
mai degrabă “ce ştie, cum gândeşte şi cât a învățat, pentru că, 
înţelesesem încă de pe vremea studenţiei mele că, o greşeală în evaluare 
din partea profesorului, pentru el putea trece neobservată sau imediat 
uitată, dar niciodată pentru student. 

Prin urmare, ca profesor, n-am avut ambiția absurdă (pe care multe 
alte cadre am aflat că o au sau au avut-o cel puţin odată în viaţă) să 
rămân în memoria studentului ca ăla care nu-ţi dă nici mort examenul, nici 
dacă te prezinţi a zecea oară şi te freacă până uiţi şi ce ai ştiut. Mi-am 

dorit însă să fiu pentru studenţii mei, profesorul care ţi-a dat examenul 
numai după ce s-a convins că, măcar ştii să gândeşti. Şi sper, cu 
modestie, că am reuşit. 

Fiindcă vorbeam de practica de vară a studenţilor îmi vine în minte o 
întâmplare de data asta foarte tristă, în care rolul şi reacţia mea a fost mai 
mult acelea de părinte şi nu neapărat de profesor însoțitor la practică al 
unei grupe de studenţi. 

Lucrurile s-au petrecut în vara anului 1974, când însoţeam la practica 
de vară, o grupă de studenţi absolvenţi de anul II ai secţiei de ingineri de 
la FIF. Practica o făceau la IELIF Constanţa, studenţii fiind cazaţi pe 
grupe mai mici, la sistemul Murfatlar şi în alte sisteme adiacente: 
Kogălniceanu, 23 August şi N. Bălcescu. 

Locurile de practică fiind atât de disipate dar în acelaşi timp, toate în 
vecinătatea „marii tentaţii” - litoralul cu plaja şi agrementele lui, le-am făcut 
studenţilor un instructaj destul de serios privind pericolele la care se 
expuneau atât în cadrul obiectivelor de practică propriu zise, dar şi în 
ceeace priveşte plaja şi scăldatul în valurile mării. 

Deşi poate părea absurd îi prelucrasem şi chiar semnaseră cu toţii că 
nu au voie să se ducă la mare, pentru că supragherea lor permanentă de 
către mine, un singur om, era greu de realizat, dacă nu chiar imposibil. Eu 
eram cazat undeva, într-un canton, pe malul lacului Siutghiol, între M. 
Kogălniceanu şi Constanţa. Într-o duminică, pe la miezul nopţii am fost 
trezit din somn de un student, din grupul celor cazaţi la Murfatlar care mă 
anunţa că, în ziua aceea, fuseseră cu toţii la plajă la Mamaia, undeva în 
zona Cazinoului, şi unul dintre ei nu se întorsese încă la sistem. Mi-au 
povestit că, fusese o zi cu valuri foarte mari, când prin toate difuzoarele de 
pe plajă se revărsau anunţuri sonore, din cinci în cinci minute ca lumea să 
nu intre în mare că era extrem de periculos. Băiatul care a venit să anunţe 
nenorocirea mi-a spus că intraseră cu toţii în apă, după care, văzănd că 
treaba se îngroaşă au ieşit din apă. Studentul dispărut se pare că a întâlnit 
o cunoştinţă cu care a rămas de vorbă şi, probabil s-a dus înapoi în apă, 
de data asta singur. Cert este că nu s-a mai întors la grupul de colegi cu 
care venise, care, după ce l-au aşteptat un timp să se întoarcă, în 


156 


speranţa că poate este la o bere cu cunoscutul întâlnit, s-au întors la 
sistemul, unde erau cazaţi. Erau destul de speriaţi, pentru că, vorbind cu 
salvamarii aflaseră că, în ziua aceea fuseseră mai multe cazuri de înnec, 
inclusiv o persoană care ceruse ajutor în zona respectivă şi în perioada 
presupusei disparitii a colegului lor. 

Pentru mine a fost o veste îngrozitoare, pentru că, după ce am pus 
cap la cap informaţiile lor, mi-am dat seama că băiatul era probabil mort, 
dacă nu apăruse până atunci. Am anunţat la facultate şi la IELIF acest caz 
şi am început căutările prin toate locurile unde am fi putut să-l găsim. Iniţial 
s-a lansat ideea că ar fi putut fugi din ţară, ceeace era mai degrabă o 
speranţă absurdă că ar mai putea fi viu, după care însă am umblat pe la 
morgi şi spitale, doar, doar, am putea să-l recunoaştem între cei care în 
ziua aceea fuseseră salvaţi sau recuperaţi în alt fel. Un coleg care-i 
împrumutase dispărutului un slip, m-a însoţit în toate peregrinările mele, 
fiindcă acela era singurul indiciu palpabil, alături de recunoaşterea 
fizionomică a celui dispărut. Totul a fost zadarnic şi, după câteva zile i-am 
anunţat familia. A fost şi mai îngrozitor pentru mine să aflu, că băiatul era 
singura speranţă a unor bătrâni de peste 70 de ani, care-l înfiaseră şi-l 
crescuseră de mic. Bătrânul tată mai era şi invalid de război şi se deplasa 
destul de greu, încât simpla lui vedere şi mai ales jalea lui de părinte, ne- 
au făcut pe toţi să încercăm mai întâi să-i ascundem adevărul deşi omul 
şi-a dat seama destul de repede de cruda realitate. Cei de la IELIF 
Constanţa şi de la sistemele unde făceau băieţii practica au fost extrem de 
omenoşi şi de săritori şi, văzând cât de lipsiţi erau bieţii părinţi, au făcut tot 
ce trebuie pentru ale înmormântării (sicriu, mâncare pentru pomenire, 
etc.), deşi eu între timp continuam să caut cu disperare măcar să-i găsim 
cadavrul pentru a-l putea îngropa creştineşte. După câteva zile, bătrânul a 
trebuit să plece acasă pentru că fiul lui n-a mai apărut nici viu, nici mort. L- 
au însoţit câtiva oameni şi un IMS plin cu tot ce era necesar înmormântării 
şi pomenirii. Am auzit că, am fost acuzat de unii din localitatea de 
reşedinţă a studentului, că aş fi vinovat de ce i s-a întâmplat, însă tatăl le-a 
spus tuturor că n-am avut nici-o vină, că dimpotrivă făcusem tot ce-a fost 
omeneşte posibil să-i feresc pe studenţi de asemenea pericole. 

Ca să închei această poveste tristă trebuie să vă spun că niciodată nu 
a mai fost găsit corpul băiatului şi nici vreo altă veste de la el n-am mai 
avut, nici noi, cei de la facultate şi nici părinţii lui, ceeace a fost dovada 
clară că lucrurile se terminaseră trist. Ştiu asta, pentru că un an de zile am 
purtat corespondenţă cu familia studentului pentru că-i spusesem tatălui 
de speranţa că ar fi putut fi fugit din ţară şi că poate le va trimite un semn 
de viaţă. 

ŞI la institut lucrurile nu au trecut uşor deşi instructajul meu de practică 
a fost verificat şi răsverificat, am dat declaraţii peste declaraţii despre 
modul cum s-a petrecut nefericita întâmplare. Mai era şi la scurt timp de 
când în IANB izbucnise scandalul descoperirii identităţii studentului 
Râmaru, de la Medicină Veterinară, celebrul asasin de femei. 

În ce mă priveşte, întâmplarea m-a marcat nu numai ca profesor ci şi 
ca om, pentru că era prima situaţie de acest gen (şi din fericire singura) cu 
care mă confruntasem. 

Să trecem însă şi la amintiri mai vesele din cariera mea de 
conferenţiar, dinainte de 1989, când şi învăţătura dar şi seriozitatea faţă 
de actul de învăţământ erau ceva mai serioase decât s-a împământenit 
după '90, în numele unei democraţii, zic eu prost înţelese şi de către 
dascăli dar mai ales de către studenţi. 

lată prima întâmplare hazlie care-mi vine în minte, în centrul căreia s-a 
aflat o studentă de-a mea. 

În vara anului 1974, aveam examen la staţii de pompare şi confecţii 
metalice, cu o grupă din anul patru al primei serii de ingineri care urmau să 
iasă din facultatea noastră. După ce au dat mai întâi proba scrisă 
obligatorie, dădeau şi un examen oral, pe bază de bilete trase pe loc de 
către studenţi, în care eu voiam să mă conving şi cum gândesc în privinţa 
noţiunilor teoretice acumulate. 

Una dintre studentele din această grupă, să-i zicem Anca, făcuse o 
lucrare scrisă aproape fără cusur (notată cu nouă sau chiar zece dacă-mi 
amintesc eu bine) aşa încât, examenul oral ar fi urmat să fie pentru ea o 
pură formalitate. Trebuie să vă spun că am mai trecut şi eu multe cu 
vederea din ale studenţilor, chiar şi pe atunci, când disciplina universitară 

era mult mai strictă; un lucru însă mă scotea din sărite şi mă făcea să 
devin foarte intransigent şi anume, dacă constatam că studentul sau 
studenta, direct sau indirect, s-au „inspirat din copiuţe. Totuşi, la 
examenul scris nu stăteam numai cu ochii pe ei „ca pe butelii",cum s-ar 
zice, însă nici nu aveam naivitatea să cred că, ştiute fiindu-mi pretenţiile 
vis-a-vis de corectitudinea lor, studenţii nu vor risca nimic.Aşadar Ancuţa 
noastră a tras biletul pentru oral şi după ce l-a „pregătit în bancă timp de 
zece minute să zicem, a ieşit la tablă şi a „pictat pe tablă toate trei 
subiectele de pe bilet. Eu, treceam pe rând şi discutam cu fiecare din cei 
ieşiţi la tablă şi am ajuns şi la Anca. M-a impresionat să văd că făcuse 
totul aproape perfect, dar i-am pus o primă intrebare simplă de control la 
care, răspunsul a fost... tăcere. Şi tot aşa, din aproape în aproape, am 
constatat imediat că habar n-are din ce-a scris pe tablă. Bineînţeles că m- 
am gândit imediat că a copiat de undeva (şi probabil că aşa se întâmplase 
şi la scris), drept care, i-am spus calm să şteargă tabla şi să scrie din nou 
subiectul. Nu am stat numai lângă ea să văd de unde „se inspira”, dar, 
după un timp iar a umplut tabla, numai că, nici de data asta n-a putut să- 
mi spună ceva cât de cât inteligibil. 

Anca, văzând că eu insist totuşi să o fac să spună ceva legat de 

subiect, sau de pompe în general, a izbucnit la un moment dat, zicându-mi: 

-  Tovarăşul profesor, degeaba insistaţi cu mine, că nu ştiu nimic din 
ce mă întrebaţi. Vă mărturisesc însă că mi-a plăcut foarte mult 
cursul de pompe, e aşa o legătură între un curs şi altul, iar 
dumneavoastră ne predati atât de clar şi pe înţelesul nostru, doar 
eu sunt de vină că n-am învăţat mai temeinic. 


Impresionat de „sinceritatea” ei şi mai ales de aprecierile vis-a vis de 
cursul meu, i-am dat nota de trecere, mustrând-o părinteşte şi 
recomandându-i totuşi ca pe viitor să nu mai apeleze la surse de 
„inspiraţie”, în caz că o făcuse (nu avusesem nici-o dovadă palpabilă, că 
ar fi copiat, în afara ignoranței ei totale faţă de subiect). Ce a urmat vă 
povestesc oarecum din auzite. Anca a ieşit din sala de examen şi, pe hol 
s-a întâlnit cu inginera de laborator, doamna Berbentea, care, ştiind-o de 

fată bună, a întrebat-o ce a făcut la examen. Când a auzit că luase doar 
cinci, s-a mirat zicându-i: 

- Cum se poate măi Anca, tocmai tu, fată bună, doar cinci ai putut 
să iei? 

- Ce să fac doamnă, a izbucnit Anca cu năduf, n-am putut să pricep 
nimic la cursul ăstuia, e atit de complicat şi apoi, între un curs şi 
altul n-a fost nici-o legătură... 

Doamna Berbentea mi-a povestit amuzată ce spusese studenta, dar 
eu, care ştiam ce-mi zisese Anca în sala de examen, m-am ofticat puţin de 
„antiteză” şi mi-am spus în sinea mea că trebuie să fiu mult mai 
circumspect în viitor cu asemenea cazuri. 

Dar, timpul a trecut şi, la zece ani de la absolvire, seria Ancăi s-a 
întâlnit la facultate, foşti colegi şi profesori care se revedeau după ani. Eu, 
ca de obicei mă pregăteam pentru a le spune câte ceva simpatic la 
fiecare, şi, văzând că e vorba de seria din care făcea parte şi studenta 
care mă „vexase” puţin cu spusele ei, mi-am verificat caietul în care 
tineam de obicei prezenţa studenţilor la cursuri şi seminarii. Ne-am revăzut 
cu toţii, ne-am salutat şi, când am ajuns la Anca i-am spus: 

- Măi Anca, ţi-am verificat prezenţa la cursul de pompe, asta apropo 
de examenul tău de acum zece ani şi m-am liniştit. Am aflat 
imediat de ce pentru tine n-a fost nici-o legătură între un curs şi 
altul, păi tu veneai la un curs şi lipseai apoi la două aşa că, mi-am 
explicat spusele tale către doamna Berbente, că mie îmi spusesei 
cu totul alceva. 

Am râs cu toţii de întâmplare şi ea mi-a confirmat ce aflasem, cu totul 

întâmplător. 

Oricum, întâmplarea respectivă m-a făcut ca ulterior să-i monitorizez 
mult mai atent pe studenţii mei, mai ales la examenul scris. 

Şi iată acum un alt caz identic, dar în acelaşi timp mult diferit de cel al 
Ancăi. Se ştie că, înainte de 1989 dacă surprindeai un student copiind la 
examen (sau doar încercând să o facă) sancţiunea era extrem de gravă, 
mergând până la exmatriculare şi, de aceea noi cadrele didactice eram 
destul de atenţi dacă este cazul sau nu ,să facem public orice caz de 

acest gen, şi care ar fi putut fi doar o furtună într-un pahar cu apă. La urma 
urmelor era vorba de soarta unui tânăr. 

Aşa s-a întâmplat şi cu studentul S.V., un băiat foarte bun şi studios 
(poate cel mai bun din an), pe care l-am prins către sfârşitul examenului la 
pompe, cu cartea deschisă pe genunchi. 

l-am luat imediat lucrarea, dar l-am primit totuşi la oral, cu gândul să-l 
pic la cea mai mică greşeală. 

L-am pus să tragă mai multe bilete şi l-am frecat la fiecare bilet, pe 
toate feţele, cum nu mai făcusem niciodată cu vreun alt student de-al meu, 
pentru că de obicei nu-i ţineam la examenul oral mai mult de o oră. 
Studentul mi-a răspuns însă fără greş la tot ce l-am întrebat şi se vedea 
clar că învățase temeinic şi mai ales că „gândea”. În final, către ora şapte 
seara, pentru că până atunci l-am ţinut la examen, i-am dat nota zece, dar 
nu înainte de a-l întreba ce anume îl determinase să încerce să copieze, 
când el era evident că învățase. Mi-a răspuns obidit că a vrut doar să se 
verifice la sfârşitul scrisului, fiindcă a vrut să facă o lucrare perfectă, ca să 
nu mă dezamăgească. Eu, parcă m-am auzit pe mine la examenul de 
fizică cu prof. Agârbiceanu, când mi-a pierit graiul câteva minute numai din 
emoția de a nu-l dezamăgi pe profesor. 

Aici unii ar putea zîmbi zicând că şi de data asta, Burchiu s-a lăsat 
păcălit de un student, din sentimentalism. Nu, de data asta nu m-am 
înşelat, băiatul a terminat facultatea ca şef de promoţie şi de atunci n-am 
mai auzit nimic care să-mi stârnească vreo bănuială în legătură cu el. De 
altfel era şeful anului de studenţi la care eu eram numit cadru didactic 
îndrumător şi fusese ales şef de an la propunerea mea, tocmai fiindcă îi 
apreciasem seriozitatea. 

M-am gândit şi de data asta dacă am avut dreptate sau nu să 
procedez cum am procedat şi da, a fost bine ce am făcut, vorba 
proverbului: „Erare humanum est, perseverare diabolicum”. Şi SV n-a mai 
perseverat în greşeală, drept care şi-a meritat iertarea. 

O altă situaţie hazlie în care m-a pus tot un student de-al meu, de data 
asta de la secţia serală, s-a petrecut prin vara anului 1973. Se lucra intens 
la construcţia noului sediu al facultăţii noastre şi, unul dintre băieţii care 

lucrau pe şantierul facultăţii era în acelaşi timp student la facultatea 
noastră, la secţia serală. Erau de fapt o grupă de vreo şapte studenţi 
angajaţi să lucreze pe şantier şi eu aveam responsabilitatea de a le urmări 
prezenţa, dacă fac lucrările cerute şi de calitate, etc. Burlacu, pentru că 
aşa îl chema pe studentul de care vreau să vă povestesc, lucra pe şantier 
ca sudor şi eu, intrând în vorbă cu el, mi-a povestit că are categoria a 
patra, ceeace se şi reflecta în calitatea sudurilor pe care am văzut că le 
făcea. Pentru vârsta lui era foarte bine şi i-am şi spus-o, la care el, mândru 
că i-a stârnit admiraţia profesorului, mi-a zis: 

- Dom profesor, haideţi să vă fac ceva din fier forjat că se poartă acum 

astea, o ramă de oglindă, un cuier, ceva ce poate vă trebuie în casă. 

La început l-am refuzat dar, la un moment dat, văzând el insistă, mai 
mult ca să-i fac plăcere şi să nu-l refuz am întrebat-o pe nevastă-mea 
dacă ar avea nevoie de ceva de acel gen, prin casă. Pe atunci stăteam în 
bloc la etajul şapte şi, soţia mă tot bătea la cap să-i fac un suport metalic 
pentru geamul de la bucătărie, ca să-şi pună nişte ghivece cu flori. 

Când a auzit că în sfârşit am o opţiune, Burlacu s-a bucurat. l-am zis 
să-mi dea un telefon acasă ca să-i transmit cotele „suportului”. M-a sunat 
şi i-am dat cotele, pe care el le-a notat: lăţimea 900, să iasă afară 250 şi 
nu mai înalt de 300. Acum eu v-am scris exact cum au sunat spusele mele 
la telefon. L-am întrebat doar dacă îi este clar ce vreau, el mi-a spus că da 
şi..s-a pus pe lucru. După vreo opt zile, în care nu ne mai văzusem, m-am 
trezit cu el în uşa biroului meu şi dialogul nostru a decurs cam aşa: 

El: Dom” profesor, e gata.. 

Eu: la să vedem, l-ai adus? 

El: Păi n-am adus-o sus, că e cam mare.. 

Eu: Cât de mare, a putut să-ţi iasă un suport pentru geam? 

El: Ce suport, că eu am crezut că e vorba de o poartă, dumneavoastră 
mi-a-ţi dat cotele, uitaţi aici, şi a scos hârtia pe care-şi notase cotele 
dictate de mine, la telefon. 

A continuat apoi: La lungimea de 900 cm, a trebuit s-o fac din două 
părţi, pentru că ştiam că n-aveaţi cum s-o transportaţi altfel, doar cu 

înălţimea de 300 cm m-am descurcat mai uşor. 

În momentul acela eu am izbucnit în râs. Îmi dădusem seama că, 
întrucât el lucrase pe şantier, unde cotele se dădeau în centimetri, cotele 
mele, referitoare la confecţii metalice, date în milimetri le luase ca şi cum 
ar fi fost vorba de centrimetri. Când a înţeles confuzia, a râs şi el cam 
stânjenit şi a plecat fără să mai aud ce-o fi făcut cu poarta aia gigantică. 

În fine, odată finalizate lucrările la noul laborator de hidraulică şi staţii 
de pompare din corpul C, acesta a devenit unul dintre obiectivele preferate 
ale circuitelor de vizite oficiale, mai ales cele ale preşedintelui Ceauşescu. 
Imi amintesc că, la prima vizită prezidenţială programată, încă nu 
dădusem în funcţiune staţia de pompare îngropată, care asigura umplerea 
rezervorului de înălţime, de unde apa se distribuia în instalaţiile 
(standurile) laboratorului. Sigur că, se dorea ca Ceauşescu să viziteze un 
laborator cu instalaţii funcţionale, drept care, o noapte întreagă, împreună 
cu o trupă de studenţi, în şir indian, am dat găleți din mână în mină, ca să 
umplem rezervorul de circa 60 de metri cubi şi instalaţia. 

A doua zi, în timpul vizitei propriu-zise, aveam sarcina să dau drumul 
la apă la standuri, deschizând vana principală, dar numai când delegaţia 
se apropia, pentru ca nu cumva să rămânem fără apă, tocmai la spartul 
târgului. Stăteam concentrat lângă vana cu pricina, uitându-mă să văd 
când apare delegaţia şi să acţionez. Aşa se face că, la un moment dat am 
întins mâna să deschid vana, ca din senin, o mână m-a înşfăcat şi o voce 
severă, dar şoptită, m-a somat: 

- Stai! Ce vrei să faci? 

- Trebuie să dau drumul la apă, că vine delegaţia, am răspuns eu 

pierit.. 

- Bine, continuati! 

Aţi înţeles probabil că era vorba de unul din paza lui Nicolae 
Ceauşescu care stătuse cu ochii pe mine tot timpul, să nu cumva să fac 
ceva... netrecut în program. 

Tot legat de acea primă vizită, îmi mai amintesc că, tinta finală a vizitei 
erau căminele studențești unde i se pregătiseră „şefului cel mare” o mapă 
specială din piele, cu pixul şi scaunul aferente, pentru ca el să poată sta, 
să-şi depună semnătura „de onoare” la finalul vizitei. Contabilul şef, al 

institutului, Constantin Croitoru, care altfel nouă, cadrelor didactice nu ne 
aproba uşor nici măcar cumpărarea unei simple cutii de cretă, făcuse 
această „investiţie”, pentru a îmbunătăţi imaginea institutului în faţa şefului 
cel mare. Cert este că, din lipsă de timp, sau pentru că Ceauşescu se 
plictisise, traseul vizitei a fost scurtat şi s-a oprit intempestiv la ieşirea din 
laboratorul nostru. 

Disperaţi că n-au mai avut răgazul să aducă recuzita dinainte 
pregătită, oficialii noştri i-au prezentat lui Ceauşescu un simplu caiet 
studenţesc şi un pix obişnuit cu care acesta a semnat în caiet, aşezat pe 
un scaun obişnuit, în holul de la intrarea în laborator. Am văzut că asta n-a 
părut să-l deranjeze deloc, deşi cei din suita lui păreau foarte aferaţi de 
simplitatea  circumstanţei. Pentru mine este încă o dovadă că, 
grandomania de care a fost acuzat mai târziu „tiranul”, a fost substanțial 
alimentată de cei din anturajul lui. 

Prin 1985, deci, la vreo zece ani după acea vizită, fiind mutat un dulap 
de pe holul de la intrarea în laborator, în spatele lui s-a descoperit că 
fusese montată o cutie de conexiuni către toate telefoanele din facultate, 
al cărei scop şi prezenţă în acel loc nu au fost atestate de nimeni. 
Rămăsese probabil ca amintire de la pregătirea acelei prime vizite a lui 
N.Ceauşescu, fiind făcută în cine ştie ce scop obscur. 

Tot din perioda dinainte de 1990, când eram conferenţiar şi cadru 
didactic la FIF IANB, am să mai povestesc o întâmplare, neavând o 
legătură directă cu calitatea mea de cadru didactic, dar ceva mai directă 
cu disciplina pe care o predam: pompe şi staţii de pompare. 

Era prin 1984-85, când, se ştie cât de greu putea, un nefericit posesor 
de maşină să-şi procure benzina alocată pe cotă lunară. Cozile la 
benzinăriile unde se băga benzină erau adesea interminabile, şoferii se 
aşezau la coadă încă din timpul nopţii şi, în continuare, coada se lungea şi 
se tot lungea. Aşa am procedat şi eu, aşezându-mă odată la o coadă deja 
binişor formată, la benzinăria de la Băneasa. De fapt, când m-am aşezat 
eu la coadă aceasta se termina undeva la Casa Scânteii dar ocolea spre 
Dămăroaia şi ieşea din nou spre benzinăria Băneasa. La o asemenea 
coadă, bineînţeles că noi, conducătorii auto, mai coboram din maşini când 

coada stagna şi mai schimbam câte o vorbă, impresii despre mărimea 
cozii, despre cantitatea de benzină băgată la pompe şi dacă ne va ajunge 
şi nouă până ajungem în faţă, despre cum unii şoferi lipsiţi de caracter se 
bagă în faţă la coadă, etc. 

Cum între timp, pe măsură ce coada se mai urnea, eu tot opream şi 
reporneam maşina (eram la a doua mea Dacie 1300), am văzut că 
aceasta nu mai vrea să pornească şi dădea numai rateuri. 

Întâi m-am asigurat că nu sunt în „pana prostului”, după care am 
ridicat capota şi am început să verific unde ar putea fi defecţiunea. Un 
binevoitor din spatele meu, s-a apropiat imediat şi s-a oferit să mă ajute. A 
umblat la pompa de benzină, i-a scos capacul şi mi-a spus că aceasta are 
supapele defecte. Din fericire, tipul avea la el şi piesele şi, cu acordul meu 
mi-a înlocuit supapele şi maşina a pornit imediat. l-am mulţumit şi i-am 
plătit pentru piesele de schimb, dar şi pentru efortul lui, deşi mi s-a părut 
că mi-a cerut cam mult pentru cât timp îi luase să facă reparația. l-am 
spus şi lui asta şi mi-a răspuns că de fapt supapele au costat puţin dar că 
merită să plătesc mai mult pentru priceperea lui şi mai ales pentru 
neştiinţa mea. Cum între timp coada la benzină nu mai avansase deloc, 
cei de la coadă văzându-mă mai vocal acolo, m-au rugat, că tot îmi 
reparasem maşina să mă duc până în faţă la benzinărie să văd ce se 
întâmplă de stagnează coada. Cel care mi-a reparat maşina a zis mai în 
glumă, mai în serios: 

- Da vezi domne să nu rămâi pe-acolo şi să ne laşi pe noi cu ochii- 

n soare, că nu de-aia ţi-am făcut maşina. 

Eu am zâmbit, le-am zis să-mi ţină rândul la coadă şi am plecat „în 
cercetare”. Când am ajuns la Băneasa, unul de la coadă mi-a zis că aia nu 
livrează de vreo două ore, că nu le merg pompele. Auzind asta m-am dus 
şi am văzut nişte mecanici care se agitau pe-acolo şi aceştia mi-au spus 
că pompele care trăgeau benzina din rezervoare sunt dezamorsate şi nu 
prea ştiu ce-ar putea să le facă. 

Mie pe loc mi-a venit ideea, nu ştiu dacă v-am spus că era vară şi 
afară era deja foarte cald şi m-am adresat unuia care părea a fi mai istet, 
spunându-i că sunt profesor de pompe şi că sfatul meu este să aducă un 

furtun şi să stropească cu apă rece conducta de aspirație a pompei. Spre 
uimirea personalului benzinăriei dar şi în admiraţia totală a celor de la 
coadă, pompele au pornit imediat şi livrarea benzinei s-a reluat. Am vrut 
să mă întorc la locul meu lăsat în coadă, undeva mai spre Dămăroaia, 
când cei din zona pompei nu m-au lăsat să plec şi m-au invitat să intru în 
rând cu ei, că dacă nu eram eu oricum ei n-ar fi putut lua benzină. M-am 
gândit eu ce-or să zică mai vechii mei camarazi de coadă, dar în cele din 
urmă am acceptat. Când mai aveam vreo câteva maşini până să ajung să 
iau şi eu benzină, simt că cineva mă bate pe umăr: 

- Ce faci dom'ne din ăştia mi-eşti? Te-am crezut om serios şi 
dumneata te bagi în față.. 

Eu, amuţisem jenat de situaţia în care mă pusesem, când cei câţiva 

care mă chemaseră să trec cu maşina în faţă, au sărit, zicându-i: 

- Stai măi băiatule, că omul ăsta este profesor de pompe la 
facultate şi a reparat pompele de benzină că altfel, mai stăteam şi 
mâine la coadă. 

- Cine dom ne, a răspuns omul indignat, ăsta ? Profesor zici, păi 
nu e nici o oră de când eu i-am reparat pompa de benzină, că 
rămăsese cu maşina în drum. 

Am râs multă vreme singur gândindu-mă la acea întâmplare şi nu mai 

spun cât mi-am distrat prietenii când le-o povesteam. 

De atunci, nu prea m-am mai recomandat în faţa unor neavizaţi, ca 
fiind specialist în pompe...cu o singură excepție. Mă aflam într-un magazin 
de electrocasnice, nu mai ştiu ce vroiam să cumpăr, când, am auzit că un 
vânzător îi spunea unui cumpărător care se interesa de o pompă de apă, 
că aceasta ar putea trage apă de la 30 de m. Nu m-a lăsat inima să nu 
intervin şi i-am spus vânzătorului: 

- Nu poţi domnule să spui că pompa asta trage apă de la 30 de 
metri ci cel mult că aspiră de la şapte, opt metri. Da, poţi să zici, 
doar că are sarcina de 30 de metri... 

Cumpărătorul s-a uitat la mine şi m-a întrebat de unde ştiu eu asta, iar 

eu i-am răspuns că sunt profesor de pompe şi deci, lucrez în domeniu. 
Apoi el a plecat şi vânzătorul, uitându-se urât la mine mi-a zis printre dinţi: 

- Pe viitor să nu mai faci pe deşteptul dacă mai intri în magazinul 

meu, că-mi sperii clienţii. 

În 1985, la propunerea senatului IANB şi a rectorului C. Pintilie am fost 
numit de către minister secretar ştiinţific pe institut. Era prima şi, până în 
final s-a dovedit a fi fost şi singura funcţie pe care am avut-o în acest 
institut, în care am fost cadru didactic, timp de peste 40 de ani. 

Printre multiplele îndatoriri ale acestei funcţii executive şi nicidecum 
onorifice, una dintre cele mai importante era cea legată de buna 
organizare şi desfăşurare a concursului de admitere, pe întreg institutul. 

N-am să vă plictisesc povestindu-vă cât stres şi câtă responsabilitate 
presupunea pentru mine, această activitate, mai ales că în perioda 
premergătoare se produseseră o serie de nereguli şi încălcări ale eticii 
profesionale, la facultatea de drept, la ASE şi în alte părţi. 

Eu, eram conştient că dacă lucrurile vor merge bine, n-o să mă ridice 
nimeni în slăvi, dar dacă ar fi fost să se producă fisuri în derularea 
concursului sigur, principala vină s-ar fi considerat că este a mea . 

Prin urmare, am căutat să cunosc şi să impun respectarea ad literam 
a regulamentului de concurs, chiar cu riscul ca unii dintre colegi să mă 
considere prea rigid şi am reuşit. 

Nu m-am gândit însă la acea vreme (doar ulterior, după revoluţie, am 
putut realiza) câţi duşmani „pe viaţă” îmi voi face, din dorinţa mea de a-mi 
îndeplini corect îndatoririle. 

Două lucruri din cele pe care am reuşit să le impun în calitate de 
secretar ştiinţific au deranjat se pare cel mai tare: stabilirea punctajului 
(baremului) de corectură a lucrărilor la toate disciplinele de concurs, 
înainte ca primul candidat să părăsească sala de concurs şi elaborarea 
subiectelor la disciplinele tehnologice (teorie şi aplicaţii), strict pe baza 
manualelor unice, de către comisia centrală şi nu discreţionar, doar la 
propunerea unui titular de disciplină. 

Îmi amintesc de scandalul produs atunci când la disciplina biologie, 
profesorul P.V. şi colaboratorii săi au început corectura lucrărilor, fără să 
aibă un barem, pe care intenționau să-l facă ulterior, în funcţie de 
„performanţa” anumitor candidaţi preferaţi, probabil cunoscuţi, rude sau 

simpli clienţi, meditaţi de către unii din membrii grupei de corectori. 
Constatând ce se întâmplă, am stopat procesul de corectare, am cerut 
întocmirea imediată a baremului şi de-abia apoi, reluarea corecturi. 

Evident că prof. P.V. nu a uitat şi mai ales nu m-a iertat pentru că-i 
stricasem ploile şi a găsit posibilitatea să mi-o plătească în perioada 
tulbure de după '90, când, în calitate de prim rector post revoluţionar mi-a 
semnat, cu mare plăcere unica sancţiune (evident nemeritată) pe care am 
avut-o în viaţa mea şi în întreaga mea carieră de profesor. 

Cel de-al doilea „mare jignit’ de măsurile corecte pe care le-am impus 
perfect legal, pentru ameliorarea condiţiilor de susţinere a examenului de 
admitere în facultăţile institutului a fost un alt merituos „emanat” din revoluţie: 
profesorul R.S., care, poate nu întâmplător, a ajuns şi el, primul decan post 
revoluţionar la FIF. În calitate de titular al unei discipline tehnologice, îşi 
propusese să îmbine utilul - adică meditaţiile pe care le dădea candidaţilor în 
cadrul facultăţii, în perioada premergătoare examenului, de altfel legal 
permise - cu plăcutul, adică elaborarea discreţionară a subiectelor, după 
criterii doar de către dumnealui ştiute. Se pare că, propunerea mea de 
stabilire aleatorie a subiectelor, de către comisia centrală, pe baza tablei de 
materii din manualul unic şi a problemelor rezolvate din acelaşi manual, l-a 
jignit profund şi a fost suficientă pentru a mi-l face duşman etern. Prin 
urmare, nici RS nu m-a uitat şi, mai ales în calitate de decan a putut să mi-o 
dovedească cu vârf şi îndesat, după cum veţi mai avea ocazia să o 
constataţi din cele ce vă voi mai povesti. 

După această destul de lugă acoladă, vreau să mai revin puţin la 
îndatoririle de secretar ştiinţific şi la efectele zic eu, benefice pentru 
concurenţi şi chiar pentru cadrele oneste prinse în acel proces. Aşadar, 
duratele concursurilor s-au scurtat considerabil prin bună organizare, s-a 
redus substanţial şi numărul de contestaţii față de anii anteriori, iar 
profesorii participanţi la corectură şi la activităţi conexe (responsabili şi 
supraveghetori de săli), au putut să intre mai curând în vacanţă. 

Şi aici am o amintire frumoasă legată de unul dintre concursurile de 
admitere pe care le-am organizat. Cei care-şi mai aduc aminte, ştiu că, 
înainte de 1989, cea mai mare afluenţă de candidaţi era la facultatea de 

medicină veterinară, desigur şi la altele dar, la MV ajungeam să avem şi 
10-12 candidaţi pe loc. În ziua în care urmau să se afişeze rezultatele (pe 
la ora 18.00 p.m.), părinţii, rudele şi copiii începuseră deja să roiască prin 
curtea institutului, încă de la ora 14.00. 

Eu ieşisem prin curte împreună cu un coleg să mai luăm o gură de aer 
şi la un moment dat, un cetăţean pirpiriu, mai modest îmbrăcat, în haine 
de lucrător ceferist, ni s-a adresat întrebându-ne dacă ştim cumva, se vor 
da rezultatele la ora 18.00 aşa cum suna anunţul afişat la avizier? 

l-am confirmat că rezultatele vor fi afişate poate chiar ceva mai 
devreme decât ora anunţată, după care l-am întrebat pentru cine a venit 
să se intereseze. Mi-a răspuns cu modestie că fata lui dăduse la medicină 
veterinară şi că el vrea să să vadă cu ochii lui că a intrat. Puțin mirat dar şi 
cam indignat l-am întrebat: 

- Fata unde e, n-a venit şi ea? 

- N-a mai venit, mi-a zis că e sigură de reuşită. 

- De cẹ, ai dat-o să facă meditatii probabil, am adăugat eu. 

- Nicidecum domnule, de unde bani pentru aşa ceva, a învățat 

singură că de-aia are cap. 

În sinea mea mi-am spus că cine ştie ce loază o mai avea şi bietul 
bătrân, de nu vrusese nici măcar să mai vină să vadă ce ispravă a făcut. 

Ne-am îndepărtat apoi de el şi după un timp s-au afişat listele. După 
ceva timp am plecat şi eu către casă şi, în drum, am mai trecut odată să 
văd care este atmosfera la panourile de afişaj. Cei mai mulţi părinţi, sau 
candidaţi plecaseră deja, dar, rezemat de unul din panouri l-am văut pe 
omul meu de mai devreme. M-am apropiat de el şi am văzut că are lacrimi 
în ochi. Mi-am dat seama că fata lui a picat probabil şi, plin de compasiune 
am dat să-l consolez. 

- Lasă omule, că nu-i un capăt de ţară, dacă n-a intrat acum poate 

intră la anul, i-am zis. 

El, s-a uitat la mine parcă mirat, dar de data asta sigur cu bucurie în 

ochii înlăcrimaţi şi mi-a spus: 

- Nu domnule profesor, v-am spus eu că fata mea nu minte, nu 

numai că n-a picat dar a intrat a treia pe listă, uitaţi aici, cu 9,50. 

Sincer să fiu, întâmplarea m-a impresionat şi ca profesor dar şi ca 
părinte şi, în ceeace mă priveşte, aflându-mă în ambele ipostaze, am 
căutat să trag din ea maximum de învăţăminte care se impuneau. Sper s-o 
poată face şi alţi părinţi, chiar şi în ziua de astăzi, sau mai ales în ziua de 
astăzi, când tendinţa generală este ca părinţii să ofere copiilor totul şi ca 
răspuns, unii copii să rateze pe măsură, tot ceeace au fost împinşi de 
părinţi să facă. 

Oarecum în antiteză cu ceeace vă povesteam anterior v-aş mai 
povesti încă un caz, tot aşa legat de admiterea la facultate, dar din 
perioada când nu eram secretar ştiinţific, ci eram numit şef de sală la 
concursul de admitere de la facultatea de horticultură. Aşa îmi picaseră 
sorții, fără ca eu să ştiu asta dinainte. Sala care-mi picase la tragerea la 
sorţi era un amfiteatru imens B 111, de circa 140 de locuri. 

Principalele mele atribuţii, ca şef de sală, erau: coordonarea celor 
patru supraveghetori, primirea plicului cu subiecte de la comisia centrală şi 
transcrierea subiectelor pe tablă, primirea lucrărilor scrise şi aplicarea 
semnăturii de control, înaintea închiderii colului, după care aveam sarcina 
să le predau comisiei centrale. 

Şi acum mă întorc în timp, cu câteva luni înainte, când participând la o 
nuntă în familie, a venit la mine naşul meu de cununie şi m-a rugat dacă aş 
putea să stau de vorbă puţin cu fiica unor cunoscuţi de-ai lui, încă elevă la 
un liceu agricol, şi care ar vrea să dea examen la facultatea de horticultură. 

Fata şi mai ales părinţii ei auziseră că sunt profesor la „Agronomie” 
şi s-au gândit probabil că, pe de o parte ar putea obţine de la mine unele 
informaţii utile privind desfăşurarea examenului de admitere dar în acelaşi 
timp m-au şi rugat dacă aş putea să-i aranjez fetei nişte meditații, 
eventual cu cadre implicate în examen, cum ar fi chiar în corectura 
lucrărilor la diferitele discipline de concurs. 

Eu, am început prin a le spune că nu am nimic comun cu facultatea 
de horticultură dar că, în ce priveşte examenul de admitere, acesta se va 
desfăşura după reguli similare în toate facultăţile din institut. Prin urmare, 
i-am dat câteva sfaturi fetei, despre cum să înveţe, cum să-şi 
sistematizeze materia de concurs, mai spunându-le, de data asta 

părinţilor, să renunţe la ideea de a-i da meditații cu vreun cadru didactic 
implicat în concurs, pentru că, în conformitate cu regulamentele în vigoare, 
dacă un cadru medita un canditat era obligat să anunţe conducerea 
institutului şi să se recuze din orice calitate de participant fie şi indirect la 
concursul de admitere. 

Dacă eu eram naiv sau nu afirmând toate astea, şi că în realitate 
lucrurile se mai puteau petrece şi altfel, asta ar fi altă poveste. Părinţii fetei 
nu au părut prea convinşi de spusele mele şi ne-am despărțit în relaţii nu 
grozav de călduroase. 

Timpul a trecut şi chiar uitasem acea poveste, până în ziua când, în 
amfiteatrul BIl1, alături de cei 140 de candidaţi şi cei patru colegi 
supraveghetori, aşteptam şi eu aducerea plicului cu subiecte. Am uitat să spun 
că, în ziua acea, în acel amfiteatru se susţinea chiar proba scrisă de horticultură. 

În aşteptarea subiectelor, aruncându-mi ochii prin sală şi studiindu-i pe 
candidaţi, la un moment dat am observat-o şi pe fata de la nuntă, cu care 
stătusem de vorbă şi care mi-a atras atenţia prin faptul că se tot foia în 
bancă, de parcă dorea să-mi atragă atenţia. 

În fine a sosit plicul de la comisia centrală, eu l-am deschis şi am 
început să transcriu pe tablă cele trei subiecte, dintre care, primul, 
„Replantarea pomilor de anul III” mi-a rămas în minte aşa cum era 
formulat, şi o să vedeţi în continuare de ce. Candidaţii au început să scrie, 
mai precis cine ştia scria, cine nu, se mai uita pe geam sau se foia 
neliniştit în bancă. Cam aşa făcea şi fata mea, la care eu priveam din când 
în când cu coada ochiului, pentru că nu doream să vadă că îi acord vreo 
atenţie mai specială decât celorlalți candidaţi. Conform regulamentului de 
concurs, candidaţii nu aveau voie să părăsească sala de examen înainte 
de trecerea a cel puţin o oră de la comunicarea subiectelor, indiferent că 
ştiau sau nu ştiau deloc ce să scrie pe foaie. 

Fata din povestea mea a fost printre primii care au părăsit sala imediat 
după ce ora de consemn trecuse. Aşa am avut răgazul să-mi arunc ochii 
pe foaia ei de concurs şi să văd că nu scrisese mai nimic. l-am verificat 
lucrarea şi după ce am semnat şi i-am închis colţul, am privit-o întrebător 
pe candidată şi i-am zis: 

- Ce-ai păţit, ţi-e rău cumva sau ai vreo altă problemă de nu mai 

stai? 

Fata m-a privit cam iritată şi a ridicat din umeri bâiguind ceva 
ininteligibil, după care a ieşit fără se se mai uite înapoi. 

Curios, de data asta m-am uitat mai atent la ce scrisese totuşi pe foaie 
(numai la subiectul 1) şi redau cu oarecare aproximaţie: 

Răspuns la subiectul 1: 

Replantarea pomilor de anul III înseamnă scoaterea pomilor din 
pământ, după trei ani. 

Scoaterea pomilor din pământ după trei ani, se poate face: mecanizat 
şi manual. 

Mecanizat, cu maşini. 

Manual, cu un grup de cooperatori. 

ŞI...dracu să vă ia pe toţi, că eu pe aici nu mai trec. 

Evident că eu n-am transcris aici şi greşelile de ortografie, pentru că 
îmi amintesc că făcuse şi din astea, dar consider destul că i-am redat 
„opera de fond” integral. 

Finalul a fost că fata probabil s-a dus acasă şi ce le-o fi povestit 
părinţilor, că după un timp (după ce examenul se terminase) m-a sunat 
naşul meu, cel care mi-o prezentase la nuntă, şi care mi-a spus râzând: 

- Ce-ai făcut măi finule, mi-ai picat fata, în loc s-o ajuţi? 

Bineînţeles că glumea, dar este clar totodată că fătuca şi părinţii ei, în 
loc să tragă învăţămintele de rigoare din ceeace li se întâmplase, mă 
forfecaseră bine, inclusiv la naşul, deducând ei că n-am vrut să-i ajut în 
această problemă pentru că probabil nu mi-au oferit destul. 

O altă întâmplare cu tâlc şi chiar cu haz pentru cine nu e direct 
implicat în ea, se petrecea tot la un examen de admitere la care eu eram 
tot aşa, şef de sală, de data asta într-o sală mult mai mică, unde circa 12 
candidaţi dădeau proba de chimie. 

Unul dintre candidaţi mi-a atras atenţia de data asta prin faptul că, era 
aşezat în prima bancă şi, în buzunarul de la piept al cămăşii îşi înfipsese 
un pachet de ţigări Kent, din acelea 10 la metru care pe vremea aceea 
puteau fi găsite doar la negru şi la un preţ destul de piperat. Pe atunci 

eram încă fumător şi nu mi-e ruşine s-o mărturisesc fiindcă între timp m- 
am lăsat, de peste cinsprezece ani. 

Dar atunci, am gândit cu oarecare invidie, în sinea mea că, tipul sigur 
nu poate fi candidat real, că prea era degajat, inclusiv după darea 
subiectelor, când s-a uitat tot timpul în jurul lui şi n-a scris nimic timp de 
aproape trei ore. Sincer am crezut că o fi vreun securist infiltrat ca să 
supravegheze derularea examenului, dar părea totuşi neverosimil, pentru 
că sala era prea mică pentru a justifica un asemenea „deranj”. 

Şi pentru mine cele trei ore au trecut foarte greu, mai greu ca de 
obicei, pentru că tot uitându-mă la pachetul de Kent al tipului, pofta de 
fumat mi se accentua. În sfârşit, greu, dar cele trei ore reglementare de 
concurs au trecut şi candidaţii au început să predea lucrările. Printre ultimii 
a venit să predea şi băiatul meu, cu Kentul. După ce i-am sigilat lucrarea, 
ros de curiozitate să aflu cine e în realitate, nu m-am putut abţine şi l-am 
întrebat: 

- Văd că n-ai prea scris mare lucru, ai stat mai mult degeaba în 

sală, de ce n-ai plecat măcar mai devreme? 

- N-am plecat dom profesor, că mă aşteaptă părinţii la poartă... 

- Păi, cu atât mai mult ar fi trebuit să pleci mai repede, ce să te mai 
aştepte bieţii oameni în emoții, degeaba. 

El mi-a replicat imediat zâmbind cu viclenie: 

- Ei, nu e chiar aşa cum ziceţi. Eu dau a doua oară la facultate, şi 
prima oară am picat, dar acum vreau ca ai mei să vadă că am stat 
aici până în ultimul moment, şi că am făcut tot posibilul ca să iau 
examenul. Am să le explic că, de... aşa a fost soarta, eu am scris 
până în ultimul moment, dar concurenţa a fost mare, ghinionul, 
ceasul rău... 

Să vă mai spun că şi de data asta am căzut pe gânduri şi, stocul meu 
de întâmplări cu tâlc, pentru părinţi şi profesori şi de un haz uşor amărui, 
s-a mai îngroşat cu una. 

N-aş vrea să închei acest capitol care se referă la tot ce a însemnat 
perioada dinainte de 1990, pentru cariera mea de dascăl, cu gradul de 
conferenţiar universitar, fără să pomenesc ceva şi despre ce a însemnat 

calitatea de membru PCR, pe care şi eu am avut-o, ca o condiţie sine qua 
non, mai dihai aproape decât doctoratul, pentru a putea ajunge să 
avansezi în ierarhia profesională. 

De fapt, fusesem făcut membru de partid în 1965, pe când eram 
inginer la FH Buşteni, numit deja şeful centralei, după cum am povestit 
anterior. N-o să spun că mi-am dorit cu ardoare acest lucru, ci doar că, 
secretarul de partid pe centrala, unul Savu, m-a contactat într-o zi şi m-a 
întrebat direct când am de gând să cer să devin membru de partid. La 
privirea mea mirată el mi-a spus că, aşa e în producţie, ca să poţi ocupa 
un post de mare răspundere, trebuie să fi membru PCR, pentru ca partidul 
să te poată îndruma dacă greşeşti sau nu faci ce trebuie pentru binele 
întreprinderii. Am mai aflat şi că, trebuie ca partidul să ştie din sursă sigură 
cum stă treaba cu „cc-ul”, dacă creşte, dacă scade, de ce... 

Ulterior mi-am dat seama că se referea de fapt la consumurile 
specifice de combustibil convenţional ale centralei, care trebuiau să fie 
strict urmărite şi raportate periodic şi la forurile noastre tutelare dar şi la 
partid. Dar să revin la cum am devenit membru PCR. N-au mai aşteptat să 
mă mai răzgândesc eu, ci m-au făcut destul de repede, trecând şi peste 
consemnările biografice de genul cu „are unchi chiabur” şi nu mai vorbesc 
de cealaltă treabă delicată, cu unchi-meu mort în puşcărie politică la 
Gherla. 

De altfel şi în ziua de azi cred că, de asta din urmă nici nu se aflase, 
pentru că, oricât de simpatic le voi fi fost eu ca să mă dorească în partid, 
sunt sigur că nu m-ar fi făcut în vecii vecilor. Dacă este să mai continui cu 
petele negre din dosarul meu, cea mai neagră dar şi cea mai recentă s-a 
produs după ce m-au făcut membru PCR, chiar în vara aceluiaşi an, când 
vară-mea, Aurora Cornu, a plecat în Franţa....şi n-a mai venit. În ce mă 
priveşte, dorind să fiu corect, am încercat să-i povestesc deschis lui nea 
Biţă, şeful Personalului din fabrică, dar şi preşedintele asociaţiei sportive 
Buşteni. Acesta însă, pentru că eram într-o relaţie bună cu el, îl ajutasem 
şi eu cu diverse, mi-a spus cu tâlc că el n-a auzit nimic şi e bine să uit şi 
eu că am avut o verişoară care ar fi făcut ce spusesem eu că a făcut. 
ŞI....am uitat, până când am revăzut-o pe Aurora, alias Fănuţa, în 1983 

sau 1984, când s-a întors în vizită în ţară şi a trecut şi pe la Cornu ca să-şi 
revadă neamurile. 

La FIF, organizaţia de bază PCR, în care eram integrat era formată din 
circa şapte, opt cadre didactice şi în medie doiş pe, cinş pe studenţi, făcuţi 
membri de partid, începând din anul doi, pe criteriul mediei de absolvire dar 
şi al dosarului personal care nu trebuia să conţină „situaţii reprobabile”. 

Prin urmare, biroul de conducere al organizaţiei (BOB-ul cum îi 
ziceam) era alcătuit din cinci, sau după caz, şapte membri, iar noi, cadrele 
didactice intram prin rotaţie, după cum ne venea rândul, odată la doi ani, 
când se făceau alegerile pe linie de partid. 

La prima mea alegere în BOB am avut sarcina să mă ocup de 
„resortul” profesional. 

Aşa precum am făcut întotdeauna când a fost vorba de activitate 
profesională, eu mi-am luat treaba în serios şi m-am ocupat de pregătirea 
studenților şi modul de promovare a acestora în sesiunile de examene, de 
activitatea cercurilor ştiinţifice studenţeşti, de practica de vară a studenţilor 
şi chiar de aspecte care ţineau de viaţa lor în cămin (condiţii de studiu) şi 
de asigurarea serviciului studenţesc în pregătirea meselor la cantină, etc. 
Mai aveam în responsabilitate şi pregătirea premilitară a studenţilor, care 
se făcea în institut, prin catedra militară. Apropo de această ultimă 
îndatorire îmi vine în minte o întâmplare petrecută prin 1978, din care m- 
am ales cu prima şi singura concentrare din viaţa mea, după terminarea 
armatei în vara anului 1962. 

Fiind cu studenţii în câmp, undeva lângă pădurea Băneasa, făceam 
instrucţie de front cu un an de studii de la FIF. În condiţii normale, delegam 
această treabă unui student cu grad mai mare, dintre cei care făcuseră un 
an de armată, înainte de începerea facultăţii. În ziua aceea aveam însă, 
inspecţie de la catedra militară a Centrului Universitar Bucureşti, care ne 
trimisese un colonel să verifice modul în care decurge instruirea 
studenților şi eu am fost nevoit să preiau comanda (pe vremea aceea 
aveam doar gradul de sublocotenent, obţinut din 1962). 

Am aliniat compania pe un rând şi le-am ordonat: 

- Pentru onor, arma la umăăăr! 

Pentru conformitate trebuie să transcriu cum ar fi trebuit să sune în 
realitatea comanda pe care trebuia să o dau: 

- Pentru onor, la umăr prezentaaţi..arm'! 

Se înțelege că, auzind ce le-am comandat eu „soldaţilor” colonelul şi-a 
pus mâinile în cap şi m-a întrebat când am făcut ultima convocare la 
armată. Auzind răspunsul meu a mustăcit ceva care îmi suna precum că, 
ar trebui să mai avansez în grad că am vârsta necesară. N-am prea băgat 
în seamă observaţia lui, dar mi-am amintit de ea, când, după vreo două 
săptămâni am primit acasă ordinul de concentrare şi, vrei nu vrei, timp de 
trei luni m-am refamiliarizat cu viaţa de ostaş, mi-am împrospătat toate 
cunoştinţele teoretice şi practice (vezi comenzile uzuale) şi am fost 
avansat la gradul de locotenent, cu care de altfel m-am şi pensionat. 

Am încheiat din nou paranteza şi revin şi la alte atribuţii ale mele ca 
membru în BOB, când trebuia să particip la şedinţele în care se discutau 
tot felul de probleme şi se aprobau (sau nu) dosarele de concurs ale unor 
cadre didactice. De aici mi s-a tras şi primul conflict cu Gh.F.- secretarul 
BOB pe FIF, când eu m-am opus respingerii dosarului unui conferenţiar, 
pe care-l ştiam ca pe un specialist de valoare în Fizică, pe motivul unei 
convorbiri surprinse „în tramvai” , între două studente care l-ar fi acuzat de 
imoralitate. În maniera mea, mai directă i-am spus lui Gh.F. că nu pot 
accepta ca o simplă bârfă de tramvai între două studente să hotărască 
soarta unui om, cunoscut altfel ca un bun specialist şi om onorabil. Ceilalţi 
mi-au dat dreptate şi hotărârea a mai fost amânată un timp (până ce, în 
cele din urmă omului i s-a aprobat dosarul) dar se pare că Gh.F. nu mi-a 
uitat niciodată atitudinea contrară „pohtei” lui, drept care nu m-a iertat şi 
după aceea, ori de câte ori a putut să-mi facă rău, mi-a făcut fără să mai 
ezite. 

Un alt conflict în care tot partidul a fost vioara întâia, s-a datorat şi 
relaţiei mele cu un alt coleg l.S., cel care preluase disciplina de geometrie 
descriptivă şi pe care eu îl susținusem cu mult entuziasm, în acest 
demers. De data asta secretarul BOB pe FIF era Gh.O., devenit ulterior şi 
decan, de care îmi vine să exclam, gândindu-mă la celălalt Gheorghe (F): 

- Atât de tânăr şi tot Gheorghe şi... tot lipsit de caracter! 

De asemenea îmi pare rău să o spun şi mai ales să o scriu, pentru că, 
se zice că de morţi să vorbeşti numai de bine, însă acel l.S. de care 
pomenesc mai sus, a fost un alt personaj de care mi-e greu să-mi mai 
amintesc în vre-un fel, atât s-a dovedit a fi de onctuos şi fals în relaţiile cu 
mine. 

Fuseserăm într-o vreme aproape prieteni de familie şi mi-a luat ceva 
timp să constat cât de fals era şi ce puţin însemnau pentru el relaţiile de 
pritenie şi colegialitatea. 

Îmi amintesc că, în urma unui conflict apărut între decanul nostru, 
prof.Cezar Nicolau pe de o parte şi Gh.F. şi l.S. pe de altă parte, în institut 
s-a alcătuit o comisie de analiză a acestui conflict, pe linia comitetului de 
partid, coordonată de prof. |. Berceanu. Între alţii, care nu ştiu ce poziţie 
vor fi avut, am fost chemat şi eu să fiu chestionat cu privire la acuzaţiile 
care se aruncau de către părţile „beligerante”. Eu am susţinut poziţia prof. 
Cezar Nicolau, pentru că omul avea întradevăr dreptate. 

Încă odată Gh.F. a fost probabil vexat de poziţia mea, iar de l.S. ce să 
mai spun, că făcea o echipă „pe cinste” cu celălalt. Secretarul BOB, Gh.0. 
s-a alăturat şi el celor doi şi uite aşa s-a ajuns la cei trei evanghelişti care 
au fost până la urmă patru, exact cum scrie la carte, fiindcă nici bunul meu 
coleg R.S nu s-a ţinut prea departe de triumvirat (poate doar un pic mai în 
umbră şi inamic mai discret ). 

Aş putea adăuga că, sub toate inițialele de mai sus, îi ascund de fapt 
pe toţi acei colegi „binevoitori” de care spuneam anterior că acum eu i-am 
iertat, dar de uitat ce au făcut, nu pot să uit. 

Vă întrebaţi poate de ce nu le dau numele lor întregi? Răspunsul meu 
e simplu: Pentru că, nici măcar atâta nu merită din partea mea. 

Cu această haită pe urmele mele, am ajuns până la urmă, fără nici-un 
motiv serios, decât poate gura mea mare şi stilul meu de a le spune verde- 
n faţă ce gândeam despre ei, să fac obiectul unei şedinţe de partid 
maraton, desfăşurată în sala A 1161, în care am fost înfierat în fel şi chip, 
propunându-mi-se cea mai gravă sancţiune pe linie de partid: „vot de blam 
cu avertisment”. Evident că, dacă le-ar fi reuşit, asta ar fi însemnat poate 
chiar excluderea mea din învăţământul superior. 

Planurile le-au fost însă dejucate de sfatul pe care prof. Berceanu mi |- 
a dat, anume acela de a-mi pune un pic de cenuşă în cap, ca să mă poată 
salva de acea extrem de gravă sancţiune”). 

Pentru că era în joc întreaga mea carieră profesională, pe care mi-o 
construisem cu mijloace oneste şi doar prin merite proprii, am fost nevoit 
să-l ascult şi, în fine numai aşa am putut scăpa de glonţul care-mi trecuse 
pe la ureche. Cât despre cvartetul acela de inamici, în final rămas doar o 
troică, o să vedeţi că nici nu m-au uitat şi nici nu m-au iertat ci, au încercat 
în continuare să-şi realizeze planul de nimicire a mea, în calitate de mari 
„dizidenţi” autodeclaraţi, după 1989. Doar cu unul dintre cei patru, şi 
anume cu l.S. drumurile mele nu s-au mai intersectat, din fericire. Fostul 
potcovar Neluţu', aşa cum, din naivitate îi plăcea nevestei lui Livia să se 
„mândrească”, zburase către zări „mai calde”, fiind numit decan de către 
minister, la o nou înfiinţată Facultate de Mecanică din Sibiu. 

Nu ştiu ce nume a lăsat în urmă pe acolo, poate că dacă ar fi trăit, îşi 
prezenta şi dumnealui vreun dosar de mare dizident, după revoluţie. Aşa, 
Dumnezeu să-l ierte, că eu nu-l mai pot ierta pentru tot răul pe care a dorit 
să mi-l facă şi n-a mai apucat.. 


Închei spunându-vă că, după acea şedinţă odioasă, mi-am dat seama 
că PCR-ul nu cultiva deloc îngeraşi nevinovaţi ci, mai ales, genul acela de 
specimene despre care poţi spune când le vezi „la treabă” că: „Somnul 
rațiunii zămisleşte monşirii”. 

Dar, cum ce nu te omoară, te întăreşte, aşa s-a întâmplat şi cu mine şi 
veţi vedea în continuare de ce. Pot spune că, am avut puterea să-mi 
trăiesc viaţa numai privind înainte, dar de înţeles, am înţeles-o privind 
uneori şi înapoi. 


*) Referat olograf întocmit de către prof.Berceanu, în ian.1990 (3 pag.) 

„Şİ proscris după revoluţie, sau fereşte-măDoamne 
de duşmani, că de prieteni mă apăr singur 


N-aş putea începe să vorbesc despre mine şi despre tot ce mi-a 
marcat viata după 1990, fără să pomenesc mai întâi, ce a însemnat şi cum 
m-a schimbat, ceeace eu numesc în continuare revoluţie, iar alţii, mai 
cunoscători în ale conspiraţiilor politice numesc „lovitură de stat” sau 
„revoltă populară”. Oricum, eu prefer să mă menţin la termenul de 
revoluţie fiindcă nu-mi propun să elucidez adevărul la scara întregii 
societăţi româneşti ci numai adevărul celor ce s-au petrecut în universul cu 
mult mai „mărunt”, la propriu şi la figurat, în care eu eram integrat la data 
aceea de 21 decembrie care ne-a schimbat vieţile, unora mai mult, altora 
poate mai puţin. 

Aşadar ziua de 21 decembrie şi evenimentele care au început în 
Bucureşti, în jurul prânzului, pe mine m-au găsit pe drumul Bucureşti — 
Cornu, unde îmi duceam fetiţa să stea în perioada vacanței de iarnă, care 
începuse. De fapt, de cum am intrat în casă, unde mama cu o vecină de-a ei 
se uitau la televizor, ochii mi-au căzut pe scena din Piaţa Palatului când 
Ceauşescu îşi rostea parcă rătăcit, ultimele cuvinte din ...ultimul lui discurs. 

Întorcându-mă puţin în timp am să vă spun că, ştiam destule (credeam 
eu atunci) despre cele ce se întâmplau la Timişoara şi asta nu din varianta 
oficială lansată la televizor de Nicolae Ceauşescu cu „huliganii, derbedeii, 
trădătorii”.. care în combinaţie cu puteri străine ostile încearcă să ne strice 
nouă ordinea socialistă şi să o abată din drumul ei spre culmi, etc. 
Ascultasem la Europa Liberă cam tot ce se spusese despre situaţia din 
România dar şi acele transmisii în direct, în care se auzeau rafale de arme 
automate, voci îngrozite de oameni şi mai ales de femei care ţipau 
disperate, şi-mi dădusem seama că lucrurile se îndreaptă pe o pantă fără 
de întoarcere. 

După ce am văzut la televizor ce se întâmpla în Bucureşti (v-am spus 
că doar intrasem în casa mamei mele) m-am hotărât să mă întorc, luându- 
mi doar răgazul să-i dau un telefon soţiei mele şi apoi să mă odihnesc 
puţin. Cel mai mult mă îngrijora faptul că, la plecare, soţia mea îmi 

spusese şi părea foarte decisă în acest sens, că dacă în Bucureşti se vor 
petrece evenimente similare celor de la Timişoara ea se va implica. Asta 
mă speria puţin pentru că o ştiam destul de hotărâtă să facă ce zisese. 

Am găsit-o la telefonul de la institutul unde lucra, atunci imediat când 
am sunat-o, pe 21 decembrie, în jurul orei 13.00 şi mi-a confirmat că ştie 
(ascultase la radio, la serviciu ce se întâmplase în Piaţa Palatului) iar eu i- 
am confirmat ce văzusem la televizor. Ştiind ce îmi spusese că va face, 
am rugat-o insistent să mă aştepte şi pe mine că mă întorc în Bucureşti. 

M-am reîntors în Bucureşti, unde am ajuns cam în jurul orei 18.00 după 
amiază şi, ca să văd ce se întâmplă am trecut şi pe la institut (aşa cum a-ţi 
reţinut din capitolul precedent, revoluţia m-a găsit în poziţia de conferenţiar, 
ca grad didactic şi respectiv secretar ştiinţific al senatului IANB). 

Încă de la intrarea pe poarta institutului, atmosfera mi s-a părut extrem 
de agitată. În biroul meu din corpul A, l-am găsit lucrând, pe prof. Milu 
Oşlobeanu, fostul secretar ştiinţific, înaintea mea, şi la propunerea lui am 
lăsat-o pe fiica mea Diana cu el iar eu m-am dus să văd care e atmosfera 
în rest. La comitetul de partid erau foarte multe persoane, unii în civil, alţii 
îmbrăcaţi în hainele gărzilor patriotice şi din comentariile lor am înţeles că 
se pregătesc pentru a rezista eventualelor asalturi ale huliganilor care 
puseseră stăpânire pe centrul Bucureştiului. Între cei prezenţi nu am prea 
văzut decât câteva persoane dintre colegii mei de la FIF dar asta nu m-a 
preocupat deloc în momentele acelea. 

Cel mai mult mă preocupa să dau de soţia mea care nu răspundea pe 
telefonul de acasă, iar la institut ştiam că programul se încheiase deja. 

Între timp, trecuse de ora 19.00 şi, din ce în ce mai agitat, am acceptat 
să-mi las fetiţa în grija prof. Milu Oşlobeanu, care s-a oferit s-o ia pe Diana 
la el acasă, pentru ca eu să mă pot duce să-mi caut soţia. Sincer să fiu 
nici nu ştiam încotro aş putea să o iau, pentru că deja se auzise că în 
centrul Bucureştiului nu se mai putea circula, mai ales cu maşina, că se 
aud focuri de armă şi multe alte zvonuri alarmante. 

În intervalul acesta am făcut două, trei drumuri acasă şi de fiecare 
dată soţia mea tot nu apăruse, când, în sfârşit, în jurul orei 22.00, am 
găsit-o teafără, acasă. N-am să vă mai redau aici ce mi-a povestit printre 

lacrimi, deşi ar fi o mărturie interesantă despre ce se petrecuse în Piaţa 
Universităţii între orele 14.00 şi 21.00 cât Natalia stătuse acolo. Oricum 
am avut confirmarea că nu era nicidecum vorba de huligani care comit 
fapte reprobabile aşa cum mersese zvonul la IANB de unde veneam eu. 

Printre picături i-am povestit şi eu care era atmosfera şi ce zvonuri se 
vehiculau la mine la institut şi bineînţeles că i-am spus de Diana că am 
lăsat-o acasă la prof. Oşlobeanu. Siderată, Natalia mi-a zis să mă duc şi 
să aduc imediat copilul acasă, certându-mă (pe bună dreptate) că am 
putut să fiu atât de inconştient încât să nu o las la bunică-sa aşa cum 
planificaserăm anterior producerii evenimentelor. 

Sincer să fiu, pentru mine totul se succedase atât de rapid încât n-am 
avut răgazul să mă gândesc prea mult cum ar fi mai bine să procedez în 
privinţa copilului şi am adus-o înapoi cu mine în Bucureşti, poate cu 
intenţia secretă s-o oblig şi pe nevastă-mea să fie mai raţională în privinţa 
reacţiilor ei riscante, faţă de cele ce se petreceau în stradă. 

O clipă chiar m-a tentat să dau curs chemării ei de a o însoţi din nou în 
Piaţa Universităţii, ca să văd cu ochii mei ce se petrecea acolo. 

Ţinând cont de evoluţia ulterioară a evenimentelor se pare că, 
instinctul meu de conservare şi poate şi firea mea mai raţională ne-au 
salvat atunci pe amândoi de la o moarte sigură, pentru că ştim cu toţii ce a 
urmat acolo: represiunea sângeroasă din noaptea de 21 spre 22 
decembrie, în cursul căreia şi-au pierdut viaţa sau au fost grav răniţi, 
încarceraţi, atâţia zeci de nevinovaţi. 

Cert este că, liniştit măcar de faptul că Natalia se întorsese teafără 
acasă m-am dus şi am adus-o pe Diana, după care am vrut să plec din 
nou către IANB. 

Soţia mea m-a întors din drum cu vorbele care mi-au răsunat în cap 
multă vreme după ce ecoul evenimentelor acelei nopţi s-a stins: 

- Victor, nu te duce pentru că au să vă îmbrace în haine de gărzi 
patriotice, au să vă dea şi arme şi te vor trimite în Piaţa 
Universităţii să tragi poate, în proprii tăi studenţi... 

N-am mai plecat fiindcă, sincer să fiu, în sinea mea îi dădeam dreptate 

fată de atmosfera pe care o constatasem în institut. 

A doua zi, adică pe 22 decembrie, amândoi am plecat la lucru, soţia 
începea programul mai devreme, eu, cu o oră mai târziu. Când am ieşit 
din casă pe la ora 8.30 a.m. am auzit voci, strigăte ca la o manifestaţie şi, 
în intersecţia de la Pasajul Lujerului am văzut câteva TAB-uri oprite, din 
care se trăgea în sus, iar nişte militari făceau totuşi semne prietenoase 
către lumea parcă înlemnită în aşteptare pe trotuare. 

Imediat ce TAB-urile au părăsit intersecţia, plecând în sus pe 
bulevardul Păcii (actualmente luliu Maniu) în direcţia autostrăzii, a apărut 
şi o coloană masivă de manifestanti, dinspre Drumul Taberei. 

M-am îndreptat spre coloană şi m-am ataşat şi eu fiindcă mi-au spus 
că sunt muncitori şi salariaţi de la Electrotehnica şi, avându-l în frunte pe 
secretarul lor de partid se duceau „să-l dea jos pe Ceauşescu” (relatez 
exact spusele celor cu care am vorbit atunci). De altfel unii din 
manifestanți purtau pancarte improvizate pe care scriseseră „Jos 
Ceauşescu”. 

Am plecat şi eu cu ei, coloana cotise deja pe bulevard şi, ocupa 
întregul ecartament al drumului, şi se tot lungea în fiecare moment pentru 
că alte şi alte grupuri de oameni se ataşau la ea. La un moment dat, dintr- 
un bloc s-a aruncat un cearceaf, pe care, fiind mai aproape l-am ridicat şi 
am văzut că pe el, era scris cu litere destul de mari: „Jos comunismul”. 
Prin urmare, eu nu ştiu când au auzit alţii prima oară în revoluţie cuvintele 
„Jos comunismul” dar eu, atunci le-am văzut pentru prima oară scrise şi, 
asta mi-a dat încrederea că lucrurile sunt cu adevărat pe făgaşul cel bun. 

Am intrat în vorbă şi cu cetăţeanul care mergea în fruntea coloanei, un 
tip pe care, am aflat vreo două săptămâni mai târziu, îl chema Costache 
Tinel, atunci când mi-a dat o declaraţie referitoare la împrejurările în care 
ne cunoscuserăm. O să povestesc în cele ce vor urma de ce şi pentru ce 
am avut nevoie de declaraţia acelui om. Pe drum, care a continuat pe 
bulevardul Ştirbei spre Piaţa palatului, în dreptul Conservatorului am 
întâlnit o coloană de TAB-uri care se îndreptau în direcţia opusă mersului 
coloanei noastre. La început, vederea blindatelor ni s-a părut 
amenințătoare şi toată coloana, ca la un semn, ne-am aşezat în genunchi, 
gândindu-ne că nu vor trece peste noi aşa. 

Am văzut însă că tancurile s-au oprit şi militarii din ele au început să 
ne facă semne prietenoase. Ca la un semn şi noi am început să strigăm 
„Armata e cu noi” şi să ne bucurăm de zvonul care a început să se 
propage imediat că armata „a întors armele” şi că TAB-urile acelea 
primiseră de fapt ordinul să se retragă la garnizoană. 

În rest, toată ziua aceea de vineri 22 decembrie a decurs şi pentru 
mine, ca şi pentru alte câteva sute de mii de bucureşteni. Am intrat cu 
coloana, pe platoul din faţa clădirii CC-ului, acolo m-am bucurat, am 
lăcrimat, m-am entuziasmat şi eu auzind că dictatorul şi nevastă-sa au 
fugit cu elicopterul, deşi parcă tot nu-mi venea să cred că lucrurile pot fi 
chiar atât de simple (şi nici nu au fost după cum s-a dovedit ulterior). Am 
stat în piaţă până în jurul orei 15.30, când lucrurile părându-mi-se deja 
clare, m-am îndreptat către casă, ca să mă bucur împreună cu ai mei de 
schimbarea care părea că se produsese pentru noi românii. 

La IANB am ajuns de-abia a doua zi, pe 23 decembrie, când l-am 
găsit pe prof. Oşlobeanu în birou, cu care am schimbat impresii despre 
cele petrecute cu o zi înainte. l-am povestit mai ales ce văzusem cu ochii 
mei, pentru că el, în vârstă fiind nu plecase din casă, dar ascultase la 
televizor şi văzuse care a fost succesiunea evenimentelor. Poate că acea 
discuţie întâmplătoare cu un coleg pe care îl ştiam onest ar fi trecut fără 
nici-o consecinţă, dacă mai târziu, când au apărut acuzaţiile absurde pe 
care unii le-au proferat împotriva mea, nu mi-aş fi amintit şi de discuţia 
mea cu prof.Oşlobeanu şi nu l-aş fi rugat să-mi consemneze şi în scris*) 
ce-i povestisem despre modul în care mi-am petrecut zilele de 21 şi 22 
decembrie 1989. 

Între timp, conform anunţului afişat pe uşa de la intrare în corpul 
principal am aflat şi eu că, la ora 11.00 a.m. în amfiteatrul mare fusese 
convocată o şedinţă, în care urmau să se discute lucruri importante. 


*) Declaraţia olografă a prof. Milu Oşlobeanu din data de 5.02.1990 

DECLARATIE 


Subgsəmnatul COSTACHE TITEL primitor-distribuitor la 
Intreprinder-a -Lsotrotsnnica Bucureşti, domiciliat în stire 
Valea Lungă nre 5, bloo 139, ape5, vile 9e7de29 declar 


următoar:.î 


In dininsaa zilai ds 22 äecembri: 1969 am fost coordona- 
torul unui grup Pesiar din întrsprindərsa noastră care 
la or:lə 7,45 am pornit in colvanu spre a Q-monstra în Piața 
salatului p:0cru inlúturarsa Gictatonului C2auş:S0ue 

La int;ns:cşiu din zona blocului turn = Fabrica ds Lapte = 
cartier ilitari, am fost int:rp:lat Ge un domn cage m-8 întrs- 


ost dz und. v:nim Şi a crut al-tur= colosnei ds manif :s- 


tanţi, Lee» p:marcat din ri lə most: cs un bun orsanizator 


şi om de iniylativă, participind p rnənant lu acțiunile 00l0a= 
nsi noastra: conf:oyionar: de lozinci din 2-urs uri „(zona 

Declaraţia lui Costache Tinel, conducătorul coloanei de manifestanți de la 
ELECTROTEHNICA Bucureşti, privitoare la modul în care s-a întâlnit cu autorul, în 
ziua de 22. 12.1989, la orele 8.30 a.m. 

M-am dus şi eu acolo şi am găsit un amfiteatru plin de oameni, când, 
un şef de lucrări de la medicină veterinară, unul Popa Viorel, a intrat pe 
uşă şi, foarte excitat a început să ne vorbească spunîndu-ne că vine direct 
de la tovarăşul Iliescu, cu sarcina să înfiinţăm CFSN-ul şi în institutul 
nostru. 

Imediat din fundul sălii s-a ridicat O.N. (unul din „tripleta de prieteni” de 
la FIF, de care am pomenit în capitolul anterior), care, după o listă pe care 
o ţinea în mână, a început să facă propuneri pentru componenţa acelui 
CFSN, de care cred că unii nici nu auziseră încă, cu ce se mănâncă. 

Fără să aştept să mi se dea cuvântul, fiindcă acolo toţi vorbeau 
alandala, m-am ridicat şi am spus că nu prea mi se pare normal să se 
procedeze aşa, că trebuie să ştim cine, cum şi pe ce criterii a fost întocmită 
acea listă de propuneri. În fine, s-au mai făcut şi alte propuneri, dar până la 
urmă nu s-a ales nici-un CFSN, în schimb cineva a propus să se redacteze 
o scrisoare de adeziune pentru „noua conducere a ţării”. Chestia asta, ca să 
parafrazez o expresie celebră, era cu înţelesul de: „ca să se ştie cine 
suntem şi ce vrem”, chiar dacă atunci s-au folosit puţin alte cuvinte. 

În săptămâna care a urmat, principala acţiune „tintită” a fost 
debarcarea vechii conduceri a institutului, iar mie, în calitate de secretar 
ştiinţific mi s-au cerut cu insistenţă procesele verbale ale biroului de senat. 
Sigur că eu ţinusem un asemenea caiet, în care eu sau secretara 
institutului, doamna Davidescu, consemnam cele mai importante lucruri 
din cele care se discutau, după care se redactau ad literam şi se 
distribuiau informările scrise la toate facultăţile din institut. 

Reţineţi deci că nu era nimic secret sau subversiv în toate acele 
consemnări, dar unii, cuprinşi de febra „revoluției vedeau numai 
conspirații în tot ce se făcuse, bun sau rău, în institut, aşa că au început să 
mă preseze să le dau „consemnările secrete”, adică vezi doamne cele pe 
care nu le făcusem publice. Am dat toate asigurările că nu există nici cea 
mai mică diferenţă între ceeace este consemnat în caietele de procese 
verbale şi notele scrise, de informare, difuzate în institut, dar parcă 
vorbeam cu pereţii. Cei mai aferaţi erau, nu întâmplător, cei pe care îi 
deranjase atitudinea mea mai intransigentă la concursurile de admitere pe 

care le organizasem şi cu care chiar avusesem unele ciocniri deschise pe 
diferite teme legate de nerespectarea regulamentului concursului 
(Popescu Vifor, Nicolae Pomohaci, Velicica Davidescu, Victor Bârnaure şi 
bineînţeles că nu puteau lipsi nici doi dintre mai vechii mei „prieteni” de la 
FIF: O.N. şi Ghe. F.) 

Le dădusem caietul de procese verbale şi, când am văzut cum decurg 
lucrurile şi mai ales câtă lipsă de caracter dovedesc vechii mei colegi, am 
realizat că s-ar putea preta la orice măgărie şi le-am cerut insistent să-mi 
restituie caietul de procese verbale, care pentru mine era proba cea mai 
bună că spusesem numai adevărul. A trebuit să ameninţ că voi intra în 
greva foamei ca să reuşesc să primesc înapoi caietul, după câteva zile. 

Aici îmi amintesc o zicală care are destul de multă legătură cu ceeace 
a urmat pentru mine: „Prietenii te învaţă să faci ce trebuie, iar duşmanii, te 
obligă”. 

Mi se pare important să vă reamintesc că, în toată acea perioadă, 
studenții noştrii erau în vacanţa de iarnă şi nu prea i-am văzut pe mulţi 
apărând prin institut. 

Au fost şi câteva excepții, nişte studenţi de la diverse facultăţi, care s-au 
prezentat ca mari revoluționari, au ocupat sediul asociaţiei şi au stat acolo zi 
şi noapte, mai mult făcând orgii decât revoluţie, dar ce să vă mai spun. 

Se hrăneau şi se „adăpau' (şi iar citez aici vorbele unui celebru 
personaj) cu tot ce se primea din ajutoarele străine care invadaseră 
România, iar dintre cadrele didactice, cei care le ţineau „bâzu ” erau mai 
ales un şef de lucrări de la zootehnie, unul Ignat Alexandru, fost secretar 
de cabinet al lui Manea Mănescu şi secretar cu probleme profesionale în 
comitetul PCR pe institut, secondat şi de „marele nostru dizident’ 
conferenţiarul O.N. de la FIF. 

În primele două săptămâni, cam până la jumătatea lunii ianuarie 1990, 
când studenţii au început să se reîntoarcă din vacanţă, jocurile erau 
făcute, adică fuseseră „clocite” structurile administrative pe facultăţi 
(decani, prodecani, secretari ştiinţifici, etc.), şi se mai aştepta venirea 
studenţilor pentru a se desăvârşi manipularea. Prin toate facultăţile se 
întocmiseră deja aşa numitele „liste negre” pe care, acum pot să o spun, 

fuseseră incluşi în general cei cărora, marii „revoluţionari” din institut 
vroiau să le plătească polite, pe motive mai mult sau mai puţin inventate. 
De reţinut că studenţii au fost doar figuranti în întocmirea listelor pentru că, 
şi am dovezi în acest sens, „listele fuseseră făcute înainte ca marea masă 
a studenţilor să se întoarcă din vacanţă”. 

La FIF, dintr-un total de 33 de cadre didactice, 22 ne-am regăsit pe 
lista neagră. Şi ca să nu se spună că nu au existat criterii serioase, 
fiecăruia din cei prezenţi pe lista neagră ni s-a ataşat câte o etichetă (a se 
citi, acuzaţie) precum: incompetență profesională, luare de mită, ceauşism 
şi abuz de putere politică. 

În ce mă priveşte, eu eram singurul de pe lista de la FIF, acuzat de 
ceauşism, epitet pe care, ulterior am auzit cui i-l datoram: tovarăşului şef 
de lucrări Ignat Alexandru, căruia îi datoram de fapt includerea mea pe 
lista neagră, a cadrelor didactice „non grata”. Mult mai târziu, am obţinut 
declaraţia scrisă a unui student Trifan Alin)*, student la IF în anul IV seral, 
în care se descrie exact rolul jucat de Ignat în includerea mea pe aşa zisă 
lista neagră”). 

Tuturor cadrelor inscrise pe acea listă ne-a fost interzisă intrarea la 
ore, mai întâi, cei care aveam programate examene (între care mă 
număram şi eu) ni s-a interzis să intrăm la clasă, şi, ca să ne arate ce 

puţin conta persoana noastră a fiecăruia, au adus profesori din 
exterior cu care studenţii să susţină examenele. Sigur că acele examene 
au fost o formalitate îndeplinită cu „brio”, iar cea mai mare parte a 
studenților (fiindcă au fost şi câteva excepţii, dar cu atât mai lăudabile) s- 
au pretat la acel joc murdar, pe care, din păcate, unii dintre profesorii lor îl 
conduceau. Pentru mine, acelea şi cele care au urmat, au fost cele mai 
negre zile din întreaga mea existenţă. 

Nu puteam să cred că devenisem personajul principal al acelei liste 
negre şi că mi se puteau aduce acuzaţii de o asemenea absurditate. 
Trebuie totuşi să mai subliniez că din tot ce am aflat atunci şi mai ales 
după ce totul a intrat în uitare (a unora, că a mea, NU), nici-un fost 
secretar PCR şi nici-unul dintre personajele care se remarcaseră 
substanţial în „munca de partid”, nu intraseră pe acele liste negre. 

Iată conținutul listei din data de vineri 19.01.1990 : 
Şef lucrări dr., Alexe Ion - matematică 1973 
Prof.dr., Ionescu Claudiu Bujor - matematică 1970 
Asistent Gîrbea Horia - rezistenţă 1988 
Asistent ing.Roşu Gabriela - materiale construcții 1975 
Şef lucrări Dr.ing. Stoianovici Angela - hidrologie 1972 
Conf,âr, Olteanu Aurel - fitotehnie 1970 
Şef lucrări dr.ing. Moraru Octavian = mecanizare 1973 
Conf.âr, Elena Dragonireacu ~ fizică - 1970 
Şef lucrări ing.Dumitrescu Doru - electrotehnică 1972 
Şef lucrări ing.Marin Gabriela - hiâraulică 1979 
Conf.âr., ing. Pricop Gheorghe - irigaţii 1972 


Asistent ing. Anastasiu Teodor - construcţii hidrotehni 
1974 


Conf. dr.ing. D.Burchiu - staţii de pompare 1971 
Asistent ing. Dobrescu Nicolae - organizare 1979 
Asistent ing. Paula Iancu - staţii de pompare 1974 
Şef lucrări Dr.ing.Ştef Ioan - construcții agro 1975 
Asistent ing. Roşu Ion ~ construcţii agro 1985 


Ing. proiectant gr.I Giuşcă Ion Radu - staţi ĉe pompare 
1970 


19. Şef lucrări dr.ing. Siminea Ioana - hi: .:ologie 1980 
20. Asistent Ludu Gheorghe - topografie 197: 

21. Asistent Dr.ing. Leu Ion - topografie 1973 

22. Asistent ing. Dobrescu Aurora - rezistenţă 1973 


LISTA_ALBĂ 


l. Conf, dr, R.Sofronie - rezistenţă 1975 

2. Asistent ing. Borlovschi Mihaela - rezistenţă 1975 
3. Conf.âr.ing. Florescu Gh. ~ CES 1984 

4. Asistent dr.ing. Lucia Otlăcan = CES 1975 

5. Şef lucrări Dr.Mărăcineanu Florin =- 1976 

6. Şef lucrări Dr. Măgdălina Ion - exploatare 1976 

7, Asistent ing. Dumitrescu Niculina - topografie 1976 
8. Asistent ing. Lazăr Toader - irigații 1985 

9..Şef lucrări år. Nedelcu Haralambie - mecanică 1975 
10. Conf.âr. Gogonea Sorin -~ matematică 1975 


11. Conf.dr.ing., Nicolescu Lazăr - mat.,de construcţii 1975 


l “Lista neagră” şi “Lista albă” a cadrelor didactice de la FIF, aşa cum 
circulau prin facultate, la data de 19.01.1990 

Mai ales la noi, la FIF, vă pot spune cu siguranţă, că nu. Toţi cei care 
avuseseră funcţii semnificative pe linie de partid, deveniseră candidaţii cei 
mai „credibili” la funcţiile de conducere pe care le râvniseră dintotdeauna, 
dar, nu prea întruniseră criteriile profesionale pentru a le ocupa. 

În schimb, mulţi dintre cei care s-au văzut târâţi în acel vârtej de 
natură să-i anihileze pe cei mai slabi de înger, au avut un sfârşit trist de 
care, eu cel puţin, îi acuz şi azi pe aceia care s-au ocupat din umbră, ca 
nişte păianjeni cu muşcătură otrăvită, să teasă acea reţea a răului. 

Astfel, dintre cei supuşi în acele zile şi chiar luni de zile la rând, unor 
presiuni imense şi unui val nimicitor de calomnii, astăzi nu mai sunt printre 
noi: prof. Gheorghe Pricop, fost decan şi şef de catedră de îmbunătăţiri 
funciare, prof. lonescu Claudiu Bujor, şef de lucrări Dumitrescu Doru şi 
conf. Moraru Octavian. Toţi au fost cadre care au funcţionat în facultatea 
noastră încă de la înfiinţare, chiar se poate spune că au crescut odată cu 
ea. Răsplata le-a fost dată cu cinism tocmai de către „tovarășii lor de 
drum”. 

În ce mă priveşte, chiar dacă nu am murit, aşa cum, n-am să înțeleg 
niciodată de ce, unii şi-ar fi dorit cu ardoare, am putut să văd mai târziu 
consecinţele acelor măgării cu care unii dintre „respectabilii” mei colegi au 
încercat să mă distrugă. În anii care au urmat, m-am îmbolnăvit grav de 
inimă şi de diabet, dar de distrus, până la urmă nu au reuşit să o facă. 

Una dintre amintirile legate de acele zile negre, m-a măcinat multă 
vreme după ce toate s-au estompat pentru regizorii acelor piese, nu şi 
pentru actori. 

Îmi amintesc că atmosfera din facultate era sumbră şi cadrele 
didactice stăteau ascunse prin birouri, atunci când mai treceau pe acolo şi 
practic, nici unul dintre cei care fuseseră înscrişi pe lista neagră nu avea 
curajul să ia legătura cu studenţii, pentru că fuseseră persuadaţi că prin 
votul majoritar al acelora fuseseră incluşi pe listă. Eu n-am crezut nici-o 
clipă aşa ceva, cu atât mai mult cu cât deja mă contactaseră studenţi, care 
mi-au spus sideraţi că nici ei nu înţeleg ce se întâmplă, necum să mai fi 
votat împotriva mea sau a oricărui alt profesor de pe listă. 

Prin urmare, în acea fatidică zi de 19 ianuarie 1990, tocmai sosisem la 
facultate, când pe aleea de intrare în clădirea facultăţii noastre am depăşit 
un grup de studenţi, care purtau tot felul de pancarte injurioase la adresa 
unor profesori (dintre cei de pe lista neagră), între care n-am remarcat nici- 
o figură cunoscută; l-am remarcat în schimb pe un şef de lucrări, Ghereşi, 
de la catedra de matematici, care dădea indicaţii grupului turbulent, unde 
să se oprească şi ce să scandeze. 

Auzeam urlete sparte de genul: „Demisiaaa, demisiaa...”. 

Ulterior, punând cap la cap ceeace îmi aminteam, am realizat că acel 
Ghereşi îmi era cunoscut dintr-o întâmplare extrem de neplăcută, 
petrecută în timpul unei practici studenţeşti la ferma institutului de la 
Belciugatele, unde şi el şi eu însoţeam nişte grupe de studenți. 

O studentă din grupul supravegheat de mine mi-a atras atenţia că nu 
poate să se ducă într-o anumită zonă, să ia coşurile pentru ce culegeau ei 
acolo, fiindcă tov. profesor Ghereşi face plajă cam sumar îmbrăcat în 
spatele unor tufe şi ei îi era jenă să-l vadă în postura aceea. 

Jenat la rândul meu m-am dus la el şi văzând că, ceeace îmi spusese 
studenta se confirma, i-am zis pe loc lui Ghereşi că treaba nu este deloc în 
ordine şi că atitudinea lui aruncă oprobriul asupra tuturor cadrelor 
didactice. Se vede că individul nu mi-a putut-o ierta şi, atunci când i s-a 
oferit prilejul să mi-o plătească a făcut-o fără să ezite. 

Sincer să fiu, am trecut pe lângă acest grup gălăgios fără să-i acord 
prea multă atenţie, dar am auzit ulterior, că după ce m-am îndepărtat 
puţin, Ghereşi le-a făcut semn cu capul acelor „glotaşi”, racolaţi de el în 
marea lor majoritate de la alte facultăţi din institut, şi care, fie vorba între 
noi erau şi cam afumaţi, ca de altfel şi „domnul profesor” care-i „îndruma”. 

Nu am ajuns bine în biroul meu şi deja am auzit ecoul strigătelor lor, 
mai întâi în depărtare şi apoi, din ce în ce mai aproape până ce au ajuns 
în dreptul uşii biroului meu. Cum uşa era deschisă, i-am întrebat ce doresc 
de la mine. Ei mi-au răspuns cu urletele pe care deja le auzisem: 
„Demisiaaa, demisiaa...”. 

A fost imposibil să decelez o figură cât de cât cunoscută în gloata 
aceea, cu care să mă pot înţelege cumva. Am încercat să aflu de la ei ce- 

mi reproşează de fapt şi n-am auzit decât că, ştiau că n-am fost corupt sau 
incompetent, dar că sigur, nu degeaba, am fost pus pe lista neagră. Ba 
mai mult, unul mi-a strigat din spate că am avut două nepoate studente la 
FIF, adică vezi doamne mă fac vinovat de nepotism. 

Şi acum fac iar o paranteză ca să spun că, într-adevăr, fiica cea mare 
a fratelui meu Jean, Patricia, terminase IF-ul în 1983, ca şefă de promoţie 
absolută, pe întreaga ţară, având cea mai mare medie de absolvire la 
specializarea de îmbunătăţiri funciare, dintre toţi absolvenţii celor trei 
centre universitare — laşi, Timişoara şi Bucureşti. Fără să mă laud deşi am 
motive în acest sens, Patricia a rămas în analele facultăţii noastre cu 
această performanţă şi nimeni, nici măcar cei mai înverşunaţi adversari ai 
mei nu s-au mai gândit vreodată să i-o conteste. Cealaltă nepoată, 
Minerva, sora Patriciei, era încă studentă în anul IV, la revoluţie. Şi ea a 
fost şefă de promoție, chiar în condiţiile în care duşmănia unora împotriva 
mea atinsese cotele absurdului. 

Ambele mele nepoate au făcut facultatea purtând numele Burchiu, 
pentru că aşa le chema şi nu pentru că ar fi dorit să beneficieze de 
„relaţiile” mele. De altfel s-a şi văzut cît de mulţi prieteni am avut în 
facultate şi mai ales, cât de dornici au fost să-mi facă „favoruri”. 

Tot ce scriu aici am încercat să le explic şi acelor indivizi care urlau la 
uşa mea, dar, din păcate nu adevărul îl voiau ei ci fuseseră montați şi 
incitaţi să-mi ceară demisia. Văzând că în final nu am cu cine să vorbesc 
omeneşte, cu calm, m-am aşezat la birou şi am scris trei rânduri pe o foaie 
hârtie, pe care le-am întins-o cu dispreţ. Scrisesem pe foaie că-mi dau 
demisia şi sincer, atunci chiar îmi doream din toată inima să nu-i mai văd 
niciodată în viaţa mea nici pe ei, dar mai ales pe cei care bănuiam că i-au 
incitat să facă ce făcuseră. N-am să vă spun că unii păruseră chiar că ar 
dori să mă agreseze fizic şi numai statura mea mai impunătoare i-a oprit 
probabil, pentru că, îmi amintesc că, deşi uşa biroului meu rămăsese 
deschisă, niciunul n-a îndrăznit să treacă dincolo de pragul uşii. Cu toată 
responsabilitatea profesiei mele vă spun, că mi-au rămas în amintire ca o 
haită de câini întărâtaţi, pe care cineva (adică eu) încearcă să-i ţină la 
distanţă cum poate. 

În fine au plecat şi, pentru mine lucrurile s-au liniştit aparent, dar vă 
spun că n-a fost aşa, acea întâmplare m-a rănit profund şi doar după 
multe luni, unul dintre studenţii din acel grup (cu care nu avusesem încă 
ore, fiindcă era de-abia în sem.l din anul Ill) mi-a povestit cum se 
petrecuse toată acea uriaşă manipulare”). 

Cu o seară înainte, Ghereşi venise la cămin, le adusese băutură şi 
băuse împreună cu ei şi atunci au pus la cale acel „colind” vindicativ pe la 
uşile unor cadre din lista neagră. 

La câteva zile a avut în sfârşit loc şedinţa pe facultate în care s-a ales 
noul consiliu profesoral, în care, după câte ni s-a spus direct nouă, celor de 
pe „lista neagră”, că avem „dreptul” să-i alegem pe cei care se propuneau 
singuri în consiliu, dar că nu avem dreptul să fim aleşi, noi fiind proscrişi. 

Şedinţa era condusă tot de „binevoitorul” meu coleg O.N, care iradia 
de fericirea de a fi fost mare „disident” (nimeni nu cred că ştia pentru ce 
motiv) şi mai ales că se auzise că în baza acestui titlu asumat va ajunge 
rectorul institutului (ceeace, din fericire, nu s-a întâmplat). 

Din păcate, dintre toţi cei 22 de „listaci negri” doar eu nu m-am abținut 
să-mi ţin gura, spunându-le că ceeace doresc ei să facă o fi posibil, dar 
drept şi corect nu este în nici-un caz. Ceilalţi au tăcut mâlc, de parcă nu 
viaţa şi cariera lor erau în joc. Am auzit după aceea că li se promisese în 
particular că, dacă nu se vor împotrivi alegerii noului consiliu, vor fi salvaţi 
şi recuperaţi de pe lista neagră. 

În fine şi acum la uşa sălii A II.2 în care se tinea şedinţa era un grup 
de presiune, format mai mult din studenţi de la alte facultăţi decât FIF şi 
care urlau că vor să fie ales şi decanul, nu numai consiliul. 

În acele momente tensionate, se pare că, din umbra „zidurilor” a ţâşnit 
viitoarea stea a „trupei conspiraţioniste” — R.S. care, într-o atmosferă de 
cântec, joc şi voie bună, a fost „ales” decan cu votul noilor consilieri, aşa 
cum v-am povestit anterior. 


-*) Declaraţiile olografe ale studenţilor Olteanu Alexandru şi Stanciu Marian, din data de 
07.06.1990 

Între timp, „listacii negri” care au dat să plece, după ce-şi făcuseră 
„datoria” de a alege noul consiliu au fost blocaţi de gloata de studenţi care 
alcătuiau grupul de presiune şi care i-au dus pe unii cam forţat, în sala A 
11.1, pentru un fel de „judecată de apor. 

Eu personal am fost lăsat să plec fără alte comentarii decât: 

- Pe ăsta lăsaţi-l bă să plece că a fost domn, şi-a dat demisia... 

Aşa am putut să-i identific, ca fiind în principal aceeiaşi indivizi pe care 
îi auzisem urlând la uşa biroului meu, cu doar o zi în urmă. 

De fapt, plecasem şi eu de la şedinţa de consiliu, împreună cu alte 
două colege, P.I. şi A. S., pe care nemernicii aceia nu le-au lăsat să treacă 
şi care, în cele din urmă au reuşit să scape de ei, fugind prin laboratorul de 
hidraulică (prin spatele clădirii). 

În continuare, văzând ce este pe cale să li se întâmple colegilor mei, 
m-am dus direct la Ministerul Învăţământului, unde deja fusese numit noul 
ministru, Mihail Şora. Am intrat chiar în cabinetul ministrului Şora unde în 
prezenţa mai multor persoane i-am relatat ce se petrecea în facultatea 
noastră, în fapt i-am spus despre acea adunare unde colegii mei fuseseră 
luaţi să participe aproape cu forța, de către grupul acele de studenţi 
turbulenţi. Ministrul, vizibil îngrijorat, când a auzit şi asta a chemat la el un 
inspector, pe care l-a delegat să mă însoţească la institut ca să vadă cum 
ar putea să calmeze situaţia. 

L-am dus la institut pe acel domn, al cărui nume nu mi-l mai amintesc 
din păcate şi odată ajunşi acolo am convenit de comun acord că nu mai 
este cazul să-l însoțesc şi eu în sală, având în vedere experienţa 
neplăcută prin care trecusem. 

Am aflat apoi de la cei care participaseră la „judecata” din amfiteatrul 
acela, cum că totul s-a transformat într-o umilinţă nespusă. Profesorii de pe 
lista neagră au fost acuzaţi şi terfeliţi în fel şi chip, de acei aşa zişi studenţi 
pe care nici nu-i cunoşteau şi, unii de frică, alţii din spirit de autoconservare, 
şi-au pus chiar cenuşă în cap, ca să poată scăpa de acei derbedei. Se pare 
că nici măcar prezenţa inspectorului de la minister nu i-a făcut să se 
liniştească pe studenţii aceia turbulenti şi, în cele din urmă, când toţi au 
părăsit sala, am auzit că în urma lor a rămas un întreg dezastru... la propriu 

- sticle goale şi ambalaje de toate felurile, iar la figurat - nişte bieţi oameni 
terorizaţi, dintre care care unii poate că aveau vârsta părinţilor lor. 

După alegerea noului consiliu profesoral şi a decanului, lucrurile 
păreau să se mai liniştească. pentru unii, cei al căror unic scop fusese să 
se aleagă cu o funcţie oarecare. Pentru mine însă nimic nu era încă 
suficient de clar, ca să mă pot linişti. 

Nu ştiu cât au suferit alţi colegi de-ai mei, deşi cu unii chiar am stat de 
vorbă şi am constatat că aveau aceeaşi nemulţumire ca şi mine, dar nu 
prea doreau să şi-o manifeste, de parcă îşi închipuiau că lucrurile se vor 
linişti de la sine. În curând am fost anunţaţi că, în facultate s-au format 
câteva „comisii de analiză” a cadrelor didactice aflate pe lista neagră. 

Noul decan, plin de importanţa noii lui demnități şi într-o dispoziţie mai 
iertătoare, că de, acum era sigur pe „foncţie”, şi-a exercitat chipurile 
atribuţiile de „mediator” între cadrele acuzate şi „studenţii contestatari”, 
cărora le-a cerut (aşa cum am auzit mai târziu) să mai reducă lista neagră, 
că sunt prea mulţi profesori acuzaţi (şi rămânea fără cadre care să facă 
treabă eventual şi gândind niţel, rămânea adică decan la... turmă, aş 
adăuga eu). 

Cert este că, în ce mă priveşte nu am solicitat nici clemenţa lor şi nici 
să mă scoată ei de pe listă, pentru că datorită „prietenilor” fusesem şi 
inclus acolo ci, numai să se dea la iveală adevărul în privinţa acuzaţiei de 
ceauşism pe care nici atunci şi nici acum nu pot să accept că mi-au 
atârnat-o de gât, împotriva oricăror evidențe. Nu avusesem „înalte” funcţii 
de partid, nu obţinusem nimic în plus în dauna nimănui, nu-mi bârfisem şi 
nu-mi săpasem colegii ci doar când am avut de spus ceva în faţă cuiva i- 
am spus-o fără sfială, fără „tact şi stil de muncă” cum ar zice cel mai drag 
dintre duşmanii mei nedeclaraţi- profesorul R.S. 

Aşadar, ca să nu-şi epuizeze dintr-o dată potenţialul lor distructiv, 
numai unul dintre cei trei „evanghelişti” a fost pus în mod explicit membru 
în comisia care trebuia să mă analizeze şi, iată că, de data asta, îi voi da 
numele întreg — noul ales prorector, Gheorghe Florescu — pentru că O.N. 
şi R.S. au preferat să stea mai în umbră ca să poată lovi în continuare în 
mine, cât puteau de tare. 

Preşedintele comisiei de analiză, a fost numit un coleg cu care, după 
ştiinţa mea, nu avusesem niciodată nimic de împărţit - conf. Nicolescu 
Lazăr. Am scris „după ştiinţa mea”, pentru că, după a lui, se pare că nu 
prea a fost aşa, fiindcă şi-a făcut treaba în mod jenant, într-un adevărat 
stil stalinist al anilor '50. Cel de-al treilea membru al comisiei, 
conferenţiarul (pe atunci) S.G. avea aşa un contencios moral la anul V 
ingineri, unde ar fi trebuit să se intereseze ce au de reproşat în ce mă 
priveşte, încât, nici măcar nu a avut curajul să se mai ducă şi să stea de 
vorbă cu studenții. 

Probabil că îi era mai mult teamă decât ruşine, că va fi şi el inclus pe 
lista neagră pentru imoralitate, pentru că de data asta nu se mai stătea de 
vorbă cu studenţii aceia turmentaţi şi manipulati, care nu ştiau nici de unde 
au venit nici încotro erau împinși ci, veniseră deja la facultate studenții 
adevăraţi, şi cei care fuseseră membri de partid şi cei care nu fuseseră, 
dar ştiau exact ce s-a petrecut pe la facultate fiindcă ei frecventaseră 
cursurile normal, nu ca mulţi dintre ceilalţi, la...fără ştiinţă. 

Cu toate încercările de denaturare a unor fapte sau declaraţii ale 
studenților, comisia nu a putut să-mi reţină nici-o vină şi „analiza” s-a 
încheiat cu concluzia că „nu se confirmă faptul că dnul Burchiu Victor ar fi 
fost ceauşist””). 

Fostul secretar PCR din facultatea noastră (şi fost secretar şi pe întreg 
IANB), Florescu Gheorghe, nu a acceptat să semneze procesul verbal cu 
această concluzie care mă disculpa. 

Cred eu că s-a gândit să nu dispar din linia întâia de ochire pentru că 
s-ar putea ca cineva să-şi amintească că, dacă toţi mâncaserăm r....i, unii 
mai mult, alţii mai puţin, dumnealui făcea cu siguranţă parte dintre cei care 
ceruseră „supliment”. 

De altfel, pentru a se mai atenua puţin concluzia procesului verbal, 
mult prea favorabilă mie, şi care te ducea cu gândul la întrebarea „qui 
prodest’ linşajul la care fusesem supus, procesul verbal a fost completat şi 


-*) Proces verbal al Comisiei de Analiză (4 pagini dactilografiate, din 03.03.1990) 

cu recomandarea pur formală: „să fiu mai apropiat de studenţi şi să acord 
mai mare atenţie efectuării lucrărilor practice”. Pentru cei care mă cunosc, 
această recomandare este din start rizibilă. 

Oricum, ca să le pot râde mai bine în nas unora dintre denigratorii mei, 
le-am urmat sfatul şi m-am apropiat de studenţi, aşa de mult încât, cu tot 
ce am aflat despre manipulările pe care unii dintre „bunii” mei colegi le-au 
condus, am umplut un dosar de peste 135 de pagini, cu mărturii olografe, 
pe care mi-am propus să îl servesc la cerere celor care nu se vor simţi 
mulţumiţi de modul în care se regăsesc pomeniti în această carte. 

Am inclus în acest dosar şi o copie a unui Extras din procesul verbal“) 
al şedinţei de consiliu profesoral în care ar fi trebuit să fie prezentate şi 
discutate concluziile comisiei mele de analiză. În realitate, a fost o şedinţă 
ca din epoca stalinistă, în care fiecare a avut prilejul să mă înfiereze, 
scotocind şi ivind acuze de la Adam şi Eva, să-şi deverseze propriile 
frustrări, vis a vis de mine şi de presupusele prejudicii pe care li le 
adusesem. 

Mi-e jenă de jena unora dintre cei care mi-au rămas colegi, să reproduc 
în continuare unele dintre aberaţiile care s-au debitat în acea şedinţă, totuşi, 
pentru posteritate, vreau să rămână consemnat aici, de data asta cu nume 
şi prenume întregi, cine m-a „înfierat” mai cu foc: Nicolae Oanea, Gheorghe 
Florescu, Florin Mărăcineanu, Sorin Gogonea, Odlăcan Lucia şi 
indispensabilul nostru decan post revoluţionar, Ramiro Sofronie. 

Aş încheia acest episod de tristă amintire cu urarea: Aşa să le ajute 
Dumnezeu, precum dumnealor au spus atunci numai „adevărul”, şi mi-au 
vrut mie „binele” în acea şedinţă. 

Poate singurul care a avut totuşi minima morală de a face unele 
precizări şi corecţii în legătură cu acuzele absurde ce mi se aduceau, a fost 
prof. Nicolescu Lazăr, cel care de altfel fusese şi şeful comisiei de analiză. 

Totuşi, am remarcat că, nici unul dintre cei prezenţi nu s-a sculat în 
două picioare să spună: Fraţilor, ce facem noi aici, că omul ăsta nu are 
nici-o vină, chiar comisia care l-a analizat spune asta. 


*) Extras din PV al şedinţei Consiliului profesoral al FIF din 05.03.1990 

EXTRAS 


din procesul verbal al Consiliului profesoral 
din ziua de 5 martie 1990 


Ordinea de zi: 
1 -Procesul de învăţămînt 
2 =Cominii disciplinare 
3- Diverse 


Dl conf,âr,ing, Dazăr Nicolescu prai ina comisiei 
disciplinare a conf.dr.ing, Burchiu V, 

Studentul Kiss-relateagă o întîmplare după venirea studentue 
lui dintr-o internare profesorul l-e amenţaţat ci nu are nicio 
şansă să ia examenul gi nici să nu vină (nremare de absonţe pe 
care-l avoa).(examenul 'nu l-a mai dat ou dînsul), i 

'Dl Qaneasîn 1972 s-a constituit o comisie de analiză e unui 
referat analizator (Burohiu V,Petre Dumitru) împotriva lui Sava 
IonșI-au adus acuzaţii complet nefondate ;Burchiu şi Potro D, 
se aflau sub patronajul lui Pacoste Cornel Comisia gi materia 
lul au încercat si mugamalizeze cazul.Toţi au înţeles ci nu aveau 
dreptate. In funcțiile avute gi-a adus aportul avînd o vină mai 
mare sau mai mică, 

In B.O.B., din anul trecut a făcut o mărturisire cae a rugat 
să nu se troacă în procesul verbal dar institutul a aflat-o-Pe 16 
noiembrie ,Burohiu lea admonestot"'vorbegti dar nu cunoşti roalita*-a 
Participarea la revoluţie-toată cdmirația dar pe 23 dec, s-a 
constituit CFSN .Oanea a propus 6 odeziune,Burchiu nu'a fost de 
acord . Administraţivodidaatio a fost secretar gtiinţi£i 0: Consi- 
liul be5+N. a cerut dosarele biroului de senat gi nu le-a avut 
(notițe de caiote)pdupă 2 zile a declarat greva foamei dacă nu i 
sa dau caietelojun alt moment -prezentarea demisiei şi apoi s-a 
prezentat la minister,Profilul moral-ioa cerut să pice un student 
la examen = acest aspect incompatibil cu un cadru didactic, 

Conf .dr.Nicolescu Lozăre în 1972 caul Sava+liicolaujBurohiu 
dl Qansa era secretar de partid Pacoste nu a avut nici iin aneateo 
Bozoceanu a făcuţ referatul şi l-a pus pe proteXicolau în discuţie 
în gedinţa a rezultat că inoriminările erau false.Se referă la 


Extrasul din Procesul Verbal al “nou alesului” Consiliu profesoral al FIF IM, din 
data de 5.03.1990, în care s-a dezbătut “cazul” conf. Victor Burchiu (pag. 1) 

d E, 
studentul de "pioaţ" (Vasilescu, nare puglama)ţatul s-a prezentat 
la rector, 

Cont „hauiro sofronio= dacă în condițiile uoderne poate fi 
restabilit, 

Studentul Igna = treouie inut cont de oe a fécut , 

Vonievanoa X= də co dl vuzohiu a intraţu la oursuri? 

Conf Nicolescu L= studenții l-au recuzat gi ai l-au cerut 

Səf luor,uăricineanu = s avut de suferit şi ca soorotar de 
partid de "infantilisme" (seu adresat prof ii iau si-i dos o 
vedalie),Frofesbaal este cel mai bun (sâni goara yi Iaşi) pe linie 
de curs Staţii de poupare ¿Să prodomine profesionalismul sau omul? 

det lucrekăgdälina Ion- trebuie avuti în vedere continuitatea 
əcolii, 

asist dr Utláocan Lucia = are putero de muncă,iniţistivă, 

Confevanea N = un cadru didactic trebuie vă modelego atudan- 
vii norul nu corespunde wui cadru didactio, 

Coni „Wresorin Gogoneuouodul de gindire a fost grova$ de oboo- 
sia avensïrii în postinu a fost în grațiile conducerii la modul 
clanului ja fost "frecat" a fost recompensat puţin pentru oît a fú- 
cut;nu a fost singurul nedrepțăţit la capitolul post do=a lungul 
anilor ja fáout multe lucruri ce epar in ina itut, 

studentul Vîţa- prof,Burchiu ne=u vorbit,no=o dat un rind 
de copii gi relaţii orale cu privire la revoluţie (i-a căutat s0- 
via şi a runas), 

Conf aGreiicolescu Lee (are declaraţii pt.22 dec) „Studentul 
relatează mozentul “participării” la revoluţie nu ştie cit este de 
«vVolator participarea lu revoluție, 

Conr urez loreBcu Gh,- ve detageuz. 2 linii- un Garu ter cae 
lavă de dorit gi nu ştie owu Vea evolua j un bun om pregutit profe- 
sionaleculitutea de ssorətər al senatului -i-a fost impus de con- 
ducere să nu conpeuneze în procesul verbal lucrurile ¡nu a codat 
ore din postul său-reteritor la partea morală, 

Cont Bresofronie K.- un referat şi discuţii pro gi contre,Se 
poete găsi o unuzită propunere?ai no concretizăn pe o anumită con- 
cluzie, i 

Vl eVanea-compariîndu=l cu Marin Gabriela,0lteanu î.,,ne wi 
punem probleme? 

Otlăcun buoia= cei de la seral nu au avut da a face ou acti- 
Vitutea do partid doar ou caa profevională, de aceoa gi=au exprimat 
adogtunes, 

Igna- nu poate fi juvecat pe o lutunu,5e Bupune la vot :5 pt 
sanoi.4;4 ptr.sancț.ĝ ; concluzie:sanoviune de transfer. 


Extrasul din Procesul Verbal al “nou alesului” Consiliu profesoral al FIF IM, din 
data de 5.03.1990, în care s-a dezbătut “cazul” conf. Victor Burchiu (pag. 2) 

O să vă întrebaţi de unde ştiu eu toate lucrurile astea, pentru că, 
natural n-am fost chemat să fiu de faţă nici măcar în şedinţa unde mi se 
hotăra soarta. Ştiu, pentru că, mult mai târziu, am obţinut de la secretară, 
doamna Viorica Colceriu, o copie a procesului verbal al acelei şedinţe 
ruşinoase pentru mulţi. Pe scurt, nu numai că nu am fost chemat să mi se 
ceară scuze aşa cum ar fi trebuit, dar mi s-a propus sancţiunea aberantă 
de transfer”, unde, cum şi de ce, ştiau cei care au ridicat mâna să voteze. 

Revenind la procesul verbal al comisiei de analiză, tot acolo se mai 
consemna, cu „mărinimie”, ca pe viitor să mi se permită totuşi să predau 
ore dar numai la anii care îmi dăduseră votul de încredere (şi aceştia erau 
cam toţi studenţii mei). Era exceptat doar anul III ingineri zi, cu care de 
fapt nici nu începusem orele până la revoluţie, însă acolo era îndrumător 
de an bunul meu coleg R.S., care avusese grijă să mă descrie în culoarea 
care-i era lui cea mai dragă (adică negru). 

Pentru o corectă aducere aminte am să vă spun că, fiind rugat de 
către studenţi şi ignorând concluziile tâmpite şi antagonice ale acelei 
comisii de toată jena (între timp aberaţia cu „transferul”, propus de consiliul 
pe facultate, fusese abrogată) eu am ţinut totuşi orele şi la anul III, care-mi 
fusese interzis, cu toate că nu fusese desemnat nici un alt cadru care să 
țină orele, pentru că nimeni dintre colegii mei din exteriorul facultăţii n-a 
marşat la această ticăloşie. 

Ei şi acum să vedeţi ce buni şi corecţi colegi am avut şi cum au avut 
dumnealor grijă de banii poporului, nu cumva să intre pe mâna duşmanului 
de clasă, sau mai precis a duşmanului lor personal, cel care le făcuse cel 
mai mare rău din lume şi nu plătise pentru asta. Şi m-au făcut ei să plătesc 
la propriu, adică, nu mi-au mai plătit munca, pentru că ştiau că eu nu m- 
am dat niciodată în lături să-mi fac meseria, chiar dacă asta nu a însemnat 
întotdeauna să fiu plătit, ci aşa eram eu un fraier care punea cârca la greu, 
la o adică şi fără bani. 

Prin urmare, situaţia de plată cu ora”, adică circa 94 de ore 
convenţionale mi-a fost refuzată la semnat atât de către şeful de catedră, cât 


*) Situaţii de plată cu ora, din 07.06.1990 şi 17.06.1990 

şi de către decan. După ce, la insistenţele mele şi puşi în faţa evidenţei, cei 
doi nu au mai putut refuza să semneze situaţia de plată, au introdus-o în 
linia întâia de opoziţie pe noua secretară ştiinţifică pe facultate, şefa de 
lucrări L.O. Aceasta şi-a motivat refuzul de a semna, prin faptul că are în 
vedere dispoziţia „dizidentului” rămas fără „coledzi” domnul O.N. 

Aşa că, eu treaba mi-o făcusem dar banii... ioc. Poate să-i primesc 
acum, după ce m-am pensionat, eventual să mi-i restituie cei patru 
implicaţi în această porcărie, în părţi egale. 

Ca să închei definitiv cu acest capitol extrem de trist din existenţa mea 
şi mai ales din cariera mea de dascăl am să vă spun cum s-a încheiat 
„analiza” mea şi intenţia manifestă de proscriere pe care colegii mei nu s- 
au sfiit de loc să o dea pe faţă. 

De la bun început am fost încredinţat că, includerea mea pe lista 
neagră nu avusese la bază votul studenţilor ci fusese o pură manipulare a 
celor care doreau să mă ţină departe de funcţiile pe care le râvneau doar 
pentru ei înşişi”). 


Ca urmare, după ce am mai auzit şi ce se întâmplase în consiliul pe 
facultate, am mers la toţi cei opt ani de studii şi cu acceptul studenţilor, am 
refăcut integral votul de încredere sau ...de neîncredere după cum le-am 
spus atunci studenţilor, când i-am rugat să facă acest lucru, ca să se 
lămurească odată pentru totdeauna de ce şi de către cine eram acuzat. 

După ce am avut toate listele nominale cu semnăturile originale, 
inclusiv peste patruzeci de declaraţii individuale de la cei mai merituoşi 
dintre studenţi, le-am prezentat biroului de senat pe institut şi, în mod mai 
direct prorectorului Florescu, care, nu doresc să reproduc aici mojicia pe 
care a rostit-o iritat, când a văzut dosarul cu cele 135 de pagini de 
documente pe care le strânsesem, în încercarea mea de a reconstitui 
acele evenimente. 


*) Declaraţiile olografe ale studentului Kiss Adrian din 18.06.1990 şi 10.09.1990 - Şef 
autoimpus, al Ligii Sudenţilor, student în anul IV ingineri IF, secţia serală, repetent cu 
vechimea...de opt ani 

Adrara afet h 

fre dă A 

toti aa du tiu Werk 
La Uu Lerat tz fuouage ci pecia k 


eu. dl. V. harcba, „aasta da Pup 
Jut dh pi fosta. tu Cadu audzctite 


mcu oh ud d, Opluusa veti 
sc i de fabele cu puike pege EA 


hala Z ma 


AO. Cs. ac 0 
= Adrian Kl Kes © 


Declarația olografă a studentului Kiss Adrian, din 10.09.1990, privitoare la modul în 


care conf. Victor Burchiu a fost inclus pe lista cadrelor didactice recuzate 


Cum la acel dosar ataşasem şi o contestaţie scrisă a sancţiunii date 


de consiliul pe facultate, biroul de senat le-a retrimis contestaţia mea, cu 
rugămintea să-mi reanalizeze cazul, în speţă, sancţiunea propusă. Nu ştiu 
dacă această acţiune a fost dictată de ceeace se văzuse negru pe alb în 

dosarul de documente dat „în mână” şi subliniez acest lucru, prorectorului 
Florescu, dar ştiu cu certitudine că sancţiunea de „transfer' mi-a fost 
abrogată, însă m-au lăsat „sancţionat' cu retragerea ultimei gradaţii 
profesionale, timp de trei luni*) (cei interesaţi pot citi în nota de subsol care 
a fost motivaţia de fațadă a sancţionării mele, cât despre motivaţia 
reală. trebuie să mai reflectăm). Ajunşi aici te rog să mă scuzi cititorule 
nevinovat dacă voi reaminti o vorbă care poate-ţi va părea vulgară, dar 
este perfect potrivită pentru a descrie situaţia penibilă în care m-au pus 
bunii mei colegi şi „pretini”: „ŞI f...t şi cu banii luaţi”. 

Ce a fost mai grav şi mi-a arătat apoi fără dubiu că intenţia 
premeditată de a mi se face tot răul din lume a existat, în caz că aş mai fi 
avut vreo îndoială, a fost „pierderea dosarului meu de documente”, cele pe 
care le depusesem în mâna lui Florescu personal. 

A crezut probabil că aşa îmi şterge şi memoria şi probele zdrobitoare 
ale manipulării, dar, surpriză...originalele documentelor erau la mine şi aşa 
au rămas până în ziua de azi. 

Şi tot până în ziua de astăzi îi mai aştept pe unii dintre studenţii aceia 
manipulaţi să vină şi, ca o tardivă reparaţie morală să-mi spună şi mie şi 
poate şi altora care ar dori să afle, cine i-a dus de nas, cine şi-a dorit cu 
orice preţ să arunce cu noroi în vieţile noastre, ale celor care poate ca şi 
ei, înainte de 1989 fuseserăm supuşi unor presiuni şi represiuni morale 
cărora doar puţini au avut tăria să le reziste. 

Eu am rectitudinea să mă uit în ochii oricui şi să o spun: 

Eu am rezistat şi tocmai de aceea atunci n-am înţeles de ce a trebuit 
să plătesc pentru ce nu făcusem sau pentru ceeace de fapt făcuseră alţii. 
Acum am înţeles şi chiar dacă unii ar spune că e prea târziu, eu sunt 
mulţumit fie şi pentru faptul că am învăţat că nu toţi cei care par a-ţi vrea 
binele, ţi-l şi doresc în realitate, adică exact ce spuneam la început de 
capitol: Apără-mă Doamne de prieteni, că de duşmani mă apăr singur. 


*) Dispozitie de sancţionare nr.41/1990, din 05.04.1990 — pentru „....exagerări în ce 


priveşte stilul şi metodele de muncă, în raporturile cu colegii cât şi cu studenţii” 

Şi n-au murit domnule caii 
.„. aşa cum au „pohtit-o” câinii 


Poate că în titlul acestui capitol în loc de domnule ar fi trebuit să pun 
apelativul tovarăşe, că numai de domnie n-au dat dovadă cei care i-au 
manipulat pe studenţi înscenându-mi tot ce s-a întâmplat după aceea. 

Dar.. îi las aşa să vadă, răii, că un biet profesor, are inimă mai bună 
decât au avut-o ei”). 

După ce ecourile răului care a bântuit prin institutul şi mai ales prin 
facultatea noastră s-au mai amortizat (că de stins nu s-au stins decât mult 
mai târziu) am auzit că deja cei care fuseseră rămaşi în afara listelor şi mai 
ales cei care ocupaseră funcţii de conducere îşi începuseră campaniile de 
promovare profesională. După cum cred că mulţi dintre cei care vor citi 
aceste rânduri, au auzit cu siguranţă, în ultimul deceniu de dictatură 
comunistă, nu s-au mai permis promovări şi asta s-a întâmplat în special 
în domeniul cercetării şi în învăţământul superior. 

Evident că mai ales posturile de profesor universitar fuseseră 
prohibite, de parcă Elena Ceauşescu, cocoţată de ilustrul ei soţ în fruntea 
CNŞT dorise să le oprescă pe toate doar pentru sine. 

În fine, fiind conferenţiar de aproape 20 de ani, dar îndeplinind şi toate 
criteriile profesionale pentru avansare, prin luna iunie 1990 mi-am întocmit 
şi eu dosarul pentru a mă putea înscrie la concursul pentru ocuparea 
postului de profesor. Este adevărat că îndeplineam toate criteriile obiective 
pentru a aspira la acest post, dar în calculele mele nu am avut în vedere 
că existau încă şi criterii subiective, cum ar fi de pildă „graţiile” noii 
conduceri a facultăţii şi chiar a institutului pe care nu le cucerisem... ba aş 
zice că dimpotrivă. Exonerarea mea de acuzaţia care mă împinsese pe 
lista lor neagră se pare că n-a fost deloc suficientă pentru unii pentru că, 
atitudinea de respingere a tot ceeace de drept solicitam eu a continuat. 


*) Parafraza unui vers din poezia „Căţeluşul şchiop”, a Elenei Farago (poate că o recitesc 
şi cei care nu au nepoței) 

Şeful de catedră, pe care l-am contactat primul, ca să-i solicit 
scoaterea postului la concurs, a fost destul de evaziv, cerându-mi iniţial 
să mai aştept, să mai vedem, că poziţia mea din acel moment nu era „prea 
favorabilă” şi s-ar putea să pierd concursul, în cazul care acesta s-ar fi 
organizat mai rapid. 

Replica mea a fost că îmi asum şi acest risc, chiar dacă ar putea veni 
cineva din...exteriorul ţării, aşa cum mi-a sugerat şeful de catedră, care 
fusese în acelaşi timp şi ministru al apelor în primul guvern Roman. 
Văzând că eu sunt mai mult decât hotărât să merg mai departe, a decis 
totuşi să dea drumul la concurs şi, în calitate de preşedinte al comisiei de 
concurs mi-a întocmit şi referatul final, prezentat apoi în consiliul 
profesoral al FIF, în cursul sem.Il. 

Nu ştiu cu exactitate în ce termeni s-a discutat în consiliu despre 
dosarul meu de concurs, ştiu însă că rezultatul final al votului a fost că am 
avut şase voturi împotrivă, pe care mulţi dintre colegii mei care făceau 
parte din consiliu au încercat să le pună pe seama studenţilor, dar nu a 
fost aşa. 

Studenţii ca să iasă din jocul murdar în care se încerca în continuare a 
fi atraşi, ceruseră să voteze separat pe hârtie de culoare diferită de cea pe 
care votaseră cadrele şi aşa s-a văzut care a fost realitatea. Totuşi, cum 
votul majoritar al consiliului pe facultate îmi fusese favorabil, dosarul meu 
a fost trimis la senatul pe institut, care trebuia să acorde votul final. 

Regulamentul de concurs prevedea ca dosarul să fie prezentat în 
senatul universitar de către preşedintele de comisie, fie că acesta era, fie că 
nu era membru în senat şi ar fi fost doar invitat ca să-şi prezinte concluziile. 

În cazul meu însă, preşedintele n-a fost invitat la şedinţa de senat în 
care se discuta şi dosarul meu, drept care, acesta a fost prezentat de 
către decanul de la IF, care, atât de bine mi-a „susţinut” dosarul încât, 
mulţi dintre senatorii prezenţi şi care au votat cu da sau nu, nu aflaseră 
nici măcar ce activitate profesională şi publicistică îmi susținea cererea 
de promovare (aveam să aflu asta ulterior chiar de la prof. Pomohaci, 
membru în senat şi decan la Horticultură). Pe scurt, am aflat că am avut 
o majoritate ostilă de 12 senatori din cei prezenţi şi, dosarul mi-a fost 

LISA STUDENTI LOR 
IMBUNATATIRI FUNCIARE SI INGINERIA MEDIULUI 


NOTA DE PROTEST: 


zà studentilor din Facultatea delmburatatiri Funciare si Inginer 
uiui,luird la curastinta decizia Senatului L.A.N.B, din ziua 
17- 01-1991 cu privire la respingerea dosarului de promovare in postu 
profesor a corf.dr.ing. Victor Burchiu,tituiaru: disciplinei de Instaiat 
ie pompare si masini hidrauiice protestan impotriva urei asemenea deciz 


In sprijinui protestului rostru aducem urmatoareie argumente: 


em corvirgerea ca promovarea sus rumitu.ui De postu. de prote r tre- 
sa se furdamerteze strict pe criterii de valoare profesio „cali- 
t ice si pedagopice si criterii privite moralitatea ir raporturile 
u didactiıc-studerti; 
-dupa corstatariie noastre si pe baza informatiiior ohtirute dJe i 
solventi ai f roastre,domrui copf.dr.ing.Victor Burchiu este 
dru didactic ini presotire profes la si cu incontestadiie 


calitati didactice si pedagogice. 
-afirmatia de mai sus se confirma prin faptul ca muiti din absolventi 
„tatii activeaza,directi sau ir strinsa iepatura pe baza cunostinte. 
dobindite in cadrul disciplinei de statii de pompare si“ pompe,care Je aitiel 
reprezinta pentru roi,viitorii ingineri de imbunatatiri funciare o discipli- 
ra de baza in practicarea meseriei pentru care am optat. 

-din punct de vedere al moralitatii,consideram da domnu, corf.dr.irg 
Victor Burchiu nu poate fi acuzat de existenta unor relatii viciate in 
raporturile cadru didact-studerti, A 

Studentii facuitatii noastre,prir reprezentantii lor si prir qrgerizatia 
„or sindicala LIGA STUDENTILOR,pot sustine ca domnu, conf.Ar.ingiVictor 
urchiu este un om cu corectitudine si probitate morala in relatiile 

mru diractic-studentii, 

Avind ir vedere cele expuse anterior si necuroscind alte criter 
motivatii ce au condus la respingerea de catre Senat a dosaruiui de promo 
vare ir postul de profesor a domnului corf.dr,ina.Victor Durchiu reprezen- 
tantii studertiior din Facultatea de Imburatati Funciare si Ingineria 

ediului va propun urmatoarea modalitate de reanali 


său 


are Si rezo.vaăre 
cazului: 

I)Convocarea ir cel mai scurt termen a urei sedinte extraodinare à se- 
ratului ia care sa participe,in prima parte,in calitate de invitati domnu; 
corf.dr.ing.Victor Burchiu,unu; sau mai multi reprez entanti ai catedrei 
din care face parte conf.dr.ing.Victor Burchiu,seful comisiei de concurs 
doranul prof.dr.doc.Simior Harcu,un reprezentant al Ministerului  Invatamin- 
tuiui si Stiintei. 

2)Reefectuarea operatiunii de votare, in urma urei aralizari obiective 
a memoriului de activitate si a referatelor intocmite de comisia de concurs. 

Se impur asemenea discutii „deoarece profilul facultatii roastre,specifi- 
cul disciplinei care face obiectul concursului si specializarile in care 
activeaza membrii senatului,pot genera aplicarea unor criterii subiective 
de apreciere. 

Va rugam sa luati in consideratie argumentele aduse in cadrul acestei 
rote de protest si speram ca prin cintarirea lor justa veti ajunge la con- 
cluzia ca propunerea noastra contribuie la evitarea unei grave injustitii 
si daure morale ce i se pot aduce unui om pe care studentii il respecta si 
apreciaza. 


Nota de protest a Ligii Studenţilor din FIF IM, către Senatul IANB, din 
17.01.1991, cu privire la respingerea dosarului pentru promovarea ca profesor, a 
conf. Victor Burchiu 

respins. Chiar şi după ce trecusem prin tot ce-am trecut după revoluţie, 
parcă totuşi nu-mi venea să cred că lucrurile se rostogolesc în continuare 
şi pe linie profesională, pentru că, poate nu am spus-o până acum dar, 
chiar şi în focul acuzațiilor absurde care mi se aduseseră, nici cei mai 
aprigi detractori ai mei nu au avut curajul să-mi nege profesionalismul şi 
activitatea meritorie, pe linie didactică. 

Ba mai mult, întâlnindu-mă cu unii dintre cei care fuseseră prezenţi la 
şedinţa aceea a senatului, fiecare îmi spunea că el n-a votat împotriva 
mea, aşa încât la număr mi-au ieşit mai mulţi dintre cei care votaseră 
pentru, decât împotrivă. Situaţia era hilară dar pentru mine extrem de 
tristă, fiindcă şi de data asta, parcă întreaga mea carieră profesională şi în 
fond viaţa mea, se jucau la ruleta rusească. 

Dar, cum ce nu te omoară te întăreşte şi de data asta mi-am revenit 
din şoc, am strâns din dinţi şi am căutat să descâlcesc ghemul de mizerie 
alcătuit de cei care doreau cu orice preţ să mă distrugă. Cred că, după ce 
am demontat şi această lovitură, mulţi dintre detractorii mei îşi vor fi spus 
în sinea lor: „Greu de ucis mai e şi Burchiu ăsta..” 

Primul care „m-a luminat” cu privire la mistificarea (prin omisiune 
intenţionată) din şedinţa de senat a fost prof.Pomohaci, care mi-a 
mărturisit cinstit, că s-a abținut de la votul asupra dosarului meu, din două 
motive: unul, era că i-am „subapreciat” soţia, fosta mea asistentă timp de 
un semestru, când predasem în regim de plată cu ora, cursul de geometrie 
descriptivă şi desenul tehnic la FIF. Asta se întâmplase cu douazeci de ani 
în urmă şi bineînţeles că nu era real că o subapreciasem eu pe nevastă-sa 
ci singură îşi dovedise slaba competenţă la disciplinele pe care, apoi a 
ajuns să le şi predea. La reproşul ăsta am tăcut şi recunosc că nu i-am 
spus atunci în faţă soţului ce-am scris acum aici, dar îmi dădeam seama 
că n-ar fi acceptat realitatea asta neplăcută din partea mea, chiar dacă şi 
el o cunoştea, pentru că era de notorietate în FIF. 

Prof.Pomohaci a continuat însă cu cel de-al doilea motiv pentru care, 
vezi doamne nu a votat în favoarea mea, mai adăugând şi că, peste asta, 
chiar că n-a putut să treacă şi îl citez, textual: 

- Vrei să fi profesor, domne, fără să fi scris măcar o carte?... 

Am rămas cu gura căscată şi, în acelaşi moment mi-am dat seama de 
ce R.S. vrusese să-mi „susţină” personal dosarul. De fapt nu spusese 
probabil nimic din ceeace trebuia spus, într-o astfel de ocazie, pentru că 
eu, în afara listei de lucrări, care oricum nu putea lipsi dintr-un asemenea 
dosar, adăugasem şi xerocopiile coperţilor celor 12 cărţi publicate de mine 
până la acea dată . 

Mai era o neregulă în legătură cu acel vot şi anume faptul că, senatul 
universitar nu se exprimase cu „majoritatea membrilor” ci doar cu 
„majoritatea celor prezenţi”. 

După ce i-am pus în cunoştinţă de cauză pe unii dintre membrii 
senatului, în principal pe cei care nu avuseseră, în mod obiectiv, cum să- 
mi cunoască activitatea publicistică, ei având alte specialităţi, nu mai spun 
şi despre ce făcusem notabil pe linie didactică, am făcut o contestaţie, pe 
care am depus-o la minister. 

Am spus că i-am încunoştiințat doar pe unii membri ai senatului cu 
privire la ce scrisesem şi publicasem pentru că, de pildă, pe prof. 
Gheorghe Florescu n-am considerat necesar să-l mai „luminez' în această 
privinţă, şi iată de ce: Florescu fusese şi decan şi cadru didactic în 
facultatea noastră şi chiar îmi amintesc că eram frecvent invitatul 
dumnealui, să-i ţin anumite cursuri cu specific de Staţii de Pompare la 
Facultatea de Agricultură unde avea cursul de Îmbunătăţiri Funciare. Mă 
prezenta studenţilor ca pe „cel mai mare profesor de pompe din ţară” şi 
mai adăuga tot felul de alte epitete elogioase la adresa mea. 

Pentru că tot am făcut o paranteză, voi mai face una şi anume cea 
legată de al treilea motiv al respingerii mele, poate cel mai important în 
ochii unora. Fusesem şi eu unul dintre zecile de mii de participanţi la 
mitingurile maraton din Piaţa Universităţii şi lucrul acesta s-a aflat în 
institut prin contribuţia unor „binevoitori”, pe care însă nu cred că mai are 
rost să-i numesc aici, deşi îi bănuiesc. Ba mai mult, cu ocazia semnării 
unei liste de adepţi ai înfiinţării unui post de televiziune alternativă (cred 
că a fost vorba de postul SOTI, înfiinţat ulterior) m-am dus şi eu şi am 
semnat cu numele şi calitatea mea complete, aşa încât, atunci când, într-o 

seară la Europa Liberă s-a citit lista aderenţilor, a fost auzit şi numele meu, 
ceeace se pare că mulţi colegi de-ai meu au dezaprobat. 

Nu ştiu cât de mult a mai contat şi asta în opinia celor care mi-au 
pregătit noua lovitură cu dosarul de promovare, dar de contat sigur a 
contat destul pentru că, am avut confirmarea de la secretara care redacta 
procesele verbale la şedinţele de senat - doamna D. şi care asistase la 
discuţiile în care s-a invocat şi acest motiv „obiectiv' al respingerii 
dosarului meu. Vă las să decideti şi dumneavoastră cât de obiectiv a fost, 
pentru că, eu m-am lămurit încă de pe atunci. 

Între timp, răspunsul ministerului la contestaţia mea cu privire la votul 
neregulamentar dat de senat, a fost că am avut dreptate şi că votul 
trebuie să se reia”). 

De data asta, la insistențele mele, a fost prezent şi prof.Lazăr 
Nicolescu, în calitate şi de proaspăt ales şef al sindicatului cadrelor 
didactice din institut şi activitatea mea a fost corect şi complet prezentată, 
iar în final, dosarul mi-a fost acceptat cu majoritate absolută de voturi. 

Cea mai mare plăcere a mea a fost să aflu că, toţi cei circa 
doisprezece studenţi - membri în senatul universitar- au votat pentru, deşi 
unii nu erau studenţi ai facultăţii noastre. 

Se pare că, în institut se aflaseră destule despre „cazul” meu, mai 
ales se dusese vestea cu refacerea votului studenţilor, când eu, singurul 
dintre cadrele proscrise, am vrut să dovedesc tuturor că nu studenţilor le 
datorasem includerea pe „lista neagră”. Asta i-a impresionat pe mulţi dintre 
studenţi, care au realizat de-abia atunci ce manipulare uriaşă avusese loc 
şi al cărei subiect fuseseră nu numai anumite cadre didactice, ci chiar ei, 
studenții corecți. 

Şi aşa, pe data de 25.02.1991 am devenit profesor universitar, în 
baza numirii primite de la MEI. 

Nu ştiu nici azi... câţi au plâns şi câţi mai suspină de a nu fi putut uita 
că m-au scăpat din laţul pregătit ca să mă linşeze. Cert este că, pentru 
mine, acum, după ce mi-am spus oful în această ultimă carte pe care o 


*) Adresa Ministerului Educaţiei şi Invăţământului nr.30873 /21.01.1991 

mai scriu (aşa mi-am propus şi aşa le-am promis-o demult multora dintre 
colegii mei), toate acele întâmplări şi toţi cei care au contribuit, mai ales în 
rău, la derularea lor, sunt iertaţi. De uitat... să uite dumnealor, pentru că eu 
am cartea şi propria memorie... atât cât mă va mai ţine. 

Dacă unii dintre cei care au vrut cu obstinaţie să-mi facă rău şi în cele 
din urmă nu au reuşit, au primit ulterior lovituri de multe feluri, să ştie că nu 
le-au datorat blestemelor mele, pentru că nu am dorit nicidată răul nimănui. 


In legătură cu adresele dv, vr.379 gi 369/1991, vă ĉecem 
cunoscut că, potrivit prevederilor srt.106 din Legea nr.6/1969 
orivind Statutul personalului didactic, avizele sau hotărîriie 

rivitonre le ocuparte posturilor didactica se iau de cătro se- 
nete, prin vot deschis, cu majoritate de cel puțin judă tata plus 
unu din numărul membrilor, 

Din dosarele ie concurs privind ocuparea posturilor de 

, Catedra de iiicruulică, poziţiile 8 şi 11, Feoultutea 
yi ingineria meciului - Institutu! Agro- 


à năvațiri Puncia? 
nomic din Bucureşti, rezultă că Senstul, în gədlnga din 17 
ianuarie 1991, nu a luat nici ọ hotărîre legală cu privire la 


ocuparea posturilor, 

In consecinţă, vii recomandiin să se redisoute dosarele de 
concurs în senat, pentru ca aceste să ia o hotărâre fiə de aù- 
mitere, fie de ronpingere, în condițiile leg 14 Cu Rajgritate de 

Vă restituim dosarele candidaţilor Pricop Gheorghe gi 
Burchiu Victor, 

N | 
N DTE: 
DIAEGTDR GENERAL, | 
AMANATA | 
"6 „Iaidulescu. | 


SAUL IN 


Adresa MEI din 21.01.1991, prin care se solicita rediscutarea dosarelor 
respinse de Senatul USA MV 

Pe de altă parte, în ce mă priveşte, am crezut întotdeauna în zicala: 
„Dumnezeu nu bate cu băţul”, al cărui sens, probabil, îl cunoaştem cu toţii, 
inclusiv cei care eventual s-ar simţi cu musca pe căciulă. 

După 1989 şi după ce am devenit profesor titular de disciplină, 
preocupările mele nu s-au modificat ci, poate chiar s-au amplificat, pentru 
că, şi asta s-a putut vedea şi cu ochiul liber, cui i-a plăcut să muncească 
înainte de revoluţie şi mai ales cui i-a plăcut „în fond” cariera de dascăl a 
făcut-o cu dăruire şi după '89, desigur că în împrejurări mai favorabile, 
pentru că acuma nimeni nu te mai putea bănui că munceşti pentru „partid”, 
ba chiar era nevoie de oameni care să facă treabă în mod dezinteresat. 

În ce mă priveşte, m-am simţit eliberat de şedinţele lunare de partid 
(trei, patru ore pe puţin), de cele de BOB (două, trei ore) în perioadele 
când am fost membru al acestuia la care se mai adăugau lecţiile lunare 
de învăţământ politic, de activitatea de integrare în CAP care-mi mai 
„mânca” vreo două zile pe lună, de regulă din timpul meu liber. Tot timpul 
liber la care înainte visam să-l pot avea, am putut să-l folosesc pentru a 
scrie cărţi, articole, comunicări ştiinţifice şi mai ales să fac cercetare şi 
dezvoltarea bazei materiale a facultății. 

Am să enumăr câteva dintre realizările pe care eu le consider notabile, 
din această periodă: 

În primii ani, după 1990, am organizat în facultatea noastră două 
expoziţii naţionale, cu tematică specifică, în primul rând cu scopul de a 
populariza profilul şi preocupările FIF IM (se adăugase între timp şi 
specializarea de Ingineria Mediului) şi mai ales pentru a atrage candidaţi mai 
valoroşi, în condiţiile în care, facultăţile tehnice trecuseră pe planuri cu totul 
secundare, faţă de ASE şi Drept unde se înghesuiau toţi candidaţii, ca la 
pomana de patruzeci de zile. Firmele expozante au plătit taxe de participare 
care au fost folosite pentru extinderea bazei materiale a disciplinei de 
Pompe şi Staţii de pompare şi înființarea a două laboratoare noi la parterul 
clădirii A, dotate cu tehnică de calcul şi standuri moderne, unde studenţii mei 
au putut să înţeleagă pe viu, ce sunt pompele, cum pot fi folosite în diverse 
scopuri utile şi multe alte aspecte de mare utilitate practică. 

La solicitarea Departamentului de Îmbunătăţiri Funciare, facultatea 
noastră, în speţă eu, ca titular de disciplină, am organizat şi susţinut un 
curs post universitar de scurtă durată pentru circa 80 de ingineri hidro şi 
electromecanici din sistemele de irigaţii, menit să-i pună la curent cu 
noutăţile domeniului, cu tehnicile şi noile tehnologii care năvăliseră peste 
noi după revoluţie şi care trebuiau cunoscute şi folosite ca atare. 

Legat de imaginea bună pe care am avut-o întotdeauna în rândul 
specialiştilor domeniului, în anul 1992, tot la solicitarea Departamentului 
de Imbunătăţiri Funciare am fost inclus în delegaţia specialiştilor care s-au 
deplasat în Spania, la Madrid, pentru a verifica performanțele de 
funcţionare pe standul de încercări, a primului lot de 150 de pompe 
destinate modernizării unor staţii de pompare mari din câteva sisteme de 
îmbunătăţiri funciare. A fost prima mea ieşire din ţară după 1989 şi deşi 
responsabilităţile asumate erau destul de serioase, îmi amintesc de ea cu 
plăcere. 

În anul 2000 am mai fost şi unul dintre principalii organizatori al 
jubileului — 30 de ani de la înființarea facultăţii noastre - ceeace a 
presupus o uriaşă muncă de organizare şi coordonare, pentru că, personal 
am contactat peste 110 firme de profil, din care peste 80 au acceptat 
participarea la expoziţia jubiliară. 

Firmele, avându-i în mare parte ca patroni sau manageri pe unii dintre 
absolvenţii mai vechi ai facultăţii noastre au făcut donaţii, sponsorizări sau 
au plătit taxe de participare în valoare de peste 500 milioane lei vechi, bani 
din care a putut fi modernizat amfiteatrul A 1l1 (botezat apoi cu numele 
primului nostru decan „Cezar Nicolau”), s-au realizat bustul din bronz al 
profesorului Cezar Nicolau şi fântâna arteziană, postate în faţa facultăţii şi 
a mai fost amenajat şi grupul social de la parterul corpului A.. 

Prin 2005 m-am ocupat personal, împreună cu decanul - prof. 
Gheorghe Alexe de sistematizarea spaţiului rezultat în urma dezafectării 
vechiului laborator de Hidraulică şi Staţii de pompare (cel la crearea căruia 
am contribuit decisiv în per.1972-75) pentru a realiza în final ceeace astăzi 
este noul nostru Laborator de Maşini Hidraulice şi Instalaţii de pompare. 
Din 2008-2009 s-a adaugat şi partea dedicată standurilor de surse de 

energie regenerabile, acestea din urmă, extinse şi pe o platformă 
exterioară, amenajată în spatele corpului C. 

Finanţarea noilor laboratoare a fost obţinută pe baza unui contract de 
cercetare al cărui director a fost prof. Sorin Câmpeanu, actualul decan al 
FIF IM şi fostul meu student. Aici trebuie să devansez puţin cele pe care le 
voi spune în finalul acestei părţi pentru a preciza că, deşi teoretic, legea 
ne-a permis nouă profesorilor universitari să funcţionăm până la vârsta de 
70 de ani, de la 65 de ani, nouă, profesorilor „mai de rând” ni se retrăgeau 
anumite drepturi altfel fireşti, cum ar fi acelea de a ocupa o funcţie de 
conducere (decan, şef de catedră) şi mai ales nu mai puteam fi directori 
de programe de cercetare. 

Aşa cum vă spuneam, după 1990, cu toate evenimentele neplăcute 
prin care am trecut sau, poate tocmai în ciuda acestora, mi-am reluat o 
foarte dragă mie activitate, aceea de a scrie, atât pentru actualii mei 
studenți - cursuri, îndrumătoare de laborator, de proiectare — cât şi pentru 
absolvenţii noştri, deveniți la rândul lor, specialişti în domeniu. Crearea noii 
secţii de mediu, m-a stimulat să-mi diversific disciplinele predate, ceeace a 
făcut necesară scrierea cursurilor de Utilaje pentru Protecţia Mediului şi a 
celui de Energii Regenerabile, pentru studenţi, masteranzi şi specialişti 
interesaţi de acest domeniu. 

Deşi cariera mea didactică nu se încheie cu aceste ultime rânduri, aş 
dori totuşi să-i răspund într-un fel prof. Ramiro Sofronie, care, într-o 
împrejurare de dată foarte recentă mi s-a adresat cu un rânjet răutăcios 
şi satisfăcut spunându-mi de faţă cu mulţi colegi din catedră: 

- Şi ce ai realizat domnule Burchiu dacă ai muncit şi ai făcut atâtea 
câte spui, că uite nici decan n-ai reuşit să ajungi, nici şef de 
catedră..... 

Ce puteam să-i replic atunci unuia care, se vedea cu ochiul liber că, 
singurele lucruri cu care avea a se lăuda erau nişte funcţii efemere pe care 
le ocupase cândva, obţinute cu mijloace nu tocmai ortodoxe şi în condiţii 
mai mult decât tulburi, imediat după o revoluţie sau o revoltă, cum doriţi 
să-i spuneţi, în care muriseră atâţia tineri, pentru ca un personaj oarecare, 
să poată rânji satisfăcut că a ajuns decan şi şi-a tras şi un ONG ca să-şi 

mai rotunjească fondurile cu care s-a plimbat prin lume. Că a făcut asta 
pentru sine, să-i fie de bine, poate era dreptul dumnealui, dar de aici şi 
până a-i lua în tărbacă pe cei care nu i-au urmat exemplul este o cale cam 
lungă şi presărată cu mult cinism, cu prea mult chiar. 

De fapt, în ultimii ani de activitate, mulţi dintre actualii şi chiar foştii 
mei studenţi, cei care în prezent sunt masteranzi, m-au întrebat în esenţă, 
cam acelaşi lucru (evident fără nuanţa jignitoare pe care a încercat să o 
dea aceloraşi vorbe, bunul domn R.S.). Adică, de ce eu nu am vrut să fiu 
niciodată decan sau şef de catedră, sau în fine, orice ar putea fi considerat 
„funcţie de conducere” în facultate. 

Am zâmbit la întrebarea, care venită din partea studenţilor, mi s-a 
părut legitimă, dar le-am răspuns doar vag, că acuma nu mă mai 
interesează nimic din toate aceste demnități trecătoare, dar le-am spus de 
asemenea că, un răspuns mai concret la această întrebare vor găsi poate 
în această carte, dacă vor avea curiozitatea să o citească cu atenţie. 


Doctoranzii mei 


Înainte de a povesti câte ceva despre activitatea mea de conducător 
de doctorat, în spiritul onestităţii cu care v-am relatat toate avatarurile prin 
care a trebuit să trec pentru a deveni profesor, am să vă spun şi cum am 
fost atestat în calitate de conducător de doctorat, la circa patru ani după ce 
devenisem profesor cu drepturi depline. 

Îmi amintesc că dosarul, mi l-am întocmit imediat după ce am devenit 
profesor şi, conform legii apărute după 1990, care deschidea şi calea 
concursurilor de admitere la doctorat, dosarul de solicitare a calităţii de 
îndrumător trebuia să conţină, în linii mari, următoarele: CV-ul, lista de 
lucrări, domeniul de competenţă, etc. Cererea se aproba de către senatul 
universitar al instituţiei organizatoare de doctorate şi, în baza acestei 
aprobări numirea era făcută de către Comisia Superioară de Diplome a 
Ministerului Educaţiei. 

Zis şi făcut, dosarul odată întocmit l-am predat prorectorului cu 
probleme ştiinţifice, care cine credeţi că putea fi? Păi nimeni altul decât 
prof.Gheorghe Florescu. Convins că, de data asta lucrurile vor decurge pe 
linia normalului şi a bunului simţ, mi-am văzut de celelalte treburi ale 
mele...până ce am constatat că, trecuseră doi ani de când înaintasem 
dosarul la prorector şi m-am dus să mă interesez de el direct la sursă. A 
doua zi am primit un răspuns scris, destul de vag în care mi se spunea că 
fată de cererea mea şi constatând dumnealor că nu aş prea îndeplini 
condiţiile cerute pentru a deveni conducător de doctorate, îmi recomandă 
să mai aştept, din „grija părintească” adaug eu, de mă feri de deziluzia 
unui eventual refuz. N-am apucat să mă enervez prea tare de această 
nouă malversaţiune că, am şi aflat că legea fusese completată cu o 
prevedere care-mi permitea să solicit calitatea de conducător de doctorate 
fie la instituţia unde funcţionam (recte USA MV), fie la instituţia absolvită 
de solicitant (UPB, în cazul meu), fie la institutul de acelaşi profil cu 
facultatea în care funcţionam (adică Universitatea Tehnică de Construcţii 
Bucureşti). Prin urmare, mi-am trimis dosarul la UTCB care, mi l-a aprobat 
fără discuţii şi apoi l-a trimis la Ministerul Educaţiei. Întrucât dosarul era 
însoţit şi de o motivaţie scrisă în care arătam că USA MV mi-a refuzat 
cererea de a deveni conducător de doctorat, în 1996, ministerul mi-a 
aprobat calitatea de conducător de doctorate la ambele institute, adică şi 
la UTCB şi la USA MV. 

În perioada care a urmat am îndrumat zece doctoranzi şi toţi şi-au 
finalizat tezele şi au devenit doctori. Din cei zece, doi au fost doctoranzi în 
cadrul USA MV şi pe diploma lor apare titulatura de doctor în agronomie, 
iar ceilalţi opt au devenit doctori în ştiinţe tehnice, fiind îndrumați în cadrul 
UTCB. 

Toate tezele doctoranzilor mei au fost bine apreciate de membrii 
comisiilor de doctorat, precum: prof. Simion Hâncu, prof. Mircea Cazacu, 
prof. Constantin Isbăşoiu, prof.Dan Robescu, prof. Octavian Luca , prof. 
Florin Chiriac, prof. Virgil Petrescu, prof. Ovidiu Ianculescu, prof. Virgil 
Tatu, prof. Drobotă şi mulţi alţii. 

Profesorul Burchiu şi colaboratorul său, cadru didactic asociat dr. ing. Victor 
Drăgan (foto jos), cu una dintre seriile de absolvenţi ai FIF IM (martie 2009) 

Poate că a fost şi avantajul meu, că, între primii doctoranzi pe care i- 
am avut şi care şi-au finalizat doctoratul în timp record, s-au numărat vechi 
şi foarte buni şi cunoscuţi profesionişti pe domeniile pe care le-au atacat în 
teză. Cu unii dintre ei am continuat colaborarea şi după ce şi-au finalizat 
doctoratul, am scris cărţi împreună, mi-au devenit colaboratori permanenţi 
sau tranzitorii la catedră, am lucrat împreună la punerea la punct a 
dotărilor noilor laboratoare, am publicat articole şi comunicări . 

În ordinea în care şi-au susţinut public tezele, doctoranzii mei, de care 
am fost şi rămân în continuare foarte mândru, sunt următorii: 

Dr. ing. Natalia Burchiu - cercetător principal gr.l la ICEMENERG 
Bucureşti; 

Dr. ing. Liviu Gheorghiu - Manager MULTIGAMA - reprezentant KSB 
Germania; 

Dr. ing. Victor Drăgan - Manager AQUAMONTAJ Bucureşti; 

Dr. în ştiinţe agronomice ing.Dragoş Drăcea -— Dispecer la APANOVA 
Bucureşti; 

Dr. în ştiinţe agronomice ing. Gheorghiţă Pandelea - Inginer proiectant 
la AVERSA Bucureşti; 

Dr. ing. Petrişor Stănescu - Şef secţie de proiectare la AVERSA 
Bucureşti; 

Dr. ing. Florin Rotaru — Inginer la Centrul de Calcul al CF; 

Dr. ing. lon Niţu — Şef serviciu Marketing la VENTILATORUL București; 

Drd. ing. Ştefan Goran - Colonel MAPN; 

Drd. ing. Ovidiu Rotaru - Pilot elicoptere şi inginer de mediu la Primăria 
sector 1. 

În ceeace mă priveşte, oficial, din octombrie 2010 mi-am câştigat 
binemeritatul, spun eu, statut de pensionar şi profesor consultant. N-am 
părăsit de tot facultatea, pentru că, din păcate sau mai bine zis din fericire 
mai sunt multe, foarte multe de făcut. Cu ajutorul bunilor mei colaboratori 
sper să ajung să le văd finalizate pe toate şi mai ales laboratorul de surse 
regenerabile care este poate, cântecul meu de lebădă, în acest loc, în 
care iată că mi-am petrecut mai mult de jumătate din viaţă. 

Principalele domenii de expertiză pe care m-am format, la origine ca 
specialialist hidromecanic şi hidroenergetic, devenit apoi cadru didactic de 
carieră şi practician într-o facultate al cărei specific leagă problematica 
domeniului apelor cu necesităţile agriculturii moderne, bazată mai ales pe 
irigaţii, sunt: fondul funciar, energetica generală şi cea pentru agricultură, 
gestionarea şi pomparea apei în aplicaţii industriale, casnice şi din sectorul 
agro-zootehnic, reabilitarea sistemelor de îmbunătățiri funciare, 
gospodărirea complexă a resurselor de apă, bilanțuri energetice şi 
probleme de optimizare, energii neconvenționale curate (eoliană, solară, 
biomasă, geotermală, energia apei, a valurilor, etc.) dezvoltarea 
energetică durabilă în special a zonelor rurale, pompe şi instalații de 
pompare industriale, utilaje pentru protecția mediului. 

Prin urmare, pot spune fără falsă modestie, că pe majoritatea acestor 
domenii am avut câte ceva semnificativ de spus, în diferite perioade ale 
evoluţiei mele profesionale şi ştiinţifice. Spaţiul şi cadrul specific al acestei 
cărţi care nu este de profil tehnic aşa cum am fost obişnuit să scriu, nu-mi 
permit să dezvolt şi să-mi detaliez realizările. Dar, dacă ar fi să trag o linie, 
să adun şi să vă dau rezultatul sec, inginereşte, în doar câteva cifre, 
cariera mea ştiinţifică şi didactică s-ar putea rezuma cam aşa: 

e 105 articole de sinteză publicate în reviste de specialitate; 

e 45 de comunicări la sesiuni ştiinţifice naţionale şi internaţionale; 

e 43 de contracte de cercetare ştiinţifică; 

e 24 de cărţi tehnice şi manuale, publicate în edituri de specialitate, 
însumând un număr de peste 7500 pagini. 

Şi ultimii, dar nu cei de pe urmă, îi voi adăuga la lista realizărilor mele 
(cu voia lor, sper), pe cei aproape 5000 de studenţi şi masteranzi, care mi- 
au frecventat cursurile, cei care s-au bucurat sau s-au întristat la 
examenele pe care le-au dat cu mine, cei care m-au admirat şi lăudat, dar 
şi cei care poate m-au urât şi înjurat (aceştia sper din toată inima să fi fost 
cât mai puţini sau chiar deloc), pe care, pe ansamblu, eu i-am iubit şi am 
dorit din toată inima, să le transmit cât mai multe lucruri utile din cele pe 
care le ştiam. 

Dacă am reuşit, numai absolvenţii noştri o pot spune şi dacă n-am 
reuşit, tot ei o ştiu mai bine. Oricum, la fiecare întâlnire pe care o am cu 
multele serii de absolvenţi care s-au perindat prin facultatea noastră, mă 
străduiesc să aflu câte ceva din cum mă vedeau ca profesor, cu ochii lor 
de studenţi, de atunci. Chiar şi în prezent, când se pare că nu ar mai avea 
nici-o importanţă, dacă aflu ceva de bine, mă bucur ca un copil, iar dacă 
mi se spune un lucru ce nu li s-a părut tocmai OK, mă întristez în sinea 
mea, gândindu-mă cum ar fi fost dacă, la timpul respectiv aş fi făcut sau 
procedat altfel. 

Dar ca să nu închei într-o notă prea tristă sau melancolică am să vă 
spun că, în general ceeace îmi spun absolvenţii noştri la întâlnirile jubiliare 
nu este de natură să mă întristeze sau să mă facă să-mi analizez greşelile 
trecute. Dimpotrivă, toate întâlnirile acestea sunt extrem de plăcute pentru 
mine şi după cum am constatat şi pentru ei, depănăm amintiri vesele şi 
plănuim să ne revedem la viitoarea întâlnire, la care, în ce mă priveşte, 
sper din toată inima, ca Cel de sus să-mi permită să pot participa încă 
mulţi ani de acum înainte. 

Partea a CINCEA 
VREAU SĂ FIU DIN NOU CORNEAN 

Profesor consultant, pensionar şi bunic fericit 


După cum spuneam şi anterior, pensionarea mea s-a produs, la vârsta 
de aproape 71 de ani, pentru că, cei 70 de ani reglementari conform legii 
în vigoare, i-am împlinit în decembrie 2008, adică în plin an universitar şi a 
trebuit să-mi continui activitatea până la începerea noului an universitar 
(adică până la 01.10.2009). 

Prin urmare am avut tot timpul din lume să mă obişnuiesc cu noul 
regim de profesor pensionar, mai ales că mi s-a acordat statutul de 
profesor consultant, calitate în care pot să-mi finalizez o serie de activităţi 
începute, legate de intrarea în deplină funcţionalitate a laboratorului de 
surse regenerabile, pot de asemenea să-mi continui activitatea de 
îndrumare a unor doctoranzi aflaţi încă în stagiu şi să-mi pregătesc 
colaboratorii pentru a prelua cursul de energii regenerabile, predat la 
secţiile de ingineri mediu şi la masteranzi. 

Cât timp îmi voi mai păstra acest statut ?... Nu depinde numai de 
mine, aş zice că în primul rând depinde de evoluţia legii în vigoare, de 
deciziile consiliului profesoral şi, mai ales de ce va decide Cel de Sus în 
privinţa mea, adică a menţinerii capacităţilor fizice şi intelectuale de a-mi 
mai exercita atribuţiile. 

Ca să destind puţin atmosfera, care în acest punct poate deveni puţin 
cam sumbră, am să vă redau aici unul din dintre mult gustatele bancuri pe 
care hâtrii le leagă de memoria regretatului profesor şi mare matematician, 
Grigore Moisil. 

Se spune că, un profesor consultant intră în facultate, probabil 
conform vechiului său obicei, încă de la primele ore ale dimineţii. Portarul, 
îl vede că se învârteşte derutat prin holul de la intrare şi îl întreabă: 

- Pe cine căutaţi sau pe cine aşteptaţi domnule profesor, eu v-aş 

putea ajuta cu ceva? 

Parcă surprins de întrebare, profesorul îngaimă: 

-  Nnn...uu, nu cred că aştept pe cineva, dar fi bun, dumneata ai 

putea să-mi spui, eu am venit la facultate sau acum trebuie să 
plec? 

Aş râde mai cu poftă la acest banc, aşa cum am făcut-o când l-am 
auzit prima oară, dar cred că mă găsesc deja în situaţia de a mă gândi, 
doamne fereşte că mi s-ar putea întâmpla şi mie într-o zi şi ce mă voi face, 
că la intrarea în laborator noi nu avem deloc portar. 

Şi să vă mai spun una nostimă. Mi-am început viaţa de pensionar 
„Oficial” cu... stânga, da, da, n-am scris greşit, pentru că în primele zile ale 
lunii octombrie m-am împiedicat, la propriu, de-un ciot şi am căzut cât sunt 
de mare, rupându-mi mâna stângă, chiar la încheietură. Atunci nu mi s-a 
părut deloc nostim, dar acum, când de bine de rău mâna mi s-a refăcut, 
îmi permit totuşi să fac haz de necaz. 

În perioada aceea, un vecin de-al meu, văzându-mă cu mâna legată 
de gât şi povestindu-i cum mi s-a întâmplat asta tocmai când mă 
pensionasem şi eu, mi-a spus râzând: 

- Vezi dragă vecine că se adevereşte zicala aia că nu ştim ce dracu 
ne pun ăştia în pensii, dar uite că toţi cădem ca muştele de cum 
ne atingem fie şi numai de prima pensie. 

Aşa o fi fost dar, uite că eu, încă nu luasem nici măcar prima pensie 
aşa că nu m-am putut gândi decât că asta mi s-o fi tras de la facultate, 
vreun blestem „prietenesc” al vreunui coleg care nu mai suporta să-mi 
vadă mutra pe acolo, dar imediat am exclus şi varianta asta. Dacă m-ar fi 
blestemat colegii, îmi rupeam probabil mâna dreaptă ca să nu mai pot 
scrie, că prea am scris multe cărţi, de parcă n-aş fi avut şi altceva de făcut. 
Tot studenţii mi-au dat cea mai plauzibilă explicaţie, mai precis o serie de 
vechi absolvenţi, cei care exact în ziua în care eu îmi pusesem mâna în 
ghips au venit la facultate pentru a sărbători 25 de ani de la absolvire. 
Unul dintre ei mi-a spus, evident, tot în glumă: 

- Dom” profesor, studenţii v-or fi copt-o, pentru că dacă şi acuma 
faceţi ca pe vremea noastră, adică desenaţi „la două mâini” şi 
vorbiti în acelaşi timp, or fi zis şi ei „la-i Doamne o mână că pe 
ăsta numai tu îl mai poţi opri...parţial”. 

N-am crezut nici în explicaţia asta pentru că, după cum le-am spus, 

activitatea noastră didactică se desfăşoară în prezent în conformitate cu 
conceptul „Bolognia”, adică studenţii cască ochii şi gura la un ecran video 

şi profesorul are sarcina importantă să-i menţină „treji” schimbând din când 
în când imaginea şi mai şi spunând câte o glumă ca să-i destindă. lată de 
ce nu mai avem nevoie aproape de nici-o mână, doar gura şi eventual... 
mintea trebuie să ne meargă în continuare. 

Sper să înţelegeţi că glumesc puţin în legătură cu modul cum decurg 
cursurile mele cu studenţii, pentru că, cel puţin în ce mă priveşte, nu voi 
mai putea renunţa niciodată să le scriu şi să le desenez cu cretă colorată 
pe tablă, ceeace consider eu, că trebuie să le rămână în memorie. Poate 
că sunt desuet dar, aşa am ajuns profesor şi aşa mi-am propus să rămân. 

După părerea mea, multe s-au schimbat în bine dar tot aşa de multe 
s-au modificat şi în rău după revoluţie. Una dintre cele rele ar fi (după 
părerea mea), abolirea prezenţei obligatorii la cursuri şi seminarii şi de aici 
lipsa oricărui (auto)control pe parcurs al pregătirii studenţilor, care, 
profitând din plin de „libertăţile câştigate”, se pregătesc pentru examene 
(sau încearcă să o facă) doar în sesiune. De fapt aş putea spune că mulţi 
dintre studenţi nu mai învaţă nici măcar în sesiune pentru că, ei înşişi 
realizează cât de inutilă este această încercare, atunci când tot semestrul 
n-ai deschis cartea, sau măcar caietul de notițe. 

De altfel, am ajuns să ştiu când se apropie sesiunea nu neapărat după 
orarul afişat al examenelor ci, după modul cum îi văd pe unii studenţi că se 
închină cu pioşenie în tramvaiul 41, când acesta trece prin faţa bisericii Caşin. 

Îmi vine în gând o parafrază după „țipuritura” unui grup de fete de la 
Apaca, din perioda când condamnau cu mânie proletară „corupta Piaţă a 
Universităţii”, unde erau probabil sincer convinse că „ticăloşilor de 
intelectuali” li se distribuie mormane de dolari: „Dumnezeu ajută şi fără 
valută”. Văzându-i deci pe studenţi închinându-se, cred că-şi zic probabil 
în gând că: „Dumnezeu ajută şi fără... ştiinţă” şi, fără a dori să ofensez pe 
cineva, din experienţa mea didactică de atitea decenii, am văzut că unii 
studenţi cred (sau speră) sincer, că pot ajunge ingineri şi aşa... pe neştiute. 

Ca să-i mai stimulez fie şi în glumă pe studenţii mei să deschidă 
cartea mai des, le spun adesea că, la mine, examenul poate avea trei 
finalităţi: dacă ai învăţat şi reuşeşti să mi-o şi demonstrezi, eşti promovat, 
dacă nu, ai la alegere, alte două variante: TVT sau TVA. 

Curioşi ce ar putea însemna ultimele două variante încriptate, ei mă 
întreabă şi eu le explic că, varianta Te Văd la Toamnă nu este deloc 
plăcută pentru ei, dar nici pentru mine şi sigur este extrem de păguboasă 
pentru părinţii lor, dar pe lângă asta, cea care înseamnă Te Văd la Anul, 
este catastrofică. Aşa că alegerea lor ar trebui să fie clară şi fără echivoc. 
Şi apoi, cui i-ar conveni oare să „plătească” cu TVA, mai ales că ăsta nu 
este de tip returnabil, pentru că nimeni nu-ţi va mai putea da înapoi timpul 
pierdut, din cauza propriei delăsări. 

Până şi eu, încerc din toată inima să-i ajut să scape de varianta TVA, 
fiindcă la vârsta mea şi în calitatea pe care o am sunt dureros de conştient 
ce înseamnă să pierzi un an din viaţă, când ar fi atâtea lucruri importante de 
făcut, drept care, la examen, când am parte de câte unul dintre studenţii 
care evident n-a înţeles nimic din pildele pe care le-am dat pe parcurs şi 
inconştient că: „fugit irreparabile tempus” (timpul trece ireversibil), în final îi 
spun cu ironie dar şi cu amărăciune pentru abdicarea mea şi de fapt, a lui: 

- Du-te la Caşin (biserica din apropierea institutului nostru), aprinde 

o lumânare şi ia un cinci pentru care să-i mulţumeşti în primul rând 
lui Dumnezeu, că eu nu vreau nici măcar mulţumiri de la tine, atât 
îmi este de lehamite că mă pui într-o astfel de situaţie. 

De altfel, gluma anterioară mă face să-mi amintesc de o alta care 
spune că, de multe ori, examenul cu unii studenţi decurge ca la biserică: 
când profesorul (precum popa) întreabă ceva, studentul se închină, iar 
când studentul răspunde, se închină uluit, profesorul. 

Voi spune totuşi că nu toţi studenţii pe care i-am avut sau pe care încă 
îi mai am, în aceşti ultimi ani de învăţământ, se încadrează în imaginea 
glumet amăruie pe care am evocat-o în aceste ultime paragrafe. 

Deşi mai rare, există şi unele excepţii care însă, conform unei zicale 
mai vechi nu fac altceva decât să confirme regula. Şi regula este că, nu 
mai există mare interes pentru învăţătură, ci mai mult pentru hârtia aceea 
cu care, în final, toţi cred că pot proba că sunt ingineri de valoare şi poate 
că aşa şi este, pot proba, dar hârtia nu-i şi transformă automat în ceeace 
unii nu s-au străduit deloc să devină. 

După cum vedeţi, reflexul meu de profesor, care a funcţionat ca atare 
timp de peste patruzeci de ani, mă face parcă să revin iarăşi şi iarăşi la 
subiectul preferat: studenţii mei, parcă îndepărtându-mă de ceeace doresc să 
vă mai spun despre mine şi despre viaţa mea, în această ultimă parte a cărții. 

Cu circa trei ani în urmă (pe data de 4.05.2007), în viaţa mea a apărut 
cel mai drag viitor învățăcel pe care un profesor pensionar şi-l putea dori: 
primul meu nepoțel, David Christian, fiul unicei mele fiice Diana şi al 
soţului ei, Alexandru. N-am să mai insist asupra bucuriei imense pe care 
acest adevărat eveniment a adus-o în existenţa mea şi de fapt, a noastră, 
a întregii familii. 

De cum a putut să rostească silaba „ta', David mi-a completat titlurile 
academice cu titulatura de „tatata”, iar eu m-am simţit mândru şi onorat de 
aceasta, pentru că, era evident că nepoțelul meu făcea distincţie între 
adresarea „tata”, către taică-său şi acest triplu „ta” cu care mi se adresa 
numai mie. 

Adică eram un fel de tată la puterea a treia. Ce responsabilitate pe 
mine! Şi, deşi la vremea aceea nu eram încă «la pensie», cu toate 
multiplele ocupaţii pe care le aveam, mi-am luat în serios rolul de bunic şi 
mi-am făcut un program aproape zilnic de plimbare cu nepotul, de joacă şi 
de glume împreună, pentru că, vorba cuiva: De-aia bunicul şi nepotul se 
înțeleg mult mai bine decât tata cu feciorul, fiindcă amândoi sunt la 
«mintea copiilor» 

După ce a mai crescut, David s-a hotărât definitiv pentru apelativul 
„tataie” şi aşa îmi zice în prezent. De când eu pot să am mai mult timp 
disponibil pentru el dar şi de când David a devenit un omuleţ cu care poţi 
să te înţelegi, poţi vorbi şi face multe lucruri „serioase”, relaţia noastră a 
devenit şi mai strânsă, plimbările mai lungi şi mai fructuoase în privinţa 
cunoaşterii vieţii, în lumea înconjurătoare. 

Naşterea lui David mi-a stimulat mai mult ca orice altceva, dorinţa de a 
mă duce mai des la Cornu, împreună cu el şi cu soţia mea Natalia, să ne 
bucurăm de natură, de aerul curat şi proaspăt al dimineţilor şi serilor în 
pavilionul din livadă, pe care eu l-am construit după planuri proprii aproape 
imediat după naşterea lui David (în primăvara şi vara anului 2007). Dar 

veţi afla în următorul capitol, cam cum îşi petrece un profesor pensionar 
timpul în comuna lui natală şi ce mai poate şi ce-i mai place să facă, 
pentru a nu rămâne doar cu acel apăsător sentiment de scurgere 
inexorabilă a timpului. 

Chiar dacă ştiu bine că timpul trece oricum, mi-am zis ca măcar să 
treacă cu folos şi nepoţelul meu David să afle cândva că, tot ce am făcut 
la Cornu înainte, dar mai ales de când el s-a născut, a fost făcut cu multă 
dragoste şi cu gândul secret că lui îi va plăcea şi că într-o zi, când va fi 
mai măricel, va şti să preţuiască. Ca să văd cât de mult poate ajunge un 
copil de numai trei ani să se ataşeze de un loc care, pentru el, nu înseamnă 
deocamdată decât o grădină mare în care să se poată juca în voie, l-am 
învăţat în glumă să spună despre casa de la Cornu că este: „Cornu, moşia 
mea”. A prins-o din zbor şi acum, uneori, când nu suntem acolo, mă 
întreabă cu naivitatea lui de copil care n-a învăţat încă să se prefacă: 

- Ce mai face Co'nu, moşia mea? 

Aţi înţeles că nu poate încă să pronunţe litera „r”, iar pentru el Cornu 
este deocamdată un numitor comun pentru Zizio (nume originar Azazelo, 
interpretat de David în stil personal), motănelul negru ca tăciunele, nu mai 
mare ca o coadă de lingură, pe care David l-a găsit astă vară jigărit şi 
flămând pe o stradă din Cornu şi l-a adus acasă, unde toţi l-am adoptat, 
iar el a crescut până la dimensiunea impresionantă pe care o are în 
prezent. Tot pentru David, Cornu mai înseamnă şi locul unde îi 
reîntâlneşte pe Gianina, vecina noastră atât de săritoare, cea care are 
grijă să ne fie cald când uneori ajungem în plină iarnă la Cornu şi ne 
aprinde focul în sobe; tot Cornu se mai asociază în mintea lui de copil şi 
cu vecinul nostru, nea Mihai, care toată ziua coseşte, strânge fânul şi îl 
aşează în căpiţe şi mai are şi nişte oițe şi mieluşei jucăuşi de toată 
frumuseţea, şi nu în ultimul rând, curtea plină de păsări pe care David le 
admiră şi le imită sunetele, ori de câte ori are ocazia, a vecinului nostru din 
fundul grădinii - domnul notar Săvulescu. 

Evident că ar mai fi multe altele de semnalat şi de ţinut minte, de la 
Cornu, lucruri pe care David ar şti cu mult mai bine decât mine să vi le 
prezinte, în ordinea importanţei pe care doar el ştie să le-o dea. 

David are tot timpul din lume să o facă, eu însă, cu toată bunăvoința, 
am timpul limitat şi n-am terminat încă tot ce am vrut să vă spun. 
Aşa că, aveţi răbdare să continuăm împreună, aşa cum am început. 


Ce mai bricolează un profesor pensionar la Cornu 


Mai întâi, consider că de-abia acum a sosit momentul să vă spun cum 
puteţi să ajungeţi în comuna mea natală, plecând din drumul naţional DN1, 
pe variantă cum îi spun cornenii, după ce ai lăsat în urmă comuna Băneşti. 
Când veţi ajunge la staţia Peco — Lunca Cornului trebuie să faceţi dreapta, 
după care urcați dealul Cornului pe serpentine, până ajungeţi în punctul 
„La cruce”. Acolo, faceţi din nou dreapta intrând pe strada Provinceanu 
(este numele preotului şi părintelui meu spiritual, de care vă povesteam în 
Partea a doua a acestei cărţi) şi mergeţi pe ea, drept înainte, până ce, pe 
partea stângă, veţi da de casa noastră. 

Un element sigur de identificare este bradul falnic, cu o vârstă care 
depăşeşte cu mult suta de ani şi care străjuieşte faţada principală a casei. 
Nici un alt brad de pe strada noastră şi chiar din întreaga comună nu se 
mai poate asemăna cu acesta, care este unic prin dimensiuni şi folosit ca 
reper de către cartografi. 

Celor care se aşteaptă poate, să dea peste o vilă falnică, cu ferestre 
din termopan şi cu alte elemente decorative mai mult sau mai puţin utile, le 
voi spune să nu se grăbească, pentru că, vor fi sigur dezamăgiţi. 

Conacul "moşiei lui David” este de fapt bătrâna mea casă părintească, 
pe care mama şi tata au ridicat-o împreună, după ce s-au căsătorit, prin 
1937-38. Casa este deci o veche construcţie din lemn, specifică zonelor 
de deal munte, solidă şi călduroasă pe timp de iarnă, dar şi plină de o 
primitoare răcoare în verile toride, când ne refugiem la Cornu ca să mai 
scăpăm de zăduful Bucureştiului. 

Timp de peste 35 de ani, de când tatăl meu s-a prăpădit, eu şi soţia 
mea, am încercat să ţinem această casă, ca de altfel şi tot ce o 
înconjoară, nu numai pe linia de plutire, ci chiar să-i mai adăugăm pe cât 
se poate, acele elemente de utilitate şi de confort care, din păcate îi 

229 


lipseau, ţinând seama de perioda în care a fost întemeiată întreaga 
gospodărie şi mai ales, când a fost construită casa. 

În afara curţii încăpătoare, unde odinioară creşteau numeroase 
animale şi păsări de curte, în spatele casei se întinde livada cu pomi 
fructiferi şi fâneaţă, pe care dacă ai norocul să o vezi primăvara când 
înfloresc toţi pomii sau chiar vara sau toamna când pomii se umplu de rod, 
poţi crede că ai ajuns în rai. 

De fapt, ce să mai spun, la Cornu este frumos în orice anotimp, chiar 
şi când plouă, pentru că ai ce să faci, ai unde să intri şi să te adăposteşti 
de ploaie, pentru ca apoi să stai şi să admiri natura. 

Livada noastră de la Cornu are o poveste care începe undeva în 
negura vremurilor, de la împroprietărirea lui Vodă Cuza şi a fost transmisă 
ca atare din generaţie în generaţie. 

În toţi anii în care am devenit principalul sprijin al mamei mele, am 
căutat să fac din Cornu, ceva care să-i sporescă confortul şi utilitatea, fără 
a afecta prea mult aspectul originar nici al casei şi nici al acareturilor pe 
care de asemenea le-am păstrat, dându-le eventual noi utilităţi, adecvate 
cerinţelor actuale. 

Aşa cum v-am mai spus, am făcut totul cu forţe şi idei proprii şi mai 
ales, fără ambiția de a concura vilele grandioase pe care „bucureştenii” şi 
uneori chiar unii cornenii mai „ajunşi” şi le-au construit. 

Deşi Cornu a fost şi este poate şi în prezent un sat de constructori prin 
excelență, întotdeauna a fost greu să găseşti mână de lucru, pentru că, 
meseriaşii buni preferă să lucreze prin ţară sau în străinătate şi dacă vin acasă, 
încearcă în primul rând să-şi mai realizeze câte ceva în propriile gospodării. 

Totuşi, în diferite perioade am mai avut şi eu câte un ajutor mai 
necalificat, care să mă sprijine la treburile mai puţin sofisticate, care sunt 
necesare cvasi permanent, într-o gospodărie rurală. 

Îmi amintesc de pildă, de unul dintre aceste ajutoare, un tip care, iniţial 
m-a contactat pentru că auzise că sunt profesor „la facultate” şi voia să-l 
sfătuiesc în legătură cu fiul lui, elev în ultima clasă de liceu, dorind să ştie 
ce meserie sau profesie i-aş recomanda să urmeze. Bineînţeles că, din 
câteva întrebări mi-am dat seama ce confuzie era în capul acelui biet om. 

“Conacul” de la Cornu cu falnicul brad părintesc, iarna şi vara 

Mai întâi, să vă spun că am început discuţia cu el, în condiţiile în care 
eu lucram în grădină la nişte răzoare, pe care voiam să punem ceapă, 
usturoi, etc. 

Omul stătea pe lângă mine şi, din câte l-am întrebat eu, îmi spunea că 
băiatul lui nu se descurcă prea grozav nici cu ştiinţele exacte (matematică, 
fizică, chimie), dar nici cu cele umaniste (română, limbi străine). 

- Păi atunci, dumneata cam ce ai vrea să urmeze băiatul, i-am zis 
eu nedumerit, dă-l eventual la o meserie, poate că aşa îşi va da 
seama ce-i place să facă în viitor... 

-  Nuuuu, mi-a replicat omul repede, eu mă gândeam de fapt că ar 
putea să se facă inginer, ca să aibă şi el o viaţă mai uşoară, că de 
muncă sunt eu sătul. 

Bineînţeles că m-am amuzat în sinea mea de ideea lui evidentă că, 
fiu-său ar putea ajunge inginer fără să-i placă sau să ştie să facă nimic în 
mod special, adică, cum s-ar spune „fără ştiinţă” şi „mai ales, că odată 
ajuns inginer, va avea o viaţă extrem de uşoară. Aşa că i-am spus: 

- Păi uite, eu sunt de meserie inginer, ţi se pare că este atât de 
uşoară viaţa mea, în condiţiile în care eu trag la greblă iar 
dumneata te uiţi la mine şi filozofezi despre ce înseamnă să fi 
inginer? la hai să schimbăm rolurile dacă vrei să-ţi dau un răspuns 
corect la întrebarea dumitale. 

Fâstâcit, mi-a zis că sigur, dacă vreau şi am nevoie, el mă ajută la 
treabă când am să-l chem, deoarece ştie că la mine poate să găsescă o 
ţuică curată de prună, cu care să-şi amelioreze efortul. 

Şi aşa a fost, până într-o zi, când, mai în glumă mai în serios m-a 
întrebat de ce nu-i mai dau şi eu câte un whisky cum fac şi alţi bucureşteni 
pe care-i mai ajută la treabă? Când i-am răspuns că nici măcar eu nu am 
şi nu beau aşa ceva, s-a convins probabil că nu fac parte din categoria 
„inginerilor” cu viaţă uşoară de care auzise el probabil şi aşa am rămas 
fără „preţiosul” lui ajutor. 

Au mai fost şi alţii pe care i-am probat ca ajutoare la treburile prin 
curte şi grădină, dar toate experienţele pe care le-am avut în acest sens, 

cu foarte puţine excepţii, m-au convins că, vorba aia: „ce-şi face omul cu 
mâna lui este... lucru manual”. 

Prin urmare, nevoia de a menţine pe linia de plutire casa şi de fapt, 
întreaga gospodărie de la Cornu, m-a învăţat să mă descurc cel mai 
adesea singur singurel, în multe meserii, dar mai ales în zidărie, faianţerie, 
dulgherie, vopsitorie, instalaţii sanitare şi electrice, construcţii de sobe de 
teracotă, coşărit şi aş mai putea continua cu lista lungă şi uneori chiar 
amuzantă a meseriilor pe care am fost nevoit să învăţ să le practic la 
Cornu, dacă mă gândesc la situaţiile în care mă regăseam uneori, când 
eram nevoit să-mi rezolv singur, repede şi bine, multe treburi stringente. 

Printre primele lucruri cu adevărat serioase pe care le-am demarat la 
Cornu a fost totuşi ceva care ţinea strict de specializarea mea, adică mi- 
am făcut singur o instalaţie de apă curentă, având ca sursă un vechi put 
săpat (cred că, la data respectivă, avea peste patruzeci de ani), în care 
am instalat prima pompă Kama pe care mi-am achiziţionat-o. A urmat 
desigur şi construcţia primei băi din casă, cu grup sanitar, pentru că, între 
timp se născuse fiica noastră, care a crescut la Cornu, unde am dus-o 
aproape imediat după cutremurul din 1977, când avea doar patru luni. 

Chiar dacă această primă instalaţie mi-a dat multe bătăi de cap şi n-a 
rezistat un timp prea îndelungat, pentru că la Cornu iernile pot fi uneori 
destul de grele, iar instalaţia mea, deşi respecta toate exigenţele tehnice, 
a îngheţat bocnă la primul ger mai serios, eu n-am abandonat ideea de a 
avea acolo o instalaţie de apă performantă şi o baie funcţională, pentru că 
erau în joc specialitatea şi prestigiul meu de „inginer de ape”. Nu mai 
vorbesc de faptul că şi Natalia, soţia mea, fiind inginer de instalaţii vă 
imaginaţi ce mai „brain storming” făceam, ca să găsim soluţiile de a 
menţine instalaţia de apă în stare funcţională, mai ales în timpul iernii. 

Ne-a luat ceva vreme ca să ajungem la acest rezultat, dar, de prin 
anul 1981, am reuşit, în sfârşit, să avem o instalaţie de apă „aproape” fără 
probleme. Refăcusem aproape integral vechea (de acum) instalaţie, într-o 
soluţie mai fiabilă, nu mai îngheţa iarna şi, în plus, se alimenta de la 
rețeaua stradală de apă curentă, care se înființase între timp şi pe strada 
noastră din Cornu. 

Bucuria ne-a fost cu atât mai mare, cu cât, vechiul nostru puț avea 
frecvente perioade, mai ales vara, când nu mai putea asigura debitul mărit 
de apă pentru consumul casnic de la baie şi bucătărie, drept care, când ne 
era lumea mai dragă, rămâneam fără apă în puț. Că şi în reţeaua stradală 
presiunea scădea uneori atât de mult încât se putea să nu avem apă de 
consum la anumite ore, asta este altă poveste, ţinând de faptul că, pe 
vremea aceea se făceau economii „a sânge” de apă, dar şi de energie 
electrică pentru acţionarea pompelor din staţia comunei. 

Prin urmare, când de prin 1981 am dispus de o instalaţie de apă nouă 
şi funcţională, tot aşa şi de o baie care nu mai îngheţa iarna, reamenajată 
într-un spaţiu mai mic, dar fără pereţi exteriori, putem spune că, la Cornu 
aveam condiţii mai bune decât la Bucureşti, unde căldura şi apa caldă 
erau „pe sponci”. Toate aceste utilităţi pe care mi le-am amenajat, mi-au 
permis (sau mai precis m-au obligat) să mă acomodez şi cu meseriile de 
instalator, faianţar, şi chiar de instalator de gaze prin 1992 când s-au 
băgat şi gazele combustibile pe strada noastră. 

Din toată experienţa dobândită cu instalaţiile pe care tot aproape 
singur le-am realizat în diferite etape la Cornu, din toate reuşitele sau 
nereuşitele tehnice bifate, a rezultat şi o carte, publicată în editura 
CERES, în anul 1988: „Instalaţii de alimentare cu apă pentru folosințe 
individuale şi microirigaţii, avându-i coautori pe colegul meu, prof. Pleşea 
de la Agronomie şi pe soţia mea. 

Cât de practică şi de interesantă pentru utilizatorul obişnuit a fost 
această carte, aveam să aflu printr-o întâmplare, la circa un an de la 
apariţia cărţii, când aceasta era deja şi epuizată din librării. 

Într-o zi, mă aflam în birou şi tocmai ieşisem de la curs, pentru că 
aveam încă pe mine halatul albastru care-mi proteja hainele de praful de 
cretă colorată, cu care v-am spus că-mi făceam desenele. 

La un moment dat, la uşă s-a auzit un ciocănit sfios şi, la invitaţia mea 
şi-a făcut apariţia un bărbat cam pirpiriu, care părea să aibă vreo 60 de 
ani, după prima mea apreciere. Văzându-mă probabil în halatul acela cu 
un aspect cam muncitoresc, m-a întrebat nesigur dacă aici este biroul 
profesorului Burchiu. 

l-am răspuns afirmativ, gândind în sinea mea că o fi poate părintele 
vreunui student, de care vrea să se intereseze şi am adăugat imediat că 
eu sunt persoana căutată. Omul s-a luminat parcă la faţă de bucurie că m- 
a găsit şi s-a prezentat ca fiind Comănescu de la Voineşti. 

L-am poftit să ia loc pe scaun şi să-mi spună care-i problema în care 
mă caută. 

- Domnule profesor, a zis omul, de mult vreau să dau de 
dumneavoastră. Mai precis de când am cumpărat şi am citit cartea 
aia cu pompe şi instalaţii, că tare interesantă şi utilă pentru mine 
mi s-a părut. Am înţeles aproape tot, chiar şi cum devine treaba cu 
cavitaţia aia, am rămas doar cu o nelămurire legată de formulele 
colegului dumneavoastră Bernoulli... 

Eu am zâmbit la auzul ultimei afirmaţii, dar din vorbă în vorbă am 
constatat că aşa era, omul înţelesese şi reţinuse multe din ceeace trebuia 
să-i folosească pentru a-şi face şi el propria instalaţie de apă „cu Kama” în 
gospodăria de la Voineşti. Am mai aflat însă că marele lui necaz era că, 
nu ştiu în ce împrejurare pierduse cartea, sau i-o dăduse cuiva care nu i-a 
mai înapoiat-o, aşa că venise la mine cu gândul că voi putea să-i procur 
alta. Aşa cum v-am spus, cartea era deja epuizată din librării, dar i-am dat 
asigurări că în curând urmează să apară o nouă ediţie şi că să-mi lase 
adresa lui, pentru a i-o trimite prin poştă, imediat ce va apare noua ediţie. 
l-am dat şi eu cartea mea de vizită şi omul a plecat fericit, după ce ne-am 
luat un călduros la revedere. 

A doua zi, cred că nici nu făcusem ochi că era cam cinci şi jumătate 
dimineaţa, când a sunat telefonul şi, ce să auzi, era nea Comănescu din 
Voineşti: 

- Domnu” profesor, iertaţi-mi deranjul dar eu v-am spus ieri că sunt 
de la Voineşti, ştiţi acolo unde se fac ionatanele alea vestite şi 
acum sunt cu mere la vânzare în piaţa Progresul. Aş avea 
plăcerea să vă dau şi dumneavoastră nişte mere, deşi mi-a-ţi spus 
că la Cornu aveţi livadă cu meri, dar ca astea ale mele, sigur nu 
aveţi. 

Aşa este, vorbisem cu o zi înainte şi de livada mea cu pomi fructiferi 
de la Cornu şi îi spuneam că nu se mai fac merele de altădată, că pomii 
au cam îmbătrânit şi au început să facă diferite boli specifice, ceeace 
alterează calitatea fructelor. 

Deşi nu prea aveam chef să mă duc tocmai la dracu-n praznic pentru 
nişte mere, nu m-a răbdat inima să-l refuz, fiindcă simţeam cât de sincer 
bucuros era, să-mi facă şi el mie un serviciu, aşa că, i-am promis pe loc, 
că o să-l caut. 

Zis şi făcut, în jurul prânzului am ajuns în piaţa Progresul şi conform 
indicaţiilor pe care mi le dăduse la telefon, l-am găsit destul de repede pe 
nea Comănescu. Avea într-adevăr o frumuseţe de mere ionatane, de-ţi 
venea să faci poze cu ele şi vânzarea mergea bine, chiar erau mai multe 
persoane care stăteau la coadă să-i cumpere merele. De cum m-a văzut 
şi-a lăsat baltă cumpărătorii şi m-a poftit să-mi aleg ce mere doresc, din mai 
multe lăzi care erau expuse. Chiar el îmi punea în sacoşă merele cele mai 
frumoase. Cei de la coadă au început să se impacienteze şi cineva a zis: 

- Ce faci nene, îi dai dumnealui toată „faţa”, deşi a venit mai târziu 

şi nici n-a stat deloc la coadă? 

- Uite ce e doamnă, dacă n-ai ştiut, atunci îţi spun eu acuma: 
dumnealui este profesorul meu şi dacă vreau îi dau toate merele 
ăstea, că sunt ale mele şi dumnealui merită chiar mai mult decât 
atâta. 

Eu, m-am amuzat dar m-am şi înduioşat de sinceritatea cu care părea 
că spune asta şi l-am asigurat şi pe el, dar şi pe ceilalţi de la coadă, că nu 
voi lua prea multe mere, pentru că nici măcar nu mă dusesem acolo cu 
maşina. 

Cunoştinţa mea cu nea Comănescu nu s-a încheiat acolo, eu i-am 
trimis cartea când a apărut noua ediţie, am mai vorbit la telefon din când în 
când, ba chiar într-o anumită împrejurare, după revoluţie, mi-a trimis nişte 
puieti de meri şi de pruni, pe care i-am plantat în livada de la Cornu. Deşi 
sunt ani buni de când nu mai ştiu nimic de nea Comănescu, i-am păstrat o 
amintire luminoasă, de om simplu, dar sincer şi plin de acel bun simţ şi 
respect pentru omul „cu carte”, pe care numai cei mai nealteraţi dintre 

țăranii români din ziua de astăzi şi le-au mai păstrat. Dar mă întreb, oare 
câţi dintre aceştia, au mai rezistat vremurilor dure pe care le trăim noi în 
prezent ? 

Am făcut multe la Cornu şi înainte, dar mai ales după ce am început 
să mă apropii de vârsta pensionării. Acum însă, lucrurile sunt cu atât mai 
plăcute pentru mine, pentru că dispun de scule performante pe care am 
avut grijă să mi le adun una câte una, după necesităţi. 

Mai dispun şi de timpul care înainte îmi cam lipsea şi de o mulţime de 
motivații pentru a continua să bricolez şi să fac ceeace de multe ori îmi 
doream poate să fac, dar neavând prea mult timp trebuia să fac totul pe fugă 
şi uneori, din cauza asta mi se întâmpla să ratez sau să fiu mai superficial. 

Deşi îmi vin în minte enorm de multe lucruri, dintre cele pe care le-am 
făcut sau le-am încercat şi înainte de 1990, mă voi opri aici, pentru că, 
totuşi, ce este mai important am făcut tot după aceea, sau mai precis, 
după ce s-a născut nepoțelul meu. 

Cea mai recentă şi dragă amintire a mea se leagă de construcţia 
foişorului de lemn din livada de la Cornu, pe care aş putea spune că l-am 
proiectat mai întâi în cap, în multele mele nopţi de nesomn. Stând culcat, 
îmi veneau în minte tot felul de detalii privind construcţia şi, după ce le 
suceam şi le răsuceam în gând, văzându-le cu ochii minţii, mă sculam şi 
aşterneam pe hârtie soluţiile pe care le consideram bune, ca să nu le uit 
până a doua zi, când le mai luam odată la refec, discutându-le la cafeaua 
de dimineaţă, împreună cu soţia mea, până ce deveneau definitive. 

Cel mai important mi s-a părut să pot folosi cât mai complet, adică fără 
prea multe rebuturi, elementele din lemn (scânduri şi dulapi) pe care 
depozitele le livrau la lungimea standard de patru metri. Şi, după toate 
frâmiîntările mele, pot spune că am reuşit. 

În final, au rezultat extrem de puţine deşeuri lemnoase de la 
construcţia foişorului, care a fost realizat ca o construcţie hexagonală, 
folosind o tehnologie care mi-a permis să-l montez aproape de unul 
singur, deşi uneori nu a fost deloc uşor. Aici aş vrea totuşi să spun că l- 
am avut drept consilier şi ajutor mai sporadic, dar cu atât mai preţios, 
pe regretatul meu frate, Jean, care s-a prăpădit la puţină vreme după 

Foişorul, leagănul şi “arteziana” din grădina de la Cornu 

Foto 3 - Fântâna arteziană 
şi “pomul” cu lămpi solare 

finalizarea foişorului. A apucat totuşi şi el să-l vadă terminat şi adeseori ne 
admiram „opera” comună şi ne minunam singuri cum om fi reuşit, pentru 
că nici el, nici eu nu mai eram tineri, iar sănătoşi...de, cam atât cât se 
putea spera, la peste 70 de ani fiecare. 

Din fotografiile ataşate în această carte, se pot observa multe dintre 
detaliile construcţiei (din păcate nu în culorile originale), mai puţin poate 
masa rotativă, tot hexagonală, din centrul foişorului, decupată de mine 
dintr-o planşetă AO, pe care soţia mea îşi lucrase planşele pentru proiectul 
de diplomă, în 1970. 

În exterior, în partea dreaptă a foişorului am realizat o fântână 
arteziană la scară mai redusă, iar în partea stângă, se află leagănul în 
care odinioară s-a dat fiica mea, devenit acum principala atracţie a lui 
David. Ca să se integreze armonios în ansamblu, l-am renovat şi i-am 
făcut o mică şarpantă, în acelaşi stil cu cel al acoperişului foişorului şi al 
puţului din „curtea mică”. 

Pentru ca totul să fie complet, am mai cumpărat şi o mulţime de 
lampioane solare, care-şi fac treaba excelent şi, mai ales fac ca nopţile de 
vară să devină cu adevărat feerice în preajma foişorului. Şi ghivecele cu 
panseluțe multicolore, completează în mod fericit tabloul de zi sau de 
noapte al „Foişorului lui David” cum l-am botezat noi. 

Să nu uit însă să vă spun, pentru că sigur se va observa din 
fotografiile anexate, că mi-am construit şi un cuptoraş, în soluţie originală, 
folosibil mai ales ca grătar la reuniunile de familie sau cu prietenii şi, mai 
ales toamna, când se pot coace vinete, ardei graşi şi orice altceva mai 
este necesar în cantităţi „industriale” (pentru zacuscă sau alte conserve). 

Ca să nu vă mai plictisesc cu ce mai bricolez eu la Cornu, am să vă 
spun doar că, planul reparatiilor şi modernizărilor pe care doresc să le mai 
fac eu în gospodăria de acolo, îl întocmesc de regulă, încă din iarnă, adică 
încep să mă frământ ce-aş vrea, de fapt, ce-ar mai trebui să fac, cam 
imediat după Anul Nou, aşa încât, de cum dă colţul ierbii la Cornu, încep 
să-mi pun planul în aplicare. 

Şi aşa, în fiecare an, „moşia lui David, devine tot mai frumoasă şi mai 
îngrijită, iar eu, bătrânul ei custode, cum mă consider acum, de când David 

este „proprietarul” de facto, veghez ca lucrurile să rămână aşa şi când David 
va fi mare, iar Cornu să nu devină un loc plin de mărăcini şi de ziduri crăpate. 


Bătrâneţea nu trebuie să fie neapărat urâtă 


În fiecare an, vara, când activităţile mele la Cornu ating de regulă 
apogeul, îi spun soţiei mele că, probabil, sunt ultimele treburi „majore” pe 
care le mai am de făcut şi...gata. Niciodată nu se întîmplă însă să ajung să 
„şomez”, pentru că, atât idei noi pentru ce-aş putea să mai fac, dar şi 
treburi şi reparaţii stringente se ivesc mereu. 

Chiar dacă uneori mai bombăn, că nu am o clipă de odihnă şi mereu 
trebuie să tot fac câte ceva, în sinea mea mă bucur, pentru că, mi-am dat 
seama că, activitatea fizică mă menţine în formă şi-mi face bine. Cornu mă 
va face să nu mă simt niciodată inutil şi fără rost, cum i-am auzit adesea 
pe mulţi dintre cei care se pensionează sau... nu se pensionează, 
ducându-se la vechiul loc de muncă, până la adânci bătrâneţi. 

Poate că unii consideră că asta este lăudabil. Mie însă, mi se pare trist 
şi cenuşiu, să nu ai în viaţă alt reper decât un loc de muncă, unde poate 
că te-ai simţit foarte bine şi foarte util până la un moment dat, dar tot vine 
o vreme când, din modul în care te privesc cei mai tineri, îţi dai seama că 
gândesc: „Oare ăsta ce mai încurcă lucrurile pe aici, n-o fi având nimic 
altceva mai bun de făcut?” 

Mi-am propus aşadar, să nu mă mulţumesc să stau prin Bucureşti şi să 
fac plimbări lungi pe aleea din faţa blocului, înghițind aerul plin de smog al 
metropolei şi suspinând după „anii tinereţii”, împreună cu alţi bătrânei pensionari. 

Ştiu că unii dintre dumneavoastră veţi gândi probabil: „ Sigur, îi 
convine să spună asta fiindcă el are... Cornu, unde se poate refugia”. 

Aşa este poate, dar vă voi răspunde la rândul meu că, dacă meritul de 
a avea eu astăzi Cornu aparţine la origine părinţilor mei, pentru că ei mi |- 
au lăsat moştenire, am şi eu meritul, deloc neglijabil, de a fi păstrat şi 
sporit cu dragoste această moştenire, în fapt, meritul de a-mi fi ascultat 
vocea inimii, şi parcă îndemnul acela emotionant din cântecul lui Fuego: 

„Casa părintească nu se vinde, | Nu se vinde bradul părintesc...”. 

Foto 1 - David face irigaţii la Cornu; Foto 2 — David a împlinit trei anişori;, Foto 3 — 
David... iarna, pe uliţă la Cornu; Foto 4 — Doi bunici fericiţi, cu nepoţelul lor în faţa 
foişorului de la Cornu. 

Şi nu-mi rămâne decât să cred şi să sper, că şi urmaşii urmaşilor mei 
vor asculta aceleaşi voci şi aceleaşi îndemnuri... în veacul vecilor. 

Şi pentru că trebuie să fac şi o încheiere acestei cărţi, pe care 
mărturisesc, în cea mai mare parte a ei am scris-o cu mare plăcere, dar şi 
cu o nereprimată melancolie, fiindcă scrierea ei mi-a amintit şi multe lucruri 
bune, dar şi multe din cele rele de care viaţa nu m-a ferit deloc, nu cred că 
ar fi ceva mai potrivit de spus în final, decât să vă redau un citat din 
monografia „Cornu, un sat cu nume latinesc” de Matei Stăncioiu, apărută 
în editura Mectis din Ploieşti, în anul 1998. 

Citatul pe care doresc să vi-l dau, înseamnă de fapt „crezul de viaţă”, 
al unuia dintre fii satului, prezentat şi el în acea monografie. Acest fiu al 
satului, sunt de fapt eu, profesorul Victor Burchiu şi, conform afirmației 
autorului monografiei, la sărbătoarea „Satul îşi cheamă fii”, organizată de 
Primăria Cornului, îi spuneam următoarele: 

„Astăzi, când merg către sfârşitul carierei mele universitare, mă gândeam să 
aştern în scris, câteva crâmpeie din viaţa mea. Unele vor fi triste, altele străbătute 
de veselie. Dar şi în unele şi în celelalte, mă voi strădui să vorbesc fără ură şi 
fără părtinire. Amintirile trebuie scrise cu sinceritate, redând faptele în mod 
obiectiv, fără a ocoli adevărul. Am prețuit totdeauna prietenii adevăraţi, care mi- 
au dăruit sufletul şi sfatul lor. Pe cei care mi-au purtat ură, unii din mărunte 
motive subiective, alţii nu ştiu nici eu de ce, căci abia i-am cunoscut, i-am lăsat 
să-şi rumege singuri mânia şi ura şi niciodată nu le-am răspuns cu aceeaşi 
monedă. Nu din lipsă de curaj, ci din neşovăitoarea mea credinţă că meritul 
oricărui om nu poate fi înăbuşit şi nici înlăturat de cei nevolnici sau invidioşi. Cu 
vrăjmăşie, cu pizmă şi ură, cu izbuchniri ale sufletului înăcrit de sfaturi şi de 
îndemnuri rele, ascultate la colţul străzii, la cafenea şi la bodegă, nu poţi clădi 
nimic temeinic pentru tine, nici pentru semenii tăi. Viaţa e muncă şi luptă: muncă 
cinstită şi luptă dreaptă. Acesta a fost crezul meu. L-am urmat fără abatere de-a 
lungul vremii. Mărturisirea aceasta o adresez colegilor mei, dar mai ales 
studenților mei, cărora, în orele de curs continui să le dau aceleaşi îndemnuri.” 

Deşi acest „crez” a fost rostit de mine cu aproape doisprezece ani în 
urmă, în 1998, eu nu-l consider deloc depăşit. Tot ce am spus atunci 
rămâne la fel de valabil, ba poate chiar mai valabil în prezent, iar amicii şi 
inamicii îmi pot înţelege mesajul, exact aşa cum le-a fost adresat fiecărora. 

În ce mă priveşte, mi-a crescut doar vârsta, sunt cu doisprezece ani 
mai matur, dar în esenţă am rămas acelaşi, gândesc şi simt în acelaşi 
mod şi aşa sper că va fi până la..... 


SFÂRŞIT 

S SUMAR 
CUVANT INAINTE 


Partea ÎNTÂI - M-A FĂCUT MAMA CORNEAN... ȘI-AM AJUNS BUCUREȘTEAN 


Cornu, leagănul copilăriei mele 

Rădăcini cornene - părinţi și bunici 

Are un unchi chiabur și un altul dușman al poporului 
Copilăria și școlile prin care am trecut 


Partea a DOUA - STUDENȚIA ÎN BUCUREȘTI 

Am reuşit la facultate... 

„„..Şi pentru aproape o lună am fost student în Bucureşti 
Carantina şi....revoluţia din Ungaria 

După un an mă întorc la facultate 

Cum era gata, gata, ca vaca tatii să-mi „pape” bursa 

Cum m-am îmbolnăvit de stomac, mâncând la cantina dietetică 
Profesorii de aur ai generaţiei mele 


Partea a TREIA - AM AJUNS INGINER ŞI M-AU LUAT LA ARMATĂ 
Se termină studenţia... 

«Şİ plec la armată 

Cum am ajuns stagiar la ...Fabrica de Hârtie Buşteni 

Devin bucureştean, cu casă şi buletin de oraş 

Tinerel..m-am însurat, dar şi doctoratul mi l-am luat 


Partea a PATRA - CARIERA MEA DIDACTICĂ 

Conferenţiar înainte de 1989 

„„..Şi proscris după revoluţie, sau fereşte-mă Doamne de duşmani, că de prieteni mă apăr 
singur... 

Şi nu au murit domnule caii...aşa cum au „pohtit-o” câinii 

Doctoranzi mei 


Partea a CINCEA - VREAU SĂ FIU DIN NOU CORNEAN 
Profesor consultant, pensionar şi bunic fericit 

Ce mai bricolează un profesor pensionar la Cornu 

Bătrâneţea nu trebuie să fie neapărat urâtă 

